Argus Books8:Magazines 


www.argusbooksmagazines.com 
www.facebook.com/ArgusBooksMagazines 
argusbooksmagazinesogmail.com 


MOKROPOLJSKE MAGLE 
Šahdo Bošnjak 


Izabrana Dela Edicija Izabrana dela 
knjiga 8. 

IZDAVAČ: 

Argus Bookse:Magazines doo 

Beograd, Dečanska 14 

061/7206269 


ZA IZDAVAČA: 
Lazar Janić 


GLAVNI UREDNIK: 
Stojan Sabo 


DIZAJN: 
Dragan Lazarević 


ILUSTRACIJA: 
prof. Miralem Brkić 


PRELOM: 
Boban Knežević 


ŠTAMPA: 
Naučna KMD, Beograd 
u OArgus Books Magazines 2018. 
TIRAZ: Sva prava zadržana. 
300 primeraka 
Nijedan deo ove knjige ne može 
se koristiti niti reprodukovati u 
bilo kom obliku bez pismene 
saglasnosti izdavača. 


IIA 


Šahdo Bošnjak 
MOKROPOLJSKE 
MAGLE 


g' ? Z) 
IMA 
Beograd, 2018. 


— Hej, Sejfula! 

— Stani, Sejfula! Drž', ne dajte mu tamo!... 

— Stani, bolan, Sejfula, da nam pričaš kako si ono prevrnuo udo- 
vicu Zlatu pa te darivala s deset madžarija!... 

"Prepriječite mu put!.." "Oborite ga!.." "Gurnite mu flašu u 
usta!..! "Drž'te ga!...! "Ne dajte mu da pobjegne!..." "Vežiiitee gaa!.." 
"Drž'teee gaa!.." "Ne daaaj!..." 

Bježi Sejfula kao da ga progoni sto vukova, trči, a sve mu se čini 
da i ne staje na zemlju već da je okrilatio pa leti. Leti, pa ne osjeća 
ni kao kandže oštre trnove, što mu kidaju živo meso s obraza kad 
naiđe na bogaze. Ne osjeća ni kamenove međaše. Ni busenove suhe 
zemlje. Ni kanale za odvođenje viška vode s oranica. Ma ne osjeća 
ni svoje bose raskrvavljene, bolne noge. Sav se pretvorio u čulo 
sluha. I nekakvo bestežinsko klupko. Pa leti, leti, brže i od strelo- 
vitog jastrebovog leta kad se ustremi na žrtvu. No, nikako da uma- 
kne razularenoj rulji mokropoljskih besposličara i sprdadžija, koji 
kao da i nemaju drugog posla nego da se sprdaju i iživljavaju na 
ovakvom jednom nesretniku i fukari. 

— Drž'!.. 

— Nee daaaj! 

I Sejfula trči dalje. Kao ona navijena dječija igračka, štono je 
izmislili Švabe, pa se sad njome igraju begovska, aginska i gazdin- 
ska djeca. 

- Ne daaaj'!... 

- Oboooriji!... 

- Veeežiii!.. 

Čuje Sejfula na sve strane kako grmi i odjekuje, jače i od same 
grmljavine topova s mokropoljske tvrđave u vrijeme Ramazanskog 

ili Kurban-bajrama. U magnovenju se nekako uspio i pokajati što 
je ikako morao skretati u Hamzinu mehanu prije nego što ode 
Mujagi i uradi poslove. A svratio je nekako po inerciji jer se u meha- 
ni, pored mnoštva besposlenih mladića, uvijek nađe i poneki put- 
nik namjernik ili pak neki ozbiljniji, stariji Mokropoljac, ili čak i 
neki pružni radnik, pošto je državna vlast u blizini Mokropolja 
napokon otpočela s gradnjom uskotračne pruge za eksploataciju 
drveta iz okolnih šuma. Oni bi se sažalili na Sejfulin jadan izgled, 
na njegove upale, ustakljene oči, na njegovu prljavopepeljastu 
kosu, na ispijene usne i drhtave ruke, ruke bolesnog alkoholičara, 
te bi mu poručili koji findžan rakije. Ili bi onako usputno, kao 
nehajno, odlomili od svoje meze koji okorak pljesnive i kao balega 
crne pogače. Ugledniji gosti, kako ih je nazivao mehandžija, tad bi 
se povlačili, a Sejfulu bi pod svoje uzimala grupa već dobrano alko- 
holom zagrijanih mladića. Oni bi, poput lešinara, čekali da Sejfula 
prvo dobro ućeifi na račun nekog milostivog gosta, a zatim bi baci- 
li mamac na koji se on dao lahko upecati - ponudili bi ga findžanom 
ljute šljive. U početku rakijom i lijepim riječima namamili bi jadni- 
ka u svoju jazbinu, neki mračni budžak, gdje je obično sjedila ove- 
ća grupa besposličara, sve mladih, asija ljudi, begovskih, aginskih 
i gazdinskih sinova. Većina njih su propali srednjoškolci ili studen- 
ti koji su se zbog ljubavi prema mehani, kocki i bekrijanju zauvijek 
odvojili od obrazovnih ustanova i omeđili svoju životnu sudbinu 
zaparloženom mokropoljskom palankom. Njima bi se prišuljali i 
ostali mokropoljski dokoličari i skitnice, znajući da će im u tom 
raspusnom društvu biti zanimljivo i ugodno. 

I baš ovaj ludi Sejfula došao im je kao poručen. 

Sprva bi ga svi tapšali po ramenima, nutkali rakijom i mezom, 
dok se Sejfula ne bi okuražio i raspričao. A naučio je tako sigurno 
i tečno da priča, da kiti i veze, od kako je postao obavezan gost ili, 
bolje rečeno, obavezan inventar Hamzine mehane da su mu riječi 
neupućenima izgledale kao najbezazlenija istina. Svašta je, jadnik, 
naučio u ovoj mehani, samo jedno nije: da se smije kao ostali gosti. 
Istina, kad se društvo smije, smije se i Sejfula, samo što je njegov 
smijeh do te mjere izvještačen i neuvjerljiv da prije liči na meke- 
tanje ožalošćene koze negoli na ljudski smijeh. 

- Me, he,he,he!.. - razvlačio bi usta od uha do uha, i to je sve, i 
ništa se drugo na njemu nije smijalo kao kod ljudi koji se iskreno, 

od srca, smiju. Naprotiv, baš tad bi mu se čelo nabralo, smračilo da 
su se obrve sastavljale, dok bi u očima bljesnule neke neuhvatljive, 
svojstvene samo luđacima, iskre izmiješane mržnje, bijesa i ironi- 
je, čineći ga još glupljim i komičnijim. A društvo bi ulazilo u onaj 
stupanj pijane razularenosti i raspojasanosti kad razum staje i kad 
se brišu sve granice obzira. Tad Sejfulina koža ne bi vrijedila ni pet 
para. 

— Pij, Sejfula, bolan, majku ti! 

I Sejfula bi morao da pije iako u njemu prilijeva, zapravo izlije- 
va, i na usta i u nogavice. 

— Igraj, Sejfula, mečko ciganska! 

Momku uistinu ništa drugo i ne bi preostalo nego da po ko zna 
koji put zaigra svoju igru, igru života i smrti. Igrajući oponašao je 
nesretnu zvijer, medvjeda igrača, koliko god mu to njegova ogra- 
ničena pamet dopuštala. Isturio bi ruke naprijed, kao medvjed 
prednje noge, i mlatio njima tako snažno da ti se čini kako će se 
evo sad iščašiti iz ramena; istovremeno bi poskakivao s jedne noge 
na drugu, usukivao vrat da su mu sve žile nabrekle kao konopci, 
kreveljio glavu sad u jednu sad u drugu stranu, kao što to čini med- 
vjed od boli izazvane zatezanjem halke u nosu. Pogled mu je bio 
ustakljen i izgubljen negdje u ćoškovima ispod stropa mehane. 
Štaviše je i mumlao, samo što su neartikulisani, tužni a otegnuti 
glasovi, što ih je ispuštao, djelovali stvarnije i bolnije negoli mumla- 
nje ma kojeg cirkuskog medvjeda. Iz gotovo svakodnevnog isku- 
stva s ovim kabadahijama znao je da mu sad život ovisi isključivo 
od sreće, ali i od toga koliko će uspjeti da udovolji ćeifovima i 
niskim, moglo bi se reći, sadističkim strastima pijane kafanske 
rulje, napose mladim gospodičićima: begovskim, aginskim i gaz- 
dinskim sinovima. I 

— Slabo je to, hak, Sejfula! 'Aman zabušavaš noć... hak, noćaske! 
— javi se, štucajući i podrigujući, Ivica, mladić bledunjava, ispijena 
lica, upalih obraza i upalih, vodnjikavih očiju. Jedinjak gazde Stjep- 
ka Franića, razmaženjak i sada već bivši učenik trećeg razreda 
gimnazije. Jednom je kao slučajno navratio u Hamzinu mehanu, 
zasjeo s veselom bratijom i tu ostao, zauvijek, kao da je prikovan 
za stolicu. Uzalud je gazda Stjepko sve pokušavao kako bi momka 
ponovo privolio knjizi i kući. A kad je uvidio da mu to najposlije 
neće uspjeti, počeo je naglo da kopni i pobolijeva. Naposljetku je 

skrhan i ojađen legao na postelju, prepuštajući sve poslove sluga- 
ma. Otad kao da zajedno s njim kopni i nestaje i njegovo veliko 
imanje. 

- Dašta da zabušava! Nema ništa, asli, bez uzice i degeneka!.. 
- s nekom slatkom zluradošću prihvati Velija Budžaklić, sin Atifa- 
ge Budžaklića, kulaka i vojnog liferanta. Sijevao je zamagljenim i 
zakrvavljenim očima, škrgutao kao lopate velikim a kao grablje 
rijetkim zubima dok se, ustajući, obadvjema šakama oslanjao o 
klupu što je škripala, jedva izdržavajući njegovu prema godinama 
nesrazmjerno krupnu tjelesinu. Usput, onako pijan, zakači za nogu 
Ibre Soše, zaglavinja i svom silinom naleti na zid sklepan od grubih 
hrastovih dasaka. U prvi mah pomisli kako se nalazi negdje na 
livadi u pustoj i hladnoj noći, jer je svud oko sebe vidio samo bez- 
brojna jata zvijezda, dok se vrući znoj, od jela, pića, veselja i toplo- 
te, po čelu i leđima, odjednom preobrati u hladnu jezu. Dugo mu 
je trebalo da se snađe, pribere, pa čak i otrijezni. A kad poseže 
rukom preko čela da obriše znoj, te napipa ogromnu čvorugu i 
malu posjekotinu, iz koje je jedva primijetno izbijala krv, i pošto 
najzad ugleda družinu kako se šeretski smije njegovoj nezgodi, on 
se, razbješnjen kao pas kome otmu kost, sjuri prema Sejfuli, psu- 
jući mu kopilansku majku, te ga svom žestinom raspali cipelom u 
stražnjicu da jadni momak zaglavinja i koliki je dug poletje ravno 
u krilo Mehmedalije Čvorka. 

- Hoja, Sejfula! Ne sij bostan! 

— Klizav teren, ha, momčino! 

— Ustani pa opet, delijo! — čuli su se glasovi iz svih grla. 

Vrludajući od pijanstva, boli i osvetničke mržnje, Velija je ipak 
nekako natrefio sporedni izlaz i nestao u mrkloj noći. Pratio ga je 
urnebesan smijeh njegovih drugova, koji su pretpostavljali po šta 
je Velija otišao i da prava zabava tek predstoji. Samo, što je taj 
smijeh prije sličio smijehu pećinskih ljudi ili glasanju životinja 
negoli na ljudski smijeh. 

Društvo je uguralo Sejfulu u sredinu, tjeralo ga da pije rakiju 
naiskap i zagovaralo raznim pitanjima kako im se ne bi izmigoljio 
i umakao. Čim bi pokušao da bježi, potpetljali bi mu nogu, gurali 
ga jedni na druge i tako ponovo vraćali u sredinu. Jadnik je slutio 
kakvo mu se zlo sprema, kolutao unezvijereno očima i sa strahom 
u srcu očekivao otkuda će se pojaviti Velija. A on se zaista i pojavio. 


Zastao je koji časak na vratima, mrkliji od mrkle noći iz koje je 
dolazio. U lijevoj ruci bio mu je ular, a u desnoj kandžija. Na čelu, 
između dva oka, kao kod Indijki, isticala se crvena tačka, zapravo 
je to bila kapljica zgrušane krvi. Ugledavši ga takvog, mehandžija 
Hamza odbrza u prostoriju za pripremanje kahva te se ču kako 
zakračuna za sobom vrata, kako ništa ne bi čuo a ni vidio. 

Priviknuvši oči na svjetlost, raširenih ruku i raskrečenih nogu 
Velija se polahko uputi prema Sejfuli. Glave malo iskošene udesno, 
zuba iskeženih, sličio je na gladnu zvijer puštanu iz kafeza dok se 
ustremljuje na svoju žrtvu. 

Ugledavši svog mučitelja, Sejfula instinktivno osjeti opasnost, 
diže obje ruke da se zaštiti i poče panično da uzmiče natraške, 
očajnički ispuštajući neartikulisane glasove: be, be, beee!.., a što 
bi se moglo protumačiti kao: ne, ne, neee!... 

I kao što niko ne vidje da se gladni vuk sažalio na tužno blejanje 
bespomoćnog janjeta, tako ni u očima Velijinog, mržnjom i bijesom 
izobličenog lica, nije bilo ni iskre milosti dok se primicao bespo- 
moćnoj, uzdrhtaloj žrtvi. Bezizgledno bježeći natraške, žrtva natra- 
pa na bešćutnu rulju od koje ga nekolicina ščepa za ruke i silno 
zavitla pravo u naručje čovjeku zvijeri. A on, vješt kroćenju pastu- 
ha, munjevito nabaci Sejfuli ular na glavu, potom mu jedan kraj 
ugura u usta, spretno napravi nekoliko čvorova i čvrsto pritegnu 
tako da se uže nesretniku, slično oštrici noža, duboko urezivalo u 
kožu. Oko šake lijeve ruke više puta omota slobodan kraj ulara, a 
desnom rukom izmahnu: i šesteropleta kandžija poče zviždati, 
spuštajući se po Sejfulinom nesretnom tijelu. Mučenikje samo ste- - 
njao i ječao, a gomila oko njega igrala je, navijala, urlala kao u tran- 
su te tako samo podsticala Velijinu mržnju i bijes. Psujući žrtvi 
kopilansku majku, mučitelj je zamahivao sve jače, sve bješnje. A 
kad se šesterostruka zmija stade ovijati oko nesretnikove glave i 
lica i kad olovne kuglice na njenim krajevima počeše orati krvave 
brazde po njegovim dugo nebrijanim, upalim obrazima i čelu, rulja 
zanijemje. Iz Sejfulinih usta zajedno s bijelom pjenom curila je krv 
i kao crveno-bijele niti padala posvud po prljavom drvenom podu. 
Njegove oči, izbuljene i velike, kolutale su unezvijereno i tužno po 
drvenim licima, kao da bi da iskoče iz svojih duplji. Čuo se još samo 
neujednačen ritam njegovih bosih nogu, što su teturavo igrale svo- 
ju mučeničku igru. Uskoro ga i one izdadoše, kleknuše, i jadnik se 

pruži nauznak po hrastovom podu, kao da je nekom višom silom 
pokošen. Ležao je tako raširenih ruku i nogu, krkljajući zbog navi- 
ranja krvave pjene, koja je prijetila da ga uguši. 

Družina se šutke uputi prema izlazu. Jednog po jednog gutala 
je tamna zavjesa noći. Velija se sagnu, hladnokrvno razveza ular, 
vrhom cipele ćušnu Sejfulu u rebra i pomisli: "Ovo ti je za Zuhru!" 
Zatim se okrenu i odbrza za družinom u noć. Lice mu je bila pre- 
krila tanka patina osvetničkog samozadovoljstva. 

A danas, danas im je uspio umaći. Ima tako dana kad mu se u 
glavi, tom stroju ljudske svijesti, malo razabere, ili, tačnije rečeno, 
sabere negdje odlutala pamet, nalik stadu ovaca raspršenih na sve 
strane kad im čoban pospe soli i vabi ih kako bi ih ponovo okupio. 
I tada se osjeća bolje, osjeća se pravo dobro, gotovo kao i prije nego 
što mu se počelo događati ovo... ovo neobjašnjivo pomračenje uma, 
kad se osjeća kao da je u košmarnom snu, pa niti zna ko je, niti se 
sjeća prošlosti, te često jedva raspozna rodnu kuću zbog čega 
prespava gdje stigne, katkad sklupčan u ćoškovima gradskih soka- 
ka ili u šupi za ugalj mehandžije Hamze. Koristeći te oaze prosvjet- 
ljenja pomračene svijesti bistro bi se, čak s neobjašnjivom radošću, 
prisjećao sretnih dana svoga ljubovanja s onom, što mu je značila 
sve najvažnije i najljepše u životu, slahkonogom srnom, sa Zuhrom. 
Također se prisjećao i teškog, a ipak radosnog djetinjstva i rane 
mladosti, kad je više bio gladan nego siti kad je s majkom i starijim 
bratom obavljao bogatijim mještanima teške fizičke poslove. Ili bi 
odlazio s njima u obližnju šumu, gdje su pronašli rupu iz koje bi 
crpili ugalj da bi ga donosili u sepetima i prodavali pekaru Salki te 
drugim gazdama, koji su ga koristili za zagrijavanje, roštilj i slične 
potrebe. Dok je bio posve mali, majka i brat odlazili bi da zarade 
koji dinar, a njega bi ostavljali kod kuće da pazi sestru, kojoj je za 
to vrijeme trebao zamijeniti majku. Sestra je imala dvije godine, a 
on pet i par mjeseci kusura. Morao je da se brine kako joj se ne bi 
nešto desilo, a da je i nahrani oskudnim obrocima kad bi plakala 
zbog gladi, i da je opere ako se uneredi, i preobuče u kakve suhe 
prnje, a da se i poigra s drugarima ako bi ga pozvali u igru. Ako bi 
ga majka zatekla u igri, a da se nije brinuo kako treba o sestrici, 
uslijedile bi batine, a često bi zbog toga bio uskraćen i za koji obrok. 

Više puta se znalo dogoditi da, iako gladan kao pas, zaspi u suzama 
bez večere. Ili da pobjegne iz kuće sve dok se dobrano ne unoća, 
kad bi majka izašla da ga traži i doziva u kuću, jer bi se zabrinula 
za njega. "Doći ću, majko, ako me nećeš istući?!..., iskušavao bi on 
iz nekog mračnog avlijskog budžaka, sa sigurne udaljenosti od 
majčine traske ili kao paprika feferonka ljutog a žitkog pruta. Maj- 
ka bi uvijek obećavala dok ga ne bi namamila u kuću, a zatim bi 
nekad doista obećanje ispunila, no češće bi dobio batine i zaspao 
bi u suzama, bez večere. 

Otac je radio u Sarajevu, kao ciglarski radnik, i spočetka bi dola- 
zio kući mjesečno, donosio bijednu plaću i kako-tako brinuo o 
porodici. A onda su dolasci kući urjeđali pa bi dolazio svaka dva ili 
tri mjeseca, često bez plaće. Majka bi plakala, a on bi bjesnio, kat- 
kad bi je tukao i odlazio u mehanu kod Hamze, gdje bi se počeo 
opijati, sve češće i sve više, da bi ga njegovi drugovi dovodili mor- 
tus-pijanog. Majka bi protestirala i plakala, a on bi je tad istukao. 
Pošto im je život postao pravi pakao, otac bi još rjeđe dolazio iz 
Sarajeva u Mokropolje, sad u šest mjeseci, donosio nešto para, a 
zatim je prestao dolaziti i brinuti o familiji. Onda su sugrađani, koji 
su također radili u Sarajevu i koji su ga poznavali, govorili majci da 
se još više propio, odao se kocki i da je našao neku ženetinu, vuci- 
batinu, s kojom nevjenčano živi u napuštenoj, za život jedva pri- 
kladnoj, drvenoj baraci. Sejfula je teško podnosio takvu porodičnu 
situaciju, duševne patnje postajale bi neizdržive, a godine su pro- 
lazile i on bi rastao. Majka je postala jedini hranitelj porodice. Radi- 
la je razne poslove, dirinčila dan i noć za bijednu nadnicu na nji- 
vama aga i begova, pomagala u Salkinoj pekari, prala i uređivala 
kuće kod bogatijih gazda. A kad ni to nije bilo dovoljno, otišla bi u 
kafanu kod Austrijanca Gerda i tamo bi, navodno, posluživala 
goste, a u gradu se ćućorilo da se počela baviti moralno vrlo sum- 
njivim poslom, kako bi ishranila troje djece i sebe. Tu je upoznala 
i nekog švercera konjima, Ciganina zvanog Parip, a zapravo se Zvao 
Meha, i ozbiljno se spanđala s njim. Meha bi joj, s vremena na vri- 
jeme, davao i nešto novca. A kad ju je pozvao da pođe s njim po 
bijelom svijetu, ona nije pristala, a on je počeo da je tuče. I svaki 
put kad bi se vratio sa svojih, samo njemu i Bogu znanih, švercer- 
skih putovanja, dao bi majci nešto novca, ali bi je iznova tjerao da 
pođe s njim u njegove švercerske avanture. Ona, naravno, ne bi 

pristajala zbog djece, pa bi je Meha bio, sve češće, i sve nemilosrd- 
nije. To je sigurno jedan od razloga što je počela kašljati i poboli- 
jevati. Sve manje je bila sposobna raditi i donositi zarađeni novac, 
pa je familija živjela sve bjednije. 

Mujagina kuća bila je na periferiji varoši; od nje su pucali vidi- 
ci na plodnu ravnicu i brdoviti lanac u daljini. Pošto je to bila uglav- 
nom Mujagina zemlja, on ju je obrađivao i koristio za uzgoj stoke: 
veliki broj goveda, ovaca i konja. Imao je popriličan broj unajmlje- 
nih sluga, ali bi se smilovao na Sejfulin jadan izgled, i znajući u 
kakvoj je situaciji njegova porodica, poručio bi mu da dođe obavi- 
ti razne poslove, kao naprimjer: cijepati drva, utovarati stajsko 
gnojivo, čistiti staje ili uraditi kakav posao na nepreglednim njiva- 
ma. Tad bi ga dobro nahranio, a dao bi mu da ponese i kući, u 
prvom redu majci, ali i drugim članovima porodice. Pare bi mu 
rijetko davao, i to u vrlo malim količinama, jer je Znao da bi ih 
Sejfula odmah zapio u Hamzinoj mehani. Agin posjed bio je udaljen 
od Hamzine mehane oko dva kilometra vazdušne linije, a Sejfula 
bi odlazio prečicom, izbjegavajući varoš, krećući se pustom polja- 
nom. Trčeći bez daha i obazirući se često da vidi da li ga prate one 
Velijine barabe i krvopije, on shvati da im je umakao, uspori, stade 
željno udisati zrak i umoran i ustrašen najzad pođe otežalim kora- 
kom. Ispred, uz pitomu rječicu, opazi splet joha što su davale gustu 
sjenku. Odmah poželje da se odmori i bez oklijevanja sjede na kao 
šiljte mehku travu. 

A sjećanja su navirala, nalik rječici što je veselo žuborila, migo- 
ljeći pored njega. 

Bio je sunčan septembarski dan kad ga je majka prvi put pove- 
la u školu. Đaci došli s roditeljima, neki radosni i nasmijani, a neki 
uplašeni i uplakani. Ali svi, koliko-toliko, pristojno obuveni i obu- 
čeni. Samo on bos i u pocijepanoj odjeći.Vidjevši ga takvog, stari 
učitelj se povišenim, dosta promuklim glasom obrati majci: "Kakvo 
si to dijete dovela prvog dana u školu? Jedino je tvoj sin bos! I zar 
mu te pantalone nisi mogla bolje zakrpati? Još je i musav. Srami 
se!" Pogledao je u majčino blijedožuto, prije vremena, ostarjelo 
lice. Odavalo je neizrecivu tugu, dok joj niz upale obraze skliznuše 
dvije srebrenaste suze. Sejfula taj izraz majčinog lica i te dvije sre- 
brenaste suze neće nikada zaboraviti, dok je živ. Jedino je on tad 
shvatio kolika je bila majčina bol, i stid pred drugim roditeljima, 

od učiteljevog neučtivog i bezobzirnog prijekora. Nije ništa rekla, 
samo je beznadežno oborila glavu kako bi od drugih sakrila svoju 
duševnu patnju. 

Došavši kući, dugo je rovila po čekmedžetu tražeći nešto. 
Konačno je pronašla nisku dukata, poklon njene majke kad je 
opazila da se Fahra zadjevojčila i da momci sve češće oblijeću oko 
njihove avlije. Te dukate brižljivo je čuvala kao uspomenu na rah- 
metli majku. Pa i onda kad su se nalazili u najvećoj neimaštini i 
kad nije imala ni toliko kukuruznog brašna da bi djeci pripremi- 
la kakvu-takvu večeru. Svi bi polijegali gladni, ne mogavši od 
gladi dugo zaspati. Dukate je sačuvala čak i onda kad je otac tra- 
žio da ih proda i da novac zapije. Negdje ih je sakrila izvan kuće, 
tako da otac, iako ih je tražio, nije bio u prilici da ih nađe. Zbog 
tog je bivala više puta bijena da su čak i djeca primjećivala kako 
joj se lice crveni od očevih šamara. Dukate je odnijela kod zlata- 
ra Rafe, Jevreja, koji se odnekud nedavno doselio u njihov gradić 
i tu se skrasio, odmah otvorivši zlatarsku radnju. Bio je četrde- 
setih godina, neženja, učtiv i, čini se, odveć prijetvorno ljubazan 
sa svima. Cijenu dukatima odredio je, naravno, Rafo. Nije bilo 
cjenkanja, a cijena je bila sramotno niska. Ali Rafo nije imao kon- 
kurenciju u varoši i zato je majka morala dati dukate budzašto, 
jer ih inače ne bi imala kome drugome prodati. Sutradan je uhva- 
tila Sejfulu za ruku i rekla: 

— Idemo u dućan kod Ibre. 

Ibro je bio stari, iskusni i vrlo uslužni trgovac. Lukavo je žmir- 
kao sitnim, upalim očima dok je s majkom odabirao hlače i cipele 
koje bi malom bile potaman. Čim su odabrali i dječak se odio i 
obuo, majčino je lice preplavilo sunce sreće. Bio je siguran kako je 
tog časa zaboravila na sve patnje, nepravde i tugu koje je svakod- 
nevno podnosila. Njena sreća u životu bili su rijetki trenuci kakvi 
su ovi sada, dok bi gledala upristojenog sina. Činilo mu se da joj je 
i srce zaigralo od radosti dok se pozdravljala s Ibrom, izlazeći iz 
prostrane, robom nakićene, trgovine. A kako li se tek on, Sejfula, 
osjećao!.. Najblaže rečeno: gordio se kao kakav mali princ. Bio je 
plaho iznenađen i začuđen, i neizrecivo sretan. A u srcu je imao 
toliko ljubavi prema majci, da mu se činilo kako bi istog časa mogao 
umrijeti za nju, ako bi ustrebalo. 

Sjećajući se tog događaja, Sejfuli od žalosti i uzbuđenja gruh- 
nuše tako obilne suze da su se kao nabujali planinski potoci sliva- 
le niz dugo nebrijane obraze završavajući u kragni starog ulojenog 
kaputa. On glasno zaplaka, zarida tako bolno od čega se sav tresao 
i grčio nalik čovjeku koga trese jaka groznica. Plakao je više od pola 
sata, sagnut na koljenima, čela prislonjenog na zemlju, da bi pre- 
stao tek kad više nije imao šta plakati, kad mu se učinilo kako je 
isplakao i posljednju suzu, vrelu kao Žar. 

Majka ga okupala, počešljala, obukla kupljene hlače, skrojila 
nekakvu bijelu košuljicu, koju je također obukao tog dana, obula 
mu nove cipelice i najzad je krenuo u školu. Kao u inat učitelju i 
đacima, za sve vrijeme provedeno u školi, kretao se upeto, ušto- 
gljeno skoro, kao pravi gospodičić. Neki đaci su bili ljubomorni, 
pa se čak i šalili na njegov račun, ili rugali njegovom novom ruhu. 
Jedan štrkljasti dječak jeo je mehku krušku. Čim ju je pojeo dopo- 
la, bacio se njome na Sejfulu. Opazivši kakvu je ružnu fleku napra- 
vila kruška na bijeloj Sejfulinoj košulji, stao se kocenuti od smi- 
jeha. Sejfula se sjeti majčinog truda dok je za njega krojila 
košulju, i svega što je učinila kako bi izgledao pristojno. Zbog toga 
zaplaka od muke i nasrnu na znatno višeg dječaka. Bijes mu je 
dao dodatnu snagu da je od siline njegovog udarca dugonjin nos 
procvjetao poput crvene ruže. Ali on ne smjede uzvratiti već pla- 
čući ode se požaliti učitelju. Čim je učitelj od đaka saznao istinu, 
izružio je malog provokatora. Primijetivši tom prilikom drastične 
promjene u Sejfulinom izgledu, učitelj mu priđe, pomilova ga po 
kosi te reče: 

- Pozdravi, sinko, majku. Reci joj da sam mnogo Zgriješio prema 
njoj, da joj se zbog toga duboko izvinjavam i klanjam! 

Po dolasku kući prenio je majci učiteljeve riječi. Samo je kratko 
prozborila: 

- Već mu je oprošteno... i zaboravljeno. 

Osim u školu Sejfula je morao po majčinoj želji i u mekteb, na 
vjersku pouku. Tamo mu nije bilo mrsko ići zato što je efendija bio 
jedan stariji, uglađeni dobričina. Volio je svoje đake te im je tole- 
risao mnoge njihove nestašluke, ali nekad bi znao i kazniti, malo 
žešće, kad bi dara prevršila mjeru. Prema njima se odnosio kao 
rođeni otac: poučavao ih, savjetovao kako da postanu dobri ljudi, 

nastojao s njima izgraditi most prijateljstva i tolerancije, poštovao 
njihove ličnosti i bio izvanredan pedagog. Uočivši kod Sejfule snaž- 
nu memoriju i lijep mekam, predložio je majci da uči u sufari, a 
poslije i u Kur'anu, što je majka sa zadovoljstvom prihvatila. Sejfula 
im je vraćao tako što je bio među najboljim efendijinim učenicima. 
Osobito ga radovalo učiti ezan, jer je imao naročit, milozvučan glas, 
a sam je izgradio melodiju i stil učenja da su se ljudi veselili sluša- 
ti ga. Njegov ezan bio je lahko prepoznatljiv i već tada nadaleko 
čuven. Pa kada bi otišao u džamiju, jedinu u varoši, imam bi mu sa 
zadovoljstvom ponudio da mujezini, što je on s još većim zadoveolj- 
stvom prihvaćao. Poseban je, jedinstven i neponovljiv, osjećaj 
popeti se uz drvene basamake navrh munare, što se ljuljala slična 
lađi na vodi. Tad bi adrenalin porastao, činilo mu se, čak do nebe- 
skog svoda, kad bi kroz odškrinute prozorčiće u eter, ma šta u eter?, 
u univerzum stao pozivati na molitvu Uzvišenome: "Allahu ekber! 
Allahu ekber!" (Allah je najveći! Allah je najveći!), znajući da njegov 
avaz natkriljuje cijeli gradić, s kraja na kraj, pa i mnogo šire, da 
ljudi zastajkuju osluškujući ga i diveći se ljepoti njegovog glasa, 
dok bi mnogi žurili na molitvu kako bi skrušeno ispunili svoju oba- 
vezu prema Stvoritelju. Ne manju.radost pričinjavalo mu je učiti 
mevlud. Neopisivo je zadovoljstvo kad se malo i veliko, muškinje i 
ženskinje, naginju jedno preko drugog da bi ga vidjeli dok uči i da 
bi glasno iskazivali svoje divljenje, mnogi ne mogavši sakriti suze 
od uzbuđenja, što im ga je on prizivao u srcima i dušama. A kao 
malom dječaku ni nagrade mu nisu bile baš mrske, a niti beznačaj- 
ne. Imućnije džematlije za učenje bi nagrađivali osim slatkišima i 
šerbetom i s nešto novca, a manje imućni - ili više škrti — bi dijeli- 
li slatkiše i bombone koje bi on ponio kući, jedva čekajući da obra- 
duje majku, sestricu i brata. 

Sejfulino lice svaki put prosunča blagim sjajem kad bi se prisje- 
tio dvije hatme, koje je završio u mektebu. Primivši diplomu i pri- 
znanje za naročito zalaganje tokom pohađanja pouke, čuo je kad 
je efendija pozvao majku malo ustranu i s njom vodio, otprilike, 
ovakav dijalog: I 

- Kanite li malog slati u medresu? 

— Ne, efendija. Sam znaš da ne mogu finansirati... 

- Eh, velika je to šteta. Šteta... i grijeh od Boga, jah! 

-— Znam, efendija, ali šta ja tu mogu? Zar da hulim na Boga?! 

- Da mogu, Fahro hanuma, sam bih ga školovao. Allah mi je 
svjedok. Nego.. jedino šta mogu učiniti za njega jeste da priupitam 
kojeg mokropoljskog gazdu ili agu bi |' učinili hair djelo pa... 

"Efendija Malik je pitao, svakako je pitao mokropoljske gazde, 
alije sigurno dobio neočekivan odgovor" — mislio je Sejfula. "Posra- 
mivši se zbog njih, šutećke je prešao preko tog događaja, nikad o 
tom ne izvijestivši majku." Ovim neuspjelim pokušajem efendije 
Malika da pronađe dobrotvora za nastavak Sejfuline vjerske nao- 
brazbe, njegovo vjersko naukovanje konačno je završeno. Slično je 
bilo i sa svjetovnim obrazovanjem. Čim je završio četiri razreda 
osnovne škole, majka je odlučila da ga uključi u svakodnevnu bor- 
bu za preživljavanje, tako što bi s njom i bratom odlazio u šumu po 
ćumur, a nerijetko bi pomagao štogod u pekari ili u Gerdovoj kafa- 
ni. Bio je vrlo dobar učenik. Ali prestanak školovanja nije mu pao 
preveć teško zato što je realno procjenjivao porodičnu situaciju i 
od ranije se pripremao za tu gorku spoznaju: da od daljeg školo- 
vanja nema ništa. 

Slično je bilo i sa starijim bratom, ni on nije mogao dalje od 
četvrtog razreda. Emko je mnogo volio majku, bio joj jako privržen 
i u svemu joj pomagao kako bi joj život učinio koliko-toliko pod- 
nošljivijim. Znajući za njihovu tešku materijalnu situaciju, trgovac 
Ibro zvao bi ga često da mu obavi kakve poslićke. Plaćao bi obično 
hranom i životnim namirnicama. Navršavajući nedavno šesnaest 
godina, cijepao je kod Ibre drva. Upoznavši njegovo poštenje i 
čestitluk, Ibro predloži: 

- A bili ti, Emko, htio raditi kao moj pomoćnik? 

— Šta to, gazda, znači? 

— Pa ništa naročito. Imat ćeš redovno radno vrijeme i pomagat 
ćeš mi u svim poslovima koje ti zapovjedim. Imat ćeš i plaću. Za 
početak ne naročitu, a poslije... sve zavisi od tebe... 

— Uf, kako da ne bih, gazda!... Hvala ti do neba! 

Od tada bi Emko od jutra do mraka bio obavezan u Ibrinoj trgo- 
vini, a dobivanjem skromne plaće, koju je, razumljivo, odredio sam 
Ibro, znatno je pomagao majci u skrbljenju porodice. 

Vrijeme je gazilo preko Mokropolja, ne donoseći ništa novo, 
osim poznate mokropoljske magle, koje bi veći dio godine gutale 

ovu živopisnu varošicu, baš kao da je izbrisana s geografske karte. 
Ovdje se smatralo najvećom novošću ako bi se ko oženio ili udao, 
napose ako bi se ko rodio ili umro — o tome bi dugo, dugo brujala 
cijela varoš u beskrajnim jesenskim i zimskim noćima. Bila je to 
duševna hrana stanovništvu ovog gradića, za koji mještani pone- 
kad razočarano kažu da je Bogu iza nogu. Pa da barem hoće držav- 
ne vlasti izgraditi tu prokletu prugu uskotračnog kolosijeka, koja 
bi prolazila kroz Mokropolje i tako ga makar povezivala s ostalim 
dunjalukom. Već jok! O tome se nadugo i naširoko naglaba, te hoće, 
te neće. U tu priču gotovo da niko više i ne vjeruje pa narod zbija 
šale i izmišlja viceve na račun vlasti i njezine pruge. A onda... 

Majka je morala dobro da ga protrese prije negoli joj je pošlo 
za rukom da ga razbudi. Otvorio je najzad oči i onako bunovan i 
uplašen upitao: 

— Šta je, zašto me budiš?! 

— Sejfula, sine, ustani. Već je šest sati. Znaš da moraš poći u 
pekaru, uraditi neke poslove. 

Odmah se razbudio, umio i stao spremati za polazak. Emko je 
već sjedio za stolom, iščekujući majku i brata, dok je sestra Esma 
pohađala četvrti razred i već se nalazila na putu ka školi. Majka je 
skrivala suze iznoseći pred sinove komadić jučerašnjeg hljeba i 
kajganu od dvoje jaja. Već je peti dan da je niko ne zove da šta 
uradi. Do Emkine tanke plaće još je pola mjeseca, a u kući ni bijelog 
dinara. Novčanih obaveza se nakupilo kao rijetko kad. Kod trgovca 
Ibre već se i prezadužila, dižući potrepštine na veresiju. I sad juje 
stid pojaviti se pred Ibrinim očima, a kamoli još šta i potraživati 
na poček. Na sebe nije ni mislila i bukvalno je gladovala, čuvajući 
ono malo hrane za sinove. A nakon tankog doručka oni su pošli za 
svojim obavezama: Emko u dućan, a Sejfula u pekaru. Ostavši sama, 
Fahra je sjela na stari otoman, podnimila glavu rukama i tiho jeca- 
la. Razmišljala je o svom tegobnom životu i nesretnoj vezi s Ciga- 
ninom Mehom. Eto, posluživala je u Gerdovoj kafani i zarađivala 
taman toliko da bi uz dječiju pomoć i uz Ibrino razumijevanje i 
veresiju jedva sastavljala kraj s krajem. Ali je šesti dan što je sa 
svojih putešestvija iznenada, kao i uvijek, bahnuo Ciganin. Džepo- 
vi su mu bili puni novca pa se njime i razbacivao. Laskavim riječi- 
ma i mnogobrojnim razmetljivim obećanjima mamio jujenanepo- 
znata putovanja čak tamo do Mađarske i Rumunije, pa i dalje, "u 
obilazak čitavog svijeta", kako bi govorio. Tjerao ju je da pije 

alkohol kako bi je lakše obenđijao i privolio na takvu odluku. Jedva 
je uspjela, posljednjim krajičkom svoje trijezne svijesti, da se 
nečujno iskrade iz kafane i tako mu umakne. On ju je privolio na 
preljubu. Naučio ju je gatati u karte, piti alkohol i još koječega. Da 
li je kriva? Hm, o tome ne želi razmišljati. Da li se kaje? Ne, nipošto. 
Da li je moglo biti drugačije? A da je moglo, pa bilo bi... Čovjek 
katkad u životu zaista nema izbora. Čini mu se da ima samo jedan 
put kojim, hoće-neće, mora poći. Jedan jedini, koji mu pruža 
kakvu-takvu nadu. Svi drugi su očigledan sunovrat. Nebo bez sun- 
ca. More bez bonace. Bolest bez ozdravljenja. Pa i taj jedini, kojim 
se mora poći, ne garantuje ništa. I na njemu možeš biti i kralj i 
prosjak. I pukovnik i pokojnik. Zašto ju je muž morao napustiti, i 
nju i djecu? Da je on tu, uz njih, sve bi bilo drugačije. ! lakše. Nasla- 
njali bi se jedno na drugo, pomagali bi jedno drugom, bodrili bi se 
i bili bi jedno drugom onaj jezičak na vagi koji uvijek prevagne u 
njihovu korist, kada treba pobijediti kakvu golemu nedaću. Bili bi, 
bili bi sve.. Ne, ona nije kriva. Ako je neko kriv, onda je to, bez 
sumnje, on, Adem. I za sve grijehe koje počini, ako su grijesi, neka 
odgovara on, a ne, nikako ona. 

Iz razmišljanja je trže ženski glas. Neko ju je dozivao s dvorišta. 
Pogledala je kroz nezastrto krilo kuhinjskog prozora. Vani je sta- 
jala Hanija, djevojka što je također služila kod Gerda. 

- Uđi - pozvala ju je jedva čujnim glasom i išaretom ruke. Hani- 
ja uđe i tiho se spusti na ponuđeno mjesto na otomanu, tik do nje. 

- Sestro, oprosti ako smetam. Poslao me Meha. Zove te da dođeš 
kod njega u kafanu. Ima nešto važno i lijepo da ti kaže. Želi djeci 
dati 

nešto novca, a tebe neće prisiljavati da pođeš s njim. ! rekao je: 
ako li ne dođeš, doći će on ovamo i onda ti se loše piše. Pa ti sad 
sama odluči šta ti je činiti. A ja moram poći jer sam na radnom 
mjestu. Doznali gazda gdje sam, mogao bi me najuriti, jadna ti sam. 

Hanija odjuri, a Fahra se dade u razmišljanje. Znala je da je zlo 
i otići i ne otići. Od dva zla — koje je manje? OČI su joj bile crvene 
od suza. Osjećala se nezaštićenom poput travke pred dinosaurom. 
"0, dragi Bože, ima li te?! Ako ima, zašto si dozvolio da silnici vla- 
daju slabijim, nezaštićenim bićima, da vladaju situacijama i cijelim 
dunjalukom?! Pa ko će da nas zaštiti, ako Ti nećeš? Svi su me izda- 
li pa još ako i Ti!.." I u trenu odluči poći. "Bude li me maltretirao, 

bolje da to bude gore, u kafani, nego ovdje, u kući. Mogla bi doći i 
djeca. Ne želim da to vide. Ako će biti zlo, bolje da bude što dalje 
od kuće," Bila je čvrsto odlučila - neće poći s njim, od kuće i djece, 
ni po koju cijenu. Pružit će mu otpor, pa šta god da bude. 

Sjedio je na sećiji prekrivenoj tankim šiljtetom, očekujući je. Bio 
je siguran da će doći. Znao je da nema izbora. Trebaju joj novci, a 
ni batine joj baš ne prijaju. Pred njim na niskom hastalu nalazila 
se hrana i piće: vruće janjeće pečenje, pečeno pile, narezani koma- 
di crne pogače, masnog sira, luka, paprike te biber i so; a od pića 
rakija, bosanska šljiva, i nekakva "brlja", od šljiva bjelica. Bio je 
predusretljiv kao rijetko kad. Ličio je hijeni u lanetovoj koži, dok 
je tepao: 

- A gdje si ti, ljepotice?! 

Gledala ga je mrko i, ne vjerujući njegovim prijetvornim riječi- 
ma, samo promucala: 

- Evo me. Govori što si me zvao?! 

- Ama, polahko, živote moj. Kud se žuriš? Pred nama je dug dan. 
Sve ćeš saznati. Kao prvo, hodi sjedi svom dragom u krilo - rekao 
jel — 

pljesnuo se rukom po natkoljenicama. 

Ona je šutjela, okrenuvši se na drugu stranu. On je naglo ustao, 
zgrabio je za ruku i, nimalo nježno, posadio na krilo. Pokušala se 
opirati, ali bezuspješno. Bila je uplašena, a mozak joj otkazao 
poslušnost. On je to iskoristio, natjeravši je da popije čašicu rakije. 
Tutnuo joj je u ruke pileći batak, govoreći: — 

- Podmaži malo grlo, lakše će kliziti rakija. Cim popiješ još koju, 
dat ću ti novac da kupiš djeci hranu i sve što treba. A i ja više volim 
piti u lijepom društvu nego sam. 

"Koja lopuža i dvoličnjak", pomislila je. "Kako sam samo nasje- 
la na njegove laži i laskanja, prokleta neka sam!" Nastojala je usta- 
ti i suprotstaviti se. Ljutito je podviknula: 

- Ne treba mi od tebe ništa! Pusti me da idem! 

- Nigdje ti ne ideš! - otkresao je grubo. 

Nastalo je hrvanje, a zapljuštali su i prvi šamari. Na nos joj je 
udarila krv, taman kad su u kafanu stali pristizati gosti na prvu 
jutarnju, "švapsku", kahvu. Uglavnom su to bili sinovi lokalnih gaz- 
da, aga i begova. Njihovi očevi prve kahve bi ispijali u Hamzinoj 
mehani. Tatinim sinovima je svaka vrsta zabave dobro došla, pa 

makar bila i ne znam kako okrutna. Zato se uz glasan smijeh, plje- 
skanje rukama i otvoreno navijanje za "Cigu", moglo čuti odobra- 
vanje: 

- Aferim, Meha! Svaka čast, junače! Znaš ti kako se krote divlje 
kobile, he, he!... 

Pošto joj je na silu ugurao u usta i salio čašicu alkohola, Meha 
odlučno reče: 

— Ti, Fahro, večeras, s prvim mrakom, polaziš sa mnom u moj 
ciganski život. I to... kao moja žena! Ovaj put idemo u Italiju. S konji- 
ma, razumije se. Ostat ćemo oko dvije sedmice. Sad kad se navi- 
kneš, sljedeće putovanje će ti lakše pasti. 

Udarajući ga pesnicama po licu, onaje vrisnula i kroz bolni plač 
odbrusila: 

- Nikud s tobom neću poći! Ni po cijenu života, gade ciganski! 

Istog trena dobila je udarac po ustima. Od siline udarca izletio 
joj je jedan od sjekutića, kao da je katapultiran, i završio na plje- 
snivom drvenom podu. I I 

U kuhinji je radila Hanija, a u kafani je konobarisao Nurko, godi- 
nu-dvije stariji od Emke, s kojim je bio prijatelj i često se družio. 

Neprimijetno je napustio kafanu i potrčao u Ibrinu trgovinu, 
udaljenu kojih dvjesta metara. 

- Gdje je Emko?! -— pitao je uzbuđeno. 

U tom času Emko je u skladišnoj prostoriji kupio i vagao šećer 
iz većih vreća u fišeke od kilograma i pola kilograma, i čuo je Nur- 
kine riječi. Ulazeći u dućan, opazio je Nurku svega usplahirenog. 
Kratko je upitao: 

- Šta me trebaš, jarane? 

—- Došao sam da ti javim da Meha u kafani tuče tvoju mater. Ama, 
budi oprezan i ne igraj se s njim. Znaš kakav je asija i nabodica!... 

Emko ništa ne reče već dograbi veliki nož, što se nalazio na 
pultu i služio za sječenje hljeba i drugih artikala, i koliko ga noge 
nose potrča prema Gerdovoj kafani. Sa zebnjom u srcu za njim je 
žurio Nurko, koji se već i pokajao što je o događanju u kafani oba- 
vijestio Emku. Čovjek ne bi trebao nešto da učini prije nego dobro 
razmisli o posljedicama. No, sad je kasno za kajanje. Jer: "Da je 
pamet do kadije kao od kadije, ne bismo kadiji ni išli!" — brujala 
mu je kroz glavu narodna poslovica. Za to vrijeme Emko se kroz 
svjetinu radoznalaca i besposličara, što se brzo iskupljala, probijao 

ka Mehinom hastalu. Poput brzog voza kroz glavu mu je tutnjala 
samo jedna misao: "Ubiti gada! Ubiti gada! Ubiti ga!.." Ciganin je u 
stojećem položaju, okrenut bočno svjetini, pokušavao sasuti još 
jednu čašu rakije u Fahrino grlo. Dok se hrvao s njom, bio je sasvim 
zaokupljen i nije primijetio Emkin dolazak. 

— Zašto se siliš nad mojom majkom, siledžijo?! - pitao je Emko 
srdito i kroz suze što su vrcale na sve strane. 

Ispustivši Fahru naglo na sećiju, Meha se polahko okretao pri- 
došlom mladiću. Ali, bilo je kasno da spriječi ono što je uslijedilo. 
Prvi udarac dobio je u lijevi bok, tik iznad kuka. Na licu mu se 
pojavila grimasa zaprepašćenja, nevjerice i bola. Drugi ubod je bio 
silovit, posred stomaka, samo malo iznad pupka. Nož mu je ostao 
u rani, dok se on uhvatio za prestravljenu Fahru, a zatim se, s grčem 
neopisivog bola, niz sećiju splazao na pod, prevrnuvši pritom 
hastal s ostacima jela i pića. Pao je poleđuške, zagledan u Emku, 
kao da vidi meleka Azraila, koji je došao da ga s dušom rastavi pa 
se sad dvoumi: da li da to učini ili ne. 

Neko je odmah obavijestio Hitnu pomoć i Žandarmerijsku sta- 
nicu. Stigli su gotovo istovremeno. I dok su bolničari provjeravali 
da li je Meha živ i ukazivali mu prvu pomoć, žandari su sasvim 
izgubljenom, kao hipnotisanom Emki stavljali na ruke lisice i gru- 
bo ga gurali ka izlazu iz kafane. Majka je bila polumrtva, ali je naglo 
oživjela i potrčala da otima sina od žandara. Oni su joj puškama 
branili da mu se približi. Sad je bio njihov. Njihovo vlasništvo. I 
imali su više prava nad njim od rođene matere. Zapravo, odsad oni 
za njega jamče vlastitim životima. Zato: "Odbij!" — čulo se oštro 
upozorenje iz njihovih zadriglih grla. 

Ispravljajući se u sjedeći položaj, Sejfula se jasno sjećao svega 
što mu se dešavalo tog dana. I narogušenog neba, bremenitog 
prvim snijegom, koji se mogao očekivati svakog trena, i kako je 
morao ujutro najprije drvenim kolicima iz počišćene peći prevesti 
pepeo na određeno mjesto, i, naročito, kad mu je pekar Salko nare- 
dio da pečene i izvađene hljebove prenosi i reda na za to namije- 
njene rafe. Prethodno je odrezao komad hljeba, na papir nasuo 
malo soli i dao Sejfuli da pojede. A njemu se učinilo da nikad u 
životu nije pojeo nešto slađe i ukusnije, nego što je taj vrući i miri- 
sni komad hljeba. Uto je u pekaru nahrupila sredovječna žena, koju 

nije poznavao, a koja je očigledno bila redovita Salkina mušterija. 
Već s vrata je zavapila: 

- Ma, dragi Salko, što se ovaj svijet izopačio! Eno, Ciganin Meha 
istukao Fahru, onu što ju je čovjek napustio, a zatim došao njen sin 
Emko izbo Mehu, haman namrtvo!.. 

Uto se na sokaku oćuti galama i žensko zapomaganje. Sejfuli u 

grlu zastade zalogaj hljeba, pa ni gore ni dolje. Istrčao je na ulicu 
kao u deliriju, i imao je šta vidjeti. Četiri žandara vode Emku veza- 
nog, dok se majka gomba s jednim od njih, želeći doprijeti do sina 
i spriječiti njegovo odvođenje. Plakala je i zapomagala na sav glas, 
i molila žandare da ga ne vode. Shvativši da će joj trud biti uzalud, 
stropoštala se na uličnu kaldrmu i od žalosti ostala bez svijesti. 
Sejfula pritrča majci pa stade da je miluje po licu i kosi. Suze su mu 
umivale lice, poput krupnih kapi kiše, i škropile zaspalu majku. 
Ona se stade meškoljiti i dolaziti k sebi, a Sejfula baci kratak pogled 
za Emkom. Već je zamicao za prve kuće na uglu ulice, dok mu je 
glava ostala okrenuta nazad, prema nesretnim i bespomoćnim 
majci i bratu. Sejfula samo pomisli: kako ne stiže ni da se oprosti 
s bratom, da ga čestito izgrli i izljubi, jer ko zna kad, i da li će se 
ikad više vidjeti. Od prevelike tuge prući se po majci pa je poče 
mahnito ljubiti i naglas jecati. 

Sutradan je bila subota. Majka povede Sejfulu i Esmu bratu u 
obližnje selo. Željela je da djeca malo zaborave na ružne i mučne 
događaje koji su im se događali tih dana. Predvečer se vratila kući, 
vodeći sa sobom Esmu. Ona je morala pohađati školu, a Sejfula nije 
imao takvu obavezu. Zato ga je ostavila kod daidže cijelu sedmicu. 
Daidža je imao sina Šukriju, samo godinu starijeg od Sejfule. Lije- 
po su se slagali i družili. Daidža Hikmet bavio se poljoprivredom i 
od toga je živio. Volio je sestru Fahru i pomagao joj koliko je mogao. 
Ali ne mnogo, jer je i sam životario na jedvite jade. Imao je dvije 
krave, volovsku zapregu, petero ovaca i mnogo peradi. Uvečer je 
Šukrija nahranio perad, a zatim upita oca da im dozvoli da pođu 
na obližnji brežuljak sankati se. 

— Idite - odobri otac — ali se ne zabavljajte dugo. 

Cijelog tog dana pripadao je snijeg. Prvi snijeg. Već je bio do 
koljena. Brdo, šumica, selo i, malo dalje, varoš, sve se obuklo u 
bijelo ruho. 

Bjelina, čistoća i svježina činile su jednoću. A to je: ljepota. Neo- 
pisiva ljepota seoskog pejzaža. Sejfula je tu ljepotu doživljavao 
malo drugačije. Dok se Sukrija spuštao na sankama niz neveliki 
brežuljak, on je k nebu okretao lice, osjećajući kako se na njemu 
od toplote tope bezbrojne ljepljive pahuljice. I mislio: "Bože dragi, 
kako bi bilo lijepo da sad te moćne pahulje prekriju njegovu tugu, ' 
tugu njegove majke, brata i sestre, njihov strah i patnju. Da prekri- . 
ju tugu cijelog svijeta. Da prekriju, jednom zauvijek, zlo i sve zle 
ljude, koji zlostavljaju moju majku, mog brata, mene i sestricu. Koji 
zlostavljaju bilo koga. Pa da tako zauvijek nestane prokletog zla na 
čitavom svijetu. I zlih ljudi, razumije se." Iz razmišljanja ga trže glas 
drugog dječaka: 

- Hajde, Sejfula, šta si se zamislio?! Ti si na redu. 

Pošto im je dosadilo sankanje, rođak predloži da prave Snješka. 

— Ti pravi sebi, a ja ću sebi. I da vidimo ko će prije i čiji će biti 
ljepši, važi 1'? — reče i stade valjati grude vlažnog snijega. 

— Važi. Ja ću praviti babu. 

- He, he, zar babu od snijega? — 

— A šta ima veze, ličit će na mog oca. 

Kad je bio pri kraju, Sejfula ugleda ispod obližnje obale malo 
raskravljene zemlje. Odmah Snješku razblaćenom zemljom nacrta 
nos, oči, usne i iznad usana tanke brčiće. I 

— Ho, ho, ho... Tvoj Snješko ima i brkove! - začudi se Šukrija. 

— Da, pa šta?! 

— A šta će mu brkovi? 

- Zato što brkove ima i moj babo. 

-— Ali, tvoj babo vas je ostavio. Ja ne bih želio takvog oca. 

I pored svega što im je učinio, Sejfula je osjećao prema ocu veli- 
ku naklonost. Čak i ljubav. Nedostajao mu je. 0, kako bi volio da 
raste pored njega, da od njega mnogo toga nauči, da mu bude uzor. 
Zato je rođakove riječi doživljavao kao uvredu, naljutio se na njega, 
ne htjevši govoriti s njime više od sat vremena. U igri Šukrija je 
zaboravio na očevo upozorenje: da se ne zadržavaju suviše dugo. 
Prenuo ih je njegov poziv za večeru. 

Brzo je prohujala sedmica dana što ju je Sejfula prouživao kod 
daidžinih ukućana. Hrane je bilo dovoljno, i to raznovrsne i ukusne. 
I druženje sa Šukrijom, uz manja neslaganja, proteklo je na obo- 
strano zadovoljstvo. Malo je radio, pomažući oko stoke, a nešto je 

i naučio. Došavši kući, zatekao je majku u postelji. Imala je upalu 
pluća i liječila se čajevima od nekakvih trava. Zapravo, ona je leža- 
la zbog tuge za Emkom i osjećaja lične krivice, što mu se to desilo. 
Čak se i Esma trudila da joj šta pomogne i tako olakša patnju. Sej- 
fulu je na saonama dovezao daidža, a usput je dovezao i nešto hra- 
ne: koji kilogram krompira, malo graha i sira. Predvečer je Ibro 
poslao po kćerki dva hljeba iz trgovine i poručio da od sutra, ako 
želi, može Fahra dolaziti i pomagati u trgovini namjesto Emke. To 
je majku iznimno obradovalo. Sutradan se posve pridigla i uz 
kašljucanje krenula na novi posao. Prije odlaska napomenula je 
Sejfuli da se pekar Salko raspitivao za njega i da je rekao kako 
treba nastaviti pomagati u pekari, čim se vrati od daidže. Sve se, 
dakle, vraćalo u uobičajenu životnu kolotečinu, osim što sa njima 
nije bio Emko, koji im je stalno bio u mislima i s kojim su duboko 
suosjećali. A on se nalazio u Zenici u pritvoru i iščekivao je suđenje. 
Njemu u prilog išla je okolnost da je Meha izdržao dvije operacije 
i preživio ranjavanja. Pošto se oporavio, zakazano je suđenje. Stva- 
ri su bile prilično jasne. Sudija je uzeo u obzir sve okolnosti pod 
kojima se slučaj desio. Olakšavajuća okolnost bila je što je Meha 
permanentno maltretirao majku te je Emko dobio samo tri godine 
kaznenopopravnog zavoda, sa robijanjem u Zenici. Meha se više 
nikad nije pojavljivao u Mokropolju. Tako se napokon završio cije- 
li ovaj nemili slučaj. A majka bi, po svaku cijenu, nastojala da barem 
jednom mjesečno posjećuje Emku, i odnese mu štagod od svoje 
sirotinje: malo hrane i kakve tople odjeće da se ne isprehlađuje i 
ne oboli tako mlad. 

4. 


Malo-pomalo i Sejfula je radeći u pekari nešto više od dvije 
godine od čistača i pomagača postao izučeni majstor pekar. Naučio 
je mnogo toga: mijesiti tijesto, oblikovati razne vrste peciva, peći, 
vaditi hljebove kad budu pečeni i prodavati gotove proizvode 
mušterijama. Uobličavao se u skladno građenog i lijepog mladića, 
a tek što mu je petnaesta godina. Porodica je i dalje živjela mučno 
i bijedno, makar što je majka jednako radila u trgovini, a Esma je 
završila četvrti razred te već pomaže majci u raznim kućanskim 
poslovima. O njenom nastavku školovanja nije moglo biti ni riječi. 
Doduše, nije to bilo ništa neobično. Mokropoljske djevojčice iz 
muslimanskih porodica rijetko bi nastavljale dalje obrazovanje 
nakon završena četiri razreda. Njen život već sad je jasno trasiran: 
rasti i razvijati se u djevojčurka, ili djevojku, i tražiti što bolju pri- 
liku za udaju. A onda, zna se, biti domaćica, rađati i odgajati djecu, 
kuhati, prati, i, najčešće, životariti, teško izlazeći nakraj s egzisten- 
cijalnim problemima. Gotovo kao i roditelji. Kao da su životi pre- 
slikani, s roditelja na djecu. Tako vam se čini da se u Mokropolju 
ništa ne mijenja, decenijama, a bitnije čak ni stoljećima. I 

Sa Sejfulom su šegrtovala još dva mlada momka. Adil, uvijek 
šutljiv i zamišljen dugajlija. Volio je mnogo čitati. Sa sobom u ran- 
cu uvijek bi vuknjario i kakvu knjigu. Drugi se zvao Emin, a bio je 
po karakteru sušta suprotnost Adilu. I po izgledu. Onizak, debe- 
ljuškast, mnogo je pričao i mnogo se smijao. Knjige nije volio čita- 
ti. Zato je često u šali zafrkavao Adila, nazivajući ga štreberom. 
Imali su osamnaest i kusur godina i bili su najbolji prijatelji. Zavr- 
šavali su za taj dan radne obaveze, kad se Adil obrati Sejfuli: 

- Znaš, drugar, sutra je Praznik rada, 1. maj! 

- Pa šta?! - nezainteresovano će Sejfula, koji za taj praznik jeste 
čuo, ali nije imao pojma o čemu se radi. 

- Samo kažem. Nedjelja je. Sutra se ne radi. Ja i Emin s našim 
drugarima idemo na prvomajski uranak. Pa, eto, pozivamo i tebe. 

- A šta se to tamo radi? 

— Ništa — ubaci se u razgovor Emin. — Malo se jede, malo se pije, 
najviše svira, pjeva i druži. Dođi, ne moraš ništa nosti od hrane, jer 
si s nama tek prvi put. 

Sejfulu je prijedlog kolega iznimno zagolicao. Kratko je razmiš- 
ljao, a onda obeća: 

-— Dobro, doći ću. A gdje će to biti? 

- Odmah iza katoličke crkve, u gaju Joze Zimonje. 

Došavši kući, Sejfula zamoli majku i sestru da ga probude što 
ranije jer je obećao kolegama iz pekare da će s njima poći na izlet. 
I pošao je. Sa sobom nije nosio ništa, jer tako mu je rekao Emin. 
Put do Jozinog gaja dobro je poznavao. Bio je jedan od prvih koji 
je stigao. Kasnije je prispjelo još oko dvadesetak momaka i desetak 
djevojaka. Prvo je bilo međusobno upoznavanje, onih koji se nisu 
poznavali. Sejfuli je palo u oči da imaju i dva stranca, iz Zenice. 
Jedan se zvao Miroslav, i bio je znatno stariji od svih prisutnih. 
Njegov drug zvao se Fadil i nije imao više od dvadeset pet ili šest 
godina. Tri-četiri sata trajalo je pravo veselje. Neki su ponijeli i 
muzičke instrumente, par gitara, prim i tamburu. Šalili su se, pje- 
vali, igrali, pričali i veselili. Na kraju su zaigrali kolo, a zatim sjeli 
da jedu. Gotovo svi su u rancima ili torbama donijeli nešto od hra- 
ne, osim troje novopridošlih, od kojih je jedno bio upravo Sejfula. 
Svu hranu su poredali po torbama, rancima i hartiji, a onda pozva- 
li sve prisutne da se pridruže. Nakon objeda ustao je Galib, stolar- 
ski radnik u stolarskoj radionici kod gazda-Milivoja. Odmah po 
dolasku na izletište poslao je dvojicu momaka na dva suprotna 
izlaza iz gaja, da bi obavijestili prisutne kako bi se mogli blagovre- 
meno skloniti, u slučaju da se pojave žandari. On se prisutnim 
obrati riječima: 

— Čestitam vam Prvi maj, Praznik rada! Naš praznik, drugovi i 
drugarice! 

Zatim je predstavio drugove iz Zenice i napomenuo da su oni 
poslati od Okružnog komiteta Komunističke partije Zenice, jer su 
zaduženi za našu partijsku ćeliju, Također je skrenuo pažnju da 

danas ovom uranku prvi put prisustvuju i dva mladića i jedna dje- 
vojka, kao predloženi kandidati za članstvo u KPJ. Za njih garantu- 
ju istaknuti članovi. Sejfula se nemalo iznenadio kad je saznao da 
je jedan od kandidata upravo on, a da za njega garantuje lično Adil, 
koji je bio Galibov zamjenik. Još je održao kratak govor o istorijatu 
Prvog maja. Na kraju je rekao da će predavanja o daljim smjerni- 
cama rada naše ćelije KPJ, i drugim aktuelnostima, održati naši 
gosti, pristigli drugovi iz Zenice. Ustvari, govorio je samo Miroslav. 
I evo šta je, otprilike, rekao, ako Sejfulu pamćenje dobro služi: 

- Dragi drugovi i drugarice, omladinci i omladinke! Prenosim 
vam pozdrave od drugova iz Okružnog komiteta KP Zenica. Česti- 
tamo vam naš Praznik rada, Prvi maj. Raduje me to što svaki put 
kada dođem vidim među vama neka nova lica: bilo kao nove kan- 
didate za članstvo, bilo kao naše iskrene simpatizere. Čestitam na 
tome mokropoljskoj ćeliji, ali i novim kandidatima. 

Na početku ovog predavanja želio bih da vam iznova skrenem 
pažnju da mi djelujemo u ilegali. Stoga je konspirativnost u našem 
radu od prvorazrednog značaja. Sačuvajte jedinstvo u svojim redo- 
vima i ne dozvolite da vam se uvuku u ćeliju slabići, kukavice i 
izdajice. Takve morate na vrijeme uočiti i spriječiti. U protivnom, 
desit će vam se nesagledive posljedice. Našu partiju moramo sna- 
žiti i kvantitativno i, naročito, kvalitativno, sve dotle dok ne posta- 
nemo tolika snaga, koju će morati, hoćeš-nećeš, respektovati i 
vlastodršci i svi naši neprijatelji. Tad više nećemo strahovati u 
ilegali već ćemo na prvim izborima istaknuti na listama za vlast 
svoje najbolje kandidate. I pobijedit ćemo ovu, nenarodnu vlast. 
Ona je predstavnik kapitalista i njihovog sistema vlasti. A kapita- 
lizam je najgori sistem, sistem socijalne nepravde, gdje postoji 
bezgranično izrabljivanje radnika i seljaka, a u korist kapitalista. 
Oni se na taj način nekontrolisano i neopravdano bogate. Zato ima- 
ju ogromna sredstva iz kojih podmiruju vojsku i policiju kako bi 
štitili njih, i njihovo nepravedno kapitalističko uređenje. Radnici, 
seljaci i druga sirotinja moraju se ujediniti u čitavom svijetu kako 
bi zbacili ovaj jaram s vrata i tako se oslobodili ovih krvopija, kapi- 
talista. Da bi to bilo moguće, potrebno je izvesti svjetsku revoluci- 
ju pod vodstvom radničke klase i njene avangarde, komunista. 
Poslije revolucije uspostavit ćemo najpravedniji sistem društvenih 
odnosa, komunistički sistem. U njemu neće biti privatnog već samo 

društveno vlasništvo. Vladat će zakon: da svako radi i pruža druš- 
tvu prema svojim mogućnostima, a od društva uzima prema svojim 
potrebama. To će biti idealno društveno uređenje, za kojim čovje- 
čanstvo vapi od svog nastanka. 

Na kraju bih vam rekao nešto i o odnosu naše partije prema 
religijama. Svakom pametnom i slobodoumnom čovjeku je pozna- 
to da su sve vjere izmišljene. I to zbog straha od prirodnih sila i 
drugih nesreća. Da danas nema vjera i bogova, ljudi bi ih opet izmi- 
slili. Ljudi ne mogu bez toga. To im je zadnja utjeha i nada na ovom 
mučnom svijetu, pa makar i lažna. Vjere su štetne za čovječanstvo 
iz najmanje tri razloga. Prvo, jer je u svijetu bezbroj sveštenstva 
raznih vjera. Oni ništa ne proizvode, a mnogo troše. Dakle, to su 
lezihljebovići i paraziti, koji su narodu na grbači. Drugo, oni 
zatupljuju i zaglupljuju narod, ispirući mu mozak raznim gluposti- 
ma, govoreći i to: kako je svaka vlast od Boga - i zato je treba poni- 
zno slušati i poštovati. I treće, oni su uvijek u sprezi s političkom 
vlašću. Oni se dopunjuju i tako zajedno pljačkaju narod. Jedni bez 
drugih, jednostavno, ne bi mogli. Mi nemamo ništa protiv iskrenih 
vjernika. Ali, vjerska osjećanja se kose s takvim našim stavovima 
prema vjerama. Zato oni ne žele da budu članovi KP jer bi to i za 
nas i za njih značilo licemjerje. Naš stav je: da dobar komunist ne 
može biti i dobar vjernik, i obrnuto! Hvala vam, drugovi i drugari- 
ce, što ste me pomno slušali, i želim vam svako dobro i uspjeh u 
našoj zajedničkoj klasnoj borbi, a protiv zloćudnog kapitalizma. 
Do, nadam se, skorog viđenja! I 

Poslije ovog predavanja ustao je Fadil i saopćio da ima podije- 
liti propagandne materijale članstvu, i posebno novim kandidati- 
ma za članstvo u KP. Tako je i Sejfula dobio nekoliko političkih i 
ideoloških pamfleta kao i nekoliko Marksovih knjiga iz naučnog 
socijalizma. Rečeno im je da se raziđu u manjim grupama i na razne 
strane, kako bi bili što manje primijetni i sumnjivi doušnicima žan- 
darmerije i vlasti. Sejfula je bio više nego zatečen i zbunjen svim 
onim što je tog dana vidio i doživio. Jednostavno, nije znao šta da 
određeno misli o svemu tome. Trebalo je vremena da se sve to 
slegne i iskristališe u njegovoj glavi, kako bi o svemu zauzeo i lični 


stav. S izleta je pošao u grupi s Adilom i Eminom. Emin se osmjeh- 
nu i ne zaboravi da ga upita: 

— Ha, drugar, kako si ti sve ovo doživio? Imao si vatreno krštenje 
u Partiji, pa šta misliš? 

Sejfula nije znao šta da misli pa tako ni šta da odgovori znati- 
željnim drugovim. Ipak je rekao: 

— Najprije moram u glavi da sredim utiske, da se sve slegne, da 
bih ti odgovorio. Jedno je sigurno. Ja sam iskreni vjernik — i to ću 
uvijek ostati. Zato ne znam kako da uskladim vjeru s partijskim 
stavovima. Izgleda nemoguće. 

— Naprotiv, vrlo je moguće i lahko — u razgovor, koji je, očigled- 
no, pažljivo slušao, ubaci se Adil. — Svoja vjerska uvjerenja ne ispo- 
ljavaj javno. Obavljaj slobodno sve vjerske obaveze, a da za to ne 
sazna šira javnost. Ti si isuviše pošten i dobar mladić, a da ne bi 
bio naš član. Usto si siromašan radnik kao što smo i nas dvojica. 
Bila bi to velika šteta i za te i za Partiju. Partiji su itekako potrebni 
takvi čestiti omladinci. 

Došavši kući, majci ništa nije povjeravao. Svoj današnji doživljaj 
i čudesna saznanja čuvao je samo za se. Dugo je bio ošamućen. Kao 
da se probudio iz košmarnog sna. Ni o čemu drugom nije mogao 
razmišljati. Vagao je svaku riječ koju je čuo od druga iz Zenice. I 
razmišljao o njoj. Socijalna pravda. Svako prema mogućnostima, a 
svakom prema potrebama. 0, Bože, kako to lijepo i privlačno zvu- 
či. Onda nema ni bogatih ni siromašnih. Svi bi bili isti, svi materi- 
jalno jednaki. To bi bila pravda!... Kako je to lijepo i privlačno! Eto, 
o tome nikada nije razmišljao iako bi takvo razmišljanje bilo pri- 
rodno za svakog čovjeka. Svi smo mi ljudska bića. I čemu onda 
tolike razlike u imovinskom stanju? Čemu iskorištavanje jednih od 
drugih? Zašto da jedni žive u nezamislivo pretjeranoj raskoši, a 
drugi u nezamislivom siromaštvu i bijedi? Zašto jedni čitavog živo- 
ta da uživaju i da su sretni, a drugi da pate i da su nesretni? Gdje 
je tu pravda i ljudskost? Gdje ljudska bratska solidarnost i suosje- 
ćajnost? Gdje, gdje, gdje?... Zašto, zašto, zašto? Hiljadu gdje i hilja- 
du zašto tutnjalo je kroz njegovu glavu, sudaralo sei pravilo nesno- 
šljivu buku, pometnju i haos. KP, to je ono što mu je trebalo. Ono: 
čije je ideale oduvijek osjećao, samo nije znao da se potpuno i 
pravilno izrazi. Sve mu je to servirala KP. Treba samo uprijeti, bori- 
ti se i služiti narodu i KP. I sve ćeš imati. Sve, kao na tacni. Za takvu 
pravdu i ideale bio bi se spreman žrtvovati do krajnosti, pa i život 
založiti ako ustreba. A onda se sjeti drugog dijela predavanja i 

riječi: sve vjere su izmišljene, i: sveštenstvo je na grbači narodu; 
zajedno s političkom vlašću piju narodu krv i ne mogu opstati jed- 
ni bez drugih; ne proizvode, a mnogo troše; paraziti; samo 
zaglupljuju narod... Dragi Bože, je li to sve moguće?! Dragi Bože, je 
li moguće da Te nema?! Ne, ne, to je nemoguće! Tu se oni varaju. 
Komunisti se varaju. Bog postoji, i kvit! Zar da ne vjerujem? Zar da 
ne klanjam i ne postim? Zar da više ne idem petkom u džumu i da 
ne učim lijepi ezan s munare gradske džamije? Da ne postim rama- 
zan i ne idem s rodbinom i prijateljima na teravih-namaz i na Baj- 
ram-namaz? Kako da prihvatim da ne smijem rodbini i starijim 
ljudima nazvati selam? Dušu mu obuze nabujala tuga. Zar se ne 
mogu uzajamno prožimati materijalna pravda i vjera? Zar moraju 
jedna prema drugoj biti isključive? Zašto dobar vjernik ne bi 
mogao biti i dobar komunist? I obrnuto? Kao on, naprimjer. Eto, 
on osjeća svim svojim bićem da bi mogao biti i komunist i vjernik. 
Ali, kažu: ne može! Da jedno drugo isključuje. Jedni druge ne pri- 
hvataju, mrze se! Koja glupost. Zašto svi ne razmišljaju kao on? I 
kakve veze mogu imati vjera i socijalna jednakost i pravda? Nika- 
kve. Ama baš nikakve! Ali, eto, daj ti to budalama dokaži! I došao 
je do čvrstog zaključka: vjernik će uvijek biti, tu dileme nema, niti 
pogađanja bilo s kim. A komunist? E, to ćemo vidjeti. To umnogome 
zavisi i od razumijevanja partijskih drugova. Kao recimo od Adila 
i Emina. Oni ga razumiju. A od drugih morat će kriti da praktikuje 
svoje vjerske obaveze. Ako, ipak, jednog dana bude moranje izbo- 
ra: vjera ili Partija, zna se, bit će, bez sumnje — vjera. : 
Za Sejfulu je život tekao svojim tokom, naizgled mirno i bez 
većih promjena i potresa. Potresi su, zapravo, bivali u njemu samo- 
me. U njegovoj duši. Odlazio je s drugovima na sastanke kad god 
bi ga pozvali. Nastojao je da u svemu bude uzoran mladi komunist. 
I dobijenu literaturu je pažljivo iščitavao, ali i slabo razumijevao. 
Izgledala mu je isuviše teška, isuviše filozofska i činilo mu se da to 
njegov mozak ne može nikako svariti. I sami nazivi, kao: Bijeda 
filozofije, od K. Marksa, ili: O istorijskom materijalizmu, od Marksa 
i Engelsa, ili: Nacionalno pitanje, od Marksa, Engelsa i Lenjina ZVu- 
čali su mu čudno i posve nerazumljivo. A on je mislio kako je važno 
da zna da se bori za materijalnu pravdu i jednakost svih ljudi i da 
je to sasvim dovoljno za jednog uzornog komunistu. Rekli su mu 
da drug Galib ima Marksov Kapital, da ga studiozno izučava i na 

osnovu toga da im drži predavanja na povremenim kružocima. Taj 
Kapital, kako rekoše, bit će uskoro umnožen i podijeljen svim čla- 
novima njihove partijske ćelije. Bio je iznimno zainteresovan da 
vidi šta piše u njemu. No, i plašio se da će njegovom umu biti još 
posjeduje. Predavanja su nešto drugo. Za to se drugovi savjesno 
pripreme i sadržaj prilagode jeziku običnog radnika i seljaka tako 
da je on svakome razumljiv. Na tim sastancima i kružocima mnogo 
je naučio od onoga što jedan komunist treba da zna. U džamiju je 
prestao odlaziti. Na upite radoznalih osoba što ga nema, sažimao 
bi ramenima, izmišljajući razne izgovore. Najteže mu je bilo zbog 
efendije Malika, koga je volio i poštovao kao rođenog oca, čakii više. 
Lahko bi našao opravdanje što ga nema u džamiji bilo kome dru- 
gome, ali kako slagati takvom čovjeku, takvom dobrotvoru, koji ga 
je mnogo zadužio. Grizla ga je savjest dan-noć. Plašio se da ga efen- 
dija negdje sretne i upita: 

- Sejfula, sine, kamo tebe, bolan, u džamiju?! 

Čini mu se u zemlju bi propao od stida. Shvatio je da je takvo 
duševno mučenje dalje nepodnošljivo. Osjećao je kako mu rastače 
dušu i kako ga zbog toga boli srce. Mora nešto poduzeti. Ovako 
dalje ne može. Samo, šta? Šta poduzeti? Ta ga misao nije napušta- 
la. Onda je došao na ideju. Strašnu ideju! Da se požali i sve ispriča 
efendiji Maliku, i od njega zatraži savjet, ili pomoć. Dobar je on 
čovjek. Ali, prepreka je: stid. Zbilja, kako se odlučiti na takvo što 
od stida? Kako reći starom efendiji: Znate, efendija, ja ne idem u 
džamiju, jer sam postao komunist?! Nemoguće! Ipak, što je više 
razmišljao i lupao glavom, to je više shvaćao da ne postoji druga 
solucija. Efendiji, efendiji, mora otići efendiji Maliku po savjet. 
Zašto, inače, postoje dobri ljudi, i prijatelji, ako ne - da pomognu 
u nevolji? 

Riješio je još iste noći odluku sprovesti u djelo. Poći će kad se 
dobro unoća, nakon jacije. Zna da efendija ostane još neko vrijeme 
nakon namaza, kad svi napuste džamiju. Ostane da zikri, da uči u 
Kur'anu Jasine ili hatme za mrtve. Naruku mu je išlo ito daje pada- 
la dosadna jesenja kišica, rosulja. To je doprinosilo da napolju bude 
manje svijeta, a to znači i manja šansa da bi ga ko mogao vidjeti. 

Majci i sestri je rekao da odlazi s drugarima na posijelo, što je, 
s vremena na vrijeme, doista i činio. Noć je bila iznimno mračna. 

Odlučio je da ne ide glavnom, koliko-toliko, osvijetljenom ulicom 
već naokolo, sporednim sokacima sve do džamijskog dvorišta. 
Popeo se na neveliku zemljanu obalu otkud je kroz jedan od osvi- 
jetljenih prozora mogao osmotriti veći dio unutrašnjosti džamije. 
Ugledao je efendiju kako sjedeći turski uči iz Kur'ana postavljenog 
na za to napravljeno postolje. Srce mu je zaigralo od radosti što 
vidi tog dragog čovjeka, ali i od treme i straha zbog susreta s njim 
i svega onog što iz tog može da uslijedi. Osjećao je da ukoliko bude 
više razmišljao o tom, nervoza, strah i naročito stid mogli bi nara- 
sti do te mjere da ga sasvim obeshrabre pa da odustane gotovo 
ispred samog cilja. Odlučno je sišao s obale, ušao u dvorište i poku- 
cao na džamijska vrata. U toj noćnoj gluhoći kucanje je odjekivalo 
tako moćno kao da neko kovačkim čekićem svom silinom udara u 
nakovanj. Rukom je pritiskao srce jer mu se činilo kako će da isko- 
či. Prošlo je desetak sekundi otkad je pokucao, a njemu je izgleda- 
lo kao cijela vječnost. Najzad je čuo poznati glas: 

— Vrata su otključana. Ko god da si, slobodno uđi! 

Ušao je i drhtavom rukom pritvorio za sobom vrata koja su 

muklo zaškripala. Sačekao je par sekundi, a onda pozdravi: 

— Selam alejkum, efendija Malik! 

Tek tad efendija polahko okrete glavu tek toliko da bi osmotrio 
noćnog došljaka. 

— Alejkumu selam! Kojim dobrom, sinko? 

- Molim te da mi oprostiš, efendija, što dolazim ovako kad vri- 
jeme nije i što te prekidam dok učiš. 

- Bujrum sjedi, Sejfula. — Dok je pozivao gosta da sjedne, rukom 
mu je pokazivao deblju janjeću kožicu, postekiju. — Za dobre ljude 
i prijatelje uvijek je pravo vrijeme za posjete. A ako misliš da me 
prekidaš u učenju, ne brini, upravo sam završio učenje Jasina te 
sam ionako zbog premorenosti mislio malo ranije poći na počinak. 

- Poštovani efendija, došao sam s molbom da me saslušaš i da 
mi daš jedan savjet, ako je to moguće... ovaj... - poče da zamuckuje 
Sejfula. 

- Moguće je, sinko, moguće. Kako da nije? Prvo da čujem šta mi 
imaš reći, a onda ću ti pomoći savjetom, onoliko koliko budem 
mogao. 

- Cijenjeni efendija, svakako ti je poznato da radim u pekari kod 
Salke kao pomoćni radnik. Sa mnom su dva momka: Adil i Emin. 

Oni su dobri i čestiti momci. Uoči Prvog maja pozvali su me na 
prvomajski uranak, a to je zapravo izlet negdje u prirodi... 

I Sejfula ispriča Maliku sve, u tančine, šta mu se izdogađalo oko 
njegovog učlanjenja u KPJ. A onda naglo zašutje i upilji pogled u 
Malika kao da ga prvi put vidi. Efendija je pažljivo saslušao Sejfulu 
te upita: 

- L.. u čemu je problem, sinko? 

- Problem je, efendija, što se nalazim na životnoj raskrsnici. 
Preda mnom su dva puta. Nisam siguran kojim da pođem. Bojim 
se da ne pogriješim, da ne zalutam. Osim toga, zbog učlanjenja u 
Partiju, osjećam golemi stid, u prvom redu pred tobom a onda i 
pred rođacima i poznanicima. Šta da radim? Tvoji savjeti su mi 
najdragocjeniji. I šta god kažeš — poslušat ću. 

— Ovako, sinko. Jasno je da ni ja nisam sveznajući. Stoga mogu 
i da pogriješim. Ali, u odnosu na tebe, stariji sam i životno iskusni- 
ji. Stoga sebi dajem za pravo da te savjetujem i da ti sugerišem kako 
da razriješiš ovu za te svakako važnu životnu situaciju. Moj prvi 
savjetje da toliko ne dramatizuješ već da problem sagledaš realno 
i da odluke donosiš smireno, hladne glave, pošto o svemu prethod- 
no detaljno razmisliš. Mislim da si sam donio pravilne odluke tako 
da meni i nisi trebao dolaziti. A ti si želio da se posavjetuješ još s 
nekim, s nekim ko ti želi samo dobro. Treba da slušaš svoje srce, 
to je najvažnije. A ono kaže: i vjera i Partija. Odlično. Koliko mi je 
poznato Marksovo učenje, ne baš mnogo, ali eto nešto znam, ono 
zagovara sve najveće ljudske i životne vrijednosti, baš kao i naša 
vjera. Naročito socijalnu pravdu. Što je za pohvaliti. E, vidiš, taj 
program vaše partije nije grijeh, a rekao si da ćeš vjeru praktiko- 
vati u malo zatvorenijem obliku, što također nije grijeh. Pogotovo 
kad te na to natjeraju životne okolnosti. I eto sretnog rješenja tvog 
problema. Da ovo govorim iskreno i kao čovjek i kao vjernik i kao 
tvoj imam i prijatelj, mogu ti samo. reći da sam u sličnoj situaciji 
kao ti - i ja bih postupio na isti način. Dakle, slušaj svoje srce, drži 
se tog što si odlučio i, nećeš pogriješiti. Šteta što komunisti kom- 
plikuju oko priznavanja vjera i prava na njihovu opstojnost - jer u 
svemu drugom slični su vjerama. Oni baš kao i pravi vjernici pro- 
pagiraju i bore se za najšira ljudska prava i slobode, i protiv su 
svakog zla i svega što ne valja na ovom svijetu. Mene se ubuduće 
ne trebaš stidjeti, jer sam, eto, odsad upoznat s tvojom situacijom. 

Nemaš razloga bilo koga da se stidiš niti da se bilo kome opravda- 
vaš. Jer, ti si čestit i častan momak, a časne su ti i namjere. Uosta- 
lom, nikad se ne zna. Možda će ti tvoji komunisti jednoga dana doći 
na vlast. Zato među njima treba da bude i pripadnika našeg naro- 
da. Jer; drugačije ne bi ni valjalo. Ja ću odrediti drugog mujezina, a 
ti ćeš uvijek imati moju podršku i moj blagoslov. Spominjat ću te 
u dovama kad ih budem upućivao Allahu. A ti, ne zaboravljaj svoga 
efendiju i kad god poželiš, dođi na findžan lijepog i korisnog raz- 
govora. 

— Velika ti hvala, efendija Malik, za ovakve savjete. Ja te poštu- 
jem kao drugog oca, koji nas je, izgleda, napustio. Kad nemam oca 
kraj sebe, pored majke ti si mi najveći uzor u životu — reče Sejfula. 
Oči mu se napuniše suzama dok je na rastaniku grlio i ljubio dobrog 
čovjeka, efendiju Malika. 

- Alahimanet — pozdravi gost i uputi se ka izlazu. 

- Alahimanet, sinko, i neka te sva sreća svijeta prati na tvom 
životnom putu. 

Oči mu se ponovo, kao i onda, dok se rastajao s efendijom Mali- 
kom, sasvim napuniše suzama, prenuvši ga iz razmišljanja i vra- 
tivši u stvarnost. Bilo je pregrijalo te on zaroni lice u bistri potočić 
i tako sapra znoj s njega. Već je i zaboravio kud je krenuo i kojim 
poslom. Danas su sjećanja na isparene godine života, kad je bio 
zdrav kao i ostali normalni ljudi, važnija i od Mujage i bilo kakvih 
poslova. A sjećanja su nezadrživo navirala, poput bistre rijeke, te 
on zagrabi u šaku vode, napi se, prisloni leđa uz podebelu johu i 
predade se slatkim uspomenama. 

Vraćajući se od efendije Malika, Sejfula je došao do zaključka 
da je na svijetu najmanje dobrih, poštenih i nesebičnih ljudi. Zato 
su oni od neprocjenljive vrijednosti, pravi dragulji. Zlih, iskvare- 
nih ljudi je više. I oni su velika nesreća ovog svijeta. A onih trećih, 
čiji se karakter može smjestiti između dobra i zla, koji su i anđe- 
li i đavoli, kako kad, je najviše. I zato što ih je najviše, oni su 
najvažniji za čovječanstvo. Na njima počiva ovaj naš svijet, kakav 
je takav je. 

Sutradan je bio petak. Majka mu je iznijela, kao i obično, čistu 
presvlaku, govoreći: 

- Ovo ti je, Sejfula, danas za džumu. 

- Danas, majko, neću u džumu -— rekao je tužno Sejfula i odlučio 
se povjeriti majci. Ispričao joj je sve, što i efendiji Maliku. Sa zeb- 
njom je očekivao njenu reakciju. Ona ga je pažljivo saslušala i krat- 
ko prokomentarisala: 

— Ti si, sine, već odrasla osoba. Treba sam da odabireš svoje 
životne puteve. Što je dobro za te, i za me je. Zapravo, moje je da te 
samo podržavam, kao i do sad, a što ću i ubuduće nesebično činiti. 

Sejfula pruži ruke k majci i pade joj u naručje. Suze su mu opet 
plivale po očima dok ju je grlio i ljubio. Zatim uze abdest, sačeka 
vrijeme i klanja podne-namaz u kući, umjesto u džamiji, što je 
dotad redovno činio. Nakon podnevnog namaza zadovoljno pođe 
u pekaru, na posao. 

5. 


Vrativši se s posla, Sejfula je večerao s majkom i sestrom. Potom 
je sjedio pored niskog prozora i posmatrao paljenje zvijezda u 
akšam. Razmišljao je kako su nebeska prostranstva nedokučiva 
tajna za čovjeka i uvijek će to ostati, zbog nezamislivih daljina, koje 
će čovjeku, bez obzira na ubrzani napredak nauke i tehnike, osta- 
ti nerješiv problem. Njegovo razmišljanje prekinulo je kucanje na 
vrata. Majka je poskočila i otvorila ih. Na vratima se pojavio Emko. 
Ukućani su znali da mu ovih dana ističe trogodišnja kazna, no nisu 
znali tačan datum njegovog izlaska iz KPZ. Zato ih nije previše izne- 
nadio, ali jest obradovao. Na ramenu je imao torbicu s nešto odje- 
će i neophodnih predmeta. Bio je isti kakav je i otišao u KP usta- 
novu, samo što se vidno razrastao. S njim se najprije izgrlila i 
izljubila majka pa sestrica i na kraju Sejfula. Na odsluženju kazne 
Emko se ponašao primjerno. I taman kad je zaradio da mu trećina 
kazne bude oproštena, sukobio se s jednim zatvorenikom. Ovaj mu 
bilo šta uradio, Emko bi mu možda oprostio. Ali, uvrijediti na takav 
način, nije moglo proći nekažnjeno. Udario ga je pesnicom u lice i 
slomio mu vilicu. Nakon ozdravljenja provokator je prijetio Emki 
ubistvom zbog čega je premješten u Foču. Prošlo je otada šest mje- 
seci, Emko nije napravio niti jedan incident pa je trebalo da bude 
nagrađen s pola godine prijevremenog izlaska iz KPZ. A onda gaje 
uzeo na zub jedan stražar-vaspitač. Maltretirao ga je do te mjere 
da Emko nije izdržao. U njemu je proradio vulkan, eksplodirao i 
sravnio stražara sa crnom zemljom. Kolegi su pritekli u pomoć 
drugi stražari. Tako je Emko pokusao dobre batine, premješten je 
u KPZ Sarajevo i morao je odslužiti kaznu do kraja. 

Nakon što je prošlo prvo uzbuđenje i pošto su se nagledali jed- 
ni drugih, Emko upita: 

- Ima li šta novo? Kako živite, majko? 

- Eh, kako - uzdahnu Fahra -— teško, pa hajd'. Da sam barem 
zdrava, sve bi bilo nekako lakše. Ovako... šta da ti kažem?!.. A jučer 
me baš pita trgovac Ibro za te. Te kad ćeš doći, te da li si negdje 
planirao raditi. I sve tako. Pa mi kao uzgred reče: "Slušaj ba, Fahro. 
Ti si nešto plaho oslabjela i teško ti je povazdan raditi i stajati na 
nogama. Nego, reci ti Emki, ako je voljan, da nastavi raditi kod 
mene, a ti se malo odmori. Boga mi, čim dođe, može odmah nastu- 
piti na posao.' Haman je begenisao tvoj rad, sine. Eto, pa ti razmis- 
li i odluči, kako misliš da je najbolje. 

- Dašta ću nego prihvatiti. Samo mi, majko, dozvoli da se jednu 
heftu ispavam i odmorim od svega. Poslije ti odmaraj, a ja ću radi- 
ti. 

Tako je Emko nastavio trgovački posao kod Ibre, dok je majka, 
zbog iscrpljenosti i slabog zdravlja, sve rjeđe odlazila posluživati 
u bogatim porodicama, i to na svega nekoliko sati. Emko i Sejfula 
dobro su se slagali, a dvije stvari su ih naročito povezivale. Prva je: 
bezrezervna privrženost vjeri, druga je privrženost porodici i 
požrtvovanost za nju. U svemu ostalome prilično su se razlikovali. 
Emko je plahe naravi, buntovan i sklon ekstremnim ispadima, pa 
čak, u izvjesnoj mjeri, i delikvenciji. Sejfula je tiha voda, staloženi- 
ji, skloniji razmišljanju i osjećajniji. Usto ih dijeli i prilična razlika 
u godinama, gotovo pa generacijska. Imali su različite prijatelje, 
nisu išli na ista sijela, bavili su se različitim hobijima, pa čak ni u 
džamiju, na džumu ili teraviju, prije Emkinog odlaska u KPZ, nisu 
išli zajedno. Naravno da je stariji brat vrlo brzo primijetio da mla- 
đi ne ide na džumu. Bio je vrlo iznenađen i upitao je: 

— Ti, buraz, više ne odlaziš na džumu. Ranije si bio redovan? 

- Da, tačno. Od porodice nemam šta da tajim. Dakle, ni od tebe, 
brate. 

- I dok su se nakon abdesta razmještali kako bi klanjali 
akšam-namaz, Sejfula ispriča bratu pravi razlog, u detalje, pa i raz- 
govor s efendijom i majkom u vezi s tim. 

Sve vrijeme dok je mlađi brat pričao, stariji ga je slušao pomno, 
ali i gledao mrkim pogledima. Jasno, bio je ne samo iznenađen već 
i preneražen onim što je saznao. Čim Sejfula završi, on reče: 

- Čudi me da naizgled tako pametan mladić učini takvu beda- 
stoću. Znaš li ti, brate, ko su komunjare? Znaš li da su bezbožnici, 
da su protiv države i bilo kakvog reda i zakona? 

- To nije istina - pobuni se Sejfula. — To su anarhisti. A mi nismo 
oni. Tako govoriš samo zato jer ne poznaješ dovoljno ni prave 
komuniste ni ciljeve za koje se bore. 

- Ponešto sam imao priliku da ih upoznam. Imali su partijsku 
ćeliju iu KPZ u Zenici. Oni su spremni na sve. Ako si pošao s njima, 
više ti nema povratka. Smatrat će te izdajnikom i doušnikom vla- 
stima, i likvidirati. 

- Nemaš pravo da utičeš na njegove odluke — u razgovor se 
uplete majka, koja ih je pažljivo slušala — kao što ni on ne utiče na 
tvoje. 

— Uredu, ali neka znate da mi nije pravo i da ja s time neću da 
imam bilo šta. 

Na taj način se razgovor na tu temu smatrao okončanim, Zau- 
vijek. Presudila je majka. 

Sedmicu dana nakon ramazana kao tutanj groma Mokropoljem 
se proširila vijest: stigao Adem Pivić! Vratio se kući, u Mokropolje! 

Njegova čeljad saznala je vijest oko podneva. Bili su na različi- 
tim mjestima i svako je primio vijest na osebujan način. Sejfula je 
bio u pekari kad je po hljeb došao komšija Juso. Nazvao je selam i 
bubnuo: 

- Znaš li, Sejfula, da ti je došao babo? 

— Daj, bolan, Juso, kakav babo? Nije mi do zafrkancije, pusti! 

- Ne zafrkavam, Boga mi! Eno ga u Hamzinoj mehani. Sjedi i 
pije s jaranima. 

Oko Sejfule se okrenu pekara. I da se nije pridržao kanata, čini 
mu se, onesvijestio bi se od pomiješanih osjećanja, a najviše od 
uzbuđenja. Razgovoru je prisustvovao i gazda Salko. Sejfula ga 
zamoli da ga oslobodi od posla do kraja dana. Gazda samo klimnu 
glavom, a momak kratko razmisli i umjesto kući uputi se Hamzinoj 
mehani. Noge su ga jedva nosile, a u glavi su se rojile misli, čitav 
košmar. I pored svega, volio je oca. I da se samo on pita, sve bi mu 
oprostio. Pored toga, bio bi sretan što se vratio porodici i ako će 
ostati da ponovo s njima živi. Mnoga djeca bi željela da imaju oca. 
Jer otac je otac, pa ma kakav da je. Jedino što strepi: kako će ga 
prihvatiti ostali članovi porodice, pogotovo majka i Emko. Stigavši 

u mehanu, momak spazi oca za stolom s još tri čovjeka. Dvojicu je 
poznavao, radili su u Sarajevu kao i otac. Treći čovjek bio mu je 
nepoznat. Otac sina nije prepoznao. 

— Selam alejkum, babo! — pozdravi Sejfula. 

Adem tek tad svrnu pogled na njega. Dobro ga osmotri dok 
najzad progovori: 

- Nisi li ti moj sin? Ako jesi, onda možeš biti samo Sejfula, zar 
ne? 

Sejfula nevoljko klimnu glavom, a Adem žurno ustade i krenu 
sinu u Zagrljaj: 

- Alejkumu selam, sine moj! Ma vidi što si mi porastao! Pravi si 
momčina! 

Sejfula pozva oca kući. A on ni da čuje. Samo je značajno odmah- 
nuo rukom i nastavio da naručuje turu za turom pića. I Sejfula je 
morao da popije dvije čaše soka. Oko tri sata popodne nekako je 
uspio odvojiti oca od društva i kafanskog stola, i povesti ga najzad 
kući. Adem je bio podnapit, ali ne i pijan. Usput se raspitivao o 
članovima porodice. Pošto stigoše kući, zatekoše samo sestru. Dok 
su se grlili, a i poslije, Esma se prema ocu ponašala uglavnom 
rezervisano i sramežljivo. - 

Bilo je malo iza ručka dok u trgovinu prispje desetogodišnji 
dječačić. 

- Šta trebaš, mali? - upitat će Emko, spreman da ga usluži. 

— Ništa, već me poslao mehandžija Hamza da ti uhaberim da se 
u njegovoj mehani nalazi tvoj babo. Još je rekao da tražim od tebe 
muštuluk. 

Na tu vijest Emku nešto presječe posred stomaka, nešto oštro 
a vrelo, poput usijanog noža. Pošto savlada ljutnju i uzbuđenje, on 
reče: 

— Reci ti Hamzi da za taj haber nema muštuluka. I budi sretan, 
muštulugdžija, što nisi dobio ćušku iza uha. Hajde sad, briši!... 

Mališan ga pogleda ispoprijeka pa zdimi iz dućana, koliko ga 
noge nose. A Emku spopadoše nove brige. Ma da mu je samo zna- 
ti što li je došao. Da li želi da se vrati porodici ili je posrijedi nešto 
drugo. Zatim je razmišljao kako da se postavi prema ocu. Bio je 
mnogo ljut na njega — jer ih je ostavio kad im je bio najpotrebniji. 
Prva misao mu je bila da mu zabrani dolazak kući. A ako dođe, da 
ga silom izbaci. Onda se sjeti da je sve što imaju njegovo, i to 

gruntovnički jedan kroz jedan i da bi zakonski otac mogao istjera- 
ti njega, jer je punoljetan. Drugo, ako bi došlo do tuče između njih, 
došli bi žandari i to bi bila velika sramota za cijelu porodicu. Na 
kraju dođe do čvrstog zaključka: neka radi šta god želi, ali neće mu 
dozvoliti da tuče ili na bilo koji način maltretira majku. I neće pri- 
čati s njim. S tom odlukom dočekao je kraj radnog vremena i kre- 
nuo kući. ' 

U kuću je ušao nabrana čela i u dnevnoj sobi zatekao oca i 
sestru. Sejfula se već odmarao u jednoj od spavaćih soba. Emko 
pozdravi sestru i sjede na stolac, a da oca čestito ni ne pogleda. 
Nekih pet-šest minuta potrajala je mučna atmosfera jer su svi 
šutjeli. Prvi smože snage i progovori otac: 

- Kakav je to sin koji i ne pozdravi oca, a da ga nije vidio tolike 
godine?! 

- Kakav je to otac koji ostavi porodicu kad im je najpotrebniji, 
i neće za njih da zna tolike godine?! — uzvrati sin kontra pitanjem. 

- Da si malo pristojniji, ne bi s ocem tako razgovarao. Ni ne znaš 
kroz šta sam sve prolazio, a već me osuđuješ. 

- Nije me briga kroz šta si prolazio i kroz šta prolaziš. Živi svoj 
život, a nas ostavi na miru. Što se mene barem tiče, ti i ja smo zavr- 
šili priču, i to — zauvijek! 

- Ako je tako, sine, onda: uredu. Samo, nemoj da bi me kad 
tražio u životu. 

— Ja, oče-neoče, sigurno neću. A za druge, ne znam! 

— Dobro, sine moj. Ako se pokaješ, možda ću ti i oprostiti za te 
riječi. 

Ponovo nastade još mučniji tajac. Otac je gledao sina, a sin je 
gledao kroz prozor i šmrcao nazor, od nervoze. Ta nepodnošljiva 
šutnja potraja vječnih petnaestak minuta — kad se na vratima uka- 
za majčina izmoždena figura. 

Fahra je s još nekolicinom žena prala i brisala prozore u kući 
načelnika općine. Posla je bilo mnogo da su morale ostati cijeli dan. 
A sređivanje kuće potrajat će još barem deset do dvanaest dana. 
Za vrijeme ručka poslale su jednu ženu u pekaru da im kupi kifle. 
U pekari je pitala za Sejfulu. Salih joj je objasnio kud je otišao, a 
ona je to odmah po dolasku prenijela Fahri. Tako je i Fahra sazna- 
la ovu za nju, svakako, šokantnu vijest. Odmah je klonula na prvu 
stolicu i na trenutak je izgubila svijest. Žene su joj donijele čašu 


42 


vode, masirale je po vratu i tako ponovo prizvale k sebi. A ona je 
odlučila: ako je on došao da živi s njima zastalno, onda će ona 
napustiti kuću. Prosit će radije ili skočiti u rijeku - nego što će 
ponovo živjeti s njim. Tako je preplakala do kraja radnog vremena. 
Onda se pribrala, obrisala suzne oči i odlučno pošla kući. 

— Šta ćeš ti ovdje?! — vrisnula je histerično čim je ušla na vrata, 
skljokala se na slobodan stolac i briznula u plač. 

- Bolje, smiri se - reče Adem. - Kad vam ispričam šta mi se 
dešavalo, možda će neko imati barem malo razumijevanja za me. 

- Kakvo razumijevanje, čovječe?! Ostavio si me samohranu s 
troje maloljetne djece i otišao sa nekom bjelosvjetskom rospijom. 
Srami se, srami, bezdušniče! - zavapi Fahra pa udari u još veći plač. 

Oćutivši takvu galamu, u sobu nahrupi i Sejfula, baš u času kad 
je izbezumljena Fahra svom silinom nasrnula na muža. Lupila mu 
je dva šamara pa stala da ga grebe noktima po licu, poželjevši mu 
oči iskopati. No, to je Adema posve razbijesnilo da ju je pograbio 
za kosu i vratio joj dvije pljuske. A kad htjede da je ošamari treći 
put, poput tigra skoči Emko, postavi se između roditelja i pritom 
šamar koji je bio namijenjen majci složi se na njegovom licu. On 
osjeti u ustima komadić polomljenog zuba i krv. Munjevito brzo i 


snažno zavrnu očevu ruku te on kriknu od boli. Onda strogo pro- 


govori: 
- Ovo ti je sad pošlo za rukom da me udariš. Pokušaš li ponovo, 


ili da pipneš bilo koga od ukućana, kunem ti se, vratit ću ti petero- 
struko, makar mi sto puta bio otac. 

Zatim ga svom silinom odgurnu od sebe, a on se složi na otoman 
i ostade tako ležati. Iz tog ležećeg, neugodnog položaja zagrmje: 

— Vi ne znate kako sam žrtvujući se za vas teško postradao u 
fabrici. Sav sam bio polomljen, a niti sam imao novca Za liječenje 
niti da se ko o meni brine: da me previja, hrani, pere... Vi ste tad 
bili daleko. Da mi nije bilo te žene, umro bih davno. I, pitam vas, 
šta biste vi imali od toga?! Opet me ne bi bilo, i vas ne bi imao ko 
da hrani. Došao sam kući samo da bih Sejfulu poveo sa sobom na 
zanat u Sarajevo. Ostat ću desetak dana, dok povadim neke potreb- 
ne mi papire u općini. Ali zapamtite, ja sam ovdje svoj na svome. 
Grunt je na meni. Mogu sve da prodam i da ostanete na ulici. Zato 
ću dolaziti kad god poželim, a da vidim ko će mi zabraniti. Zar ti, 

ti.., Emko?! Stid te bilo! Podigneš li još jednom mali prst na me, 
javno ću te se odreći! | istjerat ću te na sokak pa vidi kako je! —. 

- Nećeš ti mene tjerati, sam ću otići! — reče ljutito stariji sin i 
napusti prostoriju. ; MADE NITU 

Majka izađe za njim. Adem se uspravi u sjedeći položaj i veli 
Sejfuli: 

- Slušaj, Sejfula, ti i Esma ste drugačiji, razumni. Niste kao oni. 
Sutra ću ti izvaditi rodni list i ostale papire i za desetak dana vodim 
teu 

Sarajevo na zanat. Želim da imaš svoj kruh u životu. Sad znaš i 
možeš se polahko pripremati. Ja ću dolaziti kući samo da bih 
prespavao. 

Sejfula je ipak volio i poštovao oca, i nije ga osuđivao ni za šta 
pogotovo kad je maločas čuo njegovu tužnu priču o stradanju. Zbog 
odlaska u Sarajevo i radovao se i tugovao. Radovao: zbog susreta 
s velikim gradom, zbog učenja zanata, zbog novih životnih iskusta- 
va koja će sticati u narednom periodu. A tugovao: zbog rastanka s 
ostatkom porodice, naročito s majkom, zbog rastanka s rodnim 
krajem, s prijateljima, rođacima i poznanicima. "Ipak, radost pre- 
teže kad se uporedi s tugom", mislio je. 

6. 


Nekakve, i svoje i Sejfuline, papire sređivao je otac. Sejfula je 
nastavio i dalje raditi u pekari. O odlasku s ocem u Sarajevo nije 
htio govoriti gazda-Salki, jer je želio sačuvati posao, desi li se šta 
nepredviđeno oko njegovog odlaska. No, to je ipak saopćio partij- 
skim drugovima Adilu i Eminu. Oni su ga obavijestili o sutrašnjem 
partijskom sastanku u Jozinom gaju. Pitao ih je kakve su mu oba- 
veze povodom odlaska u drugu sredinu. 

- Nakon sastanka sutra večer Galib će ti dati neku vrstu proprat- 
nog pisma, neki to zovu i poveznicom. Predat ćeš je partijskom 
sekretaru u mjestu u koje ideš. U poveznici će ti biti i uputstvo o 
načinu prepoznavanja s novim drugovima. Oni će otad preuzeti 
brigu o tebi i o svemu će te obavještavati. I to je to — objasni Adil. 

IAdili Emin su izrazili žaljenje zbog njegovog odlaska. Ali, život 
je to. Tutor, koji ti nekad diktira staze posute ružama, a nekad glo- 
govo trnje. Jači je od nas. I tu se ništa ne može. I dok su Adil i Emin 
s gazda-Salkom poslovali oko miješenja i pečenja, on je za danas 
imao obavezu uglavnom da prodaje sve vrste peciva, pa ako šta još 
stigne pomoći. Tek što je prispjela za prodaju prva tura peciva, na 
Šalteru se pojavi mlada djevojka nestvarne ljepote. Mogla je imati 
trinaest ili četrnaest godina. Čim ju je Sejfula spazio, oborila ga je 
s nogu. Ali i bukvalno. Od njene ljepote stalo mu se mantati u glavi. 
Istog trena se smrtno zaljubio i znao je da je to ona prava. Ili ona 
ili mu nikad ne treba nijedna druga. Kao u transu izvalio je veliku 
glupost, a da nije bio svjestan ni šta ju je pitao: 

- Djevojko, prvi put te vidim ovdje. Molim te lijepo, reci mi: čija 
si ti?! 

Primajući pecivo i stavljajući ga u platnenu torbu, djevojka se 
nasmija, pokazujući tako dva reda bisernosniježnih zuba, okrenu 
se i dobaci na odlasku: 

- Mogla bih biti i tvoja, kad bi znao, hi, hi.. - zahihota glasno i 
odžuri niz sokak u susret nekoj ženi, vjerovatno majci. 

Salih je morao da ga zovne triput dok ga je dozvao k sebi, kako 
bi ubacio koju cjepanicu u peć. Podnimivši bradu rukama, nalak- 
tivši se na kanat, on je već sanjario o ljubavnoj sreći s djevojčetom 
veličanstvene ljepote. 

Sutradan se situacija ponovila. Ponovo je na prodajno mjesto 
određen Sejfula. I ponovo se, skoro u isto vrijeme, pred pekarom 
pojavila djevojka nadnaravne, čudesne ljepote. Njemu se zavrtje u 
glavi, kao da je obenđijan sihirima, samo ju je željno gledao, goto- 
vo netremice. A onda, izgubivši vezu s razumom, kao i jučer, izvali 
glupost: 

- Gdje si ti, djevojko, čekam te cijelo vrijeme? 

Djevojka se nasmija: 

- A zar ništa ne radiš već sve vrijeme samo mene čekaš? Kako 
ti to dozvoljava pekar Salih? I šta sam ti ja da me čekaš? 

Sejfula se ujede za jezik, polahko shvatajući da valja gluposti i 
da mora uspostaviti vezu s mozgom. U protivnom, sve će uprskati 
prije negoli išta i počne. Zato odluči da bude malo taktičniji i luka- 
viji: 

— Ma, samo bih volio da znam svakoj svojoj mušteriji ime. A, eto, 
tebi ne znam, pa... 

— Hm,.. ako je samo to, onda se zovem Zuhra Sultanić. Samo mi 
se čini da to nije jedini i pravi razlog, he, he. 

- A šta bi bio drugi razlog i kako bi to ti mogla znati? 

— Ih, baš ništa ne znaš sakriti. Sve ti se vidi iz očiju, kao u ogle- 
dalu, hi, hi. 

— Eh, jest. Baš sam šašav. Jučer sam se već zaljubio u te, čim sam 
te ugledao, i otada nisam normalan. Već bolujem za tobom!.. 

- Baš! Haman da nisi sam. Ni ja od jučer nisam dangubila. Ras- 
pitala sam se o tebi. Znam ti i ime i prezime. Pecivo mi je bilo samo 
izgovor da bih te i danas vidjela. Već sutra ne mogu doći. Postalo 
bi im sumnjivo. 

— A gdje da te nađem, kraljice moja? Samo reci, i dolazit ću ja 
svakog dana kod tebe. 

— E, pa baš danju, nemaš šansu, jer ti moji ne bi dozvolili. Ali 


možeš uvečer, na ašikovanje, pod prozor.. Ako znaš gdje je imanje 
i farma goveda Mujage Sultanića? 

- Znam, bolan, kako ne bih znao. Stoput sam prolazio pored nje. 

- Eh, eto, naše imanje je odmah pored njihovog. Mujaga mi je 
amidža. Cekat ću te... željno... večeras u spavaćoj sobi. Jedno pro- 
zorsko krilo bit će odškrinuto — reče, stavi dva prsta na usne, poklo- 
ni Sejfuli poljubac, okrenu se i odbrza, ostavivši ga bez riječi. 

Sejfula je ostao lebdeći, negdje u oblacima, opčinjen Zuhrinom 
ljubavlju. Bila je to njegova prva, prava, a ispostavit će se, i jedina 
ljubav. 

— Zuhra! Zuhra!... Moja voljena Zuhra! Moja jedina srećo.. i 
nesrećo! — probunca Sejfula, vraćajući se nakratko u stvarnost. 
Onda poklopi dlanom komarca koji mu je pio krv na vratu, ispod 
desnog uha, da bi odmah zaronio u prošlost, što mu je značila mno- 
gostruko više od grozne sadašnjosti. 

Sutradan je Sejfula cijeli dan bio kao na ekserima, mislio samo 
na Zuhru i da što prije dođe noć. A kad je došla, prvo je pošao na 
partijski sastanak, primio poveznicu i oprostio se s drugovima. 
Potom je na krilima sreće krenuo čarobnoj ljepotici. Odlučio je da 
ne ide livadama jer bi morao zaobilaziti ogromno Mujagino imanje 
i jednom pregaziti rijeku. Išao je glavnom varoškom ulicom do kra- 
ja varoši. Onda je izbio na veliku ravnicu na čijem se samom počet- 
ku nalazilo imanje Zuhrine porodice. Bavili su se uzgojem voća i 
povrća. Imali su nekoliko zavidnih plantaža duhana, suncokreta i 
šećerne repe. A malo dalje, na brežuljku, voćnjake šljiva, jabuka, 
krušaka i oraha. Slabije je zalazio u ovaj kraj pa ga je slabije i pozna- 
vao u odnosu na druge gradske dijelove. Ipak, po Zuhrinom opisu: 
tu su plantaže, tu su na početku zgrade i nemoguće je promašiti ih. 
I ranije je on načuo ponešto o toj porodici. Ali da imaju takvu kra- 
soticu, kakva je Zuhra, e, to, bogme, nije ni slutio. I braću joj je 
poznavao, onako, površno. Jedan, mlađi, redovno je po pijacama. 
Prodaje, uglavnom, njihove voćarske i ratarske proizvode. Starijem 
je čuo da se obraćaju s Avdaga, i s poštovanjem. A on je prolazio 
gradskim sokacima u fijakeru ili je volio da se šepuri na dobrom 
jahaćem konju. Noć je bila prilično oblačna, ali je puni mjesec na 
nebu davao dovoljno svjetlosti da noćna lutalica, kakav je bio Sej- 
fula, jasno vidi stazu koja vodi do Zuhrinog prozora. Važno je naći 
dragu pri prvom dolasku, a kasnije ni mrkla noć pa ni da pođe 
vezanih očiju, ne bi smjeli predstavljati problem. Ono čega se uisti- 
nu plašio, a šta se nije sjetio priupitati Zuhru, jeste da li imaju 

ljutog psa. Bude li ga, Sejfula će nagrabusiti; neka mu je dragi Bog 
na pomoći. I bio je. Sejfula je sretno stigao pod Zuhrin prozor, a da 
nije čuo nijedan lavež psa. To znači da ga nemaju. Mislio je kako je 
to važna i povoljna okolnost za njegova buduća dolaženja. 

Odmah iza hambara, pet-šest metara od prozora nalazilo se 
visoko razgranato stablo, vjerovatno kruške. Sejfula se prišulja, 
nasloni leđima na stablo i stade osluškivati. Netremice je Zurio u 
odškrinuto krilo, čiji je otvor zaklanjala zavjesa. Unutar nije bilo 
svjetla te je soba izgledala pusta. Tek što se lagani povjetarac poi- 
gravao zavjesom, lelulajući je i mreškajući talasasto. Stajao je tako 

desetak minuta ni sam ne znajući šta mu je činiti. Tad se odvaži, 
priđe prozoru, razmače zavjesu i stade viriti u sobnu tamu. Ubrzo 
se prepade i odskoči unazad. Pored prozora nalakćen na njega sje- 
dio je i sve vrijeme posmatrao ga lijepi djevojčurak. A kad je on 
proturio glavu i virnuo u sobu, djevojčurak ne izdrža već priguše- 
no zahihota. 

— A ti baš sve vrijeme sjediš tu i nećeš da se javiš. Neka ja vani 
stojim i buljim uprazno, u tvoj prozor kao sovuljaga. Aferim ti bilo, 
djevojko! ' 

- Šta mogu kad volim da te posmatrama, a da ti za to ne znaš. 
Bilo je zanimljivo, mada ništa nisam vidjela očima. 

- Kako to nisi vidjela očima? Nego čime si? 

- Očima nisam mogla od kruškinog sjena. Već, gledala sam te 
srcem. 

— Zar se i srcem može gledati? I kako to biva kad se gleda srcem? 

- Itekako može... Jer, osim prozora odškrinula sam ti i svoje srce. 
Ulaziš u njega... polahko. Samo pazi, nemoj ga nikad povrijediti, jer 
ti nikad ne bi ni oprostilo. I što šapućeš, braće mi nema kod kuće? 
Stariji je do ponoći u Hamzinoj mehani ili u Gerdovoj kafani, ili kod 

nekog od jarana igraju karti. A mlađi ode negdje na sijelo. A nekad 
i kod djevojke na ašikovanje. Našao je odnedavno sebi curu, dolje 
u varoši. 

- Šta je s babom i majkom? Hoće li me oni natjerati? 

- Moj rahmetli babo zvao se Džafer. Umro je uoči ramazana 
pretprošle godine. Moja majka, čestita Safija-hanuma, sad klanja 
jaciju, a nakon toga dugo uči u Kur'anu. Ja od majke ništa ne skri- 
vam. Tako me odgojila. 

- Kako to misliš: ništa ne skrivaš? Ne razumijem. 

-— Tako. Osim što mi je majka, ona mi je i najbolja prijateljica. 
Ona već sve zna. Za me i za te. 

— Nisi valjda!.. 

— He, he, jesam. Sve sam joj ispričala. 

- A što si morala tako žuriti? 

- Zato što sam čvrsto uvjerena da si ti moja prva i posljednja 
ljubav. Kao što vidiš, ja već uveliko investiram u tebe. Nemoj me 
iznevjeriti, nikad. 

— Nikad, neću te iznevjeriti nikad, moja kraljice! - reče momak 
dok mu se srce topi od miline zbog njenih riječi. — I... šta na sve to 
kaže tvoja majka? 

- Moji roditelji su plemićkog porijekla, što se vidi i po prezime- 
nu. Meni lično to ne znači mnogo. Moji roditelji su držali do toga. 
I braća, također, ali znatno manje. Zbog toga majka nije bila baš 
oduševljena mojim izborom. Nije kazala otvoreno već uvijeno. Kao 
još sam mlada. Pa kao s obzirom na naše porijeklo trebalo bi da 
sebi vrlo brižljivo odaberem đuvegiju. A šta ako za to doznaju bra- 
ća, neće im biti pravo, i tome slično. Samo, to mene neće pokole- 
bati, ni mrvičak. Ako budeš pravi, onakav kakvim te zamišljam — 
samo bi nas smrt mogla rastaviti. Drugo ništa. 

— Uh, ala si me raznježila, do suza! Nastojat ću svim silama da 
budem onaj pravi. Da te nikada, nikad ne iznevjerim. 

- Zuhra! Zuhra! Dolazi odmah, trebaš mi — čuo se majčin glas. 

- Eto, srećo moja. Čuješ, majka me doziva. Moram poći iako bi 
mi s tobom svaka noć bila kratka. Za poljupce je rano, a, šta misliš? 
Ma, hajde jedan kratak a sladak. Na moj rizik. 

U taj čas usne se sretoše ni za kratak ni za dugačak već za sred- 
nji poljubac. Za rastanak i lahku noć. Obećao je doći i sutra večer. 
A ona obeća da će i sutra naći način da posjeti pekaru. 

Došavši kući, zatekao je majku uplakanu, a Esmu tužnu. Na pita- 
nje šta im je, majka reče: - net. 

- Adem je došao pijan kao Rus. Doveli ga oni njegovi, pijandure. 
Jedva je vrata na kući potrefio. To je Emki bilo krivo. Prigovorio mu 
je i nastala je svađa. Gotovo su se potukli. Stala sam između njih i 
da me nije bilo tu, ko zna šta bi se sve događalo. Adem je Emki 
rekao da se gubi iz njegove kuće i da ga ne smatra svojim sinom. 
Na to je Emko odgovorio da odlazi i da takvog oca više nikad ne 
želi vidjeti. Na odlasku sam ga pitala gdje će prespavati. Rekao je 

kod Nurke, ili bilo gdje, samo ne ovdje, dok je otac kod kuće. A ti 
odlučio poći s ocem u Saraj'vo?! Ma, neka si. Rekla sam ti da imaš 
pravo sam da biraš svoje puteve u životu. Nije mi drago zbog tvoje 
odluke. Plašim se za te. Ali te neću sprečavati. I dalje, i uvijek, ćeš 
imati moju podršku i blagoslov. 

Sejfula je šutio. Nije se sjetio ništa pametno reći. Osjećao je da 
bi svaka riječ bila suvišna. Poljubio je majku, zaželio mirnu noć njoj 
i sestri i pošao na počinak. U jednoj sobi su noćivale majka i sestra, 
a u drugoj on sa ocem. Otac je već spavao dubokim snom, a hrka- 
njem je podsjećao Sejfulu na motor koji trokira. 

Sutradan je Sejfula željno iščekivao Zuhru, ali nje nije bilo. Bio 
se mnogo zabrinuo, što je razlog tome. Onda je pred kraj radnog 
vremena došao na biciklu nekakav dječkić i pružio mu cedulju. 
Samo je rekao da je od Zuhre. Na samo spominjanje njenog imena 
nešto ga je oštro presjeklo u stomaku. Pitao je momčića ko je on. 
Rekao je da je unuk Zuhrinog amidže. Okrenuo se i odmah otper- 
jao, ne sačekavši bilo kakav Sejfulin odgovor. "Valjda mu je tako 
savjetovala Zuhra", mislio je Sejfula dok je ispravljao presavijen 
komadić hartije, na kome je pisalo: "Dragi, nisam mogla doći. Maj- 
ka me uputila poslom u Draginoviće tetki, njenoj sestri. Ne brini, 
sve je uredu. Očekujem te večeras na istom mjestu. Tvoja, i samo 
tvoja, zauvijek. Zuhra!" Draginovići, sjetio se momak. Jedno od 
brojnih sela u okolini Mokropolja. Sa srca mu je spao teret. "Zuhra, 
Zuhra, medu moj! Da mi te nema, na šta bi mi ličio život?!" 

Čim su završili s oskudnom večerom, bez oca i Emke, Sejfula se 
umi, počešlja pred komadom razbijenog ogledala u kupatilu, sače- 
ka da se još više unoća i pođe na dogovoreni ašik-sastanak sa 
Zuhrom. Mislio je sve će biti slično prethodnoj noći, a nije. Ovaj put 
je Zuhra iščekivala njega. Jedno prozorsko krilo bilo je sasvim otvo- 
reno, zavjesa pomaknuta, a pored prozora, nalakćena na njega 
sjedila je ona. Piljila je u mjesečinom zaogrnutu noć ne bi li ga 
otkud uprežala. I kad se to desilo, srce joj je zaigralo od silne rado- 
sti. ' 
- Akšam hajrola, Zuhra! Otkad me to očekuješ? 

— Allah raziola, moje zlato! Ima nekih pola sahata kako te željno 
očekujem. I i 

- Aja samo što nisam poletio, žureći tebi. Toliko mi nedostaješ, 

medu moj! 

- Tako drage a laskave riječi. Kako dati vjerujem? Da I' sam ti 
ja jedina cura? 

- Jah, prva i jedina... 

-Tti si meni prva i jedina ljubav moja, slatkišu moj! 

Te noći milovanja i poljubaca bilo je mnogo više nego prethod- 
ne noći. A onda se on odvaži da joj ispriča sve o svom odlasku u 
Sarajevo: 

— Draga, moram ti reći da to činim zbog svoje bolje budućnosti. 
Da imam zanat i sigurniju budućnost. A nas niko i ništa više ne 
može rastaviti, ako i ti misliš tako. 

- Naravno da mislim, dragi. Iako mi je žao što ćemo se rjeđe 
viđati, ja te ipak podržavam u svemu. I da te malo ispravim. Ne 
samo zbog tvoje već: zbog naše budućnosti. 

On je zašutio, savladan tugom zbog skorog rastanka s voljenom 
Zuhrom. A ona upita: 

- Znaš li u koji dio Sarajeva ideš? 

- Otac je spominjao, čini mi se, nekakve Bjelave. 

— Bjelave! — gotovo je vrisnula Zuhra od radosti. 

- Aaa, šta ti je — zar se raduješ zbog našeg rastanka?!... 

- Ama ne, srećo moja! Da znaš koliko si me za pet minuta prvo 
rastužio, a onda i obradovo. 

- Zbog čega, nestrpljiv sam, kazuj, jedina. 

- Rastužio zbog odlaska, a oveselio kad si reko da ideš na Bje- 
lave. A znaš li zašto? 

- Ne znam. Zašto, reci?! 

- Zato što na Bjelavama žive moji tetka i tetak. Više puta sam 
boravila kod njih. I sad bih mogla s vremena na vrijeme posjećiva- 
ti ih, pa čak i boraviti duže vrijeme kod njih u gostima. Ilonako se 
tetka ljuti što ne dolazim češće i što ne ostanem duže. He, he... Ko 
će, kao dragi Bog?! Vidiš da se smilovao i obazreo na nas. 

Slično su prolazili svi Sejfulini i Zehrini dani ljubovanja. A onda : 
je najzad došla i ta zadnja noć, noć uoči Sejfulinog odlaska. 

On se lijepo oprostio i pozdravio sa Salkom pekarom i s partij- 
skim drugovima Adilom i Eminom. Zaželjeli su mu sreću i vidjelo 
se da im je iskreno žao što odlazi. "A život je satkan od svega toga, 
pomalo. Ni sastanci ne bi bili ono što jesu bez rastanaka. Ni radost 
bez tuge, ni dan bez noći, ni dobrota bez zlobe. Ni život bez smrti, 
čak", mislio je Sejfula, odlazeći i osvrćući se zadnji put na pekaru, 

Sa Zuhrom je bilo unekoliko drugačije. Rastanak je bio obilato ispu- 
njen poljupcima, zagrljajima, obećanjima i suzama. Pri polasku mu 
je tutnula u ruke presavijen papirić. 

- Šta je to? — upitao je. 

- To je Ahmina adresa. Ahmo je najmlađi Mujagin sin, moj 
amidžić. On mi je drugi brat, u koga imam povjerenja koliko i u 
samu sebe. Na njega mi možeš slati pisma. Samo na koverti ne piši 
ko šalje. 

Uslijedio je zadnji poljubac i, rastali su se u suzama. Što tiše 
iskradao se s imanja da se slučajno ne bi susreo s kojim Zuhrinim 
bratom. Tim prije jer je mjesečina noć pretvorila u dan. A onda je 
podigao kragnu kaputa, uvukao glavu u ramena i požurio kući. Nije 
bio rad da ga neko od slučajnih prolaznika sretne, prepozna i upi- 
ta gdje je bio tako dokasno. ' 

Najzad je osvanuo i taj dan - dan njegovog odlaska iz Mokro- 
polja. Mokropolja utonulog u čuvene jesenje magle. Sivog i, najve- 
ćim dijelom godine, vrlo sumornog. Otac je sredio svoje poslove u 
općini, izvadio Sejfulin rodni list i još neke potvrde i sve je dakle 
bilo spremno za njihov polazak. Otišao je još u Ibrin dućan kako bi 
se oprostio s bratom. Nakon bratskog zagrljaja i poljubaca Emko 
poželi: 

- Sretno, brate! | čuvaj se! Saraj'vo je veliki grad. Ima svakakvih 
ljudi, gledaj s kim se družiš. 

- Ne brini, brate. Čuvaj se i ti! I pazi na majku i sestricu! 

Kod kuće je izgrlio Esmu, a najteže mu se bilo rastati od majke. 
Njoj je njegov odlazak tako teško pao da je od žalosti na momente 
gubila svijest. Ipak, morao je poći, makar što ga je srce boljelo gle- 
dajući je i ostavljajući u takvom stanju. U stari očev kofer već je bio 
potrpao svoje stvari. Ponio ga je prema Hamzinoj mehani, ispred 
koje je čekao otac i Esedov fijaker. Vozio je na relaciji Mokropolje 
- Zenica. U Zenici će presjesti na drugi fijaker, koji vozi do Sarajeva. 

Fijaker je bio pun putnika. Osim njega i polupijanog oca tu su 
bila dva bračna para iz sela Kalupi, tri građevinska radnika s radom 
u Sarajevu, kovač iz Mokropolja i dva općinska pisara, koji su puto- 
vali u Zenicu. Trinaesti putnik svima je bio nepoznat. Imao je oko 
trideset i koju godinu, visok, kršan brkajlija. Neuredna tamna kosa 
štrčala je na sve strane ispod tijesnog fesa i pokrivala isto tako 
tamne uši i vrat. Nosio je čohane čakšire, gunj, opanke, a na glavi 
fes s kićankom. Tako su se odijevali mnogi muslimani u okolnim 
selima, ali i u varoši. Rjeđe se takva odjeća mogla vidjeti kod ljudi 
drugih vjera. Izgledao je premoreno i pospano. Nezainteresovano 
je razgledao po putnicima, naslonio se na ram fijakera, stavio 
desnu šaku pod glavu i zažmirio, kao da drijema. Ostali putnici su 
tiho pričali. Sejfula je pažljivo slušao. Radnici su diskutovali o tome 
kako se građevinski radovi u Sarajevu iz dana u dan povećavaju i 
kako je potreba za građevincima svih profila sve veća. Firma im se 
zove "Obnova", vlasništvo nekog Srbijanca. Redovno isplaćuje svo- 
je uposlenike, ali su nadnice niske i od njih je teško preživljavanje. 
Pa i to je bolje, zaključuju kategorično, nego živjeti isključivo od 
poljoprivrede. 

Na njihovu diskusiju nadovezuju se seljaci. Jedan veli: 

- Nama seljacima je najteže. Dirinčimo na zemlji dan-noć i opet 
stalno gledamo u nebo. Od njega nam zavisi hoćemo li imati šta sa 
zemlje ili nećemo. Pa ako se Bog i smiluje, i bude nekog berićeta, 
onda je to teško prodati, a cijene su ponižavajuće niske. Dođe mi 
nekad da sve rasprodam, ili nekom poklonim, i siđem i ja u grad, 
trbuhom za kruhom. Pa makar i prosjo. Boljeje i to nego danas biti 
seljak. 

— Evo ja, naprimjer — nadovezuje se njegov prijatelj - othranio 
dvoje dobrih teladi. A za ono para što sam dobio za njih jedva da 
bih u mesnici mogao kupiti tridesetak kilograma mesa. Sakupim 
koje jajce, ono na pijaci svega pet para po komadu. Tri krave muza- 
re, uistinu daju dosta mlijeka. Odnesem na pijacu: pa ili vratim ili 

u kojoj živimo?! 

- Hej, ne vrijeđaj nam državu, seljače! Šta bismo tek daje nema- 
mo?! Zato pazi šta govoriš, jezik pregrizao! - žustro reaguje jedan 
pisarčić. 

— Ja nikoga ne vrijeđam, samo govorim kako jest. I zato što govo- 
rim istinu, ne bojim se. Kakva je ovo država, bogati? Nenarodna. 
Sve skočilo samo na pljačku sirotinje. Pa kad je takva, nikakva, bolje 
da je i nema! ' 

— Ama, šta to pričaš, bilmeze nijedan! Vrijeđaš nam državu i 
vlast. Kako se usuđuješ?! Nastaviš li tako, prijavit ću te žandarima! 
- skoči drugi pisarčić sa svog sjedišta i priprijeti seljacima pesni- 
comM. 

Siroti seljaci se prepadoše i ušutješe. I do Zenice, kamo su vje- 
rovatno nosili u pletenim korpama svoje proizvode, ne proavaziše 
više nijednu riječ. Od galame pisarčića prenu se brkati neznanac, 
presječe ih mrkim pogledom, okrenu se na drugu stranu, stavi dru- 
gu šaku pod glavu i uskoro zahrka. Sad nastaviše razgovor samo 
pisarčići, svi drugi putnici su pokorno šutjeli. Govorili su o agrarnoj 
reformi, koju država želi da sprovede. Vršit će se novo katastarsko 
premjeravanje zemljišta i nova uknjižba u katastar. Kazali su kako 
to za njih znači mnogo posla, ali da bi i država trebala da im Zna- 
čajno uveća plaće. 

Put je vijugao pored rijeke Bosne, kroz brojne riječne klance i 
usjeke. Prošli su naselja Zepče i Nemilu i našli se usred velikog 
usjeka, sa svih strana obraslog gustom listopadnom šumom, već 
prošaranom brojnim nijansama jesenjih boja. Magla se unekoliko 
razišla, odajući dojam oblačnog vremena. Svima im presječe dahi 
sledi krv u žilama reska komanda: 

-— Stojte! Ruke uvis i da se niste mrdnuli! 

Ispred njih iz šume đipiše dva muškarca, s uperenim puškama 
u njih. Jedan prođe s jedne, drugi s druge strane fijakera. Bili su 
obučeni slično neznancu u fijakeru, osim Što su na glavi imali čara- 
pe sizrezima Za oči. Mlađi pisar stade polahko spuštati desnu ruku. 
U taj čas neznanac iza pasa izvadi revolver i lupi ga po šaci. 

- Mir, pisarčiću! Zar nije rečeno da se ne mrdate?! 

Onaj krupniji, s puškom u ruci, nadviri se u fijaker i obrati se 
neznancu: 

- Gdje su?!... 

- Nema ih! — odgovori revolveraš. — Ili smo pogrešno obavije- 
šteni, u šta ne vjerujem, ili su promijenili odluku o današnjem 
putovanju. 

- Znači, još jednom se izjalovilo - reče razočarano najkrupniji 
drumski razbojnik. — Desi I' se to još samo jedared, neko će mi 
debelo odgovarati zbog ovoga! Hajde, prekopaj ih pa da se više ne 
zadržavamo. Čujte vi, bijednici, da niste o ovome nikome zucnuli. 
Pogotovo žandarima. Jer ćemo vas naći i u medinom brlogu. A 
onda, teško vama. Je I' jasno?! Je 1' jasno, pisarčići?! 

- Jasno! - dreknuše putnici svi kao jedan. 

- Kancelarijski žohari, da krenem od vas! — podviknu onaj s 
uperenim revolverom u njih. — { vi ostali, vadite sve, sve što je vri- 
jedno. 

Pokušate I' šta sakriti, glavom ćete mi to platiti! Brže, brže!... 

U fijaker uskoči sitniji od dvojice maskiranih da pomogne pri- 
kupiti dragocjenosti i novac. Vođa je za to vrijeme pelješio fijake- 
ristu. Uzeo mu je novac, sat i očuvan kožni novčanik, prethodno 
mu vrativši ličnu kartu. Prema očekivanju, najviše plijena bilo je 
kod pisara. Novčanici su im bili nabijeni novcem, a uzeli su im i 
satove i vrijedne prstenove. Iz kofera su im izbacili nekakve općin- 
ske papire, dok su zadržali sve što je vrijedjelo od odjeće i ličnog 
pribora. 

- Brže, brže, sitna boranijo! U fijakeru su trebale biti mnogo 
krupnije ribe, a vi ste samo nužno zlo - odade se revolveraš. 

Od seljaka uzeše korpe s jajima, sirom, maslom i kajmakom. 
Kovač predade novčanik, sat i stari prsten. Razbojnik s puškom 
obrati se Sejfuli: 

— A ti, balavac, imaš li šta ti? 

- Ja sam mu otac — javi se Adem, pružajući stari novčanik, s 
nešto malo sitniša. Malo više pružiše mu tri građevinca, našto on 
reče: 

— Ej, fukaro radnička! Vas čovjek da uzme Za opanke, okrene 
naopako i protrese, ispale bi samo buhe i uši. 

- Još jednom opominjem: samo riječ o ovome, bilo kome, i skra- 
tit ćemo vas za glavu! - priprijeti na polasku vođa. 

Krećući se natraške, razbojnici ponovo skrenuše u šipražje iz 
koga su izronili i začas nestadoše, kao da ih tu nikad nije ni bilo. 

Mlađi pisarčić potegnu iz lakirane čizme pištolj u želji da potr- 
či za pljačkašima. Uto ga kovač raspali snažno po ruci iz koje izletje 
oružje i pade jednom radniku u krilo. 

- Budalo općinska, zar da zbog tebe svi nastradamo?! 

Pisar potegnu šaku, ali ga kovač uhvati za nju i stade je uvrtati, 
od čega on bolno zajauka. Drugi pisar također zamahnu na kovača. 

On se izmače, dograbi pisarčiće za okovratnike kaputa i stade 
im udarati glavom o glavu. Istovremeno je pitao: 

- Želite li još, još?!... 

Tek pošto oni plačući i jaučući rekoše da ne žele, on ih ostavi na 
miru. Nesretni pisarčići sve do Zenice ne progovoriše ni riječ, gle- 
dajući ispoprijeka i sa strahom kao stijena snažnog kovača. A on 
samouvjereno reče: x 

- Kladio bih se u sve što imam da su ovi hajduci Srbi, preobu- 
čeni u muslimansku nošnju. Oni to čine iz dva razloga. Prvo, pljač- 
kaju naš narod i drugo, krivicu opet svaljuju na naš narod, prika- 
zujući nas pred svijetom kao drumske razbojnike. Srpska posla. 

A Sejfula je mislio o tome kakav je to život, kakav svijet, kakva 
država i vlast kad je čovječija koža svakodnevno izložena tolikim 
rizicima i ne vrijedi ni pet para. Kad bi čovjek razmislio kakvim 
rizicima je sve izložen i od čega mu sve zavisi očuvanje života, shva- 
tio bi kako je preživljavanje u današnje vrijeme čista sreća ili pra- 
va slučajnost. Eto, ovi razbojnici osim što su ih opljačkali, mogli su 
ih pobiti baš kao zečeve, i ujeo vuk magarca, nikom ništa. Zar bi 
neko za to odgovarao? Ma vraga bi. Na svijetu je uvijek više zla 
nego dobra. Zato ga je teško pobijediti. Šta ga pokreće, šta mu daje 
toliku snagu? Zlo u sebi ima neuništivu energiju, to je očigledno. 
Ta energija je ljudska pohlepa, vječna ljudska nezasitost onim što 
ima. Vječita težnja da ima više i više, sve dok ne bi osvojio čitav 

svijet, i opet mu je malo. Tu je zavist prema drugima, želja da se 
ima više od drugih, da se drugi potčine kako bi se njima vladalo. 
šta bi trebalo učiniti da se uništi zlo? Trebalo bi pobijediti tu nje- 
govu snagu, tu pokretačku energiju. Tu prokletu pohlepu. A kako? 
Ukidanjem privatne svojine! I više nema ni pohlepe, ni zavisti, ni 
želje da se vlada drugima. To je čarobna formula da svijetom 
konačno zavladaju mir, sloboda, tolerancija i ljudska sreća. Imao 
je Marks pravo. Suština ljudske sreće je u socijalnoj pravdi. U pre- 
tvorbi privatne u društvenu imovinu. Sve drugo je samo iluzija O 
sretnom svijetu, o ljudskoj sreći uopće. Dok to većina ljudi na ovom 
primitivnom svijetu ne shvati, nema ni ljudske sreće. Ali kako da 
shvate ljudi šta je suština ljudske sreće, kad im je svijest jedva 
nešto iznad životinjske ili jedva nešto iznad svijesti pračovjeka, 
maltene pećinskog čovjeka. Svijest današnjeg čovjeka još uvijek se 
može svesti pod najprimitivniju devizu: u se, na se i poda se, naža- 
lost. Iz takvog, filozofskog, razmišljanja trže ga kočijašev glas: 

- Ehaaa, Riđane!... Eto, dragi putnici, stigli smo u Zenicu. Odmo- 
rit ćemo dva sahata pa se vraćamo nazad. Vodite računa da ne 
zakasnite, jer nemam kad nikoga čekati. 

Adem je izuo staru cokulu s desne noge, iz nje izvadio nešto 
krupnijeg papirnog novca i platio kočijašu. Isto je učinio i kovač. 
Ostali putnici nisu bili tako snalažljivi i nisu imali čime platiti. No, 
kočijaš reče: 

- Važno je da je ostala glava na ramenima, a platit ćete nekad... 
kad budete imali, nadam se. 

Sejfula je zapazio da se niko od putnika nije odvažio otići u 
žandarmerijsku stanicu i prijaviti drumske razbojnike i razbojniš- 
o to nije ni predložio. Ni fijakerista. On 


tvo što im se dogodilo. Nik 
najmanje — jer svakodnevno prevozi putnike na toj relaciji, pa se 


bojao da bi se drumski pljačkaši ponajprije osvetili njemu. 

Otac je predložio Sejfuli da idu u aščinicu, nešto prezalogajiti, 
daleko je do Sarajeva, a i do noći. Znajući da je hrana skupa u ugo- 
stiteljskim objektima, Sejfuli bi žao oca izlagati novčanim izdacima 
pa reče: 

- Babo, majka je nešto hrane pripravila meni za puta pa da 
negdje ručamo. 

Otac ne reče ništa. Vidjelo se da ga je taj prijedlog obradovao, 
Nađoše staru klupu u obližnjem parku i ručaše. Sejfula pola 

odvoji za večeru. Dok su jeli njenim rukama pripremljenu kao 
zemlja crnu pitu maslanicu, Sejfula je zamišljao majku. Sjetio se 
njene žrtve da prehrani djecu i izvede ih na pravi put. Majka, maj- 
ka. To je tako veliko. To je žrtva. Za djecu. Za muža. Da bi neko 
razumio majku — morao bi biti majka. Drugog načina nema. A kako 
mi muškarci nikad nećemo postati majka, to je nikad nećemo ni 
shvatiti. Nikad! Oči mu se napuniše suzama. Primijeti to Adem i 
zakrenu se ustranu kako sin ne bi vidio pokajničku suzu što se 
splazala niz hrapavo lice i kanula na opalo lišće. Nakon ručka otac 
ga povede na obližnje stajalište fijakera. Sačekali su pola sata kako 
bi tačno po voznom redu krenuli u Sarajevo. Čekajući vrijeme za 
polazak, Adem se zakretao ustranu kako Sejfula ne bi vidio dok 
vadi iz unutrašnjeg džepa kaputa čokanjčić nekakve smrdljive raki- 
je, kupljene u Mokropolju ko zna od koga. Srknuo bi koji gutljaj pa 
bi isto tako neopaženo vraćao čokanjčić natrag u džep. 

Fijaker je bio krcat putnicima. Većina je putovala u Sarajevo, a 
manji broj njih izaći će u nekom od naselja prije Sarajeva. Bilo ih 
dvadesetak. Većinom su to bili radnici na nekim poslovima u Sara- 
jevu. Sejfula je pažnju fokusirao na one koji su po nečemu posebni, 
zanimljivi. Bila su to u prvom redu dva radnika na ciglani, dva oče- 
va kolege i prijatelja. Ukrcali su se pri samom polasku fijakera. 
Pozdravili su se s ocem i nekako se ugurali na sjedišta do njega. 
Stariji je mogao imati preko četrdeset godina. Visok oko metar i 
devedeset, širokih ramena i snažan. Sejfuli se činilo da ima pogled 
kakvog lopova, jer ga je stalno krio od sagovornika. Bio je veoma 
šutljiv i ozbiljan. Riječi je pažljivo birao, kao da se o njima konsul- 
tuje s nekim nevidljivim advokatom ili tutorom. Drugi je bio sitni- 
ji, niži, žgoljav i pričalica, upravo nezaprt mlin. Bitno mu je, kao i 
mlinu, da stalno melje pa makar i naprazno. Tri putnika što su 
sjedjela nasuprot Sejfuli bili su više nego zanimljivi. Bio je to: 
hodža, s ahmedijom, te katolički i pravoslavni sveštenik, u svojim 
svešteničkim mantijama. Do njega s desne strane sjedio je.mladić 
u odjeći radnika na željeznici, a nasuprot njemu dva pedesetogo- 
dišnjaka sa sazovima u rukama. Bilo je tu još nekoliko žena i djece, 
te radnika u fabrici duhana i fabrici tekstila. Ali su mu bili nezani- 
mljivi. Dakako, tu su i ona tri građevinca iz Mokropolja, koji su se, 
izgleda, nekako snašli za novac. I pored tolikog broja putnika, niko- 
me nije bilo tijesno jer je fijaker bio značajno veći od onog iz 

Mokropolja. Mnogi su pričali pa je u fijakeru bilo galame, žamora 
i smijeha. A onda je zaprega naišla na nekakvu obalu pored puti 
kola su se opasno nakrivila. Neki su se uplašili, dok su sveštenici 
uglas povikali: "Bože, pomozi!" i stali se krstiti. Njima se obrati 
željzničar podrugljivim tonom: 

- Nema Boga, popovi, džaba se molite! 

— Ima, ima, mladiću, ne griješi dušu — rekoše sveštenici, dok 
hodža povika: — Tobe ja-Rabi! Tobe ja-Rabi! Ima Boga, jakako da 
ima. 

- Ama, džaba vi pričate. Da Ga ima, sišao bi On na Zemlju da Ga 
vidimo. 

— Sram te bilo, antihriste, i nevjerniče jedan! — uglas vrisnuše 
sveštenici, kojima se pridruži i hodža. 

- Jesam, jesam ateist, i ne stidim se toga! 

— Eto, vidite da je antihrist! - dreknu katolički sveštenik, kome 
se pridružiše hodža i pravoslavni sveštenik. 

- Bio je — kaza pravoslavni sveštenik. - Bog je na Zemlju poslao 
Svog Sina da uči ljude vjeri. 

- Aljudi su ga ismijavali, mučili i razapeli živa - poduprije kato- 
lički sveštenik. 

- Bog nema sina! - pobuni se hodža. - I vi popovi ste grešni kad 
tako propovijedate. 

— Ima — 'odža, ima. Samo vaša turska vjera to ne prizna. Ali nije 
ni čudo, vi ste nekrsti! — uporan je pravoslavni sveštenik. 

—- Nema, kad vam kažem. Kako bi bio Bog, a ovamo mu sin 
čovjek? Pa to je van svake pameti. To je bio Isa, jedan od Božijih 
poslanika. I on nije razapet, a niti se krstio. 

— Ti, 'odža, griješiš dušu i iskrivljuješ vjeru! Jeste, krstio se 
pomoću tri prsta, evo ovako - objašnjava pravoslavni sveštenik. 

— E, baš nije tako, vem ovako! — ispravlja ga katolički sveštenik 
- i pokazuje dva prsta. 

- Nije istina, vi katolici ste krivovjernici kao i Turci! 

-— Vi pravoslavci ste pravi bezbožnici i heretici. Vi ste otpadnici 
od prave kršćanske vjere! 

Tako se hodža i sveštenici zavadiše, Ali i sveštenici između se. 
I da ih neki ne spriječiše u tome, bili bi se i potukli. A Sejfula je 
mislio da tako mora biti kad vjeru tumače netoleranti i ostrašćeni 
ljudi. Koliko takvih ljudi, toliko i tumačenja. Oni su loši sveštenici 

i loši vjernici. Upravo zbog takvih drugovi komunisti i smatraju da 
su vjere suvišan balast za čovječanstvo i da bi ih trebalo ukinuti. 

Svađu i galamu najbolje smiriše sazlije i sevdalinka. Pjevali su 
u duetu, prateći se sami na sazovima, divnu sevdalinku: "Prošeta- 
la Hana Pehlivana pokraj dvora Firduz-kapetana..." Sejfuli se toliko 
svidio tekst pjesme, ali i njena zaista izvanredna izvedba da je 
zinuo i samo slušao, kao začaran. Svi glasovi u fijakeru su zamukli 
i svi putnici su slušali prelijepe zvuke ove sevdalinke. Čak su se i 
vjerski dužnosnici prestali svađati i kao opčinjeni samo su slušali 
tekst i melodiju divne pjesme. Momak je sve vrijeme, otkad je kre- 
nuo iz Mokropolja, nastojao da misli na najljepšu i, poslije majke, 
najdražu osobu na svijetu, Zuhru. Pa makar to želio od sveg srca, 
to nije bilo uvijek i moguće, zato što su se dešavali mnogi zanimlji- 
vi i uzbudljivi događaji, kao i zbog mnoštva zanimljivih ličnosti, 
koje su, hoćeš-nećeš, odvlačile njegovu pažnju i skretale mu misli 
na sebe. Ali opjevana priča o sevdahu između Firduz-kapetana i 
lijepe Hane vraćala ga je u sjećanju na njegove nezaboravne 
ašik-noći provedene sa Zuhrom. Sve što mu se izdešavalo s njom 
prije bi ličilo na maštu ili puste snove nego na stvarnost. A, ipak, 
desilo se. I sad on želi da živi jedino za njihovu ljubav i zajedničku 
sreću. Sve drugo i nije vrijedno života. Opijen mislima o Zuhri Sej- 
fula je jedva razaznao očeve riječi: 

— Hajde, sine, izlazi. Stigli smo u Saraj'vo. 

Bio je sumrak, a otac je platio kočijašu i krenuli su. 

Išli su pješice jer se mjesto očevog stanovanja nalazilo kojih 
trista metara od fijakerskog stajališta. Neko vrijeme s njima su išla 
i ona dvojica očevih kolega. Ubrzo su se pozdravili i odvojili, jer su 
stanovali na drugoj adresi. Spomenuli su kako će se sutra vidjeti s 
ocem na poslu. Otac je malo pošutio da bi posavjetovao sina: 

- Čuj, Sejfula. Ova moja drugarica, s kojom stanujem, ako bi te 
šta pitala u vezi s našom porodicom i životom u Mokropolju, ništa 
joj ne govori. Ona o nama ne zna ništa, a velika je halapatača. Zato 
je bolje da ne zna. Ona, jednostavno, nije osoba od naročitog povje- 
renja. 

Sejfula samo klimnu potvrdno glavom, zaboravivši da je mrak 
i da otac ide ispred njega. Bio je zaokupljen pomalo turobnim misli- 
ma. Znao je da ide u veliku neizvjesnost. Drugo nije znao. Budući 
život u Sarajevu za njega je velika nepoznanica, briga pa čakii strah. 
Strah od nepoznatog. No, tu je otac, u koga se može pouzdati i koji 
će mu svesrdno pomoći, barem na početku, dok se sam ne snađe i 
prilagodi novim životnim okolnostima. A i nije više dijete. Gotovo 
je napunio sedamnaest. Morao bi se sve više znati i sam o sebi 
brinuti, a sve manje zavisiti od oca, pa i od drugih osoba. U tim 
mislima prispješe pred drvenu baraku, gdje bi trebalo da stanuje 
njegov otac s tom drugom, nevjenčanom ženom. 

Već u hodniku se čula galama, smijeh i pjesma, uz pratnju usne 
harmonike, iz sobe pred čijim vratima su stali. Otac je pokucao. 
Ništa. Ponovo je pokucao. Opet ništa. Oni u sobi nisu mogli čuti 
kucanje od galame. Otac je otvorio vrata i ušli su u prostoriju punu 
dima i nereda. Iza očevih leđa Sejfula je prvo spazio crnu Ženetinu, 
razbarušene kose i poprilično razgolićenu. Ležala je u krilu čovje- 
ka srednjih godina. Kasnije je saznao da je poslovođa u ciglani, da 

se zove Musa i da je neženja. Lice mu je bilo puno ožiljaka, valjda 
zbog preležanih boginja. Na drugom krevetu, jedno pored drugog 
izvalili se muškarac i žena. Ona mršava, visoka; on mršav, ne baš 
naročito visok, kose prošarane sijedima, s malom harmonikom na 
usnama. Za njih će saznati da su bračni par. On, Poljak Pavel Gor- 
gon, također radnik na ciglani. Ona, Hrvatica, zove se Marija. Vidje- 
lo se po reakcijama da ih dolazak oca sa sinom i nije mnogo impre- 
sionirao. Jedino se raščupana ženetina lijeno izvukla iz Musinog 
krila i, reda radi, ustala iz kreveta. 

— Koga to vodiš, Adem? - nemarno je upitala. 

— Rekao sam ti da ću dovesti sina. Zar si prije zaboravila? 

— Nu, ti skazal, skazal barem sto raz dosad, ha, ha, ha, ha - koce- 
nula se od smijeha, kao da nema namjeru nikada prestati. 

- Sejfula - predstavi se momak, pružajući ruku prema domaćici. 

- Galina - prihvati ona, nakon kraćeg skanjivanja. — No, ja Ruski- 
nja, njet Bosanka. 

Sejfula primijeti kako Galina nije sasvim ovladala našim govor 
već se kadikad služi i kojim riječima iz ruskog jezika. A ona se 
napokon sjeti da ponudi umorne putnike: 

- Sjedite na krevet, pokraj menja, aha, ha, ha, ha... - opet se 
zaklepeta od smijeha. 

Adem odmah sjede, a kako niko drugi ne izrazi želju da se upo- 
zna sa Sejfulom, tako se i on svali pored oca, na pogužvanu poste- 
ljinu na 

krevetu. Ponovo se oglasi Galina, pokazujući na prazne čaše: 

—- Naspite sebi piće. Votka, harašoja votka, ha, ha, ha. 

- Mali ne troši — veli Adem, nasu čašu i odmah je iskapi nadušak. 
Onda nasu i drugu, s kojom učini isto. 

Društvo to proprati povicima odobravanja i udaranjem dlanom 
o dlan. On odlomi komadić crnog hljeba i komadić masnog sira i 
zamezi. 

Na stolu se nalazilo još malo nekakve kobasice i bijelog i crve- 
nog luka, i to je sve. Ni habera o kakvoj večeri. Otac je bio neraspo- 
ložen, nezadovoljan onim što je zatekao, i to nije skrivao od prisut- 
nih. Nije htio pjevati ni pričati s njima. Samo bi odgovorio ako bi 
ga kadšto ko upitao. Gosti su se zadržali taman toliko dok su popi- 
li votku i dokrajčili mezu. Musa se lijeno pridizao ispod masivne 
Galine, a za njim je ustajao i bračni par Gorgon. Pa su uz veliki 

smijeh i galamu polahko odlazili. Zapravo im i nije bilo daleko. 
Živjeli su u istoj baraci kao i Adem i Galina. U sredini barake živje- 
li su bračni par Gorgon, a do njih stari momak Musa. Na kraju bara- 
ke je jedna soba, u koju je otac smjestio Sejfulu. Bila je otprilike tri 
sa četiri. U njoj se nalazio krevet, sto i dvije stolice te trokrilni 
ormar, ne naročito velik. Pod je bio sklepan od dasaka, a krevet s 
prostirkom. 

- Sobu mi je ustupio vlasnik ciglane bez kirije, kao i onu gdje 
stanujem s Galinom. Zajednički nužnik i kupatilo su ti na sredini 
barake. Eto, sine. I sutra imam slobodan dan pa ću te odvesti u sto- 
larsku radnju da te upoznam s vlasnikom. A sad lezi, mirno spavaj i 
dobro se naspavaj. Ujutro ću te zvati na doručak, prije nego pođemo. 

- Babo, da večeramo. Ostalo nam je od ručka. 

— Ne bih. Nisam gladan. A malo sam gricnuo hljeba i sira malo- 
čas kod Galine. 

- Molim te da ne ideš dok ne jedemo zajedno. Majka je spremi- 
la dovoljno, za obojicu. — I Sejfula stade ispred vrata, zagradivši 
tako ocu prolaz. 

Otac iskoristi vrijeme za večeru kako bi dao Sejfuli još neke 
upute oko njegove organizacije života ovdje, u Sarajevu: 

- S vlasnikom stolarije sam se dogovorio sljedeće. Ostat ćeš tri 
godine. Za to vrijeme imat ćeš jedan obrok dnevno besplatno. 
Dobivat ćeš prvu godinu trećinu plaće, drugu godinu polovinu, a 
treću godinu dvije trećine plaće svršenog majstora. Radi se svakog 
dana po deset sati, a u sedmici imaš pravo na jedan slobodan dan, 
po dogovoru. U godini će ti gazda omogućiti godišnji odmor dva- 
deset dana. Pošto prođu tri godine, smatra se da si izučeni majstor. 
Lako budeš zadovoljio gazdine standarde, on će ti ponuditi da radiš 
kod njega s plaćom izučenog majstora. Ne budeš li prihvatio, moći 
ćeš otići. Za doručak i večeru pobrinut ćemo se ja i Galina. I, na 
kraju, ona je vrlo teške i samovoljne naravi, usto raskalašna i slo- 
bodnog ponašanja pred muškarcima. Sve ja to znam, ali ne zamje- 
ri joj i pusti je neka živi kako želi. Meni to mnogo ne smeta. 

"Ni meni, babo", pomisli Sejfula. "Ali mi te ipak žao što živiš s 
tom ženturačom:' Na rastanku otac i sin se izgrliše, krijući jedan 
od drugog suzne oči. 

Čim Sejfula ostade sam, odmah stade sabirati utiske od tog 
dana. Valja mu se privikavati na skroz-naskroz novi način života. 

Život bez porodice, naročito mu je nedostajala majka, život u gra- 
du, a ne na selu, drugačiji posao, novi gazda, i još mnogo toga. "Ali, 
mlad sam i, hvala Bogu, zdrav. Moram biti uporan i izdržljiv. Moram 
izučiti stolarski zanat, vratiti se u Mokropolje i otvoriti privatnu 
stolarsku radnju. Usto, njegovati ljubav s onom dženetskom huri- 
jom, Zuhrom; oženiti se s njome, kad se za to stvore uvjeti, i sretno 
živjeti. Pritom nikad ne zaboraviti nijednog člana svoje porodice, 
naročito majku. Ona i Zuhra su mi nešto najljepše i najdraže u 
životu" S takvim mislima je legao i, umoran, odmah zaspao. Alije 
usnio neobičan san. Kao: doletjela Zuhra u Sarajevo. Da, doletjela, 
krilima, jer je postala ptica. I to ne bilo kakva već golubica. Jedno 
vrijeme stanovala kod tetke, a onda odlučiše da sebi sviju gnijezdo 
ispod krova napuštene kuće, čardaklije, jer se i on preobrazio u 
goluba. Zajedno su nadlijetali Sarajevo i sve one prirodne ljepote 
oko njega. Kad bi se umorili, sletjeli bi na neki lijepi vidikovac i 
milovali se, kao što to samo golubovi znaju. Zadnji zalogaj bi dije- 
lili, a kad jedno ižedni, drugo bi ga pojilo vodom iz svoga kljuna. 
Zatim bi pjevali, pjevali sve one lijepe sevdalinke, i uživali, slaveći 
ljubav, ljubav i život. A zavidnici i zlobnici i postoje da učine sve 
kako bi sretni postali nesretni, kao što su, vjerovatno, i oni sami. I! 
kad je ovaj sretni par golubova svio gnijezdo navrh Bjelašnice i 
odlučio da izleže mlade golupčiće, krunu zajedničke sreće, iznena- 
da je odnekud doletio strašni crni gavran, ugrabio golubicu i odle- 
tio s njom neznano kud. U toplom gnijezdu ostao je samo golub, 
da grije neizležene mlade, da pjeva tužbalice, oplakuje i doziva 
svoju ljubljenu. I da umre. Umre od tuge. 

Da li je golub umro tužeći za svojom golubicom, Sejfula nije 
saznao, jer ga je rano ujutro probudilo očevo kucanje na vratima. 
I njegov glas: 

- Sine, jesi li budan? Treba da idemo u stolarsku radionicu. 

Sejfula se spremi, na brzinu umi, a otac reče: 

- Znaš, moj Sejfula, Galina se jučer mnogo umorila. Zato nisam 
imao srca da je budim. Nego, jest ćemo negdje usputno. 

I jeli su. Otac je u jednoj gradskoj pekari kupio vruć somun, 
popolovio ga i jednu polovicu dao sinu, a drugu zadržao za se. A 
Sejfula je pomislio kako je ovo navikavanje na nešto što tek dolazi. 
Na životni period u kome će često sam hljeb jesti. Štaviše, još biti 
sretan ako i njega bude dovoljno. I kao veliki borac u životu već se 

bio pomirio s time. I sa svim iskušenjima koja ga tek očekuju, kao 
kurjaci u busiji. No, jedan zalogaj je napravio barikadu u grlu da ga 
je s mukom probavio. Srećom, uspio je sakriti od oca. Ima otac 
dovoljno i svojih problema i briga. Sigurno mu nije lahko ni sa 
samim sobom, a kamoli s drugima. Zapravo, čovjeku je najteže 
izdržati sa samim sobom. Često je sam sebi najveći neprijatelj. Zato 
ponekad uradi sebi — ono što mu ni najveći dušmani ne bi uradili. 
Tako mnogi stradaju, ne od drugih, već od sebe samih. Idući za 
ocem, Sejfula je razgledao grad i razlike između njegove kasabice 
i velikog grada kakav je Sarajevo. Razlike u načinu odijevanja, raz- 
govoru između ljudi, načinu gradnje, izlozima radnji, ljubaznosti i 
uslužnosti trgovaca i ugostitelja, saobraćaju i životu uopće. I nala- 
zio da su neke razlike bile vidne, a neke jedva primjetne. Onda se 
sjetio kako danas nipošto ne bi smio zaboraviti uraditi dvije stva- 
ri. Prva je: odnijeti poveznicu i povezati se s drugovima u jednoj 
od sarajevskih partijskih ćelija, a druga: napisati i poslati Zuhri 
pismo. 

Stolarska radionica nalazila se na samom kraju jedne uličice. 
Iza nje se iskitilo šipražje, ispred nje oveliko stovarište oblovine i 
cekular, dok se ulica produžavala makadamom dalje, za Sejfulu, u 
nepoznatom pravcu. Već poizdaljeg čuli su zvukove testera, stru- 
gova, hoblarica, čekića i drugog alata, koji su dopirali iz stolarske 
radionice. Prispjevši u radioničko dvorište, opazili su omalehnog 
debeljuškastog čovjeka, koji kao da se valjao prema uredu što se 
nalazio pozadi, u zgradi koja se naslanjala na radionicu. Nosio je 
neke nacrte, vjerovatno narudžbe novih proizvoda. Prije ulaska u 
ured primijetio je i prepoznao Adema, te odlučio da ga sačeka. 

- Moje poštovanje, Habile! - pozdravi otac i pruži ruku. 

Zbog mnoštva popucalih kapilara Habil je imao lice, najpribliž- 
nije, slično paradajzu ili crvenoj bundevi pečurki. Na trenutak se 
dvoumio da li uopće da prihvati pruženu ruku za pozdrav. Onda 
pogleda u Sejfulu pa valjda iz malo nekakvog respekta prema mla- 
diću mrzovoljno prihvati ponuđenu ruku. Ali je i dalje šutio. To je 
trebalo u psihičkom smislu da znači nadmoć u odnosu na Adema, 
kao: "Evo, ne potrebujem ja tebe već ti mene! Zato pričaj, da čujem 
koja te nevolja meni dotjerala:' Tako se moćnici i silnici uvijek 
ponašaju prema podređenim i nemoćnim. To im je prilika da se 
uživljavaju u ulogu Boga, kada, kao i On, odlučuju o njihovim 

jadnim, ljudskim sudbinama. Mnogi ne shvate do smrti da su samo 
obični, mali, bijedni ljudi, praška na ovoj planeti, koju svaki vjetrić 
koji puhne može da odnese u nedođiju. Očito, nije to shvaćao ni 
Habil, šepureći se tako oholo pred siromašcima ocem i sinom. Uvi- 
djevši, najzad to, otac progovori: 

- Evo, doveo sam malca, kako smo se i dogovorili. 

- Aha... A jesi li mu objasnio šta ga sve ovdje čeka? 

— Jesam, bolan, Habilaga, kako da nisam. 

- E, odvedi ga onda u radionicu kod Halila da ga upozna s rad- 
nim mjestom. I sutra odmah na posao, nema čekanja — reče zapu- 
havši se od jake astme. 

Tad nastavi da se kotrlja uz pet-šest drvenih basamaka. Sejfuli 
je nalikovao na veliku kamenu kuglu, koju je gledao u potoku, neda- 
leko od Mokropolja. On s ocem uđe u halu. Unutar se čulo stotine 
zvukova, pravi đavolji orkestar. Zgodno mjesto da ti popucaju ušni 
bubnjići. Na sve strane strojevi i radnici za njima. Tu je mnogo 
drvene građe i mnoštvo gotove robe. Hala se doimala ogromnom 
i u njoj je radilo tridesetak ljudi. Između njih sa sveskom i olovkom 
uzmuhao se poslovođa Halil, koga je Adem također poznavao od 
ranije. Zbog buke pozvao ih je vani. Razgovor je bio kratak: 

-— Nije uvijek ovakva buka, samo kod naročite obrade i naročitih 
proizvoda. A momak neka dođe sutra. Radno vrijeme je od sedam 
do šest. 

Jedan satje za ručak u zajedničkoj menzi. Zadužit će radno odi- 
jelo i ormar za lične stvari. A posao... Eh, za početak, ništa određe- 
no. Radit će sve i svašta. Šta god mu ko zapovedi. 

Razgovor je bio završen. Halil se vratio u radionicu, a otac i 
Sejfula otkuda su i došli. 

- Eto, čuo si - reče otac, pošto su se bili sasvim primakli baraci 
u kojoj su stanovali. - Sad moram skoknuti do ciglane, trebam se 
vidjeti s nekim radnim kolegama. A ti pođi lijepo u svoju sobu pa 
se odmori kako bi sutra bio horan za posao. 

Sejfula isprati oca pogledom, a čim zamače za prvu zgradu, i on 
pođe na suprotnu stranu, na Bistrik. Prema uputama u pismu koje 
je dobio od partijskog sekretara u Mokropolju lahko je pronašao 
fabriku tekstila. Tu se raspitao za Omera Falića. A kada je dobio 
potvrdan odgovor, zamolio je čuvara na kapiji da ga pozove. Izašao 
je samo na pet minuta. Bio je tridesetogodišnjak, crne puti, 

proćelav i jako mršav. Uzeo je kovertu od Sejfule, tutnuo je duboko 
u džep radnog mantila i pitao ga gdje radi i gdje stanuje. A nakon 
dobijenih odgovora samo je rekao: 

- Uredu, drug. Sastanke održavamo po potrebi i ne tako često, 
iz sigurnosnih razloga. O svemu ćeš biti obavještavan na vrijeme. 
A sad moram nazad, da šta ne posumnjaju. Zdravo, drug! 

Vraćajući se mislio je kako je Sarajevo ne samo velik već i izu- 
zetno lijep grad, sa svojom bogatom i prelijepom okolinom. Pa iako 
nije imao namjeru ostati u njemu zastalno, nadao se da će ga Sara- 
jevo prihvatiti kao nekog svog. Zauzvrat on će se truditi da ga zavo- 
li makar približno kao rodno Mokropolje. Udubljen u te misli nije 
ni primijetio kad je nastupio u hodnik barake. Prolazeći pored 
očevog stana, čuo je sve istu graju i Galinin smijeh, baš kao i sinoć. 
Čak bi se mogao zakleti da je čuo i grlati glas neženje Muse. Nije 
zastao nijednog trenutka već je produžio do svoje sobice, otključao 
je i ušao. Odmah je izvadio iz sveske list, uzeo olovku i počeo pisat 
Zuhri pismo. Sutra u odlasku na posao raspitat će za prvo poštan- 
sko sanduče i ubacit će ga. Plan pisma već je imao u glavi. To su 
utisci s puta do Sarajeva i ovo što je danas vidio i upoznao, odlaze- 
ći s ocem do stolarije. Ali, kako početi prvo pismo najdražoj osobi? 
Da šta ne pogriješi, ne zabrlja? Da ne ispadne glup, ili smiješan? To 
nipošto ne bi želio. Radije bi u zemlju propao, ili umro. Ne, ona je 
izuzetno stvorenje i zaslužuje samo najljepše. A on će se uvijek 
truditi, do kraja života, da joj čini samo dobro, da se žrtvuje za nju 
i njenu ljubav i da je nikad i ničim ne razočara, a kamoli povrijedi. 
No, i pored svega, on pismo mora napisati. Pa kad mora, onda da 
počne. I počeo je, oprezno i piplavo: 

"Moja Zuhra, evo uzeh..!" Eh, ovo nije dobro! Tek su se počeli 
zabavljati, a on odmah navalio "moja" pa 'moja". Kao da ju je kapa- 
risao ili rezervisao. Ko to kaže da mora biti njegova?! Ta ona je 
slobodna djevojka i može da bira... Šta, bolan, da bira? Uh, ne daj, 
Bože! Birala je i izabrala njega, i on nju, zauvijek. Zauvijek! A da 
počne ovako: "Ljubljena Zuhra, evo uzeh malo slobodnog vreme- 
na.." Stani, stani! Ne valja ni ovaj početak. Joj, joj, kako ljubljena?! 
Dođe li pismo kome drugome u ruke, ispast će bruka i afera. Svo 
će Mokropolje saznati da su se ljubili — a za to bi on bio krivac, 
isključivi. To bi nanijelo štetu njenom ugledu i časti. I nastavak 
"malo slobodnog vremena" nije dobar. Odluči dobro razmisliti 

prije negoli napiše ijednu riječ. U pitanju je iskustvo. Za sve je 
potrebno iskustvo. A on baš nema iskustva u pisanju ljubavnih 
pisama. Eh, da je sad tu majka, ona bi znala kako započeti prvo 
ljubavno pismo. Kao žena, znala bi mjeru i razboritost u svemu. 
Kažu da je svaki početak težak. Valjda će drugo, i ostala pisma, biti 
lakše pisati. "Naprijed, Sejfula", bodrio je sam sebe. "Ona željno 
očekuje tvoje pismo. A ljubav je slijepa pa što god da napišeš, njoj 
će se svidjeti.' Dakle: 

" Draga Zuhra! 

Doputovao sam sretno u Sarajevo. U putu je bilo manjih nepri- 
lika, ali važno je da je živa glava. Od Mokropolja do Sarajeva najvi- 
še sam razmišljao o tebi, o nama i našoj ljubavi. Maštao sam o našoj 
zajedničkoj budućnosti i sreći. Hiljadu puta su mi prošle kroz gla- 
vu naše zajedno provedene ašik-noći i sve ono lijepo i nezaborav- 
no što smo skupa proživjeli. Koliko sam tad bio sretan, ne mogu ti 
opisati. Čini mi se da mi život bez tebe ne bi imao nikakav smisao. 
Zato budućnost bez tebe ne mogu ni zamisliti. Takva budućnosti 
takav život mi uopće i ne trebaju. 

Ovdje sam se smjestio u svoju sobicu. Stanujem sam, odvojeno 
od oca. Upoznao sam i neke bitne osobe, kao i stolarsku radnju u 
kojoj ću izučavati stolarski zanat. Hranit ću se malo s ocem, malo 
u stolarskoj menzi, a malo sam. Sarajevo mi se sviđa. Lijep je to 
grad. S tobom bi mi bio neuporedivo ljepši. Bez tebe sve mi je 
pusto, turobno i besmisleno. S tobom bi mi svugdje bilo lijepo, čak 
i na pustom ostrvu. Otkad sam te upoznao, često se pitam: 'Bože, 
zašto razdvajaš zaljubljene? Zašto ne bi mogli biti skupa i sretni? 
Zar sudbina mora biti tako okrutna?! Ne mogu više!... Ako nasta- 
vim, rasplakat ću se. 

Pismo ti šaljem na Ahmu, kao što smo se i dogovorili. Sutra ću 
ga ubaciti u poštansko sanduče. Željno očekujem tvoj odgovor. 
Moja adresa: Sejfula Pivić, naselje Ciglana, br. 142, Sarajevo. - 

Voli te i ljubi, tvoj Sejfula!" , 

I tek što je završio s pisanjem pisma, na vratima se začulo kuca- 
nje. U sobu je bahnuo otac. Pozvao je: 

- Hajdemo, sine, na večeru. I Galina želi da se kod nas hraniš. 
Gdje ima za dvoje, ima i za troje. - Potom je izvadio nešto novca i 
stavio na sto rekavši: — Ovo ti je da imaš za hranu i neke nužne 
potrebe. 

- Hvala, babo. Možda je potrebniji tebi nego meni. 

- Ne brini, sine. Zasad ima dovoljno i za me i za te. 

Večerali su samo njih troje. Galina je bila ljubazna, dotjerana i, 
kao i sinoć, malo nepristojno obučena. Usto je Sejfulu čudno 

gledala, katkad bi mu krišom od muža namignula i uopće bila 
je prema njemu previše ljubazna. Sejfula se pravio da ne vidi sve 
te njene ispade. Onda je rekla: 

- Prijatno. Samo jedite. Grah je kuhan s prasetinoj i baš se dobro 
ukuhal. 

Sejfuli je ispala kašika na tle. Galina ga je začuđeno pogledala, 
dok se otac ljutio: 

- Nisam li ti rekao da Sejfula ne jede svinjetinu. — I dodao: — 
Znaš, Sejfula, i ja je izbjegavam. Gojim se od nje. 

- Galina se zaklepetala od smijeha. Između salvi smijeha rekla 
je: 

— Nu, smatri, kak ja glupaja. Kak sam mogla vsjo zaboraviti?! 

Pa ipak su je oboje jeli. Sejfuli je Galina ispekla kajganu od dvo- 
je jaja. Ponudila ga je votkom. A on je kategorično odbio, našto je 
ona nasula po čašicu sebi i Ademu. 

— Otvara nam apetit - nasmija se otac i na dušak isprazni čašu. 
Zatim dodade: — Pozvani smo kod Gorgonovih na posijelo. Izrazili 
su želju da i ti pođeš s nama. 

— Ne mogu, babo, umoran sam - reče Sejfula, zahvali na večeri 
i pođe u svoju sobu. u I 

Klanjao je jaciju. Klanjao je kad god bi imao priliku. Ali propu- 
štene namaze rijetko bi naklanjavao. Nakon jacije odmah je legao 
i ubrzo zaspao. Cijele te noći sanjao je strašne snove, u kojima su 
glavni protagonisti bili Galina i crni gavran. Sakrili su od njega 
Zuhru u začarani dvorac. Htjeli su joj nauditi. Ona je ipak uspjela 
da im umakne i sretno mu se vrati. Probudio se jecajući i sav Zno- 


jan. 

9. 


Sam se ujutro probudio i spremio za posao. Otac ga je pozvao 
na doručak. Galina je bila podbuhla, mrzovoljna, nenaspavana i 
mahmurna. Ipak se trudila da prema Sejfuli bude ljubazna, dokje 
prema Ademu bila neprijatno drska ina momente čak sarkastična. 
Ali nijednog trenutka nije znala, možda se nije ni trudila, da obuz- 
da svoje pohotljive poglede, koje bi sa zavodljivim osmijehom upu- 
ćivala ka zgodnom mladiću. On se u sebi čudio da to otac ne pri- 
mjećuje ili se samo pretvarao da ne vidi. A možda ga je navikla, 
ponašajući se tako i pred nekim drugim, njoj poželjnim, muškar- 
cima. Iz barake su izašli zajedno, kratko se kretali u društvu da bi 
potom svako krenuo na svoju stranu: otac na ciglanu, a Sejfula 
prema stolarskoj radionici. U džepu je nosio pismo. Kanio ga je 
poslati Zuhri. Prvog prolaznika upita za poštansko sanduče. Nije 
bilo daleko. Ubacio je pismo i s nestrpljenjem i neizvjesnošću upu- 
tio se na posao. Pred ulaznim vratima u radionicu bio je prvi. Zatim 
su počeli pristizati radnici, pojedinačno i u grupicama. Poslovođa 
Halil nalazio se među zadnjima. Nakon pozdrava upita: 

- Ti si onaj novi, je I' tako? 

- Da — potvrdi Sejfula. 

— E, pa ovako: vidiš ona velika, drvena kolica? Tvoj je zadatak 
da odvoziš piljevinu i drugo smeće na onu deponiju u dvorištu. Čim 
to uradiš, dodavat ćeš dasku i drugu građu majstorima i pomagati 
im pri izradi određenih vrsta predmeta. I to je sve, zasada. Pazi, 
nemoj da zabušavaš. Gazda ne trpi zabušante! 

"Tako se Sejfula polahko navikavao na posve novi ambijent: nove 
ljude, novi posao, novo okruženje. U hali je bilo tačno trideset i 
četiri radnika. Petnaestak njih bili su šegrti, s različitom dužinom 

šegrtskog staža. Ostali su bili majstori. Sejfula po prirodi nije bio 
lijen. Ali, ni pretjeran rad ne bi bio preporučljiv za njega. Takav rad 
mogao bi biti štetan po zdravlje. Mogao bi se razboljeti ili povrije- 
diti. Da se to ne bi desilo, morat će naučiti balansirati između pre- 
tjerano dobrog radnika i lijenštine. Da se njemu šta ne dogodi loše, 
a i da gazda bude zadovoljan. U radionici se izrađivao širok asor- 
timan proizvoda: najviše su izrađivali vrata i prozore, ali i stolove, 
stolice, ljestve, sinije, oklagije, skemlije, čanke, kašike, alat od drve- 
ta, kao grablje, vile, rogulje, podvore i razne druge predmete koje 
bi mušterije naručile. Mnoge stvari su pravili i prodavali trgovcima 
ili iznosili na pijace. Stolarska radionica je uspješno poslovala, vla- 
snik se brzo bogatio, i stalno je proširivao asortiman i granao 
poslove. Upravo kani zaposliti još pet majstora, a kako nema obu- 
čenih, zaposlit će mlade šegrte. Od toga ima višestruku korist. 
Momci brzo izuče zanat i rade kao majstori, dok im on prve tri 
godine isplaćuje umanjenu plaću. Ima li se na umu da su im iona- 
ko plaće male, jasno je da je izrabljivanje radnika besprizorno. Usto 
ih ne prijavljuje te tako državi ne plaća porez na dohodak niti dru- 
ge zakonom propisane dažbine. 

Sejfula je po prirodi bio kreativna osoba. Praviti razne predme- 
te od drveta predstavljalo mu je izazov i zadovoljstvo. Brzo je učio 
da je uskoro svojom kreativnošću i umijećem zadivio majstore i 
poslovođu. Svakim danom sve je bio bliže da i sam postane majstor, 
istina, samo po znanju i sposobnostima, a po plaći - e, to će mora- 
ti pričekati skoro tri godine. Radnike je upoznavao postupno. Naj- 
prije se zbližio s Mevludinom, mladićem malo starijim od njega. 
On je šegrt već treću godinu i rođeni je Sarajlija. Momak druželju- 
biv, ali miran i šutljiv. Sa njim bi izlazio u šetnju i tako pomalo 
upoznavao grad. Uskoro se sprijateljio sa Sejadom i Ramom, mla- 
dim izučenim majstorima. S njima trojicom se najviše družio za 
vrijeme pauze za ručak, ali i nakon radnog vremena. Hranom u 
menzi bio je zadovoljan, a slobodno vrijeme najčešće bi provodio 
čitajući ili s trojicom kolega, novih prijatelja. Oni bi ga pozivali na 
posijela i na razne teferiče, kao i na sportske događaje. Istina, nera- 
do im se odazivao jer je tamo bilo lijepih djevojaka. One su ga 
mamile i tako bi mogao doći u iskušenje da s nekom počne ašiko- 
vati. On to nije želio, nipošto. Ima on svoju dragu, svoju Zuhru. I 

dok je živ, druga mu ne treba. Drugovi su ga pomalo zafrkavali zbog 
toga, misleći da se stidi djevojaka. Shvatili su, tek pošto im je pri- 
znao da ima djevojku i da joj je vjeran. Dani su curili, on se privi- 
kavao na novu sredinu i život je ponovo uskakao u svoju uobičaje- 
nu kolotečinu. 

Šetajući Baščaršijom nakon posjete jednoj fudbalskoj utakmici 
četiri jarana su vodila ovakav razgovor: 

- Šta mislite koliku zaradu ostvaruje naš gazda od stolarske 
radionice? — upitat će Ramo. 

- Veliku. Samo, ne zarađuje on isključivo od stolarije - odgovo- 
ri Sejad. 

- Nego od čega? — začudi se Ramo. 

- On ima toliki profit od izrabljivanja. On nas, radnike, izrablju- 
je i tako se neopravdano bogati. 

- Ali šta mi tu možemo da učinimo? Ništa, jer smo nemoćni. Na 
njegovoj strani su: i država, i zakoni, i policija, i vojska. 

— Nije istina da ne možemo ništa — u razgovor se uplete Mevlu- 
din. — Mi radnici, zatim seljaci i sirotinja možemo da se udružimo, 
da se organizujemo u borbi protiv kapitalista i izrabljivanja. Može- 
mo protestirati mirno. Ako to ne urodi plodom, imamo i druge 
mogućnosti organizovane borbe za naša prava. 

- Druge mogućnosti? Kakve? — radoznao je Ramo. 

— Pa, recimo, građanski neposluh. Ili, agresivnije demonstraci- 
je sve do revolucije. 

— A ko bi organizirao i vodio slične aktivnosti. 

— Partija. 

-— Koja partija? Misliš narodne stranke? 

- Ma ne, ne mislim na takve. Postoji Partija kao avangarda rad- 
ništva, seljaštva i sirotinje. Zar nisi čuo za takvu partiju. 

— Pa, čuo sam nešto. Ali ako misliš na Komunističku partiju, ona 

je zabranjena. 

- To što je zabranjena ne znači da ne postoji i da se ne može 
boriti na ilegalan način. Bez odlučne borbe, teške borbe, nikada se 
nećemo izboriti za svoja prava — nadoveza se Sejad. 

- Kako se učlaniti u takvu partiju, kad je ilegalna, fantomska, 
pa niko ne zna reći ni gdje se nalazi? - zainteresira se Ramo. 

- Ati bi se, kao bajagi, u nju učlanio? - provocirao je Sejad. 

- Bih, što ne bih? Samo kad bih znao gdje se mogu učlaniti. 

— Ali prvo se moraš svojim djelovanjem pokazati kao dostojan 
da te Partija primi u svoje redove. Jer, treba da znaš, oni tamo ne 
primaju sve i svakoga — već samo odabrane. 

— Eh, a kakvi su to odabrani, da mi je bilo znati! 

— Pa, recimo, časni ljudi: pošteni, iskreni, pravedni, hrabri, slo- 
bodoljubivi... 

— A zar ja nisam takav? — prekide nabrajanje Ramo, gotovo se 
naljutivši na Sejada. 

— Ne znam, moraš se dokazati. 

— A kako se to dokazuje? 

— Hm, kandidate za članstvo u Partiju prate članovi Partije, i ako 
zadovolje kriterije, budu predloženi za prijem. 

— Ko će mene da prati kad ovdje, u radionici, nema komunista? 

— Kako znaš, možda ima! 

- Ma, pusti ti Sejada, znaš da voli da se šali - ponovo se oglasi 
Mevludin.- 1 ti i Sejfula ste svojim kvalitetima zaslužili da uđete u 
Partiju. 

Ja i Sejad smo zaduženi ispred osnovne partijske ćelije Bjelave 
da vas pratimo. Oba ste zadovoljili i predložit ćemo vas za prijem. 

Ramo je bio zatečen. Jedva je izustio: 

— E, baš vam hvala za to, jarani! 

—- Nema više, jarani. Sad smo za tebe drugovi. 

Ramo se skoro rasplakao od sreće, dok se Mevludin obrati Sej- 
fuli: 

- Čuli smo Ramu. A sad da čujemo tebe, Sejfula? 

- Nema šta da me čujete. Ja sam za kapitalizam, kralja i otadž- 
binu i ne želim biti vaš član! 

Svi su odjednom zastali i blehnuli u nj, kao da se, evo na, odjed- 
nom preobratio u vanzemaljca. Vidjevši koliko su preneraženi i 
razočarani, Sejfula se sažali na njih te kroz smijeh brže-bolje reče: 

- Šalim se, drugovi. Ja sam već crveni. 

Ne zna se da li je bilo veće ono pređašnje ili ovo sadašnje izne- 
nađenje. Svi su ga gledali zabezeknuto, s nevjericom. A zatim su 
sve trojica čestitali Rami kandidaturu za prijem u Partiju, a on ih 
je od radosti pozvao na bozu, u prvu slastičarnicu na koju su naiš- 
li. Usput, Mevludin je obavijestio Sejfulu i Ramu da u radionici ima 
još jedan komunist, to je Husein, brkati pedesetogodišnjak. Tako- 
đer on i Sejad prate još šest kandidata za prijem u Partiju. A Sejfula 

je objasnio prisutnima da se povezao sa bjelavskom ćelijom, kojoj 
pripadaju Mevludin i Sejad. 

Naredne nedjelje partijski drugovi su pozvali Sejfulu na izletna 
Igman i Vrelo Bosne. On je poziv rado prihvatio iz dva razloga. Prvo, 
neizmjerno je volio ljepote prirode. Biljke je doživljavao gotova kao 
živa bića. Činilo mu se da sve razumiju i osjećaju, jedino što su 
nemušte. Drugi razlog je želja da što prije i što bolje upozna Sara- 
jevo i njegovu okolinu. A imao je šta i vidjeti. Od tolike ljepote često 
bi mu zastajao dah. Usto, na izlet je došla bezmalo cijela bjelavska 
partijska ćelija. Ukupno četrnaest članova, računajući i njega. Od 
toga osam muških i šest djevojaka. Svi su bili dobro raspoloženi, a 
bilo je i par muzičkih instrumenata, kao što su gitara i tambura. 

- Političke i uopće partijske teme ostavimo za drugu priliku, u 
prvom redu za partijske sastanke - rekao je sekretar Omer. - Danas 
je dan kao stvoren za radost i opuštanje. Zato, drugovi i drugarice, 
veselimo se. 

I doista, toga dana samo se pjevalo, sviralo, pričalo, šalilo i vese- 
lilo. Partijska ćelija sve više je djelovala kao jedna složna porodica. 
Bilo je tu zanimljivih osoba i novih poznanstava. No, na Sejfulu je, 
bez imalo sumnje, najjači dojam ostavila osamnaestogodišnja 
Sarajka Fajza. Ljepotom je obarala s nogu, a usto je plijenila obra- 
zovanjem, kulturom, lijepim odgojem i, napose, neodoljivim šar- 
mom. Otkad su se upoznali, stalno je nastojala da mu se približi i 
nametne neku zanimljivu temu. Cijeloga dana plela je i razapinja- 
la mrežu poput najmarljivijeg pauka. A on je stalno nastojao da 
misli samo na Zuhru i na njihovu ljubav — kako ne bi upao u Fajzi- 
nu zamku. Na odlasku s izleta ipak je precizno dijagnosticirala: 

- Ti si, Sejfula, zauzet. Imaš djevojku. U pitanju je velika ljubav, 
a ona mora biti izuzetna osoba, Zar ne? 

- Kako bi ti to mogla znati? 

- Zato što si ti dosad prvi mladić koji je odolio mome šarmu. 
Makar što sam se cijeloga dana trudila da te zavedem. Divan si 
mladić i pomalo zavidim tvojoj djevojci. Želim vam beskrajnu 
zajedničku sreću. Voljela bih samo da je upoznam. Da vidim je I' 
barem ljepša od mene, | da joj čestitam na izboru. 

- Hvala velika, drugarice Fajzo. Dobro si prosudila, Gotovo sve 
je tako kao što si rekla. Simpatična i draga si osoba pa ću nastojati 

da ti nekada možda ispunim želj 
kom. 

- Mogu li joj barem znati ime? 

- Naravno. Zove se Zuhra. 

Pošto se rastao s Fajzom, Sejfula je duboko odahnuo i pomislio: 
"Uh, svaka čast, Sejfula! Kad si danas odolio takvoj ljepoti i šarmu, 
uvijek ćeš. A da nemaš nezamjenljivu Zuhru, danas bi Fajza, jamač- 
no, postala djevojka tvog života" 

Sjedjeli su za ručkom kad ih je Mevludin obavijestio o partij- 
skom sastanku u osam uvečer, 

— Sutra je nedjelja, ne ranimo, pa ćemo imati priliku da čujemo 
nekoliko predavanja koje su drugovi pripremili. Tako izučavamo 
marksističku misao, a i mi se kao komunisti usavršavamo, čeličimo 
i uzdižemo. Sastanak će se, kao i obično, održati u prostorijama Ize 
krojača. Sejfula i Ramo, naiđite pored Sejada. On će vas povesti gdje 
treba. Pošto radiš u grupi s Husejinom, obavijesti i njega, Sejade, 
o noćašnjem sastanku. Još jednom da ponovim: konspirativnostje 
od životne važnosti. Provale li nas žandari ili agenti, završit ćemo 
na višegodišnjoj robiji. Zato, drugovi, pamet u glavu. I, da znate, 
izdajnik je prezrena osoba, a izdajstvo je najmizerniji, kukavički 
čin, koji mi, komunisti, nikada i nikome ne opraštamo. Zbog tajno- 
sti povremeno mijenjamo mjesta sastajanja. Uskoro ćemo sastan- 
ke održavati na nekoj drugoj lokaciji. Tako, drugovi, smrt kapita- 
lizmu! — prošapta na kraju. ! 

Na sastanku je bilo petnaest članova. Jedan drug je izostao zbog 
bolesti. Od toga devet muških i šest ženskih. Čelija se zvala bjelav- 
ska, iako su je sačinjavali i drugovi iz još nekih okolnih gradskih 
naselja. Na sastanku se raspravljalo o važnosti konspiracije, i kazni 
za izdajnike. 

— Kazna ne može biti druga već likvidacija izdajnika, kako bi se 
sačuvali ostali članovi ćelije od režimske torture i odmazde - kazao 
je Omer. - To je ujedno i najozbiljnije upozorenje svima onima koji 
bi ma i pomislili da takvo šta učine. Izdajstvo je najgori, najnemo- 
ralniji čin, koji sebi može dopustiti jedan komunist, 

Zatim je održao predavanje o moralnom liku svakog komuniste. 

- Vidite, drugovi i drugarice, kada je u pitanju moralni lik komu- 
niste, onda nam najbolji primjer za to mogu biti drug Marks, Engels 

 iLenjin. Recimo, drug Marks je čitav svoj život podredio borbi za 


u. Da te upoznam s mojom djevoj- 

oslobođenje radničke klase. On je to razrađivao i teoretski, na 
naučnoj osnovi, kako bi to na terenu radnička klasa pretočila u 
praksu. Dok se bavio filozofskim radom i pisao knjige, on je pro- 
davao svoj namještaj i drugu imovinu kako bi preživio. Drastičan 
primjer je i drug Engels, koji je bio kapitalist, industrijalac, koji nije 
štedio svoj kapital kako bi se Marksova humanistička misao ova- 
plotila u praksi... 

Govorio je i o drugu Lenjinu, vođi Oktobarske socijalističke 
revolucije, o njegovoj vlastitoj žrtvi za ostvarenje sna svega prav- 
doljubivog čovječanstva o socijalnoj jednakosti i pravdi za sve lju- 
de, naročito za proletarijat, seljaštvo i ostalu sirotinju. Nakon 
sekretara Omera svoj referat je izlagao njegov zamjenik Nikola 
Lucić. On je članovima nastojao objasniti pojmove dijalektičkog 
materijalizma i materijalističke dijalektike. 

- Drugovi, materijalistički pogled na svijet je suprotan od ide- 
alističkog. To znači da Marks smatra kako je na svijetu samo mate- 
rija i ništa drugo, natprirodno, nadnaravno. Priroda je stalno u 
kretanju i u njoj se dešavaju stalne promjene, evolutivne i revolu- 
cionarne, odnosno kvantitativne i kvalitativne. To znači da se evo- 
lutivnim putem nagomilaju kvantitativne promjene, koje dovode 
do prelaska iz kvantitete u novu kvalitetu, zapravo iz evolutivnih 
u revolucionarne promjene. Kako god je u prirodi tako je i u ljud- 
skom društvu. Gomilanje antagonizama između dviju suprotstav- 
ljenih klasa: kapitalističke i proletarijata su zapravo kvantitativne 
promjene, koje neminovno dovode do revolucije za oslobođenje 
radničke klase od buržoaskog izrabljivanja, i to je revolucionarna 
promjena, odnosno prelazak iz kvantitete u novu kvalitetu... 

Dok se drug Nikola trudio da članovima približi Marksov nauč- 
ni socijalizam i dok su drugovi i drugarice postavljali pitanja u vezi 
s izloženom materijom kako bi je što kvalitetnije usvojili, vrijeme 
je neumitno prolazilo. Bližila se ponoć kada je Omer označio daje 
sastanak bjelavske ćelije završen. 

Vraćajući se u svoju sobicu, Sejfula ču histeričan smijeh i gala- 
mu, koji su dopirali iz očevog stana. Smijeh i piskutav glas svakako 
pripadaju Galini, no čiji je onaj krupni, duboki bariton? Očev sigur- 
no nije, vjerovatno su raspoloženi, pijani gosti. Možda Gorgonovi 
ili očevi prijatelji, bekrije. Želio se javiti ocu, kako se otac ne bi zbog 
njega brinuo, i poželjeti im lahku noć. Pokucao je. Niko se nije 

oglašavao. Ponovo je pokucao, jače. Ali, oni unutra vjerovatno ga 
nisu čuli od vlastite galame. Pažljivo je otvarao vrata i ulazio u 
prostoriju koja je služila istovremeno i kao kuhinja i kao dnevna 
soba. Na drvenoj sećiji opazio je oca, bez sumnje, sasvim pijanog, 
koji je tako slatko usnio da mu je voda curila na usta, a na hrkanju 
bi mu mogao pozavidjeti i mrki medvjed. Zatim je hitnuo pogled 
otamo otkuda je dopirao smijeh i galama. Imao je šta i vidjeti. U 
polumraku bjelasala se Galinina gola zadnjica. Ležala je na kreve- 
tu i smijući se na sav glas pokušavala spriječiti neženju Musu da 
navuče pantalone na golu stražnjicu. Kad je to nekako uspio i, smi- 
jući se također, nahrupio na odškrinuta vrata, umalo da se sudari 
sa Sejfulom, našavši se s njim licem u lice. Malo se iznenadio i 
trgnuo unatrag, a onda se počeo keslati i nesuvislim riječima, zapli- 
ćući pijanim jezikom, stao opravdavati situaciju u kojoj se našao. 
Zatim je odgurnuo Sejfulu laktom i jednako tako bulazneći nepo- 
vezanim riječima odšunjao se u gusti mrak. Galina je začuđeno 
gledala Sejfulu. Trljala je pesnicama pijane oči jer je pomislila da 
umjesto Sejfule vidi kakvu prikazu. Odmah je stala, mučeći se jer 
joj nikako nije polazilo za rukom, istovremeno navlačiti i gaćice i 
suknju, nevješto se opravdavajući: 

— Oh, malo smo popilji pa se gosti zaderžalji!... Ali, sad ja budu... 
Samo ti sađis... . 

Sejfula se okrenu i nečujno za sobom privuče vrata. Najzad se 
uvjerio u ono u šta je sumnjao od samog svog dolaska. Da je Galina 
obična ruska drolja — koju je otac pokupio negdje s ulice. Dalje ih 
je povezivala sklonost ka alkoholu i razvratu svake vrste. Njen glav- 
ni mušterija svakako je ovaj bećar Musa, najgora ljudska ništarija. 
Odluči da pred ocem o svemu šuti. Da se ne miješa u taj prljavi 
razvrat i u te čudne prijateljske odnose, koji su sve prije negoli 
prijateljski. Ljudi ponekad izaberu najlošiji od svih mogućih život- 
nih puteva. Otac je sam sebi zakuhao kašu, pa neka je sada i kusa. 
Ali, bez njega. 

10. 


Dani su se ukradali pa i sedmice, a od Zuhre nema odgovora na 
Sejfulino pismo. Otad je nastala i četvrta sedmica, a on se plaho 
zabrinuo i raztužio zbog toga. Pomišljao je na najgore. Ili ga je 
ostavila zbog drugog ašika, ili joj brani majka. Ili je, ne daj Bože, 
bolesna pa ne može. Svakog dana vraćajući se s posla uzaludno bi 
pogledavao u prazno poštansko sanduče na baraci. Katkad bi u 
njemu opazio koje pismo i ponadao se - nije li od nje. A kada bi 
vidio da je namijenjeno nekome drugome, snuždio bi se i vidno 
rastužio. Izgubio je apetit i znatno smršao. Sve bi podnio lakše 
nego saznanje da ubuduće mora živjeti bez nje. To se i ne bi moglo 
nazvati životom nego mučenjem. A onda, polovicom četvrte sed- 
mice, kada se vraćao s posla i pogledao u sanduče, najzad je i nje- 
ga obasjalo sunce. U njemu se nalazilo pismo, adresirano na nje- 
govo ime. Znao je da ne bi trebalo biti od brata, jer je od njega dobio 
prije par dana. Dakle, može biti samo od najdraže, od Zuhre. | pre- 
dosjećaj ga nije prevario. Bilo je. Srce mu u grudima zaigra od mili- 
ne pa samo što ne iskoči. Poželio je da do svog sobička ne sretne 
nikoga kako bi što prije ostao sam sa svojom Zuhrom. Tako je i bilo. 
Čim uđe, izu cipele i leže u krevet. Drhtavim je rukama pocijepao 
kovertu i ugledao njen krasnopis i crvenom olovkom nacrtano srce. 
Unutar srca stajalo je: "Ti, Sejfula!" Od miline mu suze potekoše i 
orosiše pismo. Čitao je naglas, ali samo tako kako bi slušao sam 
sebe: 

"Dragi moj Sejfula, jedina moja ljubavi! 

Od tebe sam dobila pismo prije četiri dana. Po datumu sam 
vidjela da si ga napisao odmah po dolasku u Sarajevo. Ali, eto, neg- 
dje lutalo, kao da je neko želio da nasekira i rastuži i tebe i mene. 
Čim sam ga dobila, željela sam odmah da ti odgovorim. Ali, to je 

bilo naprosto nemoguće, ako želim da dobro sakrijem od ukućana. 
Pa onda dok sam ga krišom doturila do Ahme, a on do poštanskog 
sandučeta... Ko zna kad će stići do tebe. 

Tvoje me pismo bezmjerno obradovalo. Naročito saznanje da 
je tvoja ljubav iskrena, čvrsta, a to znači i trajna. Da si u putu mislio 
na me, da me voliš i da ti je teško živjeti bez mene. To me čini 
beskrajno sretnom. To moj životi moju budućnost čini smislenim. 
Bez tvoje ljubavi osjećala bih se kao ptica bez krila, kao pčela bez 
cvijeta, kao rijeka bez korita. Jer i ja tebe mnogo volim, kao: livada 
rosu, kao riba vodu, kao što majka voli jedino čedo, svoje. 

Ovdje mi je beskrajno tužno bez tebe. Kad god odem u pekaru, 
gotovo se rasplačem, sjetivši se da smo se tu upoznali i zavoljeli. 
Također se neprestano sjećam naših divnih ljubavnih noći, ispu- 
njenih poljupcima i nježnim milovanjima. Evo, i sad ću se raspla- 
kati. Stalno maramicom brišem suzne oči. Tvoja majka često radi 
u pekari, čini mi se da te je zamijenila. Ponekad vidim i Esmu, malo 
s njom popričam, ali joj ne smijem kazati za našu vezu, jer je 
moram čuvati u strogoj tajnosti od braće. Zasad. A doći će vrijeme 
kada ću je svima objelodaniti, po svaku cijenu. 

Znam da tamo ima lijepih Sarajki. Molim te, u ime naše ljubavi 
— ne gledaj nijednu drugu, do mene! Misli samo na me baš kao što 
i ja mislim jedino na te. Volim te koliko i svoj život! 

Tvoja, i samo tvoja Zuhra!" 

Te noći dugo nije mogao zaspati. Njegovo srce razdirali su slat- 
ki nemiri. Štaviše, nije se javljao ni na očeve pozive Za večeru. Te 
noći prespavao je bez večere, a nikada nije manje osjećao glad. On 
je osjećao samo jednu vrstu neutoljive gladi, gladi za Zuhrinom 
ljubavi. Sutradan je bio pospan i otežao na poslu. Ali, šta je to upo- 
redi li se sa srećom koju mu je priuštilo njeno pismo? Zbog takvih 
pisama bio bi spreman da ne spava noćima. I šta sve ne bi učinio 
za samo jednu riječ iz Zuhrinog pisma?! 

Bila je nedjelja. Drugovi su ga po običaju pozvali na druženje: 
ovaj put izlet na Trebević. On je odbio, uz izgovor da želi da čita i 
da se dobro odmori. Drugovi su ga zavoljeli i zbog lijepih karakter- 
nih osobina cijenili i poštovali. Zato je bio rado viđen u gotovo 
svakom društvu. Također su znali da nije Sarajlija i da mu je u 
slobodnom vremenu potrebno društvo. Htjeli su i djevojku da mu 
nađu. Sve dok im nije priznao da ima jednu i da mu druga ne treba. 

Onda je Ramo rekao neka mu ta bude rezervna, usto je daleko ine 
mora znati. Ramo je dobio pomalo filozofski odgovor: 

- Trebalo bi da znaš, Ramo, da komunisti ne smiju lagati niti 
varati djevojke, to jest drugarice. To, jednostavno, nije komunistič- 
ki. 

— To za me ne važi. Jer, ja još nisam komunist, he, he — snađe se 
Ramo. 

Sejfula se u društvu sa svoja tri druga zaista osjećao sretno. Sve 
trojica su fini momci, jer komunisti, i kandidati, i ne mogu biti dru- 
gačiji. I danas bi se s njima rado družio, ali se primiče ramazan, 
vrijeme posta. Stoga je odlučio otići u najbližu džamiju, klanjati 
podne-namaz i navikavati se na ambijent: unutrašnjost džamije, 
džematlije, imama... Pa kad uskoro stigne ramazan, i kad pođe na 
teraviju, da se osjeća prijatno i da mu ništa ne izgleda novo ili neo- 
bično. Prije odlaska skoknuo je do najbliže aščinice i pojeo tanku 
čorbu. Vrativši se u baraku, uzeo je abdest i zaputio se u tristotinjak 
metara udaljenu džamiju. Džamija je sličila tolikim drugim džami- 
jama u Bosni. U njoj se nalazilo desetak klanjača. Imam ih je vje- 
rovatno sve poznavao pa je ispitivački pogled najduže upućivao 
Sejfuli, izadržavao ga najduže na njemu. A onda se obrati džema- 
tlijama: u 

- Drage moje džematlije, danas nam nema mujezina Himze. Čuo 
sam da se teško razbolio i da ga, vjerovatno, neće biti duže vrijeme 
u džamiji. Zato bih vas molio da ga neko odmijeni, dok ne ozdravi. 
Ko želi dobrovoljno, neka se javi. 

Svi su šutjeli, niko se nije javljao. Hodža ponovi pitanje. Opet 
muk. Sejfula se okrenu i kad vidje da niko nije podigao ruku, reče: 

- Ako niko ne želi, ja bih, efendija. 

- Ti si u ovom džematu novi? 

— Da, upravo tako. 

- Dali si dosad ikada mujezinio? 

— Jah, jesam. 

- E, onda možeš. Vrata munare su ti otključana. Pazi, u munari 
je mračno. 

Sejfuli je od radosti i uzbuđenja srce ubrzano odbijalo: tik-tak, 
tik-tak dok se penjao kao u grobu mračnim basamacima. Osjećao 
se poput rasnog trkaćeg konja, koga su nakon duže pauze ponovo 
doveli da se trka. Toliko se uželio učiti ezan da bi prhnuo navrh 


80 


munare, da ima krila kao ovi džamijski golubovi. I još kad je zaučio: 
"Allahu ekber! Allahu ekber!" i kad se njegov divni glas nalik mli- 
jeku stao razlivati sarajevskom kotlinom, pomislio je kako se mož- 
da razliježe sve do rodnog Mokropolja, do ušiju voljene Zuhre. I 
ako ni radi čega, a ono bi samo radi toga vrijedjelo živjeti. A tek 
kada je sišao i priključio se klanjačima, zapazio je da su se sve 
ijedan okrenuli da ga sa zahvalnošću bolje pogledaju. Htio-ne htio, 
osjetio je slatku nelagodu. Čim su sklanjali, ljudi su mu mahom 
prilazili, zadivljeno pružali ruku i čestitali. Onda je imam zamolio: 

- Zamolit ću našeg novog džematliju da ostane, da malo popri- 
čamo. 

Pošto se džamija isprazni, efendija pruži ruku i reče: 

- Muzafer! 

- Sejfula! 

- Drago mi je, Sejfula. Zadržao sam te jer me tvoj glas naprosto 
očarao. Takav glas i ljepše proučen ezan, iskreno, u životu nisam 
Čuo. 

Kako smo mi za duže vrijeme, nažalost, ostali bez mujezina, to 
bi me iskreno usrećilo da prihvatiš da nam budeš mujezin. Posto- 
ji i novčana naknada za to. Istina, ne naročito velika, ali postoji. 
Prihvataš li? 

— Ja, efendija, toliko uživam učiti ezan, da ću biti mujezin bez 
dinara nadoknade. I hvala ti što si me time počastio. 

— O, ne, ne! Grijeh bi bio da besplatno mujeziniš. Dobijat ćeš 
koliko i Himzo. I hvala još jednom. Činit ćeš Bogu ugodno djelo i 
veliku uslugu ovom džematu. 

Sejfula je dolazio i mujezinio kad god bi mogao i cijelu teraviju. 
Tako je stekao veliko poštovanje u prvom redu imama Muzafera, 
ali i ostalih džematlija. Potrajalo je to tri-četiri mjeseca. A Sejfulu 
je pomalo mučila nemirna savjest. Ovamo je ugledan vjernik i 
mujezin, a s druge strane član Komunističke partije. Trebalo bi da 
o tome upozna barem imama Muzafera. Par sedmica se kolebao: 
da li da mu kaže ili ne. A kada je u sebi prelomio odluku, nakon 
jacija-namaza, rekao je imamu da bi želio s njime o nečemu poraz- 
govarati. 

- Bujrum, sinko! Samo da kažem kćeri da nam donese kahve pa 
da lijepo, natenhane proeglenišemo. 

I prije nego što je Sejfula mogao bilo šta da kaže, efendija izađe 
na ulazna vrata. Kuća mu se nalazila uz džamiju pa se brzo vrati. 
Samo što su se pitali za zdravlje i razmijenili još nekoliko fraza 
uobičajenih za takve prilike, a u džamiju uđe lijepa djevojka, nose- 
ći kahve s rahatlokumima i usto baklave. Ispita se S musafirom, 
znatiželjno ga pogleda, smjerno ih počasti, a potom napusti pro- 
storiju. Dok se djevojka nalazila unutra, Muzafer je pažljivo, ispod 
oka, pratio Sejfuline reakcije. Čim se djevojka udalji, on reče: 

— E, a sad da čujem: kojim dobrom, mladiću? 

- Ima, poštovani efendija, nešto što mi ne da mira pa sam najzad 
odlučio da ti se povjerim. 

- Slobodno, sinko, slušam. 
— Ne znam kako da započnem... U muslimanskim zemljama, 


pravda se ostvaruje kroz šerijatsko pravo. Tu je manje-više sve 
poznato. Na taj način se rješava pitanje socijalne pravde. Zekjatom, 
milosrđem i slično. Ali, kako da se ljudi izbore za društvenu jedna- 
kost, slobode i materijalnu pravdu u nemuslimanskim, tačnije 
kršćanskim, zemljama? Ljudi su veoma osiromašili. S druge strane, 
tu je klasa bogatih buržuja, koja izrabljuje radnike i drugu sirotinju 
i tako se lahko i brzo, nepravedno bogati. To je veliki grijeh. Zato 
se pojavila Partija koja je stala na čelo radničke klase i svim sred- 
stvima bori se za prava radnika, seljaka i sirotinje... 

- Misliš na komuniste? - upade hodža Sejfuli u riječ. Na one 
crvene đavole, što preziru i negiraju Boga, zabranjuju vjerovanje i 
žele ukinuti sve vjere?! Ako te zanima moje mišljenje o njima, reći 
ću ti: oni su ćafiri, nevjernici, i gori su od beslovesne stoke. Njih bi 
trebalo sve po kratkom postupku... 

- Ali, zaboravljaš, efendija, da oni zalažu sve što imaju pa i SVo- 
je živote za dobrobit svih ljudi, a ne samo da šačica bogatih i povla- 
štenih ima sve, dok ovamo milioni siromašnih umiru od gladi i 
svakojake bijede! A vjernici se mogu izboriti za svoja prava i u 
komunizmu. 

- Čuj, ti još braniš i opravdavaš tu poganu fukaru!... Pričaš kao 
da si jedan od njih. Treba da se sramiš zbog toga! 

- Ja i jesam jedan od njih. Tačnije, i ja sam, efendija, komunist, 
ali i vjernik... 

- Šta?! - dreknu Muzafer efendija, a findžan s kahvom ispade 
mu iz ruku. Vrela kahva oprlji ga po golim nogama. Oči mu se 

iskolačile, pa samo što ne iskoče iz svojih duplji, od srdžbe i izne- 
nađenja dok je iz svega glasa vikao na Sejfulu: - Ama, kako se usu- 
đuješ, Čifute, nevjerniče, ćafire?!... Napolje! Sikter! Sikter iz Božije 
kuće, poganu jedan, ili ću iz ovih stopa pozvati žandare! 

Na samo pominjanje žandara Sejfula se lecnu. Kroz glavu mu 
proletješe misli: koje bi užasne posljedice proizašle po njega ako 
bi efendija doista pozvao žandare. Zato brže-bolje stade se povla- 
čiti ispred razjarenog Muzafera, dokopa se vrata i žurno se uputi 
kroz mračnu noć. Kahvu, rahatlokum i baklavu nije stigao ni pro- 
bati. Najbitnije je da je izvukao živu glavu i da nije završio u žan- 
darmeriji. A Muzafer efendija neće moći poduzeti ništa protiv nje- 
ga. Jer, osim imena o njemu drugo ništa i ne zna. 

Otad je Sejfula odlazio u znatno udaljeniju džamiju, ali s vre- 
mena na vrijeme. I mnogo češće se družio s trojicom prijatelja. 
Poslije lošeg iskustva s efendijom Muzaferom, odlučio je da se više 
nikome ne povjerava o svome članstvu u Partiji. Najmanje kojeka- 
kvim hodžama. 

Bio je petak predvečer. Sejfula je šetao s najboljim jaranima 
najdužom bjelavskom ulicom. Vraćali su se sa zanimljivog boks-me- 
ča. Onda će ti Sejad upitati: 

— Šta mislite, drugovi, da li je vjera spojiva s komunizmom? 

— Ne, nije! - gotovo uglas povikaše Ramo i Mevludin. 

— A šta ti misliš, Sejfula? 

- Želite li moje ili Marksovo mišljenje? 

- Ljedno i drugo — objasni Sejad. 

- Moje lično je: da je spojiva. A Marksovo je poznato: da nije 
spojiva. I Nam 

- Tvoje mišljenje se kosi sa stavovima komunista o tom pitanju. 
I ti nisi pravi komunist — oštro zaključi Mevludin. 

— Nisi, nisi! - složiše se s njim druga dvojica. 

— A zašto ne bih bio? 

- Zato što su vjere izmišljene - reče Ramo. 

- I ne samo to. Već su i štetne za čovječanstvo. Pomoću vjera se 
ispiru mozgovi milionima ljudi. Vjere su uvijek u službi politike i 
političara. Sjetimo se samo one vjerske krilatice: "Svaka vlast je od 
Boga, i treba je poštovati!" — nabaci Sejad. | 

- Zaboravili ste, drugovi, reći ono po čemu su vjere najgore zlo. 
A to je: da hiljade, stotine hiljada, vjerskih službenika ne rade, ne 

proizvode ništa korisno za ljude. Oni žive sa grbače naroda, i to — 
veoma dobro. Što znači da su paraziti i krvopije! Eto zbog čega su 
vjere veliko zlo za čovječanstvo - nadoveza se Mevludin. 

- Šta ti o svemu tome misliš, Sejfula? - uporan je Sejad. 

- Mislim da vjere nisu izmišljene. I da nemaju mnogo vezZe sa 
socijalnom pravdom. U svemu drugome se slažem s drugom 
Marksom. 

— E, pa kad se slažeš, zbog čega onda ideš u džamiju? Dakle, ti 
si vjernik, a to znači i partijski licemjer! — ljutito će Mevludin. 

Druga dvojica se saglasiše s Mevludinom — dok Sejfulu zanima: 

— A kako vi to, drugovi, znate? 

- Poznaje te moj daidžić. Viđao te s nama, a vidio te sinoć i u 
džamiji - uvjerljivo će Sejad. 

Pritisnut jakim dokazom Sejfula pocrvenje i priznade: 

— Da, drugovi. Priznajem. Ja jesam i komunist, ali i vjernik. I 
uvijek ću u srcu ostati i jedno i drugo. Pa makar me vi i isključili iz 
Partije. 

— To dvoje je nespojivo i treba da budeš isključen, da ne kaljaš 
častan lik komuniste — zaključi Sejad. 

— Ja nešto razmišljam. Ako je tako kako Sejfula kaže, a nema 
razloga da mu ne vjerujemo, ja sam protiv njegovog isključenja. I 
to iz više razloga. Evo nekih. On je pošten, savjestan, iskren i dobar 
drug i prijatelj. Predlažem da ga ne odamo ostalim članovima Par- 
tije. A ako Omer i Nikola saznaju da je vjernik i da ide u džamiju, 
ništa ga više u Partiji ne može zadržati. Letjet će iz nje naglavačke. 

Ostala dvojica se složiše s Mevludinom. To je Sejfuli bilo veliko 
olakšanje jer ubuduće od najboljih drugara nije morao skrivati da 
je vjernik i da ide u džamiju. 

Ljeto se u Sarajevu razmahalo. Kud god se okreneš, ljepote za 
oči, i za dušu, napretek. Sejfula još uvijek s drugovima upoznaje 
krasna izletišta i mnogobrojne ljepote oko Sarajeva. A toliko ih je 
da sve teško može upoznati do kraja života, sve i da čitav život 
provede u Sarajevu. Često tužno pomisli kako je šteta što te ljepo- 
te upoznaje bez najveće tjelesne i duhovne ljepote, bez Zuhre. Kako 
bi bilo lijepo cijeli život provesti u Sarajevu s voljenom osobom, sa 
Zuhrom. Ali kako? Gdje stanovati, od čega živjeti? Od ljubavi se ne 
živi, a ni od sarajevskog zraka. Za život je potrebno nešto opipljivo, 
potrebna su materijalna sredstva. U prvom redu to je novac. A nje- 
ga je krvavo teško zaraditi. Eto, on doručkuje ako usputno negdje 
kupi kiflu ili dvije. Ruča u stolarskoj menzi, a večera kad je Galina 
dobre volje da pripremi jelo i da ga pozovu. Pa i tada za tu nere- 
dovnu i nekvalitetnu večeru Sejfula izdvoji lijepu sumu novca i, UZ 
očevo nećkanje, plati im. Sarajevo je prilično snabdjeveno vrijed- 
nim rukama građana, ali i seljaka iz okolnih sela. Neki dan je u 
prolazu Baščaršijom čuo isječak iz razgovora dvojice ljudi, kad 
jedan reče: "Hajde, bolan, ne budali! U Sarajevu imaš syega što 
poželiš, samo nemaš posla i para.' Odmah se u mislima složio s 
govornikom. Zaista je u Sarajevu najteže za posao i pare. 

U tim mislima prispje baraci i hitnu oči na sanduče za poštu. U 
njemu se nalazilo pismo od voljene Zuhre. Odmah ga izvadi drhta- 
vim rukama od uzbuđenja, i kao i uvijek, pohita da ga rahat i sa 
zadovoljstvom pročita. Pisma pristižu u prosjeku svake tri sedmi- 
ce i redovno ih razmjenjuju. Otvorio ga je i počeo s čitanjem: 

"Voljeni moj Sejfula! 

Jesi I' mi dobro i zdravo? Jesi I' me poželio? Misliš li na me sva- 
kog trena? Da nisi slučajno sebi našao kakvu sarajevsku hanumicu? 
Takvo što nikada ti ne bih oprostila. Niti bih preboljela. Kad dođeš 

ovamo, ne bi me zatekao živu. Morao bi pitati gdje mi je mezar kako 
bi mi proučio Fatihu i donio cvijeće. Ne igraj se olahko s našom 
ljubavi, mili. Za mene je ona velika, najveća. Velika i sveta. A ti si 
moj princ, koga željno očekujem da mi dođe i da me usreći. 

Ovdje nema ništa naročito novo. Udale se Senija i Mihana. Ože- 
nio.se Brajkan i Miralem. Majku tvoju redovno viđam u pekari. 
Sestru tvoju jučer sam srela u čaršiji. Izljubile smo se i slatko ispri- 
čale. Odala mi je jednu tajnu. Zaljubila se u jednog zgodnog mom- 
čića iz Salatovca. Ostalo ti ne smijem reći, jer me zamolila da niko- 
me ne pričam — i obećala sam. Bratti i dalje radi u Ibrinom dućanu. 
Vidim ga kad tamo navratim. Istina, rijetko posjećujem taj dućan. 
Uglavnom, uvijek sam s tobom u mislima. Na posijela i teferiče mi 
se ne ide bez tebe. Ali me moji često tjeraju. Pa i kad odem, to je 
samo da ne bi braća šta posumnjala. Ali momke uopće ne gledam 
jer me ne zanimaju. Ako koji izrazi želju da ašikujemo, odbijem ga, 
grubo. Uz obrazloženje da sam još isuviše mlada. 

A sad najradosnija vijest, šlag na tortu. U ponedjeljak dolazim 
kod tetke, očeve sestre, u Sarajevo. Rekla sam ti da je i ona na Bje- 
lavama, na broju dvadeset dva. Doći ću sa starijim bratom u njego- 
vom fijakeru. On će prenoćiti, obaviti neke poslove i sutradan se 
vraća. Dakle, možeš doći u utorak uvečer kod moje tetke. O ostalom 
ćemo se tamo dogovarati. Ostat ću najmanje deset dana, kada će 
isti brat ponovo doći po mene. 

Dotad, raduj se našem susretu i našem sarajevskom ljubovanju. 
I da si mi zdravo i veselo, jedini i najdraži na svijetu — moj Sejfula! 

Do groba tvoja, i samo tvoja Zuhra!" 

Pismo od Zuhre nešto je najljepše što mu život može priuštiti. 
A tek njen haber da će uskoro doći kod tetke u Sarajevo. Sav je 
drhturio od sreće. Odmah se primio papira i olovke u namjeri da 
joj odgovori. Počeo je da piše. Ali kako da piše kad sav drhti pa će 
slova ispasti kao da ih piše nogom. Sačekao je da se malo smiri. 
Popio je čašu vode i donekle se umirio. 

"Jedina moja, Zuhra! 

Ne mogu ti iskazati koliko me tvoje pismo oveselilo, jer je to 
neiskazivo. Sav sam i dugo drhtao sličan listiću na vjetru. I ne čase- 
ći ni časa odlučih da ti odmah odgovorim. O sebi ti i nemam Bog 
zna šta pisati, pa ću samo u kratkim crtama. Dobro sam i zdravo. 
Radim, imam nekoliko dobrih drugova, s kojima uglavnom provo- 
dim slobodno vrijeme. Rijetko kad idem s njima na neke skupove 

gdje ima djevojaka. Pa ako i odem, budi bez brige, u svakoj vidim 
jedino tebe. Nijedna nije vrijedna ni nokta na tvom malom nožnom 
prstu. I drugovima sam objasnio da sam zauzet, da imam djevojku 
za ozbiljno, i da mi ne nameću nijednu drugu. Već sam ti pisao kako 
se hranim. Nije mi baš drago večeravati, pa ni odlaziti, kod oca, 
zbog one njegove, Galina se zove. Ta je ženetina čudna i vrlo sum- 
njivog morala. Ali ne želim se miješati zbog oca. On je tako odlučio, 
pa neka mu bude. No, slutim da mu ta žena sprema neko veliko zlo. 
Daj, Bože, da sam u krivu. Ipak, vrijeme će pokazati jesam li ili 
nisam. Ovdje ima više džamija. Išao sam u dvije-tri da bih se na 
kraju opredijelio za jednu, u kojoj se osjećam ugodno. Sarajevo je 
divan grad. Već sam s prijateljima upoznao neke njegove zname- 
nitosti i prirodne ljepote. Volio bih ti neke pokazati kada dođeš. Na 
jednom takvom izletu upoznao sam divnu osobu. Djevojka se zove 
Fajza i izrazila je veliku želju da te vidi i upozna. Obećao sam joj 
kad budeš dolazila. Naravno, uz tvoju saglasnost. O sebi što sam 
imao reći, eto, napisao sam ti, srećo moja. Ako šta budem zabora- 
vio, nadam se da ću se sjetiti pa ću ti saopćiti kad dođeš. 

Uglavnom razmišljam i sanjarim O tebi, o nama, čim imam koji 
slobodan trenutak. Dešava mi se to, sve češće i na poslu, pa se 
bojim da mi se zbog toga ne desi kakva nesreća. Ali, šta mogu kad 
je to jače od mene. Desi mi se tako dok hodam gradom da sam 
opsjednut tobom te se sudarim s nekom osobom. Te osobe se oba- 
ziru u čudu za mnom da vide da li sam sav svoj. Također mi se 
dešava da odem u grad da nešto kupim, kad tamo a ja, misleći na 
tebe, zaboravio po šta sam došao. Isto to mi se dešava i u stanu. 
Pođem negdje, po nešto, pa zastanem da se prisjetim: po šta sam 
ja to pošao. Smiješno, zar ne? Jedno je sigurno — ja drugu djevojku 
ne mogu ni zamisliti pored sebe, a kamoli voljeti. Da se šta između 
nas desi, da se, ne daj Bože, raziđemo, jedno je sigurno - ženio se 
ne bih, nikad! Pjesnici i filozofi poredili su ljubav s raznim drugim 
pojmovima. Ja sam dugo razmišljao i zaključio da ju je najbolje 
porediti s lijekom. Ljubav jest zaista najučinkovitiji lijek za ranjeno 
srce i dušu, za svaku boljku od koje obolimo i za sve životne otrove. 
Ljubav je protuotrov. Možda sam toliko zaslijepljen tvojom ljubav- 
lju da mi se čini kako ona - liječi iod smrti. Ako se varam, ne zamje- 
ri mi i ispravi me, slobodno. Jer, ja sam - slijep, slijep i lud, od lju- 
bavi! 

Na kraju, da i ja tebi saopćim jednu radosnu vijest. Odradio sam 
šest mjeseci. Za svaki imam po jedan slobodan dan, to je šest dana. 
Gazda veli: mogu iskoristiti kad god poželim. Odlučio sam da to 
bude uskoro, pošto se ti vratiš kući. Opet, najbolje ćemo to lijepo 
isplanirati kada ti dođeš kod tetke. Ja oduljih s pismom. Oprosti, 
ako sam ti dosadan. Oduljim, jer sve dok ti pišem, čini mi se da sam 
s tobom u društvu, da s tobom pričam, uživo. Čim prestanem, 
znam, ti ćeš mi odmah pobjeći, tamo, u Mokropolje. Ali, što se mora, 
mora. Prošla je ponoć, a moram raniti na posao. S tobom u mislima, 
s tvojim imenom na usnama svake noći zaspim. To je zato što te 
volim više nego sebe, više od života, Zuhra! 

Koliko je na nebu zvjezdica — toliko ti šalje poljubaca, 

tvoj, i samo tvoj, Sejfula" 

Čim je u srijedu iz njenog pisma saznao da dolazi kod tetke u 
ponedjeljak, za Sejfulu je počelo odbrojavanje: dana, sati, minuta 
čak. Činilo mu se da više nijednog trenutka nije imao mira. Raz- 
mišljao je kako će se sresti prvi put nakon toliko vremena, o čemu 
će pričati, šta će obući i obuti, jer izbor i nije Bog zna kakav. A 
najviše je razmišljao i sanjario o slatkim milovanjima i medenim 
poljupcima. I drugovi su na njemu primijetili promjene. Rijetko se 
uključivao u razgovore. Nije pratio o čemu pričaju. Kad bi ga šta 
upitali, trgnuo bi se i prozborio: 

- Šta, šta? Molim te ponovi. 

Najteže mu je bilo u ponedjeljak. Zato što je znao daje tu, a nije 
je mogao posjetiti niti vidjeti. Morat će pričekati utorak navečer, 
ako preživi ove nemire i čežnju, čežnju za Zuhrom, hurijom! Svi 
koji su tih dana kontaktirali s njim, pomislili su da je na granici 
ludila. I bili su iznenađeni. Jer nisu znali pravi razlog. A on je znao 
da i ona isto tako misli samo na njega i da s velikim nestrpljenjem 
očekuje taj čas, kad će ga ponovo ugledati. 

Najzad je dogmizao i taj utorak, lijeno se spuštao prvi mračak 
i on je obukao najljepše što je imao. A nije imao naročit izbor. I 
krenuo je najdužim bjelavskim sokačetom, obnevidio i ogluhnuo 
za sve oko sebe, pa i za pse lutalice. A za bjelavske pse kažu da su 
iznimno ljuti. Obično nosi uza se kakav kolac, ustreba li. Večeras 
mu ne treba, očito. Došavši do broja dvadeset dva, zastao je i malo 
se osvrnuo oko sebe. Zašao je u sporedni sokak, a iz njega kroz 
drvena vratašca u neveliku bašču. Kuća je bila na sprat, ali su u 

prizemlju prozorčići bili tako niski da si ih za nuždu mogao preko- 
račiti. U bašči je bilo pokoje stablo voća, vjerovatno šljive. Prislonio 
se uz jedno, najbliže prozorima i čekao. Čekao je barem pola sata, 
kada je u sobi planulo svjetlo. Vidio je kad je ušla, razgledala po 
sobi i svjetlo je ponovo umrlo. Ona je otvorila prozorče i nastojala 
oči priviknuti na mrak. On se grohotom nasmijao. I ona, također. 
Požurio joj je u zagrljaj. Dugo su se grlili i ljubili bez riječi. Oboje 
su mislili kako im sada riječi i nisu potrebne, iako toliko toga ima- 
ju jedno drugom reći. No, najradije bi samo šutjeli i ljubili se, lju- 
bili, sve dok se usne ne bi umorile i otkazale poslušnost. Ili dok se 
sasvim ne bi istanjile kao isisane medne saće, tako da se i ne bi 
imali čime ljubiti. Dok su se ljubili, osjećali su na usnama slane i 
vrele suze, koje su lile iz očiju oboga. Bile su to suze radosnice. Suze 
njihove sreće. Nakon pola sata cmakanja napokon su prestali jer 
im je uistinu prijetila opasnost da se od silnog ljubljenja uguše, 
zbog nedostatka zraka. On je prvi progovorio: 

— Pa kako si mi, srećice moja? Kako si doputovala? Ima li umora? 

- Ne baš. Malo je bilo sparine, ali u suštini bilo je lijepo. Prebo- 
gata priroda. Uživala sam. A sad, kako si mi ti, ljubavi jedina? 

Nekih pola sata potrajale su te formalnosti, propitivanja o sva- 
kodnevnici. Pa su se dogovorili da on dolazi svake večeri čim pad- 
ne prvi mrak. A ako bude bilo nekih mogućnosti za izlaske ili posi- 
jela, saznat će na vrijeme jedno od drugog. Onda je on odlučio da 
joj oda malu tajnu. Smatrao je ako će biti životni saputnici da izme- 
đu njih ne smije biti nikakvih tajni. Počeo je, snebivajući se: 

- Znaš, mila, moram nešto da ti kažem. Dosad nisam imao kad, 
a smatrao sam da i nije toliko važno da bi bilo tako hitno. U svijetu 
vlada kapitalizam. To je nepravedan društveni poredak. U njemu 
čovjek iskorištava drugog čovjeka i tako se bogati. Zato imamo mali 
broj jako bogatih ljudi, a na drugoj strani ogroman broj siromaha. 
Danas se ljudi organizuju u stranku kako bi se borili protiv te 
nepravde, protiv kapitalista i kapitalizma. Ta stranka, ili partija, 
zove se Komunistička partija Jugoslavije. I da ne duljim. I ja sam 
postao član te partije. Nju optužuju da zabranjuje vjerovanje u 
Boga, pogotovo svojim članovima. Ali, ja se nikada neću odreći vje- 
re, a ni komunizma, zbog njegove pravednosti. Bit ću komunist, a 
vjerske obaveze obavljat ću tajno. Skriveno od drugih ljudi, osobi- 
to od mojih drugova, komunista. Tebi ako to smeta, nemam pravo 

da te prisiljavam da ostaneš sa mnom. Bit će mi teško rastati se s 
tobom, ali bolje i sad nego nekad kasnije. Na tebi je da se odlučiš. 
Po srcu i duši. 

Ona je neko vrijeme šutjela. Sigurno je razmišljala o onome što 
je on rekao. A Sejfula je strepio, kako li će ona odreagovati. Hoćeli 
presuditi njihovoj ljubavi ili će mu praštati, u ime ljubavi. Napokon, 
ona se zahihota i veselo reče: 

- Kad sam odlučila da svoju sudbinu vežem uz tvoju, to onda 
znači da te prihvatam takvog kakav si, sa svim vrlinama i mahana- 
ma. Usto, zaključila sam da je ta tvoja partija vrlo pozitivna i 
napredna i mogu samo da ti čestitam na tome. I da izrazim ozbilj- 
nu želju da i sama jednoga dana postanem članica te partije. Narav- 
no, ako primate žensku raju, he, he. 

U tom času njegovoj sreći uistinu nije bilo kraja. Ushićeno je 
progovorio: 

— Hvala ti za razumijevanje, sunce moje! Naravno da ćemo i tebe 
primiti u Partiju, zasad tajno, kao što sam i sam. No, jednog dana, 
kad pobijedimo na izborima, nećemo imati potrebu da se skriva- 
mo. Javno ćemo biti ponosni komunisti. A tebe šta god da bude 
zanimalo u vezi s tim, pitaj i objasnit ću ti, onoliko koliko budem 
upućen. Moram ti reći još i ovo. Moja najveća obaveza ubuduće bit 
će da se beskompromisno borim da Komunistička partija izmijeni 
takav negativan stav prema vjerama i vjernicima. Jer, negiranjem 
vjera itakvim odnosom prema vjernicima Partija je sebi potpisala 
- smrtnu presudu. Svi oni, koji i dalje budu zastupali takve besmi- 
slene stavove, su zapravo — grobari komunizma. 

A nju su zanimale pojedinosti o njegovom životu u Sarajevu. 
Pitala je, dok je on odgovarao. Sjetio se nečega i rekao: 

— Uh, umalo da zaboravim. Drugovi me Zovu u nedjelju na izlet 
na Bjelašnicu. Pitaj tetku da ti dozvoli da pođeš s nama. Bilo bi nam 
nezaboravno. Bit će i ona djevojka što se želi s tobom upoznati. 
Ako ti ne pođeš, neću ni ja. 

— Tetki sam rekla za te i našu vezu. Ona nema ništa protiv. Šta- 
više, podržava me. I sasvim sam sigurna da mi neće braniti. A neće 
o tome pričati ni mojim ukućanima. Ona i sad zna da si ovdje i da 
ašikujemo. Eno, zove me i pita hoću li uskoro na spavanje. 

Bilo je blizu pola noći kad su se rastali, uz dugi slatki poljubac. 

12. 


Ujutro ga otac pozvao na doručak. Nedjeljom to čini redovito, 
dok ostalim danima rijetko. Sejfula se odazvao radi oca. Želio je da 
ga vidi jer su se u zadnje vrijeme rijetko viđali. Otac ga je pitao ima 
li šta novo, a Galina ga je strijeljala besramnim pohotnim pogledi- 
ma, škljocajući i namigujući s vremena na vrijeme zelenim jebo- 
zovnim okicama. Ocu se žurilo pa je s doručkom završio znatno 
prije Sejfule. Nakon doručka pozva ga: 

—- Idemo u lov na divlje svinje. Bit će Musa, Kokuz i Drpa, to su 
nadimci mojih dvojice kolega, Zeničana, što su s nama putovali u 

Saraj'vo. Još će biti Pavel Gorgon, Marko Mičić, dobar jaran tu 
sa Bistrika, i još neki. Pođi s nama i ti? 

- Rado bih, babo. Ali obećao sam prijateljima poći s njima na 
izlet u okolinu Sarajeva. 

— Neka vam je onda sa srećom. Čuvaj se, sine. Ja sad odoh kako 
me lovci ne bi čekali. 

Otac dograbi lovački ranac, iz koga je virila flaša rakije brlje, i 
pušku te odjuri, kao kakav mladić i kao da nije onako podrobljen 
u nesreći na poslu. Poslije njegovog odlaska zacari muk. Sejfula je 
dovršavao doručak, a Galina se presvlačila u spavaćoj sobi. Vrata 
su bila dobrano odškrinuta, ali iz ugla u kome se nalazio, Sejfula 
nije mogao vidjeti unutrašnjost sobe. Iznenadi ga njezin glas: 

- Sejfula, priđi k meni, potreban si mi. Priđi, molim te. 

Ne razmišljajući nimalo, on požuri u sobu. Ona je stajala ispred 
ogledala, njemu okrenuta golim leđima. Umilno mu se obratila: 

— Nu, Sejfula, pamagi menja zakopčati bluzu na leđah. Ja nje 
mogu sama. 

Spreman da svima pomogne, momak opet ne prozre njene 
namjere već poče zakopčavati prvo dugme kad se desi nešto, što 

ga je prenerazilo. Suknja s njenih bokova poletje na pod i Galinina 
se zadnjica ukaza gola, golcata. Na sebi nije imala donji veš. Ne 
gubeći ni časa, brzo se okrenu, dohvati ga objema rukama za košu- 
lju tako naglo da sva dugmad suhnuše na pod, kao da nikad nisu 
ni postojala na košulji. Potom se naglo baci leđima na krevet, povla- 
čeći na se i Sejfulu. Mahnito ga stade grliti i ljubiti, raskopčavajući 
mu hlače. On pokuša da se odupre, da je ubijedi da ga pusti. A ona 
je već bila u ljubavnom transu, ogluhla i obnevidjela za sve drugo. 
Samo je histerično stenjala i ponavljala, slična papagaju: 

— Oh, vazmi menja, Sejfula, vazmi!.. Prodri u menja, daragoj... 
Prodri, pačemu čekaš?! 

Uvidjevši da je vrag odnio šalu, momak upotrijebi svu svoju 
mušku snagu i jedva se uspje izgobeljati iz snažnih Galininih ruče- 
tina. A ona se malo pribra pa reče: 

— Ako nje hočeš voditi ljubav sa mnom, ja ču vrištati na sav 
golas. Zvat ču u pomošć! 

- Radi šta ti volja! Ti si sasvim luda, Galina! 

Sejfula se okrenu kako bi napustio prostoriju. Tad Galina skoči 
iz kreveta i onako naga istrča na hodnik ispred Sejfule pa zapoma- 
ga koliko je jače mogla: 

- Upomošć! Upomočšć, ljuđi! Vot menja napastvuet!... Upomošć! 
Vot hočet siluje menja Sejfula! Spasićes menja ljuđi!... 

Na Sejfulinu sreću na hodniku ni u blizini barake nije bilo ni 
žive duše. Štaviše, i gospođa Gorgon bila je otišla nekim poslom u 
čaršiju. 

- Zašto se dereš, glupačo?! Vidiš li da te ne čuje niko?! — reče 
ljutito Sejfula. 

— Nu, zapamti, Sejfula! Jesli ne vodiš ljubov sa mnom, ja te budu 
prijavila Ademu! Ja gavarim jemu što ti menja siloval! 

— Slažeš li na me tu gadost, i ja ću reći ono za tebe i Musu! - reče 
Sejfula i žurno pođe ka svojoj sobi. Za sobom je čuo ljutiti pakostan 
Galinin glas: 

— On tebja ne buđe veroval, menja hočet! . 

- E, skutro jedna! - reče naglas Sejfula i za svaki slučaj zaključa 
za sobom vrata. . 

- E, ijest vala prava skutra! - prozbori glasno zaneseni Sejfula. 
Ustade pa se pomjeri sa sunca u pobjeglu hladovinu joha. Onda se 
sjeti kuda je krenuo, i lakonski zaključi: "Nema posla kod Mujage 

mnogo. Začas ću ja to. Najviše za sahat-dva.' Kako mu je joha nažu- 
ljala mršava leđa, on se prući na lijevi bok, metnu šaku pod glavu 
i ponovo stade snatriti i prisjećati se bivšeg života. 

Našavši se sam u svojoj sobici, Sejfula zaplaka. Kako i ne bi kad 
su ga spopale tolike muke. Ova mu se Galindura popela na glavu 
pa nikako da siđe. Još mu je potrgala dugmad i skoro sasvim uni- 
štila ovu najljepšu, ishodnju, košulju. Tako se radovao prvi put u 
njoj danas pokazati pred dragom Zuhrom. Žena čovjeku, uistinu, 
može biti dženet, ali i džehenem na ovom svijetu. Zavisi na koga 
se čovjek namiri. Pa da li je u pitanju sreća ili sudbina, svejedno. 
"Galina je mome ocu sigurno džehenem. Meni bi Zuhra trebala biti 
dženet. Tačnije, dženetska hurija. Zaista, Bog se obazreo na me kad 
me nagradio takvom djevojkom." Dok se bavio takvim promišlja- 
njima, uzeo je iz ormara jednu od još samo tri košulje namijenjene 
za izlaske i obukao ju je. Prema dogovoru s drugovima bilo je vri- 
jeme polaska. Idući sarajevskim sokacima, prikupljao je ostale 
izletnike. Prva ga je ispred kapije sačekala Zuhra. Bila je prekrasna, 
u ružičastoj ljetnoj haljini, s dvjema plavim debelim pletenicama 
preko dva ramena. Zaista bi volio znati — postoji li na cijelom svi- 
jetu još barem jedna takva, koja bi se po ljepoti, ali i po duši mogla 
uporediti s njegovom Zuhrom. Stajala je u društvu, kasnije je 
saznao od nje, s tetkom, njenim mužem i njihovom osmogodišnjom 
unučicom, kćerkom od starijeg sina. Sejfula uljudno pozdravi: 

— Selam alejkum, uranili i naspavali se? 

- Ovo je moj momak, o kojem sam vam pričala — obrati se Zuhra 
tetki i tetku, nakon pozdrava. — On je, akobogda, najsjajniji san svih 
mojih snova. Nadam se da ćete se i vi uvjeriti o kakvom je zlatu 
riječ. ) 

- Bolje da pođemo. Inače ću u zemlju propasti, koliko me hvališ 
— reče stidljivo Sejfula, porumenjevši kao ljetna zora. 

— Da vam se zvijezde podudare i da vas Allah nagradi onim što 
je za Vas najbolje! -— poželje tetka. 

- Čuvajte se, djeco! - upozori na polasku tetak, i oni krenuše, 

Usput im se pridružiše još neki izletnici. Pošto su se napokon 
svi okupili, iskazivali su svoje divljenje i poštovanje prema Zuhrinoj 
ljepoti. 

Ona se sa svima upoznala, a Sejfula se okrenu Fajzi i reče: 

- Raduje me da sam ispunio dato ti obećanje i evo upoznao te 
s mojom djevojkom, mojom Zuhrom. 

— E pa, da ti kažem, Sejfula, predivna je. Ljepša je nego što sam 
je mogla i zamisliti. S obzirom da tebe na neki način već poznajem, 
mogu samo reći da ste krasan par i da ste jedno drugo i zaslužili. 
Čestitam, od srca! 

— Hvala velika! — uglas povikaše Sejfula i Zuhra. 

Tako je otpočelo jedno divno prijateljstvo, između Zuhre i Fajze. 

Omer pozva Sejfulu ustranu i sumnjičavo upita: 

- Jel' i ona član? — i glavom pokaza na Zuhru. 

— Ne. Zasad je samo simpatizer i izrazila je želju da bude kan- 
didat — osmjehnu se Sejfula, dok Omer, i dalje sumnjičavo, samo 
zaklima glavom. Odmah pozva dva fijakera koji ih povezoše prema 
visokoj ljepotici Bjelašnici. 

Naravno da nisu imali aspiracija da idu na sami vrh prelijepe 
planine. Zaustaviše se na nevelikoj visoravni, vidikovcu, otkuda je 
pucao bajkovit vidik, dokle ti pogled dopire, naročito na ostala 
brda i planine. Na visoravni se srebrilo prekrasno jezerce, pravo 
gorsko oko, pored kojeg zastadoše kao po nečijoj komandi. Omeru, 
koji je bio neformalni vođa izletnika, to je bio znak da se izletnici- 
ma tu sviđa i da bi bili zadovoljni da upravo tu provedu najveći dio 
izleta. Momci i djevojke odložiše stvari i podijeliše poslove. Uglav- 
nom na muške i ženske. Muškarci su prikupili suharaka i založili 
vatru. Djevojke su pripremale hranu i roštilj. Svi su priložili šta je 
ko ponio. Našlo se tu i ražnjića i ćevapa i sudžuke, sira, kolača i 
sokova. Uz roštilj našle se i dvije gitare i tambura. Bilo je zaista 
veselo. Tu je i nekoliko starijih drugova, kao što je Husein, stolar, 
kojima uopće nije smetalo da se sasvim prilagode ovoj nesputanoj 
mladosti. Dapače, osjećali su se kao da su se i sami podmladili. 

Kad su jeli i pili pa zasvirali i zapjevali, da su im grla promukla, 
tad se rasuše: ko je s kime htio i gdje je ko htio. Do dogovorenog 
vremena polaska kućama. 

Sejfula je najprije bio u društvu tri jarana: Mevludina, Sejada i 
Rame. Pa ga je pozvao sekretar bjelavske ćelije. Želio je da razmi- 
jene mišljenja općenito, s naročitim osvrtom na marksizam i KPJ, 
te da se zbliže i bolje upoznaju. Sejfula je o njemu stekao dojam da 
je pravi tip revolucionara, koji bi za ideje marksizma i komunizma 
i život dao. Ali mu je s druge strane izgledao nekako previše krut, 

nefleksibilan, sasvim ispranog mozga. Ličio mu je na nekog ko 
nema ličnih stavova, već se pridržava isključivo marksističke 
dogme. I svakog onog ko bi iskočio iz dogmatskig šina marksizma, 
bio bi dao lično strijeljati — pa makar se radilo i o rođenoj materi. 
Nije volio takve osobe, bez truna vlastitog razmišljanja, kao da i 
nemaju svoju glavu, pa misliti mogu jedino tuđom. Zato je u raz- 
govoru s njim uglavnom potvrđivao ono što bi on rekao, ne izno- 
seći svoje mnogo liberalnije stavove, pogotovo to nije želio preni- 
jeti na pitanja odnosa Partije prema vjerskim slobodama. Znao je 
da bi brzo došao u sukob sa sekretarom, a nikakvi sukobi s drugo- 
vima unutar Partije u ovom trenutku nisu mu potrebni. Zatim se 
družio sa zamjenikom sekretara Nikolom i Huseinom. Kad je pože- 
lio malo odmora od svega, osamio se na jednoj stijeni, u debeloj 
hladovini, posmatrajući prirodni raj oko sebe i uživajući u njemu. 

Šetajući rubom šume, njemu se približavale dvije prekrasne 
mlade dame, Zuhra i Fajza. One su danas provele najviše vremena 
zajedno: šetajući i razmjenjujući mišljenja. Sejfula ih je posmatrao 
i divio se njihovoj ljepoti. Onda je s njih skrenuo pogled na prekra- 
sni okoliš. Pomislio je: "Zaista, priroda i žene su dva najljepša Stvo- 
riteljeva djela na ovom svijetu. Da samo nema jednog, život na 
Zemlje bio bi sasvim besmislen. Istina, ima i treća ljepota, to je 
umjetnost. No, njen stvaralac je čovjek." Prilazeći mu, Fajza reče: 

- Sad ti predajem tvoju divnu drugaricu u potpuno ispravnom 
stanju. Pokušale smo ovo vrijeme da iskoristimo maksimalno raci- 
onalno. Da joj objasnim mnoge stvari vezane za marksizam i za 
našu partiju, koliko sam znala i mogla. Čini mi se da je bilo svrho- 
vito. Brzo uči jer je nevjerovatno pametna, ali i pozitivna osoba. U 
vama dvoma Partija je dobila velika pojačanja. A ti si sretnik koji 
je u drugarici Zuhri dobio samo suho zlato. Čuvajte jedno drugo. 
Želim vam u ljubavi i životu sve što bih i sebi poželjela. Vi zaslužu- 
jete jedno drugo. . I S.A 

-— Ti ćeš sebi teško naći momka -— reče Sejfula. - Baš zato što si 
izuzetna osoba i malo ih je koji bi te mogli zaslužiti. u 

— Ima jedan ovdje, al' se pravi Toša. Pokušavam mu staviti do 
znanja da mi se sviđa, no zasad, bezuspješno. Morat ću smisliti 
nešto spektakularno. Inače, izludjet će me. 

- Može I' se znati o kome se radi? Ako mogu da pomognem? 

- Saznat će se uskoro, jer sam nešto već smislila — reče Fajza i 
ode se pridružiti ostalim drugaricama. 

Njih dvoje odlučiše prošetati šumskom stazicom koju su uta- 
bale šumske životinje. Zapravo su se željeli malo osamiti. Čim izbi- 
še na mali proplanak, zastadoše i posjedaše. Kratko su se gledali 
bez riječi. A onda su se grlili i ljubili, također bez riječi. "U ljubavi 
su riječi suvišne", mislio je Sejfula. Zaljubljene oči govore sve. Jedan 
strastan poljubac i zagrljaj ponekad više kažu nego hiljadu riječi. 
Kad su se uistinu umorili, onda momak progovori: 

— Za koji dan ija ću kući. Ponovo ćemo pet-šest dana biti skupa. 
To me čini neizmjerno sretnim. 

— Kad tačno? - upitat će djevojka. 

- Mogu kad god zaželim. 

— Pa da pitam brata da pođeš s nama. Zar to ne bi bilo sjajno? 

On je pogleda začuđeno kao da je kazala da ide pješke iz Sara- 
jeva u Mokropolje. Onda sjetno reče: 

— Ti to mene zafrkavaš?... Nema veze, na te se ionako ne mogu 
naljutiti. 

— Zafrkavam?!.. Šta ti pada na pamet?! Ne bih se usudila na 
takav način da se s tobom zafrkavam. Govorim ozbiljno. Ubijedit 
ću brata. On ne zna da se zabavljamo, a ja ću smisliti neku uvjerlji- 
vu priču. Reći ću da se znaš s našom tetkom, da si čuo daje on tu i 
da si je zamolio da ga pita da ideš s nama. Ona kao to ispričala meni, 
a ja odlučila da ga pitam mjesto nje. Moja braća su dobri momci. 
Vidjet ćeš, Avdo me neće odbiti. 

On ju je gledao s nevjericom. 

— Uredu, moja pametnice. Na sve pristajem šta god predložiš. 

Istovremeno je privuče sebi i stade vatreno ljubiti, ljubiti... sve 
dok ih ne uplaši nekakvo zapomaganje i Zov u pomoć. 

Potrčali su kao da su opazili vampire. Čim izbiše iz čestara, opa- 
ziše stotinjak metara udaljene drugove i drugarice. Okupili se oko 
nečega, zapomažu i dižu neopisivu galamu. Pošto im se približiše, 
neko povika: j 

— Fajza upala u bunar! Bože, kako je izbaviti?! 

Sejfula i Zuhra kratko se nadviriše. Na dnu poširokog bunara 
spaziše Fajzu. Plakala je i panično dozivala u pomoć. Bio je to suhi 
prirodni, najdublji bunar, koji je Sejfula ikada vidio. Onda ih je gla- 
som, koji se jedva čuo iz dubine bunara, Fajza zamolila da ne 


96 


paniče i da im želi nešto važno reći. Svi su ušutjeli da se čuo i let 
komarca. Ona je progovorila glasom i gestom glumice u grčkim 
tragedijama: 

— Drugovi, slušajte me dobro. Ja sam teško povrijeđena i ne 
mogu se sama pokretati pa čak ni vezati ako mi neko spusti kakav 
konopac. 

Potrebno je da neko siđe i da me tako spasi. Onaj najhrabriji i 
najsnalažljiviji bit će moj princ spasilac, i zaslužit će me. Bit ću 
njegova zauvijek. A sad čekam spasioca i svog princa. 

Momci se uzmuhali. Vidi se, svaki bi da zasluži lijepu drugaricu 
Fajzu. Ali, kako?! Princ-spasilac treba da posjeduje nekoliko nad- 
naravnih moći da bi spasio djevojku. Niko od prisutnih da se dosje- 
ti: ni čime ni kako. I dok su ostali oborili glave i beznadežno šutje- 
li, javi se Mevludin: 

— Drugovi, pođite za mnom. Ponesite noževe. Maloprije, dok 
sam prolazio šumom, vidio sam jake divlje loze penjačice. Dugačke 
su. Njima ću se vezati i spustiti do Fajze. Vezat ću je, a vi ćete je 
izvući. Poslije nje, na isti način izbavit ćete i mene. 

Svi su ga gledali kao da je poludio. Niko nije vjerovao da je 
moguće to što je predlagao. Ali drugog izbora nisu imali. Zato pre- 
ko volje pođoše za njim u šumu. Što su brže mogli nasjekoše i dovu- 
koše loza koliko je Mevludin smatrao da je dovoljno za princa da 
spasi princezu. Kad su Fajzu obavijestili da je njen princ spreman 
da se spusti do nje i da je veže lozama, ona je postavila jedan uvjet: 

- Pristajem, pod uvjetom da princ-spasilac svečano obeća i da 
se zakune pred drugovima da će mi biti ašik-dragi, do kraja života. 
U protivnom, ne pristajem da silazi do mene. 

Tako je Mevludin pred svima svečano izgovorio ove riječi, jer 
je tako željela Fajza: I 

— Ja, Mevludin, kunem se svojom komunističkom čašću da ću 
biti dragi svojoj dragoj Fajzi, pošto je izbavim iz bunara. 

Govorio je toliko glasno da ga je mogla jasno razumjeti i Fajza. 
Potom je počela operacija spašavanja. Mevludin se vezao oko pasa, 
a drugovi su ga pažljivo spustili do Fajze. Odjednom su prisutni u 
čudu zagrajali. Na dnu prirodnog bunara više nisu vidjeli ni Fajzu 
ni Mevludina. Kao da se stijena otvorila i oni potonuli u bezdan. 
Mnogi se zabrinuše za njihove živote. I dok su se hvatali za glavu i 
uzdisali, iza njihovih leđa pomoliše se zagrljeni princ i princeza, 

Mevludin i Fajza. Radosno su čavrljali. Drugarice i drugovi ih okru- 
žiše, a Fajza ispriča svoju priču: 

- Odavno mi se Mevludin sviđa. Toliko da me je zaludio. Ali on 
je bio suviše stidljiv da bi me upitao da mu budem djevojka. Odlu- 
čila sam sve uzeti u svoje ruke. Pogotovo kad sam otkrila tajni ulaz 
u ovaj prirodni bunar. Tako sam ga iskušala, šta je sve spreman 
žrtvovati za me. On je rizikovao ni manje ni više već svoj život da 
bi me spasio. Tako me uistinu zaslužio. On je moj princ-spasilac i 
ja sam zbog toga sretna. 

Zatim su se princ i princeza zagrlili, a prisutni su aplaudirali i 
pojedinačno im prilazili kako bi im čestitali. Kada su im prišli Sej- 
fula i 

Zuhra, Fajza se šeretski nasmija, namignu im i reče: 

— Nisam li rekla da ću nešto smisliti kako da ga osvojim? 

— Stigli su fijakeri! - povika neko. 

Izletnici puni nezaboravnih utisaka posjedaše u fijakere i vra- 
tiše se u grad istim putem kuda su jutros i došli. 

13. 


Sejfula je s gazdom Habilom sve dogovorio oko korištenja šest 
slobodnih dana. Prvi dan je padao u srijedu, a zadnji u ponedjeljak. 
U ponedjeljak navečer otišao je, prije odlaska kući, zadnji put Zuhri 
na ašikovanje. Došao je u tetkinu bašču, a baš tu ga čekalo ugodno 
iznenađenje. Samo što otvori prozorče, Zuhra reče: 

- Moji tetka i tetak pozivaju te u kuću. Kažu da ašikujemo unu- 
tra, da to ukućanima ne smeta, a i nama će biti prijatnije. 

Tako je Sejfula upoznao ostatak ove divne porodice. Osim tetka 
i tetke tu su bili još sin im Muhamed, tridesetogodišnji radnik u 
fabrici duhana, njegova supruga Zada, njihova kćerkica Belkisa, 
koju je vidio jučer ujutro, pri polasku na izlet, kao i Muhamedova 
sestra, dvanaestogodišnja Zulka. Pozvali su ga za večeru, a on je 
odbio, s obrazloženjem da je večerao u stanu. Hrana je bila odlična, 
uporedi li se s onim što je on jeo na polasku; a što im se nije pri- 
družio, stvarni razlog je bio stid. Ipak ga je tetka ponudila kolačem 
što nije mogao da odbije. Nakon večere zajedno su posjedili nekih 
sat vremena, kad su ukućani jedno za drugim odlazili na počinak. 
Helem, u dnevnoj sobi ostadoše samo zaljubljeni golub i golubica. 
Zuhra prva naruši tišinu: 

- Sutra predvečer dolazi moj brat ovdje na konak. Zato se neće- 
mo vidjeti do srijede. Ali ću ja u akšam poslati Zulku da ti uhaberi 
šta je odlučio Avdo: ideš li s nama ili ne. To, onako, radi tebe, da si 
siguran. A ja sam sasvim sigurna da će Avdo dozvoliti. I još nešto 
da ti kažem. Danas mi je rođendan! Punim petnaest godinica, he, 
he!... 

— E, to stvarno nije fer! Što mi, bolan, nisi ranije kazala da ti 
kupim neki poklon? 

- U tom i jeste fora. Nisam željela da te izlažem trošku. Znam 
kakva su tvoja primanja u stolariji i kolike su ti razne potrebe. 
Najdraži poklon od tebe, bit će mi tvoj poljubac i usmena čestitka. 

— Pa, onda, medu medeni, čestitam ti od srca petnaesti rođen- 
dan! Želim ti dobro zdravlje, dug život i da ga provedeš sa mnom 
u rahatluku i sreći! 

Zatim je uslijedio dug opojan poljubac. Poslije su se malo mazi- 
li, malo pričali. Pa opet malo mazili pa malo pričali. I došlo je vri- 
jeme rastanku. Od posljednjih događanja, a napose od dugog opoj- 
nog poljupca na rastanku od Zuhre, Sejfuli se vrtjelo u glavi, kao 
da je upravo sad sišao s ringišpila. Pitao se kakvo je to on učinio 
ugodno djelo Bogu pa ga tako milosrdno obasipa neizmjernim bla- 
godatima. Najveća blagodat je, bez sumnje, Zuhra. I čovjek da nema 
ništa drugo u životu već samo nju pored sebe - ne može se Bogu 
nazahvaljivati za njegovu dobrotu. I ne može da ne bude sretan, 
presretan! Od drogiranosti njenim poljupcem i njenom ljubavlju, 
momak nije ni primijetio kad je zalutao u pogrešan sokak. Shvatio 
je tek pošto se gotovo sudario s posljednjom kućom u sokaku i kad 
mu je ljutiti pas žestokim režanjem stavio do znanja da je nadomak 
njegovih čeljusti i oštrih zuba. Tek tad se otrijeznio od opijenosti, 
vratio i jedva izbasao na glavnu bjelavsku ulicu. 

Ta opijenost ljubavlju, čežnja i nemiri nisu ga napuštali ni kad 
je legao u krevet. S njenim likom u glavi i imenom na usnama brzo 
je usnio. 

Sanjao je kako trče livadama punim cvijeća i kako zatim držeći 
se za ruke šetaju cvjetnim proplancima Bjelašnice i okolnih plani- 
na. Često bi zastajali, grlili se i ljubili i zavjetovali jedno drugom do 
groba. Stazica je vodila ravno u šumu bjelogorice, svu iscrtanu 
nijansama najrazličitijih jesenjih boja. Oni su uživali u toj jesenjoj 
čaroliji. Sejfula je nabrao buket bijelih rada. Od tih rada pravio je 
vijenac, kiteći njenu gustu, kao suho zlato plavu, kosu. Govorio joj 
je da je njegova kraljica, a ona njemu da je njen kralj. U jednom 
dijelu šume naišli su na mnoštvo gljiva. On ih je šutao nogama. Ona 
je molila da ih uzberu, govoreći kako su izvanredno ukusna hrana. 
Gljive su smijenile poput krvi crvene jagode. Jesen i jagode! Baš 
zanimljivo. Zaneseni ubiranjem jagoda, nisu ni primijetili kako su 
ih opkolili čovječuljci. Bilo ih je mnogo, desetinama. Imali su luko- 
ve i strijele. Vođa im je bio gorostas, šumski čovjek, Imao je 

dugačak mač u koricama. Mač je bio od zlata i dragog kamenja. 
Covječuljci su dizali neopisivu larmu, smijali se i pjevali. Šumski 
čovjek je podigao ruku i to je bio znak da želi govoriti. Čovječuljci 
su u taj čas zanijemjeli. Gorostas se obraćao mladiću i djevojci: 

- Moji izviđači i doušnici, kojih imam svuda po ovim planinama, 
javili su mi o vašem dolasku. Vi ste opkoljeni i nemate nikakav 
izgled da se spasite. Ja sam neoženjeni princ. U blizini je moj zamak. 
Meni je potrebna lijepa princeza. Oženio bih se s njome i vodio bih 
je u svoj zamak, da mi bude kraljica. A onda je naišla ona. - I poka- 
zao je na Zuhru. — Najljepša od svih, koje sam ikad vidio. Zaljubio 
sam se na prvi pogled i odlučio da će mi baš ona biti žena. Ti — 
pokazao je mačem na Sejfulu - ti možeš da ideš. Budeš li se opirao, 
moji vojnici će te svladati i zasužnjiti u kameni zindan. Tu ćeš biti 
hrana mnogobrojnim gladnim gmazovima i glodarima. 

Rukom je dao znak kepecima i oni su navalili na Zuhru, kako bi 
je svladali i oteli od Sejfule. Mladić je stao da je brani, ali su ga nadja- 
čali mnogobrojni vojnici šumskog čovjeka. Vezali su i njega i nju i 
tako poveli u nepoznati zamak. Sejfula je zavapio iz sveg glasa: 

—- Ne daaam Zuuuhru! — i probudio se sav u znoju. 

Zapravo, probudilo ga oštro kucanje na vratima i očev ljutit 
glas: 

- Sejfula! O, Sejfula! Probudi se i otvori! 

- Sad ću ja — rekao je, žurno ustao iz kreveta, obukao hlače i 
otvorio vrata. 

Otac ga je snažno odgurnuo vratima i kao oluja nahrupio u 
sobu. Počeo je da viče na njega i da bjesni: 

- Sram te bilo, Sejfula! Zar si mi ti sin?! Zar si mogao da mi 
napastvuješ ženu?! 

- Babo, ne razumijem o čemu se radi?!... — kao čudio se Sejfula. 
Ustvari, sve mu je u trenu postalo jasno. Da bi sebe opravdala, 
Galina je svu krivicu prebacila na Sejfulu. I optužila ga za silovanje. 

— Ne laži, nitkove jedan! - dreknu otac i raspali sina šamarom 
po desnom obrazu. A kad je htio i po lijevom, momak čvrsto zgra- 
bi očev ručni zglob i zadrža ga podalje od svog lica. Tad odlučno 
reče: 

— Babo, kunem se da Galini nisam ništa loše rekao, a kamoli 
učinio! Sad si me udario na pravdi Boga, i nemoj da bi to više ikad 
pokušao! Zato što ću se braniti! 

Pa čvrsto držeći očevu ruku, odgurnu ga kroz vrata na hodnik. 
Istog trena zalupi vratima i okrenu ključ u bravi. Otac je i dalje 
bjesnio, ali nije navaljivao na vrata. Odlazeći glasno priprijeti: 

- Ti više nisi moj sin! Da znaš, odreći ću te se! Stobom prekidam 
svaku vezu!... 

Sejfula je kratko sačekao da se otac smiri. Tiho se obukao, umio 
i skoro nečujno uputio na posao. 

Cijelog dana na poslu bio je tužan — zbog događaja s Galinom i 
ocem. Po završetku radnog vremena pozdravio se s poslovođom 
Halilom i partijskim drugovima. Svi su mu poželjeli sretan puti da 
se fino odmori kod kuće. Usput je kupio par lepina jer je znao posi- 
gurno da se otac ljuti i da ga neće pozvati na večeru. Tek što je malo 
prezalogajio, a na vratima se začu kucanje. S priličnom sigurnošću 
znao je da je to Zulka. Donijela mu je radosnu vijest: Avdo je pristao 
da Sejfula putuje kući njegovim fijakerom. Davao joj je par novčića 
muštuluka, ona ne htjede uzeti. 

- Zuhra ti poručuje da budeš kod naše kuće tačno u devet sati. 
Usto te mnogo pozdravlja. Allahimanet! - reče na polasku i otrča 
u prvi suton. 

Od uzbuđenja i radosti Sejfula je te noći tanko spavao. Dva-tri 
sata. Rano se probudio i više nije smio utvrditi san, kako ne bi 
zakasnio da ujutro bude na zakazanom mjestu u zakazano vrijeme. 
A kad se stao oblačiti za put, sjetio se one narodne: "Sirotinjo, i 
Bogu si teška !" Tako je želio da se lijepo, moderno obuče i nacifra 
svojoj Zuhri. Onda je duboko uzdahnuo i pomirio se s činjenicom 
da su želje jedno, a stvarne mogućnosti nešto sasvim drugo. Paje 
obukao ono što je jedino imao: svakodnevnu iznošenu odjeću. Na 
sreću, Zuhra je čvrsto držala do one devize: "Odijelo ne čini čovje- 
ka!" Zato ga je voljela i u toj siromaškoj odjeći, više nego kakvog 
princa u pozlaćenoj odori. 

Na polasku se ocu i Galini nije javljao. S njima je ionako bio 
prekinuo svaku vezu. 

Došavši do kuće Zuhrine tetke, shvatio je da je stigao u zadnji 
čas. Avdini momci su upravo Završili s uprezanjem konja i gosti su 
se opraštali od ljubaznih domaćina, tetkine porodice. Sejfula je 
nazvao selam i nije nikome pružao ruku za rukovanje. Nije znao 
kako bi prisutni na to reagirali. Možda bi neki od prisutnih mogli 
pomisliti kako tim činom pridaje sebi veći značaj nego što ga po 

svom statusu u društvu zaslužuje. A onda mu priđe Avdo, pruži 
ruku i, kao da su stari ahbabi, blago se osmjehujući reče: 

- Nema potrebe da se upoznajemo, zar ne? Prilično dobro se 
poznajemo. Ti si Sejfula, Adema Pivića? 

— Da, tako je — potvrdi Sejfula, prihvatajući ponuđenu ruku. A 
ti li si Avdaga? Avdaga Sultanić? 

- Jah, tako je. Bujrum! — i Avdaga pokaza rukom na fijaker. 

Čim svi putnici uđoše, gosti se još jednom zahvališe domaćini- 
ma, pozvaše ih u uzvratnu posjetu i zaprega polahko krenu, prela- 
zeći u lagahni kas. 

Dok je ulazila u fijaker, Zuhra se Sejfuli blago osmjehnu i krišom 
mu namignu. Sjela je pored brata, suprotno od strane na kojoj je 
sjedio Sejfula. Tako joj se ispunila želja da ga sve vrijeme puta gle- 
da, katkad mu se osmjehne i krišom namigne. Pored Sejfule sjedio 
je jedan Avdagin sluga. S kočijašem činio je lično Avdagino obez- 
bjeđenje na ovom putovanju. Puške su im bile na dohvat ruke, ali 
ispod sjedišta na kojima su sjedili. Tu se nalazila i Avdagina puška, 
a usto je za pojasom imao i napunjen pištolj, duge cijevi. Sluge su 
bile, otprilike, Avdaginih godina. Dva prilično mračna tipa. Sejfuli 
se činilo: vjerni, ponizni i poslušni kao poslušni psi. Samo na jedan 
gazdin mig bili bi spremni učiniti sve, što bi od njih zatražio. Raz- 
mišljao je da na svijetu postoje i takvi ljudi, takve ljudske sudbine. 
Slijepo oruđe. Upotrebljivo u razne svrhe. Od njih je bilo lahko 
napraviti kriminalce, ubice, doušnike i najniže hulje. Ali i slijepe 
revolucionare, koji će na zapovijed vođa činiti za njihov račun, i u 
interesu revolucije, i one najprljavije poslove. Te poslove ne obav- 
ljaju vođe, koje prati imidž uzornih moralnih osoba. A neko mora. 
Sjetio se Omera, sekretara bjelavske partijske ćelije. Njegovo raz- 
mišljanje prekide Avdaga pitanjem: 

- Radiš u Sarajevu, šta li? 

- Učim stolarski zanat. A tek kad prođu tri godine i postanem 
izučeni stolar, moći ću i da radim kod vlasnika. 

— Aha, baš fino. A kako ti se zove vlasnik? 

- Habil Uskok. 

Avdaga namršti čelo, malo se zamisli pa veli: 

- Mislim da ga poznajem. Da, poznajem ga, kad je bio siromašak, 
niko i ništa. Za njega kažu da je nekad, prije nego što je otvorio 
stolarsku radnju, bio haramija. I da je pljačkom stečenim novcem 

i otvorio stolariju. Kažu da je pripadao hajdučkoj družini haram- 
baše Milana Koljivuka, koja je bila strah i trepet i koja je harala 
ovim krajevima. Kad se pljačkom obogatio, napustio je družinu. 
Zapravo, družina se raspala. Neki članovi preko noći su se preo- 
bratili u poštene domaćine, otvorili poslove i postali gazde. A neki 
su se pridružili Radi Mrkoviću. Ta družina je uskoro zagospodari- 
la ovim krajem. Pljačkali su seljake, presretali trgovce i putnike 
namjernike. Često bi pljačkali i fijakere i kočije koji su prevozili 
robu i putnike iz Mokropolja do Zenice, pai dalje, do Sarajeva. Tako 
bi bilo i sada da žandarmerija nije poduzela ozbiljnu i opsežnu 
akciju, kojom prilikom je neke razbojnike pobila, neke zarobila, a 
za nekima još uvijek traga, jer su se razbježali i pritajili, vjerovatno 
kod svojih jataka. 

Pred Sejfulinim očima iskrsnuše slike drumskih razbojnika, što 
su opljačkali fijaker kad je on s ocem putovao u Sarajevo. U njiho- 
vim očima vidio je bezosjećajnost i spremnost da bez trunke raz- 
mišljanja ubiju svakog putnika koji bi im se pokušao suprotstaviti. 
Pa makar to bila i žena, i dijete. Tek sad je osjetio količinu straha i 
količinu pogibelji kojoj su bili izloženi, a koju u tom trenutku zbog 
iznenađenja i praćenja događanja nije mogao u takvom obimu 
osjetiti. Dok je o tome razmišljao, bacio je pogled na Zuhru. Nije 
mu promaklo da ona najčešće pilji u njega i lovi njegove poglede. 
Tako je bilo i sad, kad mu se osmjehnula i krišom namignula. On 
joj uzvrati kratkim, brzim osmijehom, nastojeći da ne primijeti 
Avdaga. Zanimale su ga pojedinosti oko uništenja hajdučke druži- 
ne Rade Mrkovića pa je upitao sugovornika: 

- Znači, više te pljačkaške družine nema? 

- Hvala Bogu da nema. To ne znači da nekom lopovu, željnom 
brzog bogaćenja, ne može svakog časa pasti napamet da se naoru- 
ža i počne presretati bespomoćne putnike. Zato ja i vodim svoje 
ljude, a zato smo i naoružani. 

— Svaka čast žandarima kad su uspjeli da ih uklone s ovog pod- 
ručja. Bili su neko vrijeme strah i trepet... Mislim, razmahala se bila 
ta hajdučija. Osilila.., 

- Jašta ba. Ne bi njih žandari lahko uklonili, ali su se poslužili 
lukavstvom. E, ovako je to bilo, barem po priči koju sam čuo od 
brata jednog žandara, mog poslovnog partnera. Naime, radi se o 
tome da je Žandarmerijska stanica u Zenici imala svog doušnika 

među jatacima Radetove družine. Helem, taj doušnik dobije zada- 
tak da obavijesti Radetovu družinu kako će tog i tog dana na toj ii 
toj fijakerskoj liniji dva bogata age iz Žepča putovati u Sarajevo pa 
u Beč. Putovat će fijakerom na redovnoj liniji za Zenicu i Sarajevo, 
kako se ne bi posumnjalo da oni sa sobom nose velike količine 
novca i Zlata. Oni, tobože, taj novac i zlato žele pohraniti u neku od 
bečkih banaka. Umjesto aga i putnika u fijaker sjednu u civile pre- 
obučeni, do zuba naoružani, i dobro pripremljeni žandari. Bilo ih 
je petnaest. Na pola puta između Žepča i Zenice pred fijaker isko- 
či Rade s osam svojih naoružanih bandita. Nalazili su se dvadese- 
tak metara ispred zaprege kad je neki žandar, vjerovatno tankih 
živaca, po banditima otvorio paljbu. Radetova se družina istog časa 
raspršila po šikari, pružajući žandarima žestok otpor. Žandari su 
poiskakali iz fijakera i otpočeli lov na harambašu i njegove hajdu- 
ke. Kaže, ganjali su se s razbojnicima po šikari sve dovečer. Na 
kraju je rezultat bio sljedeći: tri bandita mrtva, među njima i Rade, 
tri ranjena, uhvaćena, jedan uhvaćen nepovrijeđen i dva uspjela - 
umaći. Poginuo je i jedan žandar, a dva su ranjena. 

— Bitno je da je ovaj put sad mnogo sigurniji za robu i putnike. 
A bilo je njime tako rizično putovati. Znam to iz ličnog iskustva. 

I Sejfula potanko ispriča svoj doživljaj i nevjerovatan susret s 
Radetovim razbojnicima, kad su opljačkali putnike u Esedovom 
fijakeru. Avdaga je pomno saslušao priču, zatim su oba zašutjela. 
Uz priču kilometri se topili poput voska na vatri. Već su prošli kroz 
Zenicu. Avdaga je naslonio glavu na podlakticu i zakunjao. To je 
bila prilika Sejfuli da uživa posmatrajući dvije ljepote: prirodu i 
Zuhru. Ili: Zuhru i prirodu. Sasvim je svejedno. Sad su se mogli 
barem nagledati jedno drugoga. I namigivati do mile volje, kad već 
nisu mogli ašikovati. 

Blizu Mokropolja Avdaga se stade meškoljiti i naposljetku se 
probudi. Onda sumnjičavo zavrtje glavom i upita: 

— A sad mi recite: otkud se vas dvoje tako dobro poznajete? I 
kako to da ti, Sejfula, saznaš za moj i Zuhrin boravak u Sarajevu, a? 

Sejfulu ovakva pitanja sasvim zbuniše. Našao se u neobranom 
grožđu i nije znao šta da odgovori. Ali se snađe i izbavi ga iz neu- 
godne situacije Zuhra, koja reče: | : | 

- Evo, brate, ja ću da ti odgovorim. Sejfula je radio u pekari u 
koju sam dolazila po hljeb, Tako smo se upoznali i sprijateljili, A 


105 


kad sam bila kod tetke u Sarajevu, ona me slala ponekad u kupo- 
vinu. Tako sam jedne nedjelje, blizu tetkine kuće, sasvim slučajno, 
srela Sejfulu. Od mene je saznao neke pojedinosti o našem borav- 
ku tamo. A da ide s nama kući, ja sam mu predložila i tebe pitala. 
Eto, to je to — završi Zuhra i pocrvenje kao majska ruža. To, narav- 
no, ne promače Avdagi, koji se nasmija i reče: 

— Sve bi to bilo tako, ama, čemu onda ti zaljubljeni pogledi, to 
tajno smijuckanje i namigivanje? Zar vi mislite da sam ja slijep i da 
nikad nisam bio zaljubljen? 

Zuhra se samo zakrenu ustranu, pokri lice maramom i tiho se 
zacereka. A Sejfula bi da propadne u zemlju od stida, našto Avdaga 
dodade: 

— Da znate, ja vam lično neću praviti smetnje. Imat ćete uvijek 
moj blagoslov. Ostalo, vidite sami što ćete i kako ćete. 

Ispred Hamzine mehane fijaker se zaustavi. Sejfula iz džepa 
izvadi nešto novca i reče da plati. Avdaga se dobrodušno nasmija 
i samo ga 

potapša po ramenu. Tad se Sejfula oprosti od dragih saputnika, 
uze svoj stari kofer i, nogu za nogom, prašnjavom ulicom zaputi se 
kući. 

14. 


Kod kuće mu se svi obradovali, majka najviše. Dugo su se grlili, 
a niz lica im se klizale suze. Od majke i sestre saznao je za neke 
novosti koje su se desile za njegova odsustvovanja iz rodnog grada. 
Brat je došao s posla malo kasnije. Porodica je ponovo bila na oku- 
pu, svi, osim oca, koga više gotovo da i nisu smatrali svojim članom. 
Osjećanje bliskosti i sinovske ljubavi prema njemu još uvijek je 
gajio jedino Sejfula i, donekle, Esma. Zato se za njega niko i nije 
zanimao, niti da li je živ, nekamoli da ih je zanimalo šta drugo o 
njegovom životu s tom bjelosvjetskom stuhom, kako je Fahra što- 
kad "od milja" tepala Galini. Sve ih je zanimalo kako i čim je Sejfula 
doputovao. Je li u putu sve bilo uredu i da li se mnogo umorio. A 
kad im je ispričao da ašikuje sa Zuhrom rahmetli Džaferage Sulta- 
nića i da je s njom i njenim bratom Avdagom doputovao iz Saraje- 
va, u prvi mah nisu mu povjerovali. Mislili su da se šegači sa samim 
sobom. Ili da ih zavitlava. A kad ih je ipak uspio uvjeriti u to, majka 
i Esma su bile oduševljene. Radost na licu nije mogao sakriti ni 
Emko, koji je skoro uvijek rezervisan kad su u pitanju duboka osje- 
ćanja. Onda ih Sejfula zamoli da o tome šute jer Zuhrin mlađi brat 
o tome ne zna ništa. Ako sazna, možda mu ne bude pravo. A mož- 
da bude i prepreka njihovoj ljubavi. Ukućani obećaše, našto se 
Sejfula obrati majci: 

- Kako mi ti, majko? Kako služi zdravlje? 

— Eh, sine moj, kako kad. Uglavnom slabo. Sad jedva odlazim na 
posao. Sve češće me odmjenjuje naša Esmica. Pekar Salih nema 
ništa 

protiv da me Esma posve odmijeni kad uskoro onemoćam dotle 
da uopće ne mognem odlaziti do pekare. A ni našoj jedinici nije 
mrsko raditi u pekari. Čini se da joj se tamo neko plaho sviđa. 

— Eh, šuti, majko, ne sramoti me pred bratom!... - zavapi Esma, 
porumenjevši kao rumenopurpurna Zora. 

- Zar?! — plaho se iznenadi Sejfula. - Može li se znati ko je taj 
sretnik? 

— Može, kako da ne može. Fin momak. Miran, povučen. Gotovo 
pa bez mahane. Onako povisok, Adil se zove, he, he — nasmija se 
majka, umiljato pogledavši u Esmu. 

— Ih, majko, baš si nekakva!... — ne izdrža dalje Esma već skoči i 
pobježe u drugu sobu. 

- Znači Adil!... - ostade zapanjen od iznenađenja Sejfula. — A ja 
čuo nekakav iz Salatovca. 

— Dino iz Salatovca, he, he. Stariji mnogo od nje i hoće odmah 
da se ženi. A ona bi još malo da popričeka. Eh, da nije Adila, ko zna... 
-Boga mi, koliko je meni poznato, Esma i Adil dobro su se zatre- 
skali. Ti bi, majko, uskoro mogla ostati bez kćerke, a to znači i bez 
jedne plaće u kući. Vjerujte mi, živa istina. Esma najviše povjerenja 
ima u me pa mi se često povjerava. Uskoro bi, majko, mogla steći 
zeta, he, he - prokomentarisa Emko. 

— A šta ti, buraz, čekaš? Kad ćeš ti sebi naći djevojku? Siguran 
sam, mnogima se sviđaš. ' 

Emko se zagledao u neku tačku ispred sebe. Zagonetno se 
smješka, ne odgovorivši bratu. Umjesto njega odgovorila je majka: 

— Hm, ti ne znaš!... I Emko ima curu! 

- Smije li se znati koja će mi biti buduća snaha? 

— Ma, sine, Osme Mulića kćerka. Onog ba što radi u Tvornici 
tekstila "Basma". Trebao bi ga i ti znati. 

— Znam, znam, kako da ne znam. Cura se zove Raza, je I' tako? 

— Tako je - potvrdi majka. — Cura pristojnog ponašanja, čestita 
i na namu. Ja ne nalazim mahanu. Boga mi! 

Baš kad Sejfula naumi da bratu čestita i zaželi sreću u ljubavi, 
Emko se jače osmjehnu i bez riječi napusti sobu. Fahra se nagnu 
prema Sejfuli i prošapta: 

- Eno ode kod nje na ašikovanje. Haman bi da se ženi, a kao 
ustručava se pitati me. Njeni izjavili da momku ne nalaze mahanu. 
De ba, kako čujem: nakrkačke bi je donijeli. 

- Ne priječi mu sreću. Ionako je vrijeme da se ženi. Umoran sam, 
majko. Pošao bih ranije na spavanje. 

Momak zaželje majci lahku i mirnu noć. U drugoj sobi zatiče 
Esmu. Vezla je na đerđefu djevojačko ruho svom dragom. Brat joj 
reče: 

— Ne brini. Našla si pravog momka, sestro. 

- Zar zaista misliš tako, brate? - progovori Esma, ne okrećući 
glavu od đerđefa, i od stida ne smijući pogledati brata. 

- Iskreno mislim tako. Radio sam sa Adilom i vjerujem kako ga 
dobro poznajem. Rijetko karakterna osoba. 

— Hvala ti, brate! 

- Ne treba da se zahvaljuješ, kad je sve tako. Nego, hoće li, 
akobogda, uskoro biti šerbeta, da se proveselimo? 

- He, he... E, sad si me našao. Odat ću ti tajnu, brat si mi. Bit će 
uskoro, samo da Adil iznajmi malo veći stan za nas dvoje, eto! 

- Da bude sa srećom, sestro! Volio bih da sam tu, ali ako me ne 
bude, ne čekaj na me već idi u svoju sreću. 

Esma ustade, zagrli brata dok su joj se suze radosnice i suze 
zahvalnice slivale niz rumene obraze. Sejfula je privi na grudi, 
poljubi u čelo, a zatim pođe na počinak. 

Drugi dan svog odmora Sejfula je proveo uglavnom odmaraju- 
ći se i dotjerujući za noćašnji ljubavni sastanak sa svojom Zuhrom. 
Jedino je u ranim popodnevnim satima skoknuo do Rafine zlatare 
i kupio joj, u skladu sa svojim novčanim mogućnostima, lijep pozla- 
ćen broš u namjeri da joj ga pokloni za ovaj, tek prošli, petnaesti 
rođendan. Vrativši se kući, u majčinoj bašči ubrao je lijep buket 
crvenih mirisnih ruža, koje su još uvijek cvjetale. Buket je stavio u 
kriglu vode, da ruže ne uvehnu dovečer. Emko i Esma bili su na 
svojim radnim zadacima. On je sjedio i razgovarao s majkom o 
koječemu. Onda riješi da joj saopći svoju odluku: 

- Majko, čvrsto sam odlučio da sutra kupim burmu i zaručim 
Zuhru. Večeras ću joj tu namjeru saopćiti. 

- Sine, ti odlučuješ o svome životu. Moje je samo da aminujem 
i da te podržavam. Amin, i da vam bude s hajrom! Što se tiče zaru- 
ke, nemoj kupovati ništa. Ja sam kupila dvije jednake burme poo- 
davno još od nekakvih arapskih putujućih trgovaca zlatom, i to za 
dvije buduće snahe. 

Za Sejfulu to je bilo još jedno divno iznenađenje. Razmislivši on 


reče: 

- U tom slučaju, majko, ja sam to zamislio ovako. Reći ću Zuhri 
da dođe u pekaru oko deset sati. Sutra, ukoliko se zdravstveno 
osjećaš dobro, ti podđi u pekaru na posao umjesto Esme i ponesi 
burmu. Ja ću doći oko devet sati. Želim Zuhru zaručiti u tvom pri- 
sustvu i reći joj da si burmu za zaruku kupila ti, majko. 

- Uredu, ako je to tvoja izričita želja. Ja ću učiniti kako ti kažeš, 
kako je po tebe najbolje. Ali te molim da joj ne kazuješ da sam ja 
kupila burmu. 

Nastupila je jesen, a s njom i poznate mokropoljske magle pa 
varoš izgleda kao da se utopila u oblake. Sejfula je tek odlazio kod 
Zuhre, a već je imao brigu kako se vratiti, a ne zalutati. Vjerovao je 
kako poznaje svoj grad kao svoj džep. I da bi se po njemu mogao 
kretati vezanih očiju. To, ali i želja da vidi Zuhru, bili su jači od bilo 
kakvog straha. Jedino ga je smrt mogla priječiti u tome. Stazom 
koju je već dobro poznavao Sejfula stiže pod Zuhrin prozor, tačno 
u zakazano vrijeme. Međutim, nje nije bilo na prozoru niti je pro- 
zor bio otvoren. To ga mnogo zabrinu. Šta se moglo dogoditi? Nešto 
nepredviđeno: bolest, njena ili nekog u porodici, nesreća, zabora- 
vila, otišla negdje? Čekao je pola sata, sat. Tuga ga je obuzimala 
svega. I tek kad je počeo osjećati hladnoću po nožnim prstima, a 
onda svud po tijelu, prozor se napokon otvorio i čuo je njen dragi, 
šaptavi glas: 

— Dragi, jesi li tu? 

— Da, tu sam — reče obradovani momak i priđe prozoru. 

Od guste magle jedva su se vidjeli. On je uhvati za ruke i upita: 

— Šta ti se desilo te nisi bila tu u dogovoreno vrijeme? 

— Eh, onaj moj mlađi brat Behko... Ma najbolje da otpočnem sve 
ispočetka. Ima nekih mjesec dana kako su moja braća dovršila 
zgradu i u njoj otvorila trgovinu, uglavnom, naših proizvoda, a kat- 
kada razmjenjuju našu robu s poslovnim partnerima pa prodaju i 
jednu i drugu. U početku su prodavala samo braća, a zatim je Avdo 
rekao da bih to trebala polahko i ja činiti. Prvih dana, dok nisam 
naučila kako se to radi, uvijek je sa mnom bio i jedan od braće, 
najčešće mlađi. Jednog dana u trgovinu je nahrupio njegov vršnjak 
i najbolji mu jaran Velija Budžaklić. Samo što je ušao u trgovinu i 
ugledao me, povikao je: 

"Auuu! Koja kokanaaa! Koja ti je ovo frajla, Behto?" 

"Pazi, jarane, kako se izražavaš! Nije to nikakva frajla. To mi je 
rođena sestra, Zuhra.!" 

'A da, kakva li sam ja budala pa zaboravio. Nisam ni primijetio 
kad je brže izrasla u takvu ljepoticu! I, hoćeš li mi, jaro, dati sestru 
pa traži od mene šta god poželiš?" 

"A što pitaš mene? Eto ti sestra, tu je, pa nju pitaj!" 

"Vidiš, u pravu si, Boga mi. Dok sam ti vidio sestru, mozak mi 
se odmah zablokirao pa ne mogu sastaviti niti jednu čistu." 

Onda se okrenu meni, bezobrazno namignu i upita: 

"Je I' ba, Zuhra, hoćeš li da ašikujemo ti ija? Hoćeš li da mi budeš 
cura, a?" 

Tad je blehnuo u me kao tele u šarena vrata. Valjda misleći kako 
je velika faca, i kako ću ja jedva dočekati i odgovoriti potvrdno. . 

"Ne, nikada neću ašikovati s tobom niti ću ti ikada biti cura! — 
podviknula sam kao da odgovaram nagluhoj osobi." 

Na te riječi on se trže iznenađen i, uozbiljivši se sasvim, upita: 

"A može I' se znati, curetak, šta je razlog tvog tako arogantnog 
odbijanja moje velikodušne ponude." 

Pogledala sam ga s odvratnošću, kao kakvog cirkuskog klauna, 
i odbrusila: 

"Može! Prvo, mlada sam još za ašikovanje. Drugo, mnogo si sta- 
riji od mene. I treće, možda najvažnije, ne sviđaš mi se. Niti ćeš mi 
se ikada sviđati!" 

Pogledala sam ga pakosno. A on pocrvenio kao horozova krije- 
sta. Onda poblijeđe pa pozelenje od huje dok je izgovarao siktavo, 
kroz zube: 

"E, hoćeš, hoćeš, Zuhra, mog mi Boga! Ili se ja ne zvao Velija 
Budžaklić! Zapamti to dobro. Moja ili ničija!" 

Pogledam u brata, a on se zbog nečega zakocenuo od smijeha. 
Onda udarim u glasan plač i pobjegnem u pomoćnu prostoriju. 
Otad je počeo češće navraćati i dosađivati. Ja sam samo šutjela, ali 
me je ometao u radu. Prestao je kad sam se potužila starijem bra- 
tu. Valjda ga je opomenuo. Ali zato, gdje god me vidi u gradu, doba- 
cuje i dosađuje da mi je stvarno omrznuo. Morat ću se požaliti Avdi. 
Više mi je krivo na Behku. Stalno mi predbacuje što nisam prihva- 
tila ponudu onakvog momka. Te da boljeg neću nikad naći i sve u 
tom folu. Mislim da ne bi odobrio naše ašikovanje. Al' baš me briga. 
Ne dam da bilo ko odlučuje o mojoj sudbini, osim mene same i 

Boga jedinog. Poslije je Behko kazao mojoj majci. I iznenadilo me 
koliko je i ona naklonjena prema tom sarhošu. Te "fin je', te " iz 
bogate i ugledne je porodice", te "prijatelj je naše porodice i naro- 
čito Behkin" i sve tako. "Jao, majko, majko, zar me i ti izdade?! 
Nikada to od tebe ne bih očekivala!" pomislim s čuđenjem i nevje- 
ricom. 

- Mislim da ga poznajem. Krupan momak, uvijek rumenog lica 
I... 

- Ma, ja ba. Poznaješ, sigurno. Kuća im na suprotnoj strani gra- 
da. Sin onog skorojevića. Obogatio mu se otac trgujući sa svim Voj- 
skama koje dođu i prođu ovim prostorima. Tim profiterskim nov- 
cem nakupovali zemlje, napravili kovačnicu i vodenicu. Zato i jest 
onoliki, pravi grmalj. 

- Zbog toga bi bilo dobro učvrstiti našu ljubav. Ne dozvoliti bilo 
kome da je ugrozi. To je razlog što sam odlučio da se vjerimo. Dođi 
sutra oko deset sati u pekaru. Radit će moja majka. Moja želja je 
da i ona prisustvuje našim zarukama. 

— Velika ti hvala, ljubavi! Kao da si mene pitao — kazala je odu- 
ševljeno i mazno se privila uz njega. 

- Sad nešto za šta si ti kriva što mi nisi rekla na vrijeme. Nisi mi 
rekla za rođendan. Ovo su pokloni za tvoj petnaesti rođendan. 

On joj pruži u lijepoj kutijici zlatan broš i buket ruža, nježno 
govoreći: 

- Sretan ti rođendan, ljubavi! 

U rođendansku čestitku, nezapakovan, naravno, ubraja se i dug 
strastven poljubac, na kraju ašik-sastanka. 

Njene usne, tople i slatke, dugo su ga grijale dok se probijao 
kroz kao bedem gustu i'hladnu mokropoljsku maglu. Trebalo mu 
je dvaput više vremena da stigne do kuće nego kad magle nema. 
Taj vražiji Velija pravo ga zabrinuo i naljutio. Zbog njega te noći 
nije mogao dugo da usnije. 

Čim se ujutro probudio, sjetio se da će se danas vjeriti sa 
Zuhrom i radost preplavi njegovu dušu i srce. Nije šala vezati tako 
čvrsto svoju sudbinu za sudbinu druge osobe. To je nešto kao pred- 
vjenčanje, malo vjenčanje, vjenčanje prije vjenčanja; u svakom 
slučaju za njega je to bio događaj kosmičkog značenja. To je doga- 
daj kada se prepuštaš u ruke druge osobe i ona u tvoje. Nije to 
lahko shvatiti, a kamoli prihvatiti: da više nisi sam svoj, da više nisi 

slobodan sam ni misliti, ni sanjati, ni bilo šta činiti bez znanja i 
pristajanja te druge osobe, ni ona bez tvog. To je brak. To je pravi 
brak. To se zove: skladan brak! Ako nije to, onda je brak samo — 
pakao! Dakle, vjeridbom i vjenčanjem svako sebi potpisuje: raj, ili 
pakao. Svi očekuju raj, no život im često priredi nešto sasvim dru- 
go. A sa Zuhrom nije moguće drugo već sreća, nije moguće drugo 
već: raj! Tad se sjeti šta mu je ona sinoć kazivala vezano za Veliju. 
I lice mu se namrači kao mračan oblak, a dušu mu preplavi srdžba 
i tuga. "Bit će s Velijom problema, bit će problema!" mislio je dok 
se oblačio i umivao. Ušavši u sobu, zatekao je samo Esmu. Pripra- 
vila je doručak, i dok su jeli, smijuljeći se postavila je sebi glasno 
pitanje: 

— Baš da mi je znati što li mati jutros ode na posao umjesto 
mene?! 

— Zar ti nije dala nikakvo objašnjenje? 

— Ne, nije. Utoliko mi čudnije. " 

— Da ne bi umrla od čuđenja, ja ću ti reći. Danas ću se u pekari 
vjeriti sa Zuhrom, pa sam želio da prisustvuje i mati. Samo, nemoj 
širiti dalje. 

— Neću, sigurno — obeća Esma, skoči sa stolca, iscmaka brata i 
radosno uskliknu: — Neka ti je sretna vjeridba, brate! 

- Hvala, sestro! Da i ti uskoro dočekaš isto sa svojim dragim. 
Amin! 

- Amin, ja-Rabbi! — potvrdi Esma. 

Idući prema pekari, osjećao se radosno, poskočno, pa kad bi 
mogao, poletio bi. U pekari je zatekao sve uobičajeno, kao da je, 
evo sad, napustio radno mjesto. Majka je prodavala hljeb i druge 
proizvode od tijesta. Vlasnik Salko uvijek je tu negdje. I šutljivi Adil 
pravi i peče mirisne hljebove, lepine, zemičke, kifle i sve što mušte- 
rije vole. Jedino nema Emina. Umjesto njega vidi mladog plavoko- 
sog momka. Pošto se pozdravio sa svima, upitat će Adila za Emina. 

- Aha, Emin. Pa ovako, došao brat po njega iz Amerike i odveo 
ga sa sobom. 

Kratko su razmijenili novosti vezane za partijski rad. Vraćajući 
se u prostoriju gdje se nalazila mati, Sejfula uzgredno dobaci: 

— Kako Esma? Pripazi na nju. 

— Dobro je. Ja, ja, pripazit ću, ja šta ću. 

,Niti pocrvenje, niti se osmjehnu. Šutljiv, povučen i mrtav hla- 
dan, kao i uvijek", pomisli Sejfula pa se obrati majci: 

- Kako posao, majko? Jesi !' se umorila? 

- Posao? A dobro. Ovih dana, zahvaljujući Esmi, dobro sam se 
odmorila, tako da mi danas i nije mnogo teško stajati na nogama. 

Kroz prozor su ugledali osobu kojoj su se oboje mnogo obra- 
dovali. Došla je do šaltera koji je s unutarnje strane imao pult, a s 
vanjske kanat. Fahra je odmah pozva unutra. Ona se malo obazri- 
je, vidi li neko, pa uđe, nazva selam i izljubi se s Fahrom, koja pro- 
govori: 

- Kćeri, Sejfula mi je rekao da se danas želite vjeriti. Ja sam 
jutros donijela zaruke jer je njegova želja da i ja prisustvujem. 

Ona pruži Sejfuli zlatnu burmu. On je stavi na Zuhrin prst. Istog 
časa ona posegnu rukom u džep, izvadi također zlatnu burmu i sta- 
vi je na Sejfulin prst. A onda se desi nešto za šta ni Sejfula nije znao 
i na čemu je majci bio neizmjerno zahvalan. Fahra iz džepa jakne 
izvadi mali zamotuljak. Kad ga razmota, i Zuhri i Sejfuli zastade dah. 
Na hartiji su zablistale zlatne minđuše sa smaragdnim kamenčići- 
ma. Majka ih utaknu u Zuhrine uši. Pristajale su joj kao kraljici. 
Samo su još više isticale njenu blistavu ljepotu. Onda se Fahra i 
Zuhra izljubiše i izgrliše. To isto majka učini sa sinom, kad reče: 

—- Neka su vam, djeco, sretne zaruke! Da vam se zvijezde podu- 
dare i da vam dragi Allah da sve najbolje: svaki berićet i sreću! . 

— Hvala, majko, i tebi, također! — gotovo uglas zahvališe vjere- 
nici. 

Onda se majka zakrenu ustranu, a vjerenici se baciše jedno dru- 
gom u naručje, poljubiše i čestitaše. 

Sve troje su maramicama brisali suze radosnice. Tad Zuhra reče: 

- Zasad je bolje da zaruke ne nosim javno, radi mog i Sejfulinog 
mira. Tako ću biti mirnija od Behke i nekih drugih osoba. Nosit ću 
ih kad 

god se za to stvore uvjeti. 

Šalteru za hljeb prilazile su izdaljega dvije mušterije. Zuhra iza- 
đe pred šalter, kupi pecivo, reče: 

- Allahimanet! — i, sva ustreptala od sreće, krenu kući. 

15. 


Dopust je brzo prošao, a Sejfula ne bi znao reći s kime mu se 
bilo teže rastati: s majkom, sestrom i bratom ili sa Zuhrom. Ovaj 
put nema oca, putovat će sam. Jedva je vukao noge i prašnjavi kofer 
putem do fijakerskog stajališta, do Hamzine mehane. Crne oblake 
tuge obasjavala je i grudica radosti kad god bi se sjetio petka i 
nezaboravnih zaruka sa Zuhrom u pekari. A život se, pored ostalog, 
sastoji i od neizbježnih rastanaka i sastanaka. Jer on i pored svega 
mora poći u Sarajevo, mora izučiti stolarski zanat, znati nešto radi- 
ti, otvoriti privatnu radnju, kako bi imao od čega živjeti, kako bi 
mogao osnovati porodicu, imati djecu, biti sretan sa svojom 
Zuhrom. Bez poznavanja nekog zanata, bez zlatnih ruku, teško je 
naći bilo kakav posao, a pogotovo posao od kojeg bi se moglo pri- 
stojno i dostojanstveno živjeti. U tom slučaju teško je biti sretan. 
On se trudi i uči da ne bude tuđi sluga, cijeloga života, već sam svoj 
gazda. Zuhra ga voli, poštuje i razumije, u svemu pa i u tome. Ona 
mu je, uz majku, najveća podrška da istraje, da uspije u životu, za 
njih, za njihovu sreću. 

Na stajalištu se već nalazio Esed i njegov fijaker, a u fijakeru i 
pet-šest putnika. Jutro je osvanulo oblačno, jedno od onih rijetkih 
jesenjih jutara kada se Mokropolje ne davi u sivoj vlažnoj magli. 
Ispred ulaza u Hamzinu mehanu nalazio se sto. Oko njega se oku- 
pilo mnogo besposlenjaka, uglavnom tatinih sinova. Gotovo sve ih 
je poznavao. U centru pažnje bio im je Velija Budžaklić, koji se 
isticao svojom krupnom tjelesinom. Sejfulina pojava bio im je 
dovoljan razlog za šegačenje i sprdnju na njegov račun. 

-— Vidi ti ovog prašinara, ha, ha! Kud li se zaputio? Da neće na 
safari u Afriku? — dobaci neko iz grupe. 

- Nije prašinar već strvinar. To bi mu bolje pristajalo, ha, ha! - 
uzviknu drugi. 

- E, baš je grobar! Pogledajte ga, kao da je upravo iskopao greb 
u greblju, ho, ho, ho! - sve ih je nadvikao krupni Velijin glasi njegov 
grohotan smijeh. 

Esed pozva pristigle putnike da posjedaju jer je vrijeme da kre- 
nu ka Zenici. Sejfula uđe i sjede na sećiju. I dok se zaprega udalja- 
vala od stajališta, ponovo je čuo onaj prvi glas; pakosno je blejao: 

— Hej, prašinaru, nećeš valjda u rat?! Zar ne znaš da je rat zavr- 
šen, davnooo?! 

Sejfula se nije obazirao na te tatine dokonjake, na te parazite, 
niti je njihovim provokacijama pridavao bilo kakav značaj. Odmah 
se okrenu malo ustranu kako bi mogao posmatrati prirodu i uži- 
vati u njenoj ljepoti. Jer priroda je ujesen u dolini rijeke Bosne 
nešto najljepše što čovjek može priuštiti svojim očima i duši. Kad 
su nijanse boja u pitanju, bila je izdašnija od bilo kojeg slikara. 
Njeno platno je beskrajno, dok se teme nižu kompozicijski, savr- 
šeno, od kojih ti zastaje dah. Kao temeljnu podlogu sve te slike 
imaju smaragdnozelenu vodu rijeke Bosne. Zatim se lagahno penju 
zelenodrečave obale, koje uskoro mijenjaju boju u šatiranu: zelen- 
kastu, žućkastu, smeđu, crnu, rumenu, sivu... Teško bi bilo pronaći 
nijansu boje koja se ne nalazi na umjetničkom platu, savršenog 
slikara. Jarkocrvena i žuta boja bjelogoričnih šuma odaje utisak 
ogromnog požara, koji se nezaustavljivo širi na sve strane. A onda 
ga presijeku drveta crnogorice, sličeći vatrogascima, koji uspijeva- 
ju obuzdati vatrenu stihiju, ne dozvolivši joj da se nekontrolisano 
širi gdje god poželi. Čarobno izgleda spektar tih boja u plavetnim 
daljinama ispod surih stijena što ponosno štrče ka nebeskom pri- 
jestolju. S općeg izgleda te bajne ljepote pogled mu stao sve češće 
prelaziti na veće pojedinosti i duže se zadržavati na njima. Najpri- 
je je bio oduševljen malim drvenim turbetom, što se nalazilo na 
maloj visoravni jedne šumske kose, visoko iznad rijeke s jedne i 
šumskog potoka s druge strane. Nije ništa znao o njemu. A rado bi 
saznao u čiju čast i slavu je podignuto baš tu, a ne negdje gdje bi 
bilo priličnije i logičnije. Kojim povodom? Nije li tu neko zaslužan 
kod Boga, ili makar kod ljudi, ispustio plemenitu dušu. Kakva ga 
nužda natjerala da prohodi baš tuda, kud prohode samo šumske 
zvijeri i zloglasni hajduci, sa zloglasnijim harambašama svojim? I, 

ništa manje zanimljivo pitanje: ko podiže turbe na takvom nepri- 
stupačnom mjestu, gdje bi se i divokoze jedva usudile popeti? I još 
ga lijepo okreči u bijelo, kako bi bilo vidljivo svakom putniku 
namjerniku, koji prohodi ovom drevnom, nasušno potrebnom, 
bosanskom džadom? "Aferim i hvala mu!" pomisli Sejfula. Kad tur- 
be iščeze s vidika pogled mu se prikova za stoljetni hrast niske a 
snažne krošnje, debelih vodoravnih grana. Hrast mu se oduvijek 
činio kraljem među drvetima. Kao dječak, kad god bi vidio sličan 
ovome, maštao je da s kojim prijateljem pobjegne od kuće, strogih 
roditelja i neimaštine, naprave na hrastu drvenu kolibu i tu se 
nastane. Za hranu bi lahko. Šuma je puna životinja, šumskih plo- 
dova i bistrih voda. A onda bi se sjetio zime, kad snijeg napirlita 
od metra, pa niti ima šta za jelo, a i smrznuo bi se prve noći od 
studeni. I njegovi snovi o hajdučkom životu, na njegovu veliku 
žalost, raspršili bi se kao mjehur od sapunice. Dok je tako razmiš- 
ljao o dječačkim željama, hrast za oči postade prošlost, a aktuelna 
postade ogromna stara bukva, tako ogromnog stabla da bi svaka- 
ko bilo potrebno nekoliko ljudi kako bi je cijelu obgrlili rukama. 
Nije znao čemu bi se više divio, njenom stablu ili njenoj krošnji, 
boje suhog zlata. Bukvu je smijenio prekrasan javor. Pored javora, 
poput princa i princeze, šetali se ponosno srna i srndać. Malo 
kasnije, na šumskom proplanku nešto je brstio šumski Zeko. No, 
gdje bi šuma bez lukave lije. Šuljala se kroz šipražje pa zastala, 
izdigla glavu, njuši i osluškuje. Lovci je najviše vole u takvoj pozi 
jer je tad rijetko promaše. Danas ih nije vidio, ali je čuo od ljudi da 
ove šume obiluju divljim svinjama, dok nije rijedak slučaj da se s 
viših planina spuste i pohode, čak i ljudska naselja, crni medvjedi. 
Vukovi su toliko česti da ih smatraju gotovo domaćim životinjama. 
I sve tako do Zenice. Kao da udariš dlanom o dlan. Bijaše mu žao 
što put ne potraja duže. Jer i oči i duša gladni su ove ljepote Božije, 
i nikad je se zasititi ne mogu. 

Neki putnici su završili svoje putovanje u Zenici. Drugima je 
Zenica bila polazna stanica. Pored ostalih, među njima je registro- 
vao i jednu zanimljivu cigansku porodicu. Činili su je muž i žena 
srednjih godina, jedna djevojčica stara oko osam godina i dvoje, 
otprilike, trogodišnje djece. Dječak i djevojčica, vjerovatno blizan- 
ci. Oboje djece bilo je fizički hendikepirano. Dječak slijep u oba oka 
i bez lijeve potkoljenice. Djevojčica bez obje ruke iz ramena. 

Dječaka je nosila majka, a djevojčicu otac. Očito, ova nesretna dje- 
ca služila su roditeljima za prošnju, jer su od putnika na stajalištu 
tražili milostinju i prije negoli su ušli u fijaker. Sejfula pronađe u 
džepu malo sitniša, pruži ga Ciganki i stade da osluškuje kad će 
kočijaš pozvati putnike u fijaker. Tad i otac pruži ruku. Sejfula obja- 
sni: 

- Dao sam tvojoj ženi, zar nisi vidio? 

— Ma, šta to vrijedi kad nisi dao meni, mladiću?! 

Bio je toliko dosadno uporan da Sejfuli ne preostade drugo već 
da iznova posegne rukom u džep i od svoje novčane sirotinje po 
drugi put udijeli sadaku. 

Pogledom je tražio i našao slobodno mjesto na prostranoj seći- 
ji. Sećije su bile dovoljno prostrane da niko od putnika nije morao 
stajati. Onda se sjeti glasina koje je slušao od raznih osoba: da neki 
Cigani namjerno osakaćuju svoju djecu kako bi ih takve koristili za 
prošnju. "Ako je istinito, onda je to užasno!" Nije htio da povjeruje 
da postoje i takvi roditelji pa makar bili i Cigani. Ponovo mu pažnju 
privukoše ljepote jesenskog pejzaža. Bio je krasan, kao i onaj prije 
Zenice. Glavna razlika je u tome što je sada osim brda i planina 
malo više ravničarskih predjela. Uživao je sve dok mu pažnju ne 
privuče bučan razgovor ciganskog para. Muž se radosno obraćao 
ženi: 

— Gledaj, bolan, Hajrija! Danas sam pronašao potkovicu. 

I, zaista, iz nekakvih prnja izvadio je konjsku potkovicu i poka- 
zivao ju je ženi. 

— Šta to ima veze ako si pronašao? 

-A šun, kako da nema veze! Pa jesi !' ti, ženo, blesava il' ti noge 
smrde?! Čim nađem još tri potkovice i konja, odmah odoh u obila- 
zak svoje familije. 

- Jel' de, čovo, kad ti dođeš, onda ću ja u obilazak svoje? — pola- 
komi se žena. i 

Istog časa Cigo odalami ženu šamarčinom da joj se glava okre- 
nu naopako. 

- Šun, pa ti ženo stvarno nisi normalna! Konj onakav umoran, 
a ti bi odmah išla u obilazak svoje familije. Može konju šta da se 
desi. Da se razboli jal' da krepa, nesrećo jedna! 

Svi se putnici grohotom nasmijaše. Poslije toliko vremenaii Sej- 
fula se, najzad, nasmija, onako slatko, od srca. Jedino sirotoj 

Ciganki nije bilo do smijeha. Nije ni čudo jer će joj od Ciginog šama- 
ra uši pjevati još dugo nakon izlaska iz fijakera. Cigo je zašutio, 
Ciganka je maramom brisala suzne oči, a Sejfula, opet, svu svoju 
pažnju usmjeri na prekrasni krajolik, išaran živopisnim jesenjim 
bojama. Malo ispred Sarajeva fijaker poškropiše prve kapi kiše. 
Jesenje kiše. Dopratila ih je sve do glavnog sarajevskog stajališta, 
a Sejfulu, bome, i do njegovog sobička, u zajedničkoj drvenoj bara- 
ci na Bjelavama. 

Zbog umora i svega proživljenog tog dana Sejfula je odlučio da 
što prije ide na počinak. Pojeo je nešto malo od onoga što su mu 
spremile mati i sestra, oprao zube i brzo usnio snom pravednika, 
da mu je iz usta potekla vodica, kao maloj, nedužnoj bebi. 

Probudilo ga je kucanje na vratima. Da nije, možda, bi prvi put 
zakasnio na posao u stolariju? 

-— Ko je? — upitao je. 

- Ja sam, sine. Nije te bilo nekoliko dana pa sam se zabrinuo Za 
te. Otvori, molim te! Ne ljuti se na me! 

Sejfula je bio slab prema ocu. Volio ga je i razumio onu stranu 
njegovog karaktera koju drugi nisu vidjeli ili nisu željeli da imaju 
razumijevanja za nju. Razumio je da život često odvede ljude na 
stazu, kojom ni sami nisu željeli poći. I ma koliko se poslije trudili 
da se vrate na stazu razuma, to mnogima nikad ne polazi za rukom. 
Tako je i s njegovim ocem. On je, u suštini, veoma dobra osoba, 
spremna svima da pomogne, da se žrtvuje za druge. Ali je skrenuo 
na životnu stazu, koja se zove: staza bez povratka. Njegova staza 
bez povratka je — alkohol, i drugi poroci. I tu, jednostavno, nema 
pomoći. Sejfula je znao da su sad oca odbacili i prezreli svi: poro- 
dica, radne kolege, prijatelji, poznanici. Jedini koji ga još voli, razu- 
mije i poštuje je Sejfula. A ako ga i on odbaci, otac će ostati sam, 
samcat, bez ikog na ovom bijednom svijetu. Može li ljudska sudbi- 
na biti žalosnija? Naravno da ne može. Sejfula je želio, smatrao je 
to svojom vjerskom i ljudskom dužnošću, da bude uz oca, da ga 
razumije i da mu pomogne koliko god je to moguće. Da mu pokuša 
ublažiti patnju i vratiti ga na pravi put - makar što je bio svjestan 
da je takva misija skoro sasvim nemoguća. Sjetio se jedne rečenice 
iz Kur'ana: "Džennet je pod nogama roditelja!" A Adem je jedan od 
njegovih roditelja, pa ma kakav bio. U skladu s takvim razmišlja- 
njem, a pošto se obuče, Sejfula otključa vrata i pusti oca unutra. . 

Odmah mu je poletio u zagrljaj. Bazdio je na alkohol, bio još neistri- 
ježnjen i mahmuran. Zavapio je plačnim glasom: 

- Oprosti mi, sine! Oh, oprosti mi, Sejfula! Ja znam, meni je sve 
poznato. Ali ne mogu više ništa da promijenim. Molim te, bar time 
shvati, kad neće niko drugi! 

Onda je pesnicama obrisao suzne oči i, kad se fncilo smirio, 
rekao je: 

- Nije te bilo pet-šest dana. Znam da si išao kući. Ipak sam se 
bio zabrinuo za te. Svakog dana dolazio sam do vrata kako bih 
provjerio da li si tu. Reci mi, ali iskreno, kako su oni, svi? Kako 
Fahra? Da nije bolesna? Njena pluća nisu dobro. Trebala bi da se 
pripazi, da manje radi i zebe po tuđim stepeništima. Kako Esmica? 
Sluša li majku? I, bogati, kako onaj... buntovnik? Kako Emko? Je li 
se oženio? Radi li negdje? 

Da bi ga umirio, da bi, koliko-toliko, umirio njegovu savjest, 
Sejfula reče: 

— Svi, svi su, babo, dobro. Mati je zdravo, Esma sluša, a Emko... 
i Emko radi. A sad, babo, da malo prezalogajimo od onoga što sam 
donio od kuće. 

— Nemoj, nemoj, sine. Čuvaj ti to za sebe. Pripremit će meni već 
moja Galina nešto za doručak... I, znaj, nije ona loša. Ona me nje- 
govala: prala, presvlačila, pitala kao malu bebu, kad sam ono bio 
polomljen, da ni prstom nisam mogao mrdnuti. I sam, bio sam sam 
i bespomoćan !... Znaš, sine Sejfula, nije ona tako loša osoba. Ja nju 
najbolje poznajem. Samo... Samo ponekad ne zna šta radi. I ne 
može se oteti porocima. Baš kao ni ja! 

Ipak je sjeo za sto i uzeo nekoliko zalogaja, koje je zalivao gor- 
kim suzama, suzama pokajnicama. Ali njegove suze, suze pokajni- 
ce, nisu značile i njegov povratak na pravi put već su samo kaziva- 
le da on još uvijek nije izgubio dušu. I merhamet u njoj. Kazivale 
su da on još uvijek zna suosjećati. A suosjećati mogu samo uistinu 
dobri ljudi, bez obzira koliko zalutali s pravog puta. Na polasku 
ponovo zagrli sina i zamoli: 

- Molim te, večeras moraš doći meni i Galini na večeru. Ali, 


obavezno! 
- Ne znam, babo, znaš... imam nekih obaveza i... — htjede Sejfula 


da se izvuče, A otac zavapi: 


- Ne pokušavaj da se izmotavaš. Evo, ja neću otići odavde dok 
mi ne obećaš da ćeš doći! 

Nemajući kud, Sejfula obeća, makar što mu se ni po koju cijenu 
nije išlo na oči toj ruskoj drolji, a pogotovo mu se nije sjedilo sa 
njom za istim stolom i još jela hrana koju bi ona zgotovila: 

— Dobro, babo, obećavam: naći ću načina da dođem. 

Taj dan na poslu izgledao mu je jedan od najdužih. Bio je nenas- 
pavan, osjećao se umorno i neraspoloženo. Neraspoloženje je 
uglavnom dolazilo od saznanja da je obećao otići oću i Galini na 
večeru. Otac ga je pozvao najviše radi pomirenja. Poslije ga neće 
tako često zvati. A i Sejfula će naći dovoljno valjanih izgovora da 
ne ide, budu li ga ponovo pozvali. A večeras... Večeras mora nekako 
izdržati. Onda je sat-dva nakon ručka u radionicu došao gazda 
Habil. Nadgledao je rad uposlenika neko vrijeme, a zatim je pozvao 
poslovođu Halila. Pitao je da li je stolarija za halu kupca iz Hrvatske 
završena. Kad mu je odgovoreno da nije, pitao je kad može biti 
završena. 

— Nadam se, ako dobro zapnemo, sutra do ručka. 

— E, vidiš, kasnimo s rokom isporuke. Njegova prevozna sred- 
stva su na putu ka našoj radionici. Stići će predvečer. Dotada sto- 
larija mora biti završena. Potom ćemo mu i potovariti jer se odmah 
vraća u Hrvatsku. 

— Ali, ne možemo... 

— Halile, nema: ali! - samo malo je podigao glas vlasnik radio- 
nice. — U protivnom, sutra ću svima podijeliti otkaze! 

Halil je znao da sa gazdom nema šale. I da će on svoju prijetnju 
i ostvariti, ne urade li ono što on od njih traži. Habil se negdje 
izgubio, dok je Halil o njegovoj prijetnji obavijestio svakog majsto- 
ra i šegrta, ponaosob, te je označio uzbunu prvog stepena. Od rad- 
nika je tražio da svi od sebe dadnu dvjesta odsto. I sam se uključio 
u proces proizvodnje, što on gotovo nikad nije činio. Ali, biti ili ne 
biti, pitanje je sad. Od tog trenutka radnici su ulagali posljednji 
atom snage. Ta, šala nije, ako sutra ostanu bez posla, gdje bi pošli, 
drvetu, kamenu?! Ostali su samo sat prekovremeno i dogovor je 
bio ispoštovan. Roba je proizvedena. Zatim su ostali još jedan sat 
dok su robu potovarili. Sad su znali da sutradan niko od radnika 
neće ostati bez posla. I svi su bili zadovoljni: i kupac i gazda Habil 
i njegovi uposlenici. No, sad je Sejfula zakasnio na večeru kod oca 

i Galine. Ma, ništa! Lahko za večeru. Ostalo je nešto hrane koju je 
donio od kuće. Samo će nakratko svratiti kod oca da ga obavijesti 
zbog čega je propustio kod njih zakazanu večeru. 

Kad je bio mimo vrata očevog stana, iznutra je oćutio prilično 
veliku galamu i smijeh. Zastao je ispred vrata ne bi li saznao o čemu 
se radi. Jedan glas, činilo mu se da je bio u pitanju Musin, vikao je: 

- Ti, ti si Zvonko na redu! — Ti! Ti! Ti! — urlali su drugi, uz urne- 
besan smijeh. 

Prvo što je Sejfuli palo napamet bilo je da igraju karti. Ili je u 
pitanju ispijanje čaša alkoholnog pića. Opominjali su nekakvog 
Zvonka da je njegova reda. Sačekao je desetak sekundi i pokucao 
na vrata. Niko nije odgovarao. "Ne čuju od velike buke", pomisli 
momak i pokuca snažno po drugi put. Kako ni ovaj put niko ne 
odgovori, on otvori vrata i uljeze u sobu. Slika koju je ugledao, 
šokirala ga je, sama Sodoma i Gomora! Kao da je ušao u neku vele- 
gradsku javnu kuću! Otac je ležao na sećiji, očigledno mrtav-pijan, 
i hrkao kao vepar. Kad je pogledao kroz otvorena vrata spavaće 
sobe, imao je šta i da vidi. Njemu leđima okrenuta, na krevetu, 
naga, ležala je Galina. Na žutu plahtu ispod nje slivala se sperma. 
Njoj je svučenih hlača i gaćica do koljena prilazio nepoznat muš- 
karac, sigurno Zvonko, spreman da s njom obavi spolni čin. A onda 
su svi zašutjeli i blehnuli u Sejfulu, kao da su u njemu prepoznali 
kakvog sveca. Razbacani okolo u svoje brloge, kako je ko stigao, 
nalazili su se pijani i raspojasani bećar Musa, dva Zeničanina: 
Kokuz i Drpa, i, na najveće Sejfulino iznenađenje, Poljak Pavel i 
njegova supruga Marija. Oćutivši promjenu raspoloženja u stanu, 
Galina se okrenu na drugi bok kako bi vidjela šta je uzrok tome. 
Opazivši Sejfulu, stala je da ga poziva prstom i da pijano namiguje 
na njega. Onda je Zvonko, ljut što su ga omeli u ljubavnoj raboti, 
podviknuo: 

— A, u Božiju mater! Pa ko vam je sad ovaj?! 

- Čekaj, čekaj, nisi li ono ti Ademov sin?! Hak, kako 'no se ti 
zvaše? Hak, haman Sejfula? — upitat će nakon nekog vremena Musa, 
štucajući i žmireći na jedno oko od pijanstva. U jednoj ruci držao 
je otvorenu flašu rakije, a drugu ruku držao je u Marijinim gaćica- 


ma. 
- Aaaa, Sejfula, Ademov sin!... Hajde, sad si ti na redu, Sejfula! 


— povikaše svi uglas. 

- Cekajte, pizda vam materina! Zar nisam ja na redu?! — 
se Zvonko, kome je očito bilo već pet do dvanaest. 

- Pusti, Zvonko, momka preko reda! - galami Kokuz, usta 
na noge. Ustade i Drpa te gurnuše Se 
pijanoj i goloj Galini. 

- Pusti ga, Zvonko, pusti ga, Zvonko! 
sutni. 

Pod naletom inercione sile Sejfula pade na golu Galinu. Istog 
časa Kokuz, Drpa i Zvonko svukoše mu hlače i gaćice, a luda Galina 
zagrli ga snažno i stade luđački cmakati po licu, vratu i kud stigne! 
Sejfuli se učini da toliko bazdi na alkohol kao da je mjesto nje bure 
rakije. Obuze ga takva srdžba kakvu je rijetko kad osjećao u životu. 
Snažno odgurnu Zvonka, koji pade poleđuške, udarivši glavom o 
go pod da bi ostao bez svijesti. Kokuza uhvati jednom, Drpu dru- 
gom rukom pa onda izazva sudar njihovim glavama. Čulo se kako 
su glave kvrcenule kao lubenice. Dva Zeničanina ostadoše sjediti i 
jaukati držeći se svaki za svoju okrvavljenu glavu. A Sejfula dogra- 
bi svoje hlače i donji veš, još dograbi i vrata i nađe se, onakav go, 
na hodniku. Nije se imao kad obazirati ima li koga već potrča što 
brže može do svoje sobe. Pošto je otključa, upade unutra i ponovo 
je zaključa. Bio je kao u bunilu. Sve mu se zgadilo. Činilo mu se da 
mu je želudac vezan u čvor te je osjećao nepodnošljivu mučninu. 
Jedva je stigao otvoriti prozor da ne ubljuje posteljinu. Dugo je 
povraćao, tako dugo, dok nije iz sebe izbacio svu pojedenu hranu, 
zajedno s mučninom i prljavštinom svih osoba u očevom stanu, 
zajedno s mučninom i nemoralom čitavog ovog sunovraćenog svi- 
jeta. Kratko zatim na hodniku je oćutio galamu. Tražili su ga, ali se 
nisu usudili navaljivati mu na vrata. Sačekao je malo vremena dok 
se sve utiša, kad je otišao u kupatilo i okupao se. Zelio je saprati sa 
sebe sav taj peksinluk, koji je pokupio i donio od tih osoba iz oče- 
ve sobe. I tek onda, tako čist stati pred Uzvišenog Boga i klanjati 
jacijski namaz. Dok je tako klečao na namazu, molio se dugo i pre- 
dano za sebe, za roditelje, za Zuhru, za brata i sestru, za grešnike 
iz očeve sobe, za sve ljude i za cijeli svijet. Za cijeli svijet - jer mu 
se činilo da je ogrezao u poroke i nemoral i da je kataklizmička 
kazna neizbježna. 


pobuni 


jući 
jfulu prema raspomamljenoj, 


— ponavljali su uglas pri- 

16. 


Molitva Svemogućem umirila ga je i opustila do te mjere da je 
zaspao bezbrižno, kao nedužno janje... 

..Bio je mlađani princ. Sa mnogobrojnom svitom vraćao se iz 
jeva na jelene. Ulovio je dva jelena, kapitalca. Dva je ulovio i njegov 
brat Emko, stariji princ. Šumska stazica spuštala se strmo ka dvor- 
cu njegovih roditelja. Stražari su spustili pokretni most preko 
dubokog kanala ispred ulazne kapije dvorca. Prešli su on, Emko i 
čitava njihova svita. U dvorcu su ih očekivali s nestrpljenjem. Na 
prijestolju je sjedio kralj, njegov otac, a do njega kraljica, njegova 
majka. Bili su u kraljevskim odorama, što znači: u zlatu, srebru, 
svili i kadifi. Iza njihovih leđa stajali su kraljevski amblemi: grb i 
zastava. Dvorac je bio dodatno ukrašen. Blještao je u raskošnom 
sjaju. U njemu se nalazio orkestar muzičara i mnogo zvanica. Zva- 
nice su sjedile, stajale ili šetale prostranom dvoranom za naročite 
prijeme i zabave. Na stolovima se nalazila najraznovrsnija hrana i 
piće. Neke zvanice su nosile čaše pića u rukama, pijuckale pomalo, 
šetajući dvoranom ili stojeći i razgovarajući na širokom holu s dru- 
gim zvanicama. Sve je bilo spremno za taj veliki događaj, za spek- 
takl. Princ Sejfula zastade kod kraljevskog prijestolja, a kraljica 
majka prijekorno reče: 

— Gdje ste vi dosad? Znate li da već kasnite s polaskom? Svato- 
vi su spremni i samo čekaju na vas. 

— Kraljice majko, upravo smo stigli iz lova i sada smo spremni. 

Svatovska povorka je krenula po djevojku. Ispred nje je išla 
izvidnica i trećina cjelokupne kraljeve vojske, kopljanici. Iza nje su 
, išle dvije trećine kraljeve vojske: strijelci, konjica i pješadija. U 
dvorcu je ostala standardna posada i kraljeva garda da čuvaju kra- 
lja i kraljicu te dvorac od najezde neprijatelja, Svati su putovali 

dugo, dok nisu stigli u daleko carstvo. Tu je mladoženja, princ Sej- 
fula od Bosne, zaprosio princezu, carevu kćerku Zuhru. Svatovi su 
lijepo primljeni i ugošćeni. A bilo je poznato da car i carica nisu bili 
radi dati kćerku za kraljevskog već samo za carskog sina, carskog, 
kao što su i oni. Mnogi volovi i ovnovi su zbog ovog događaja pla- 
tili glavom, a potocima bi moglo teći vino, koliko ga se popilo. Sva- 
tovima su svirali carski muzičari i svi su plesali kad i princ Sejfula 
i lijepa princeza Zuhra. Zatim je vođa svata predao kraljevske 
poklone caru i carici i njihovoj familiji. Car i carica su također 
nagradili zeta i njegovu familiju, kao i zaslužne svatove. Poslije je 
nastupila ceremonija vjenčanja princa i princeze pred vrhovnim 
kadijom. Time je zvanični dio prošnje bio završen, a nastupilo je 
čestitanje mladencima i opće veselje. Predvečer su svatovi krenu- 
li na dalek put. Princ Sejfula je dio konjice i dio pješadije preras- 
poredio na bočna osiguranja. Sad su svatovi i vojska imali ne samo 
dubinu veći širinu. Bio je to dobar taktički potez. Više bokovi nisu 
ranjivi kao što su bili u dolasku. Prvobitan raspored vojske bio je 
kraljeva zamisao. Ovaj sadašnji, zasluga je princa Sejfule. Time je 
svima stavio do znanja da je odrasla osoba, sposobna da i bez oče- 
ve pomoći zapovijeda kraljevom vojskom, kad mu se ona povjeri. 
I da se njega pitalo, ne bi vodio sa sobom toliku vojsku već bi jed- 
nim njenim dijelom ojačao odbranu kralja i kraljice i kraljevskog 
dvorca. No, to je bila kraljeva odluka, a ona se morala ispoštovati, 
po svaku cijenu. 

Dugo su svatovi bili veseli: pucali iz prangija i kubura, podvri- 
skivali i pocikivali, smijali se i pjevali. Kad su bili na pola puta, 
morali su proći kroz gustu stoljetnu šumu. I tu ih sačeka busija. Bio 
je to princ Velija sa svojom vojskom. Dolazio je iz susjednog kra- 
ljevstva. Bio je očaran Zuhrinom ljepotom i nije mogao ni da zami- 
sli da se ona uda za bilo koga drugoga osim za njega. Ustreba li, za 
nju bi i život stavio na kocku. A ona se ipak noćas udaje za drugog. 
Velija je dugo razrađivao strategiju kako da osvoji Zuhru, prelijepu 
princezu. I odabrao je upravo ovu priliku jer mu se činila najsigur- 
nijom. Svega petinom svoje vojske napao je svatove, tek toliko da 
bi zadržao vojsku princa Sejfule. Sa glavninom svojih snaga napao 
je Sejfuline roditelje i njihov dvorac. Zapaljivim strijelama zapalili 
su ulaznu kapiju, drveni pokretni most i sve što je moglo gorjeti u 
okolini dvorca. Kad su u neodoljivom jurišu došli do kanala, preko 

njega su stavili most koji su dovezli sa sobom i gotovo se ušetali u 
dvorac. Branioci dvorca, koji nisu poginuli, predali su se. Tako je 
princ Velija najzad zarobio kralja i kraljicu, Sejfuline roditelje. 

Odabrao je najboljeg glasnika i najbržeg konja kako bi odnijeli 
pismenu poruku princu Sejfuli. U poruci je stajalo: 

"Ti mali, bijedni prinče Sejfula! 

Sad te, najzad, imam u šaci! U mojim rukama je tvoj dvorac i 
veliki broj tvojih vojnika. Ono što je najvažnije - u mojim rukama, 
to jest, u mom zarobljeništvu su tvoji roditelji, kralj i kraljica! Sada 
su prepušteni meni — na milost i nemilost! Ti vodiš princezu Zuhru 
u svoj dvorac. Želiš, nezasluženo, da ti bude žena. Nju zaslužujem 
samo ja, i niko više. Ako mi dovečer ne izručiš princezu Zuhru, 
tvojim roditeljima ću mačem odrubiti glave na panju nasred dvor- 
ca. Dvorac ću spaliti do temelja, a tebe ću proganjati dok te ne 
uhvatim i pogubim najgroznijom smrću, koju neko može zamisliti! 
Ne možeš mi se skriti ni u mišiju rupu, jer imam triput više vojske 
od tebe. Prinče Sejfula - pamet u glavu, kako se poslije ne bi kajao! 

Princ Velija od Moćnog Kraljevstva!" 

Čim je dobio pismo od princa Velije, princ Sejfula je stao liti 
gorke suze iz velikog očaja. Ne zna se koje je zlo gore: prepustiti 
roditelje bešćutnom princu Veliji, na milost i nemilost — ili mu 
pokloniti ljubav svog života, princezu Zuhru, za koju bi svakog tre- 
nutka, bez oklijevanja, žrtvovao svoj život! Odmah je sazvao Vrhov- 
no vijeće, u kome su bili još princ Emko i najumniji ljudi njegovog 
kraljevstva. Vijeće je vijećalo tri golema sata, ali se oko odluke nisu 
mogli složiti. Bila su samo dva prijedloga. Prvi, da princ Sejfula 
preda princezu Zuhru princu Veliji u zamjenu Za kralja i kraljicu i 
dvorac; i drugi, da zadrži princezu Zuhru, a da s trostruko nejačim 
snagama udare na Velijine snage u dvorcu, što je bila suluda, samo- 
ubilačka zamisao. Nakon svakog glasanja rezultat bi bio neriješen. 
Tad princ Sejfula izađe pred Vrhovno vijeće sa svojim prijedlogom, 
koji nije bio sličan ni sa jednim od prethodna dva: 

- Predlažem jedini, dostojan, odgovor. Evo, pročitat ću vam ga, 
jer sam ga već sročio u pisanoj formi: 

" Ti, bijedni skote Velija! 

(Jer ne zaslužuješ da te drugačije nazovem.) Ti nemaš ni mrvi- 
cu viteštva, a kamoli viteške časti, dostojanstva i hrabrosti. Lahko 
ti se junačiti nad mojim starim i bespomoćnim roditeljima. Ali, ako 

imaš još i mrvicu muškosti i poštenja, izađi mi na dvoboj mačevi- 
ma, izvan dvorca, na pola puta između dvije vojske. Ko pobijedi, 
njemu djevojka, dvorac mojih roditelja i moji roditelji. Ako ne pri- 
hvatiš ovu ponudu, onda čini šta ti je volja, ali princeza Zuhra nika- 
da ti neće pripasti. 

Sejfula, princ od Bosne Ponosne!" 

Još ćemo poručiti po glasniku da Velija pismo obavezno proči- 
ta pred svojom vojskom. 

Prijedlog je, zajedno s prethodna dva, stavljen na glasanje, i 
dobio je sve glasove. Prva dva prijedloga, nijedan! Tako princ Sej- 
fula otpravi Veliji pismo i glasnika. 

Čim dođe do Velije, glasnik reče: 

— Prvi uvjet princa Sejfule jeste da pismo pročitaš pred čitavom 
našom vojskom. 

— To sam i namjeravao učiniti -— veli Velija samouvjereno, i tako 
pročita pismo pred hiljadama svjedoka. Možda se i uplašio, možda 
i ne bi prihvatio uvjete iz Sejfulinog pisma, ali to bi bila nezapam- 
ćena bruka. Vojska bi znala da je njihov princ kukavica i ismijala 
bi ga. Usto, Velija je bio čvrsto uvjeren da boljeg junaka od njega 
nema na golemom dunjaluku. Zapravo mu predstoji lahak zadatak 
— pobijediti mačem tog napuhanog seljačkog princa i zasluženo 
pridobiti prekrasnu princezu Zuhru. Zato je otpravio glasnika sa 
svim pojedinostima u vezi s mejdanom. 

Pošto je sve utanačeno i uvjeti prihvaćeni i potpisani od dva 
princa, mejdandžije, i od oba Vrhovna vijeća, dvije suprotstavljene 
vojske utaboriše se na dvije suprotne strane, na poljani ispred 
dvorca Sejfulinih roditelja. Sudije su bile po dva najpoštenija vijeć- 
nika iz oba vijeća. Oni su nacrtali krug prečnika pedeset metara iz 
kojeg nijedan mejdandžija ne smije izlaziti. Također ne smiju kori- 
stiti nijedno drugo oružje osim mača. Onaj koji prekrši ova pravila, 
smatrat će se poraženim, a njegova vojska dužna ga je uhvatiti, 
vezati i predati protivniku. Sejfulini roditelji, kralj i kraljica, dove- 
deni su iz dvorca da posmatraju mejdan. Sakrivena ispod bijelog 
vela, u društvu mnogobrojnih djeveruša i kuma, mejdan je sva 
uzdrhtala i sa strahom za Sejfulin život pratila nevjesta Zuhra. Dan 
je bio sunčan i lijep. Da li lijep iza umiranje? Odgovor na to pitanje 
mogli bi dati samo mejdandžije. 

Bilo je tačno podne kad su dva princa ušla u krug. Bili su bez 
oklopa, samo s mačevima i štitovima. Mač princa Sejfule bio je 
posve običan, s ugraviranim grbom i zastavom kraljevstva njego- 
vog oca. Mač njegovog protivnika napravljen je sav od zlata, a drš- 
ka od brušenog dragog kamena. U njega je bilo teško gledati, kao 
da gledaš u kakvo malo sunce. Sejfula je jahao bijelog, a Velija crnog 
konja. Prije dvoboja oba princa su podigla ruke k nebu i proučila 
dovu Bogu, za sreću i za pobjedu. Zatim su se pozdravili ukršta- 
njem mačeva nakon čega su odstupili na polazne položaje. Jedan 
sudija upoznao je prinčeve s pravilima kojih se moraju pridržava- 
ti dok traje dvoboj. Ko prekrši pravila, smatrat će se poraženim i 
bit će kažnjen smrću. Zatim je dao znak da mejdan može početi. 

Prvi je napao Velija. Iz časa u čas razigravao je Vranca, propi- 
njući ga na zadnje noge, čak nebu pod oblake. Vojnici obje vojske 
gledali su Veliju i Vranca kao da su zmaj i vila i kao da uopće nisu 
na zemlji već kao da su okrilatili pa samo lete. Njegov veličanstve- 
ni mač prelamao je sunčeve zrake u bezbroj različitih boja i odaši- 
ljao ih gledaocima u oči, zasljepljujući ih i prisiljavajući da žmirka- 
ju i rukama zaklanjaju lice. Bio je samouvjeren. S njegovih usana 
nije silazio ironičan osmijeh dok je Sejfuli neprestano upućivao 
provokativne, pogrdne riječi i psovke, nastojeći da ga na taj način 
obeshrabri i dekoncentriše. 

Sejfula se od samog početka mejdana opredijelio za odbram- 
benu taktiku, prilijepivši se za zemlju i podvlačeći Labuda pod 
Velijinog Vranca. Na taj način je opasno ugrožavao Vrančeve noge 
i trbuh kao i noge svoga protivnika. Pritom je prilično lahko izbje- 
gavao Velijine visoke zahvate. Protivnici su se uglavnom ganjali 
periferijom kruga i pošto su shvatili da ne mogu ni brzo ni lahko 
savladati protivnika, odlučili su se za taktiku iznurivanja. Mejdan 
je trajao više od sata i izgledalo je da su mejdandžije neumorne, a 
da mejdan neće nikad završiti. Čak je i Velija izgubio svaku nadu 
da će bez velike muke savladati protivnika pa je prestao da se smi- 
je i verbalno provocira te se sav usredotočio na borbu. Odluka kao 
daje visila u zraku, i malo koji gledalac da to nije primjećivao. Riječ 
je o nervima. Koji mejdandžija bude duže sačuvao smirenost i kon- 
centraciju — taj će pobijediti. Tu je Velija bio u podređenom polo- 
žaju jer je imao znatno tanje živce od protivnika. U jednom trenut- 
ku pomislio je da će jednim širokim zahvatom presjeći protivnika 

i tako efektno završiti dvoboj. No, takvu grešku protivnika Sejfula 
je očekivao od početka mejdana. |, evo, ona se napokon desila. 
Pametni Labud napravio je okret za čitavu kružnicu, pavši pritom 
na prednja koljena. Od siline zamaha, Velija je izletio iz sedla i pru- 
ćio se poleđuške koliki je dug. Sejfula je munjevito priskočio i sta- 
vio protivniku mač pod grlo. Velija je odbacio zlatni mač, a sudbinu 
prepustio u Sejfuline ruke. Njegova demoralisana vojska je zanije- 
mjela, dok je Sejfulina euforično skandirala: 

— Ubij ga! Ubij ga! Ubij gada!... 

— No, Sejfula nikad ne bi ubio bespomoćnog, neravnopravnog 
zarobljenika. Smatrao je da to nije viteški i da nije moralno. Samo 
je kratko dodao: 

- Izgubio si borbu. Mirno se povuci sa svojom vojskom. Idi otku- 
da si došao i više se ne pojavljuj! 

Jedan sudija je proglasio pobjednika, saopćivši da mu, po dogo- 
voru, pripada dvorac, kralj i kraljica i princeza Zuhra. i 

Princ Velija prihvatio je poraz, naizgled, mirno. Bez riječi je 
pokupio mač i poveo konja u svoj tabor. Čim se našao okružen 
svojim vojskovođama, s njima se nešto sašaptao, pojahao Vranca 
i naredio juriš na protivničku vojsku. Bilo je to tako iznenada i tako 
podlo da se Sejfula jedva pribrao. Stao je na čelo svojih vojnika i 
komandovao protivnapad. Nastao je opći metež. Kralj i kraljica 
jedva su uljegli u dvorac. Oko princeze nevjeste vodile su se Oogor- 
čene borbe. Najzad je brojčano znatno manja vojska uspjela poti- 
snuti brojčano jaču vojsku i natjerati je u bjekstvo. Princ Velija i 
dio njegove vojske jedva su umakli u Velijin dvorac i tamo organi- 
zovali odbranu. Ostatak vojske pružao je slab otpor oko samog 
dvorca a zatim se raspršio nalik pjeni od sapunice. Princ Sejfula 
odlučio je da ne gubi vojnike uzaludno opsijedajući dobro utvrđe- 
ni dvorac princa Velije. Odlučio je da sakupi raspršenu vojsku i 
krene svojim starim roditeljima i svojoj princezi Zuhri. Toliko juje 
se uželio da je jedva čekao susret s njom. Jedva je čekao da vidi 
njene prekrasne oči, da ljubi njene medne usne, da miluje njene 
bujne grudi, da bude s njome sretan. 

Zatekao ju je s djeverušama, kumama, prijateljicama i rodica- 
ma. Čim su ostali sami, rekao je: 

— Skini veo, nevjesto Zuhra. 

Nevjesta niti je progovarala niti je skidala veo. Tad Sejfula priđe 
princezi mladenki i jednim pokretom ruke svuče joj veo s lica. 
Ostao je zatečen. Tačnije, šokiran onim što je vidio. Jer, ispod vela 
mirno ga je gledala Ruskinja Galina! Odjednom je razumio. U onoj 
gunguli, kad su se sudarile i izmiješale dvije vojske, Velija je isko- 
ristio priliku - ugrabio Zuhru, a umjesto nje, poturio mu Galinu. 
Sejfula je zanijemio. Dugo nije mogao doći do riječi. A kad je došao, 
kriknuo je iz svega glasa: 

- Proklet da si, Velija, što mi ugrabi princezu Zuhru! Pronaći ću 
te makar da si manji od pšeničnog zrna! 

Sejfula se trže iza sna, skoči iz kreveta i stade objema šakama 
trljati nenaspavane oči. Istog časa sjeti se sinoćnjeg događanja u 
očevom stanu pa se osjeti toliko mučno i tužno da je ponovo ćutio 
mučninu u stomaku. Tad se zapita: " Gdje li je otac? Šta li je s njim?" 
I bi mu ga mnogo žao. Potražio bi ga, ali bi u tom slučaju sigurno 
zakasnio na posao. A kod gazde Habila i njegovog poslovođe Hali- 
la nema kašnjenja. Svako neopravdano kašnjenje kažnjava se otka- 
zom, po kratkom postupku. Zato se nabrzinu obuče, prođe pored 
očevog stana, izađe na sokak i žurnim korakom uputi se ka stolar- 
skoj radionici. 

17. 


Momak se zvao Ibrahim Baltić. Bio je uposlen u najvećoj bra- 
varskoj radionici u Sarajevu i okolini. Bravarija se zvala "Braća 
Serdar i komp." U toj firmi je radio od njenog osnivanja. Ovaj tri- 
desetsedmogodišnjak imao je ženu i troje djece za vratom. Glasio 
je za odličnog majstora bravara i radnici su ga voljeli i poštovali. 
Svima je bio dobar drug, a usto je bio i tajni član KPJ, osnovne 
ćelije Stari Grad. 

A onda se desilo da ga je zbog hladnoće i napornog posla zabo- 
ljela kičma. Itekako zaboljela. Štaviše, oborila ga i ukočila da ni 
prevrnuti se na drugu stranu nije mogao. Desilo se to kad je krenuo 
ujutro na posao. Sagnuo se da zašnjira obuću i, nije se mogao ispra- 
viti. Žena je pozvala ljekara, ali sve uzalud. Morao je odležati cijelu 
sedmicu dana. Pošto se napokon pridigao i otišao u radionicu, 
tamo ga je čekalo neprijatno iznenađenje. Uručili su mu otkaz. Nije 
pomogla ni potvrda od ljekara, niti bilo kakvi svjedoci i obrazlože- 
nja. Prestanak radnog odnosa zbog nedolaska na posao sedmicu 
dana. Kratko, jasno. Onda su se pobunila i četiri njegova partijska 
druga, zbog nepravde koja mu se nanosi. I, desilo im se isto: dobi- 
li su otkaz. Obrazloženje: pobuna, huškanje i ostalih radnika na 
štrajk, vršenje propagande protiv vlasnika firme. Došli su i žanda- 
ri kako bi pendrecima izbacili napolje petericu nepoželjnih, kako 
je stajalo i u pismenom obrazloženju, neradnika, sabotera i bun- 
tovnika. O događaju je upoznata i ćelija KP Stari Grad kao i Okruž- 
ni komitet okruga Sarajevo. Odmah je sazvan tajni sastanak ćelije 
Stari Grad. Jedina tačka dnevnog reda: Otpuštanje s posla pet dru- 
gova iz bravarske radionice. Sekretar Rešad predložio je da se s 
nastalom situacijom upoznaju osnovne partijske ćelije sarajevskog 
okruga te povodom toga zauzmu zajednički stav. Sve partijske 

ćelije, kao i Okružni komitet KP, bile su jedinstvenog stava: da se 
organizuje štrajk radnika sa sarajevskog područja, a da se pozovu 
i radnici koji mogu i žele doći i iz drugih krajeva. Štrajk će se vodi- 
ti pod rukovodstvom KP i trajat će sve dok se ne ispune zahtjevi 
Štrajkačkog odbora, to jest dok se svi otpušteni radnici ne vrate na 
posao. U Štrajkački odbor ušlo je pet sekretara partijskih ćelija, 
među kojima i sekretar bjelavske partijske ćelije Omer. Štrajkački 
odbor donio je odluku o vremenu štrajka. Određeni su redari, koji 
bi pratili ponašanje radnika od početka do kraja štrajka. Ubačene 
provokatore trebalo bi na vrijeme otkriti i odstraniti. Sve je ispla- 
nirano u detalje i štrajk je najzad mogao da počne. 

Odlučeno je da štrajk počne radnim danom, kako bi njegov uči- 

nak bio veći. Štrajkači su se okupljali na prostranom trgu ispred 
bravarske radionice, ali i u susjednim ulicama. Napravljena je 
improvizovana bina s pripremljenim transparentima. Na nekima 
je pisalo: VRATITI SVE OTPUŠTENE RADNIKE NA POSAO! ŠTRAJK 
ĆE TRAJATI DO ISPUNJENJA NAŠIH ZAHTJEVA! DONIJETI ZAKONE 
O ZAŠTITI RADNIČKIH PRAVA! POTPISATI SA SINDIKATOM RAD- 
NIKA UGOVOR O RADNIČKIM PRAVIMA! DOLJE KAPITALIZAM! 
DOLJE KAPITALISTIČKI VLASTODRŠCI! Bilo je mnogo raznih paro- 
la. Bile su ispisane bojom na bijelom platnu ili na bijelom kartonu, 
pa čak i na daskama prikovanim za dugačke letve. Osim parola 
štrajkači su nosili i crvene partijske zastave, na kojima su se nala- 
zili srp i čekić te slike Marksa, Engelsa i Lenjina. Štrajkačima su se 
pridružili i vođe tek osnovanog Radničkog sindikata, čije aktivno- 
sti bi tek trebale da zažive. Njegove vođe u većini nisu bili članovi 
KPJ, ali ubuduće će Partija sasvim preuzeti kontrolu nad radničkim 
sindikatima. To je prirodno, jer su članovi KPJ u ogromnoj većini 
iz radničke klase, a sindikati imaju za cilj da štite radnička prava. 
Neki štrajkači su ponijeli pištaljke, drugi tepsije i kašike i slične 
instrumente radi dizanja što veće buke i skretanja pažnje na štraj- 
kačku kolonu. 

Kada je Štrajkački odbor poslao delegaciju na pregovore s vla- 
snicima bravarske radionice, vlasnici su im ispred nosa zatvorili 
kapiju. Istog časa pozvali su žandarmeriju na protestante. Bravar- 
ska radionica zjapila je prazna. U njoj je ostalo svega nekoliko 
strašljivih radnika i poslovođe. Tako je bilo gotovo u svim 

preduzećima u Sarajevu i njegovoj okolini. Čak su došli i mnogi 
radnici uposleni u šumarstvu, kao i znatan broj seljaka. Tad se 
jasno vidjelo da Partija svuda ima svoje članove, aktiviste i simpa- 
tizere i da postaje značajan faktor jugoslavenskog društva. Faktor 
u sjeni ili ilegali. Zasad. Ali, komunisti to ne planiraju ostati zadugo. 
Oni će se uporno i žilavo boriti za vlast, sve dok je ne osvoje i dok 
ne uspostave društvo, kako oni kažu, socijalne pravde. 

Više od tri sata radnici su štrajkovali na trgu ispred bravarske 
radionice. Smjenjivali su se govornici i aplauzi. Najprije su govori- 
li članovi Štrajkačkog odbora, pa rukovodioci Radničkog sindikata, 
pa vođe Okružnog komiteta Sarajeva, a zatim, ko je htio i stigao. 
Srž njihovih govora i poruka vlasnicima firmi i vlastima svodio se 
uglavnom na ono što su sadržavale u sebi i pisane parole: da se 
otpušteni radnici odmah vrate na posao, da će štrajk trajati do 
ispunjenja radničkih zahtjeva i tako redom. Kako pozvani žandari 
ipak nisu dolazili, to se kolona štrajkača uputila ka opštinskoj zgra- 
di. Međutim, i žandarmerija se u međuvremenu organizovala i 
krenula u osiguranje općinske zgrade i Gradske vijećnice, kamo se 
bio zaputio veliki dio radnika. Neprobojni zid žandara na konjima 
stajao je ispred štrajkača, koji su nastavili držati govore na platou 
ispred zgrade općine. No, stalno je pristizao veliki broj novih štraj- 
kača i tako vršio pritisak na one čelne. Oni su opet vršili pritisak 
na žandare, naročito na žandare pješake. Kad je zaprijetila realna 
mogućnost da žandarmerijski kordon bude probijen, a općinski 
uredi budu ugroženi, komandir žandarmerije naredio je opći 
napad na štrajkače. I tad je uistinu otpočela silovita makljaža, i to 
s obje strane. Žandari su tukli palicama, ali su sijevali i kundaci, 
puščani i oni od pištolja. Njihovo najmoćnije oružje u borbi protiv 
radnika bili su konji. Nagonili su ih na radnike i tako obarali jednim 
konjem po pet-šest radnika. Zatim su ih stali bukvalno gaziti. Pot- 
kovice su se zarivale u tijela radnika: lomeći noge, ruke, lobanje... 
Strašan eho te bitke odjekivao je nadaleko, naročito povici, psovke, 
TE daltej pružali žestok otpor žandarima. Mnoge je Hip s 
konja, da bi ih zatim gazili nogama i tukli čim stignu. Neki bi se 
f e i na konjima jurišali na žandare; naročito na 


j tete konj , GE jedi 
pere ; darima je stalno pristizalo pojačanje, kako u 


one pješake. No, žan 

ljudstvu tako i u opremi za različite oblike borbe protiv štrajkača. 
Konačno su žandari preuzeli inicijativu, potiskujući protestante 
prema Vijećnici. Tu se odigrao završni obračun, kada su se radnici 
pred nadmoćnijim neprijateljem raspršili u raznim smjerovima. 
Žandari su ih sustizali, tukli čim stignu, vezali i privodili u žandar- 
merijsku stanicu. Tu su odmah otpočela brutalna isljeđivanja. 
Demonstrante su tukli nemilosrdno, kako žandarmerijski inspek- 
tori tako i žandari. Sukob štrajkača i žandara imao je za posljedicu 
četiri mrtva radnika, od toga jedan sekretar partijske ćelije, i na 
desetine teže i lakše povrijeđenih. Također je poginuo i jedan žan- 
dar, a veći broj ih je povrijeđen. 

A kako se Sejfula ponašao tokom svih ovih nemilih događanja? 

O otpuštenim radnicima iz bravarske radionice saznao je od 
Mevludina. On ga je obavijestio i o partijskom sastanku, na kome 
je saznao sve što komunisti treba da znaju o predstojećem štrajku. 
Na tom sastanku Omer je predložen u Štrajkački odbor ispred par- 
tijske ćelije Bjelave. Sekretar Omer im je saopćio jednu u isto vri- 
jeme tužnu i zabrinjavajuću informaciju. Naime, sva je prilika da 
žandarmerija ima svog doušnika i u osnovnoj partijskoj ćeliji Bje- 
lave. "Svi smo u opasnosti!" rekao je sekretar tom prilikom. "I svi 
smo sumnjivi, jer svako od nas je potencijalni doušnik, sve dok se 
ne otkrije pravi. Ubuduće, sastanke nećemo održavati dok ne otkri- 
jemo izdajnika. Također ćemo morati promijeniti i mjesto sastaja- 
nja. Žandari imaju podatke o svakome od nas, ali, zasad, nemaju 
konkretne dokaze niti svjedoke te zbog toga još ništa represivno 
ne poduzimaju protiv članova naše ćelije." Poslije je dao detaljne 
zadatke pojedinim članovima kao i upute svim članovima kako se 
trebaju ponašati vezano za predstojeći štrajk. 

Sejfula je razmišljao o svojoj ulozi u štrajku i o posljedicama 
koje bi štrajk mogao imati po njega. Bio je donekle siguran da ih 
vlasnik stolarije neće otpustiti zbog izostanka s posla u vrijeme 
štrajka. Ne iz samilosti, već iz posve praktičnih razloga - nigdje ne 
može naći tolike osposobljene majstore stolarske struke. Nije imao 
neke konkretne zadatke vezane za štrajk, osim obavezu da u njemu 
učestvuje. Kako je mrzio nasilje, na protestima se držao dosta 
pasivno, ne gurajući se u prve borbene redove. No, toliko je bilo 
ratobornih radnika, da mu to ne bi pošlo za rukom, sve i daje želio. 
Dobio je svega nekoliko palica po leđima i zadnjici. I to, 

prvenstveno dok je pomagao povrijeđenim radnicima, izvlačio ih 
i spašavao. Čak je ukazao pomoć i jednom povrijeđenom žandaru. 
Pomogao mu je da ustane na pozlijeđenu nogu. Žandar ga je pogle- 
dao začuđeno, zatim se latio palice i ponovo nasrnuo na radničku 
masu. Sejfula je ipak bio toliko svjestan da ulaskom u KPJ prihvata 
i program te partije, koji je i težak i opasan. Riječ je o borbi za vlast. 
A ta borba ne može biti u svilenim rukavicama -— već teška, dugo- 
trajna i krvava, s puno odricanja svakojake vrste i s puno žrtava. 
Ako nije spreman na to, ne treba ni prihvatiti članstvo u njoj. 

I pored represivnih mjera protiv pojedinih uhapšenih štrajkača 
u žandarmeriji, žandari su slabo mogli saznati šta o vođama i orga- 
nizaciji štrajka. Štrajkači su šutjeli kao ribe. Sud je imao dokaze 
samo protiv jednog člana Štrajkačkog odbora. Riječ je o sekretaru 
vratničke partijske ćelije, za koga su postojali svjedoci da je prou- 
zročio smrt jedino stradalog žandara. Osuđen je po kratkom 
postupku na osamnaest godina robije. Ostali uhapšeni su osuđeni 
na znatno blaže kazne, od po nekoliko mjeseci do godinu dana. 
Radnici koji nisu osuđeni nisu otpuštani s posla, jer bi firme na taj 
način ostale bez radne snage. Jedino je bravarska radionica ostala 
dosljedna i nije vratila na posao Ibrahima Baltića i ostala četiri 
radnika. Partija se potrudila da im pronađe nova radna mjesta. 

Ubrzo nakon završenog štrajka Omer je obavijestio Sejfulu da 
se poslije radnog vremena nađu u malom parku na kraju glavne 
bjelavske ulice. Sejfula ga je zatekao na klupi. Pozdravili su se kad 
Omer reče: 

— Druže Sejfula, pozvao sam te da bih ti povjerio jedan važan i 
strogo konspirativan zadatak. 

Sejfula je klimnuo glavom i sjeo na klupu pored njega. 

- Upoznao sam vas da postoje ozbiljne indicije da se u našoj 
ćeliji krije izdajnik. Moramo ga pronaći i likvidirati po svaku cijenu. 
Inače, naša partijska ćelija je provaljena. To znači da svakog časa 
možemo biti pohapšeni pa čak i osuđeni na robiju. Meni se čine 
sumnjivim sve četiri naša druga, koji s tobom rade u stolarskoj 
radionici. Tvoj tajni zadatak od danas bit će da ih nadzireš sve 
četvericu, a da oni o tome ništa ne znaju. Uočiš li bilo šta sumnjivo, 
odmah dođi da mi javiš. To je važno zato što je bilo kakva aktivnost 
naše ćelije nemoguća dok se ne otkrije ubačeni špijun. Sad možeš 
ići, kako nas neko ne bi upratio i šta posumnjao. 

Odlazeći od Omera, Sejfula je mislio o tome kako je smiješno 
posumnjati u bilo kojeg od njegova četiri radna kolege. Eto, recimo, 
Husein i Ramo toliko su bili aktivni u vrijeme štrajka da su i povri- 
jeđeni. Husein teže zbog čega jedva dolazi na posao. A da su izdaj- 
nici Mevludin i Sead, glupo je i pomisliti. Pa ipak, zadatak je zada- 
tak, a đavo nikad ne spava. Ako primijeti bilo šta sumnjivo bilo kod 
kojeg od njih, prijavit će Omeru, nego šta. Tako je to bilo sve dok 
jedne nedjelje nisu izašli na izlet na Bembašu. Tom prilikom, smi- 
jući se, Mevludin reče: 

- Ama, drugovi, ovo pred vama smijem otkriti, jer znam sto 
posto da ste iskreni komunisti. Prije sedmicu dana pozvao me 
sekretar Omer na konspirativan razgovor. Tad mi je rekao da ste 
vas četverica mojih kolega sumnjivi kao žandarmerijski špijuni. | 
da vas stalno držim na oku. 

Ramo i Sejad se nasmijaše i uglas povikaše: 

- I meni je dao isti zadatak! 

— Baš je pretjerano sumnjičav — zaključi Ramo. — A da mi je 
znati kome je dao zadatak da njega prati, he, he. 

— Pa valjda sebi samome -— naruga se Sejad 

— Sasvim sam siguran — uplete se u razgovor Mevludin — da je 
u našoj partijskoj ćeliji dao zadatke da svako svakog prati. I šta ako 
se jednom otkrije o kome se radi? Ko je zapravo taj izdajnik? 

- Jednostavno može uprijeti prstom u bilo koga i narediti mu 
da likvidira izdajnika. Šta misliš, Mevludine, da naredi tebi? 

- Ništa ne mislim. Dobrovoljno si član Partije. A u Partiji se 
mora strogo poštovati hijerarhija. Svaki zadatak se mora izvršiti. 

- Dakle, ubio bi našeg druga? - pomalo začuđeno, pomalo pro- 
vokativno upita Ramo. ) 

A Prvo, Ramo, moraš razlučiti druga od izdajnika. To je golema 
razlika. A drugo: izvršio bih svaki zadatak, sve dok sam član Par- 
tije. 

Nedugo zatim Omer sazva partijski sastanak na novoj lokaciji, 
u podrumu jednog njihovog druga. Tom prilikom reče: 

" Kao što možete primijetiti, nisam pozvao Šefketa. Iskušao sam 
ga i tako sigurno otkrio izdajnika. Rekao sam mu da će biti partij- 
ski sastanak u pomoćnoj zgradi Marka gostioničara. Naveo sam 
tačno vrijeme. Iz mraka sporedne uličice pratio sam šta će se doga- 
dati. Prvo je došao Šefket i u gostionici naručio kahvu. Dok ju je 

polahko pijuckao, hrupili su žandari. Sa dvije suprotne strane po 
deseterica, plus komandir. Nosili su puške na gotovs i pištaljke. 
Pretresli su pomoćnu zgradu i gostionicu. Onda im je prišao Šefket 
i kratko nešto s njima pričao. Razgledali su i iščekivali desetak 
minuta. Zatim su se razišli. Stvar je, dakle, jasna, da jasnija ne može 
biti. Izdajnik je Šefket. Mi prema izdajnicima ne smijemo imati 
milosti, kao što ni oni nemaju prema nama. Šefketa treba likvidi- 
rati! Ko bi to dobrovoljno obavio? 

Očekivao je dva tri minuta, ali se niko nije javio. Ono čega se 
Sejfula najviše uplašio jeste da bi Omer mogao uprijeti prstom u 
njireći: 

"Ti, Sejfula!" Bože Svemogući, kako li bi tada reagovao?! Oba 
odgovora, i: da i: ne jednako su teška i moralno problematična. 
Razmišljajući došao je do zaključka kako nijednom odgovoru ne 
bi mogao dati prednost. Odgovor bi mogao biti samo mahinalan, 
dakle slučajan. Kajao bi se svakako i poslije: da!, i poslije: ne! Ubi- 
ti izdajnika, u islamu nije grijeh. Zapravo je to obaveza svakog 
muslimana. No, ovdje nisu u pitanju vjerski propisi već nešto dru- 
go. U pitanju je njegov mentalni sklop, njegova psiha. Suviše je 
preosjetljiv, osjećajan da bi to mogao učiniti. Hvala Bogu, pa gaje 
poštedio takvog iskušenja! 

- Dobro drugovi, kad nećete vi. Neko to ipak mora obaviti! 

Prošle su dvije-tri sedmice. Za vrijeme ručka sjedili su za istim 
stolom: Mevludin, Sejad, Ramo i Sejfula, kad će ti Mevludin: 

— Drugari, znate li šta ima novo? 

Svi ga pogledaše znatiželjno. Iza susjednog stola i Husein se 
nagnuo da bi bolje čuo. 

- Ubijen Šefket! mm 

Svi u njega izdreljili oči pa ne mogu da povjeruju. 

- Boga mi. Pronašli ga u avlijskom bunaru. Prerezanog grla. 

Sreća pa su bili pri kraju ručka jer više niko nije kašiku uzimao 
u ruke. Svi su odjednom zanijemjeli. Samo što Sejad zavrtje glavom 
pa bubnu: . 

- Smio bih se zakleti da znam ko mu je presudio. 

- Lja! Lja! - povikaše uglas Mevludin i Ramo. KATE NIE 

Kad god nije imao neodložnih obaveza, Sejfula bi nedjeljom išao 
u džamiju. Tako je bilo i ove nedjelje, abdesti se i pode na pod- 
ne-namaz. Sutradan ga drugovi obavijestiše o partijskom sastanku. 

Pošao je kao i obično. Pitao se šta je danas na dnevnom redu. 
Nemalo se iznenadio, gotovo pa šokirao kad je čuo da je samo jed- 
na tačka dnevnog reda: njegovo isključenje iz Partije! Omer je to 
ovako obrazložio: 

- Šetao sam u prošlu nedjelju Šefteli-sokakom. Onda ispred 
sebe opazim druga Sejfulu. Malo ubrzam korak ne bih li ga sustigao 
is njim koju riječ prometnuo. Mom iznenađenju nije bilo kraja kad 
sam vidio da on skrenu u Kara-Muratovu džamiju. Poselami se s 
efendijom i zadrža s njim u kraćem razgovoru. Efendija uđe u dža- 
miju, a naš drug Sejfula u munaru. Uskoro ga opazih na šerefi. Učio 
je ezan. Mogu vam reći da ima milozvučan glas. Komunist Sejfula 
mujezin u Kara- -Muratovoj džamiji! Biste li povjerovali?! Zna se 
šta ga sljeduje, isključenje po kratkom postupku. Za nas komuniste, 
to dvoje je nespojivo. Kler i vjere su saveznici kapitalizma i buržu- 
ja. Da sad ne gubim vrijeme navodeći bezbroj razloga zašto su vje- 
re i komunizam, odnosno marksizam nespojivi. Nego, u ovom slu- 
čaju, stvar je jasna. Ima li ko za diskusiju? 

Svi su šutjeli, oborenih glava. Jedino se javi Fajza: 

- Ne sporim da su u marksizmu vjera i komunizam nespojivi. 
Lično ne bih imala ništa protiv da i komunisti mogu biti vjernici. 
Ili obrnuto. 

Nisam vjernica, a da jesam: ne bih se odrekla svojih vjerskih 
ubjeđenja zbog članstva u Partiji. Pitam vas, pa i Marksa: kakve 
veze ima vjera sa socijalnom pravdom? To su dva uvjeta da bi neko 
bio sretan. Zašto mu oduzeti jedan uvjet za sreću. Da ne vjerujem 
kako će se u budućnosti ova zabluda otkloniti, iz ovih stopa bih 
napustila KP. 

- Poslije njene diskusije, svi su je gledali kao priviđenje, ili par- 
tijskog heretika. 

Kako se niko više nije javio za diskusiju, ponovo riječ uze sekre- 
tar: ; 

- Znaj, to je tvoje mišljenje. I budi sretna ako te zbog toga ne 
stavim na glasanje za isključenje, zajedno sa Sejfulom. No, saznamo 
li da praktikuješ vjeru, istog trena ćeš se naći van Partije. A sad, 
samo formalno, da glasamo. Jer, ja sam i bez glasanja imao pravo 
isključiti dotičnoga iz Partije. 

I glasali su. Svi: za, samo Fajza: protiv, i Mevludin, Sejad, Ramo 
i Husein: suzdržani. 

- Ovu odluku o isključenju poslat ću tvojoj bivšoj partijskoj ćeli- 
ji u mjesto iz koga si donio poveznicu — rekao je na kraju sekretar 
Omer. . 

Tako je, eto, Sejfula isključen iz KPJ, koja je za njega bila još 
jedno veliko životno razočarenje. Zapravo, nije toliko razočarenje 
bila KP, koliko su ga razočarali ljudi. Tad je shvatio jednu životnu 
istinu: da ne postoji tako velika, tako plemenita, tako humana ide- 
ja — koju ljudi ne bi isprljali i skrnavili! Također je došao do zaključ- 
ka: da je ljudska svijest još vrlo primitivna i na vrlo niskom nivou. 
I tu nema pomoći, jer će to tako ostati još dugo, dugo, vjerovatno 
i hiljadama godina. Sad, kad više nije komunist, kad su u njemu 
ubili još jedan ideal, jednu nadu, odlučio se sasvim okrenuti vjeri 
i pokušati, ali da li i uspjeti?, u njoj pronaći duši utočište, smiraj i 
nadu. 

18. 


Sunce se pomjerilo prema zapadu i otjeralo hladovinu u kojoj 
je ležao Sejfula. Vrućina, znoj i roj muha trgnuli su ga iz leškarenja 
i sjećanja na dane provedene u Sarajevu. To mu je pomoglo da se 
pribere i sjeti kuda je bio krenuo. Možda ga Mujaga očekuje kako 
bi mu obavio potreban posao. Može se i naljutiti na Sejfulu ako mu 
danas to ne uradi. A Mujaga je uvijek bio dobar prema njemu, zato 
mu ne treba vraćati na ovakav način. Ne, nipošto. Sejfula skoči na 
noge, umi se hladnom vodom iz potoka i krenu ka Mujaginom ima- 
nju. Na posjed je ušao od rječice kroz manju kapiju i uputio se 
prostoriji za radnike. U daljini su se nazirala stada Mujaginih gove- 
da, koja su mirno pasla na nepreglednim pašnjacima. U avliji ispred 
pomoćne zgrade, u kojoj se nalazila i prostorija za radnike, zatekao 
je Miralema, najstarijeg Mujaginog sina. Nešto je petljao oko sedla, 
kojim je, očigledno, imao namjeru osedlati Dorata. Dorat je njegov 
najomiljeniji konj iako su imali ergelu rasnih konja. Najradije gaje 
jahao i ako čovjek i životinja mogu biti prijatelji, onda su Miralem 
i Dorat najbolji primjer za to. 

-— Selam alejkum, Miralemaga! 

- Alejkumu selam, Sejfula! Kojim dobrom, akobogda?! 

— Ma, poručio Mujaga da mu trebam uraditi neki posao. A ja se 
usput malo zadržao. Prilegao uz rječicu i tako zaspao. 

Aha.. Ne brini, ahbabe, živa glava nikad neće zakasniti. Čini mi 
se da je otac govorio da bi trebao zagraditi onaj bogaz kod Velikog 
pojila, kako goveda ne bi izlazila na tuđa imanja. Dolje ti je navu- 
čeno granje i kolje. Kad naložiš granje, kolje na vrhu veži žicom. | 
to je to, Kad završiš, dođi na večeru. 

- Hoću, aga, budi bez brige - reče Sejfula, uze alat iz šupe i 
uputi se Velikom pojilu za stoku. 

Dokje radio, a naročito kad bi se odmarao, bacao bi poglede ka 
imanju Džaferage Sultanića, tačnije ka kući i prozoru, na kojem je 
provodio noći, ašikujući sa Zuhrom. Vidio je i ogromnu krošnju 
kruške begarlije pod kojom je, naslonjen na stablo, često očekivao 
svoju dragu da mu se pojavi na prozoru. Takva sjećanja u njegovom 
srcu izazivala su bol, a u duši tugu, neizrecivu. Uradivši posao, Sej- 
fula uredno pokupi alat i vrati se u aginu avliju. Kuharica Ajka, koja 
je služila kod Mujaginih, očekivala ga je s večerom. No, nakon veče- 
re, nije bilo Mujage da ga nagradi i s nešto novca, nalazio se nekim 
poslom u Banjoj Luci. Od ukućana samo je on to činio, s vremena 
na vrijeme. Radostan što je opravdao Mujagina očekivanja i uradio 
posao, Sejfula krenu ka Mokropolju, pored rječice, istim onim 
putem kojim je i došao. Kad je bio pored onih joha, hladovina mu 
se učini još gušćom, nego u dolasku. Samo sad na suprotnoj strani 
jer se sunce dobrano nakrivilo prema Karauli, najvećem brdu na 
zapadnoj strani. Bio je ožednio nakon večere. Brzo dva-triput 
zahvati vode u pregršti i napi se. Onda se osjeti umornim od posla 
i vrućine pa se izvali u mehku travu pored potoka koliki je dug. A 
sjećanja na sretna vremena provedena sa Zuhrom nije trebao pri- 
zivati. Ona su tu, stalno uz njega, ona su nešto zbog čega se živi. 
Ona su odavno već njegov stvarni život, i više od toga. Zato su se 
prirodno nadovezala na ona današnja. Ona kada su ga isključili iz 
KP, a sutradan je dobio pismo od Zuhre u kome mu javlja da dola- 
zi ponovo kod tetke u Sarajevo. Samo, ovaj put na mjesec dana. Bio 
je beskrajno tužan zbog isključenja iz Partije i beskrajno sretan 
zbog Zuhrinog dolaska. . 

Pismo nije bilo dugačko, ali je bilo zasićeno njenim nabujalim 
emocijama: ljubavi, čežnje, želje i nestrpljivog očekivanja njihovog 
ponovnog susreta. Evo tog pisma: 

"Dragi moj Sejfula! Ku KUJIJIE 

Jedva sam čekala da odgovorim na tvoje pismo i javim ti jednu, 
više nego, radosnu vijest, Neću ti odmah reći koju. Hoću da ti zago- 
licam znatiželju i da te malo mučim nestrpljenjem, hi, hi. Zato ću 
poći redom. o. bi 

Pitaš me kako sam. Dobro sam. A mnogo bolje mi je kad si ti sa 
mnom. Ti si sve moje. Moja druga polovina i moj život. Jer da te 
nisam upoznala i zavoljela, ne bih znala ni šta su prava ljubav, ni 
pravi život, a ni šta je prava sreća. Ovdje je sve uobičajeno. Jedino 

nema onih sumornih mokropoljskih magli jer će uskoro ljeto. Sve 
je pomalo jednolično, dosadno, naročito meni bez tebe. 

Nedavno se desilo nešto što je umnogome izmijenilo i otežalo 
moj život. Ma, znaš mog brata Behku, kakvo je on cunjalo. Zamisli, 
usudio se roviti po mojim stvarima. Valjda mu bilo nešto sumnjivo. 
I pronašao je tvoje predzadnje pismo. Sad zna da ašikujemo, ali ne 
zna da smo zaručeni. Za našu vezu odmah je kazao Veliji. Otad mi 
taj blesan ne da mira. Behko mu je u svemu saučesnik. Najviše me 
brine majka. Njene simpatije sve su više na Velijinoj strani. Ponovo 
sam se morala požaliti bratu Avdi. To je donekle urodilo plodom. 
Ona dvojica manje mi dosađuju, ali mi čine razne pakosti. Kurtalisat 
ću ih se samo kad se udam za te. Nadam se da će to biti što prije. 

Prije dva dana vidjela sam Esmu. Bila sam u pekari. Lijepo smo 
se proeglenisale. Ona i onaj mučaljivi Adil dotle su odmakli u lju- 
bavi i, ne samo da ju je zaručio, već su na najboljem putu da usko- 
ro uplove i u bračne vode. Da znaš kako je sretna zbog toga. 

A sad ono najslađe, zbog čega si bio nestrpljiv dok si čitao ovo 
pismo. Ta radosna vijest glasi: za tri dana dolazim kod tetke. I ostat 
ću najmanje mjesec dana. Niko sretniji od mene, a nadam se i od 
tebe. 

Na kraju, šaljem ti bezbroj čarobnih poljubaca i toplih zagrljaja. 
Volim te kao što se voli vlastiti život! 

Do groba tvoja, i samo tvoja: Zuhra!" 

Dok je čitao pismo, Sejfula se tresao od radosti i uzbuđenja. 
Mislio je kako je jedna od najvažnijih stvari u ovome životu sresti 
i zavoljeti osobu svog života. Sresti drugu polovinu samoga sebe, 
osobu bez koje bi ovaj život bio besmislen i uskraćen za nenado- 
knadiva zadovoljstva, ljepotu i sreću. Čini se da nije u pitanju samo 
ljubav ili tjelesna i duhovna privlačnost, već nešto mnogo više, u 
pitanju je sudbinska povezanost čak i prije rođenja. U pitanju je 
nešto nadnaravno, nešto božansko. Ali, sve ljubavi i svi brakovi 
nisu takvi. Mnogi su površni, pogrešni i neprirodni. Zato i jesu u 
tolikom broju osuđeni na propast. 

Zatim se sjeti jutrošnje očeve posjete i poziva na zajednički 
doručak. Uspio je nekako da se izvuče pričom o kašnjenju na posao. 
A onda se otac sjetio da ga pozove na večeru. I tu više nikakvo 
izvlačenje nije pomoglo. Nije htio otići dok Sejfula nije obećao da 
će doći. Tad je rekao: 

- Sine, to što se događa između mene i Galine, to je samo naša 
stvar. Niti treba da te brine niti treba da se uplićeš između nas. 

Sejfula osjeti mučninu u stomaku od te obaveze, kad je jutros 
obećao ocu da će doći. Skupio je svu unutarnju snagu i odlučno 
pošao. 

Došavši blizu vrata očevog stana, oćutio je uobičajenu galamu 
i smijeh. Nije mu se ulazilo unutra. Ali obećanje dato ocu nije htio 
pogaziti. Odlučio je: ući će pa ma šta da se desi. Pokucao je. Odgo- 
vora nije bilo jer ga zbog buke koju su unutar stvarali nisu čuli. 
Ušao je, i zbog onoga što je zapazio, najradije bi se odmah vratio. 
Vidjelo se na prvi pogled da su se svi ukiselili u alkoholu i prije 
večerašnje pijanke. Od pijanstva pogledi im se ufitiljili pa samo 
škilje jedni u druge. Na broju je bilo staro društvo. Galina se ugri- 
jala, oznojila i sjedila jednom polovicom zadnjice na Musinom, a 
drugom polovicom na Zvonkovom krilu. Marija je sjedila između 
Kokuza i Drpe, dok se Pavel inbecilno kreveljio, zrikajući očima 
kako mu zenički jalijaši bratski složno drpaju ženu. Otac je bio 
priča za sebe. Alkohol je za njega bio najveća sreća u životu. Doče- 
pao se nečijeg polića rakije brlje i nije ga ispuštao iz ruku dok mu 
ne vidi dno. Usput je ko zna koliko dugo uštimavao melodiju 
poznate sevdalinke: "Vino piju nane...', ali, očito, bez većeg uspjeha, 
vraćajući se uvijek na početak. Pritom je dobovao prstima obiju 
ruku po zahrđalim platama limene peći. Sejfulu je najprije ugleda- 
la Galina, i zanijemjela je. Slijedeći je, zapažali su ga i ostali, i redom 
bi zašutjeli. Jedino ga nije zapazio otac jer je bio okrenut leđima i 
jer je bio zauzet uštimavanjem melodije. A kad je oćutio tišinu, 
postalo mu nešto sumnjivo i najzad se okrenuo. Spazivši sina, naglo 
je đipio sa stolca, prevrnuo ga i raširenih ruku zaljuljao se ka Sej- 
fuli. Pritom je povikao: 

- Sine moj, Sejfula.. Hak... Hodi da te, hak, otac zagrli!... Sine, 
hak, moj'!.. I MINU 

Sejfula ga je sažaljivo pogledao, okrenuo se i bez riječi izišao na 
hodnik. Tad je u sebi donio čvrstu odluku: više nikad i ni po koju 
cijenu neće kročiti nogom u tu vražiju sobu. Idući u svoju sobicu, 
zaključio je kako je otac zbog nečega nepopravljivo nesretan. Samo 
on zna pravi razlog. I zato svoju duševnu bol uvijek iznova poku- 
šava utopiti u alkoholu. Očito - bezuspješno! 

Otkad je dobio pismo od Zuhre, Sejfula je željno očekivao 
ponovni susret s njom. Danas je taj dan, dan njenog dolaska. A 
noćas, noćas će biti noć za ašikovanje, i za pamćenje. Po dolasku s 
posla malo se nalickao i onako umoran odmah krenuo kući Zuhri- 
ne tetke. Nije čak imao potrebu ni da se prisloni uz debelo stablo 
šljive plavke, gdje je katkad s nestrpljenjem iščekivao da se na pro- 
zoru pojavi njen dragi lik. Ovaj putje, nalaktivši se na otvoren pro- 
zor, ona sanjarila, priželjkujući da se što prije pojavi on, njena 
jedina ljubav i njena sreća. Prvo su se čvrsto zagrlili i ljubili, bez 
riječi. Jer, riječi su često nepotrebne, kao suvišan balast. Važno je 
da su tijela spojena poljupcima i zagrljajima, da srca složno tuku 
u usklađenom ljubavnom ritmu i da su zajedno. Jer tek kad su 
zajedno, znaju da u potpunosi pripadaju jedno drugom i da ih niko 
i ništa ne može razdvojiti. A poljupci su tako slatki, slatki... Pošto 
su se umorili ljubeći, pitali su se za zdravlje i ima li šta novo u 
njihovim životima. Zatim Zuhra reče: 

- Unaprijedila sam nam status u očima moje tetke i njene fami- 
lije. Stekli smo kod njih toliko povjerenja da su rekli kako ubuduće 
ne moramo ašikovati napolju već u kući. Štaviše su nam dodijelili 
i naročitu sobu. Zato, uđi slobodno, bez stida i ustručavanja. 

Ali, kako, kad je Sejfula po prirodi stidljiva osoba? Ipak je ušao. 
A od stida i drugih nepotrebnih emocija štitila ga je Zuhra. S njom 
se osjećao tako rasterećeno, tako opušteno pa i bez pretjeranog 
stida. Znao je: ako upadne iznenada u kakvu emocionalnu krizu, 
ona je tu i lahko će ga izbaviti. Pozdravio se i malo proeglenisao s 
ukućanima, a zatim tetka reče da, ako žele, mogu ići u sobu kako 
bi ašikovali nasamo. Pričali su o zgodama i nezgodama proživlje- 
nim otkako se nisu vidjeli. Zuhra je prenijela novosti iz Mokropolja, 
ako ih je uopće i bilo. On je njoj kazivao o događajima vezano za 
štrajk radnika i o njegovom isključenju iz KPJ. To je Zuhru veoma 
razočaralo, jer joj se sviđao Program Partije i ideali za koje se bore 
njeni članovi. Iskreno je željela i sama postati član. Ali sada, kad ni 
on više ne spada u njihove redove, kad je isključen, i njena želja za 
članstvom je splasnula. 

- Eto šta je životi šta su ljudi. Začas sve pokvare pa i ono lijepo, 
najljepše — rekla je. Onda je posegnula u džep i izvadila popriličnu 
sumu novca. 

- Čuj me sad, Sejfula. Ja tebe već smatram kao svojim mužem. 
Pričao si mi o svojim primanjima u firmi, koja su jako tanka. Pogo- 
tovo dok ne završiš za majstora. A ja imam nešto svoje ušteđevine, 
koju sam sticala na razne načine. Ona je u ovom času potrebnija 
tebi nego meni. Molim te, nemoj me pogrešno shvatiti, ali uzmi je 
i slobodno njome raspolaži. Smatraj to našim, zajedničkim novcem. 

Sejfula je razrogačio oči u čudu kad je vidio u Zuhrinim rukama 
toliki novac, a još kad je čuo i njene riječi, koje su ga dirnule do 
srca, rekao je: 

— Zuhra, hvala ti što prema meni iskazuješ toliko povjerenje i 
toliku nesebičnost. Ali ja tvoj novac zaista neću i ne mogu uzeti. 
Još zvanično nismo muž i žena i takav postupak ne bi mi dozvolila 
moja savjest. Usto, kao što znaš, davno sam prefurao godinu staža 
u mojoj firmi i sad su mi se primanja povećala. Primam pola maj- 
storske plaće, a to je već nešto. S tim sredstvima ne moram da se 
patim ni za šta. Molim te, ne tjeraj me na takav čin. 

- Dobro -— kazala je ona i vratila novac u džep. A sad, ne bi bilo 
loše da konkretnije popričamo o našim planovima za budućnost. 

Zapravo, ja tu i nemam Bog zna šta pričati. Ali bih voljela da se 
ti jasno i glasno odrediš o tom pitanju. Da ne budem vječito u 
neizvijesnosti i da i sama, u skladu s tvojim planovima, mogu nešto 
određenije planirati u životu. 

- Hm, draga Zuhra. Nema se tu šta naročito predviđati ni pla- 
nirati. I najbolje isplanirana budućnost često ne zavisi samo od 
onoga ko je planira već od niza vanjskih uticaja i okolnosti na koje 
čovjek najčešće slabo može uticati. Kod mene se sve lahko unapri- 
jed zna. Čim završim za majstora, a to znači čim namirim tri godi- 
ne šegrtovanja, vraćam se u Mokropolje. S bratom Emkom bih želio 
otvoriti stolarsku radnju, primiti za početak još jednog ili dva rad- 
nika i raditi narodu stolariju. Vremenom, ako to bude moguće, 
posao proširivati. . 

- A ja, a šta će biti sa mnom, medu moj medeni? Nisi valjda 
mene zaboravio? Ili, ne dao Bog, otpisao?!... — prekide ga brižno 
ona. 

- Ma ne, Zuhra. Nisi me saslušala dokraja. Ovo što sam ti ispri- 
čao bilo je na poslovnom planu. A na intimnom planu sasvim se 
razumije, čim budem došao zastalno u Mokropolje, prvo ću Zzapro- 
siti tvoju ruku i oženiti se s tobom. To su svi moji planovi. 

Jednostavni, zar ne? Samo, daj Bože, da se ostvare! Ja bih bio pre- 
zadovoljan, i presretan. 

- Ima tu nešto što me brine — reče snuždeno ona. 

- A štaje to? - upitat će on. 

- Šta ako me ne mogneš isprositi? Ako me moji jednostavno ne 
dadnu za te?! 

- Onda, hm... Onda ću te ukrasti, oteti... Uzet ću te za ruku i 
odvesti kući. Neću pitati više nikoga, ili šta?! 

— E, takvog te volim, mili moj mužiću! Isto to sam mislila i ja... 
- reče | hitro, nalik srni, đipi s kreveta, obisnu mu se oko vrata i 
cmoknu ga dvaput, u svaki obraz po jednom. Zatim nastade nevi- 
đena ljubijada i izlivi nježnosti, bez riječi. Skoro do ponoći. Slijedio 
je tužan rastanak i dogovor za sutrašnji sastanak u isto vrijeme i 
na istom mjestu. 

Vraćajući se u baraku, Sejfula je ponosno i s radošću razmišljao 
o tome kako Zuhra u Sarajevu nosi minđuše i burmu, njihove Zzaru- 
ke, te broš, rođendanski poklon. Da to barem može da vidi njegova 
majka. Kako li bi bila sretna i ponosna. Radost u srcu pričinjavao 
mu je noćašnji razgovor sa Zuhrom: njena ljubav, vjernost i toliko 
poštovanje prema njemu. "To je rijetka osoba. Izuzetna i plemeni- 
ta. Sretan sam što je imam i što će mi biti žena!" S tim mislima se 
raspremio i pošao na spavanje. 

Rastajali su se nakon subotnjeg ašik-sastanka. Sutra je prva 
nedjelja otkako je Zuhra kod tetke u gostima. Dogovorili su se da 
Sejfula dođe do Zuhbre i da pođu u obilazak i upoznavanje grada. 
Problem je što ga je i Sejfula slabo upoznao Za ovo više od godinu 
provedenu u njemu. Odlučili su da ga upoznaju zajedno. Znali su 
da ga ne mogu upoznati za jedan dan. Ali, Zuhra će boraviti kod 
tetke još najmanje tri nedjelje. Barem će zajedno obići, vidjeti i 
uživati u dijelu ljepota Sarajeva. Pogotovo je šteta ne upoznati okol- 
ne planine, ljepotice. Na nekima su bili, a neke će tek posjetiti. A 
sutradan su krenuli od centra grada, prošetali Baščaršijom i upo- 
znali mnoge zanatlije, njihove radnje i proizvode. Prošli su pored 
baščaršijske česme i završili u nekoj aščinici. Tu su pojeli ćevape, 
popili boze i tako pronašli prijeko potrebno osvježenje od ljetnih 
vrućina. Na polasku Sejfula bi htio da plati, a Zuhra ni da čuje: 

- Sve što pojedemo i popijemo dok smo zajedno, ja ću da platim. 
Ne bude li tako, ja ću se naljutiti na te, i to ozbiljno. 

Sejfuli ne bi pravo da ga djevojka tako često čašćava. Ali šta 
može kad ona želi tako? 

S Baščaršije otišli su u Gazi Husrev-begovu biblioteku i džami- 
ju. Bili su oduševljeni onim blagom koje su vidjeli. Puni utisaka 
nastavili su šetnju obalom Miljacke sve do Gradske vijećnice. S 
oduševljenjem su je razgledali pa nastavili ka Bembaši. Na tom 
mjestu je bio nekakav han, kupalište i mnogo veselih izletnika, 
osobito djece i omladine. Tu im je duša bila puna rahatluka te su 
se uz sokove zadržali oko tri sata. U jednom trenutku ona reče: 

- Eto, ne stanuješ daleko od moje tetke, a još nisam imala pri- 
liku upoznati tvoje mjesto stanovanja. Stvarno, nije fer što me nisi 
pozvao sebi u goste. A tako bih voljela znati gdje stanuješ i vidjeti 
tvoju sobu. Nadam se, mili, da ćeš mi ispuniti želju i iz ovih stopa 
povesti me u goste? 

On se snebivao neko vrijeme. Ipak je ona Sultanićka, agina kćer- 
ka. I kako sad da je povede u trošnu baraku, u onakav brlog i nered? 
Možda sretnu neke i od onog ljudskog ološa, koji se sakuplja kog 
Galine. No, pod njenim upornim pritiskom morade. 

- Dobro, ljubavi, pristajem. Ali, molim te, nemoj mi se smijati i 
rugati. Baraka u kojoj stanujem je stara i u veoma lošem stanju. 
Tvoje ponižavanje ne bih mogao podnijeti. 

— Šta?! — dreknu ona. — Zar misliš da sam ja takva osoba? Ti kao 
da me poznaješ samo jedan dan. Osobe koje se rugaju drugim oso- 
bama ili ih ismijavaju, smatram neodgojenim i veoma lošeg karak- 
tera. 

Ipak, nije mogao da je odbije. Došli su u njegovu sobu i u strahu 
od svakojakih susjeda odmah zaključali vrata. Ona je rekla: 

- Uopće ti nije tako loše stan kako si bio zakijametio. Znam, ti 
bi više volio imati zamak. No, u tom slučaju morao bi biti kralj. Ili, 
u najgorem slučaju, kraljević, he, he. 

Ubrzo su svukli obuću i opružili se na krevetu. Zatim su se volje- 
li dugo, dugo, ni od koga ometani. Nisu bili ni svjesni kad i kako su 
komadi odjeće klizili s njih na pod. Ostali su gotovo goli. Na trenu- 
tak su izgubili pamet. Ona je stenjala i stalno ponavljala: 

- Uzmi me, uzmi, živote moj!.. 

I, desilo se! Ono što u normalnim okolnostima ne bi nipošto 
učinili. Ono, što neki pametni stariji insani kažu: "Vatra i slama ne 
mogu nikako zajedno — a da se ne upale!" No, kriva je ljubav i 

mladost. A sada, šta bude, bit će! Nadali su se, ipak, ne ono s naj- 
težim posljedicama, jer su se toga čuvali — koliko su znali i mogli. 

- Uh, šta uradismo! - uzdahnuo je Sejfula. 

- Svejedno bi se to jednom desilo. Ionako nam je suđeno da 
budemo muž i žena — rekla je pomireno i zadovoljno Zuhra. 

Sljedeće nedjelje posjetili su Trebević. Željeli su da uživaju u 
osami i prirodi. Držali su se za ruke i šetali planinskim stazicama, 
pazeći naročito da ne zalutaju u gustim nepreglednim šumama. 
Kad su bili pored manjeg krasnog jezera, sjeli su u travu prošaranu 
cvijećem da se odmore. Slušali su cvrkut ptica dok su u zelenoj 
jezerskoj vodi lovili svoje likove. Osluškivali su kako šuma diše. 
Onda su osluškivali kako im srca kucaju, kao jedno. Zatim im se 
desilo nešto slično kao i prošle nedjelje u njegovom sobičku. 
Poljupci, zagrljaji, nesvjesno raspremanje i na kraju, ljubavni čin. 
Kada su završili, nisu se smjeli pogledati. Bili su ljuti na sebe zbog 
nedostatka samokontrole, ali su znali da se to ipak desilo njihovom 
voljom. Znali su da je ljubav jača od njih i - da će im se to stalno 
ponavljati, kad god budu sami i imadu priliku za to. Na povratku 
su svratili u stari planinarski dom, popili mirisni lipov čaj i fijake- 
rom se vratili u Sarajevo. Zuhra ga je povela tetkinim ukućanima 
na posijelo i na večeru. Tako je izričito zahtijevala tetka jutros pri- 
likom Zuhrinog polaska od kuće. Bili su izgladnjeli, a večera obilna 
i ukusna. Uz večeru pričali su ukućanima o svojim doživljajima na 
Trebeviću. 

Jahorina im je bila zajednička želja i boravili su naredne nedje- 
lje na njoj. Riječima bi bilo teško opisati dojmove koje su ponijeli 
s te čuvene planine. Uživali su na njoj cijeli dan, a uvečer bilo im se 
od nje teško rastati. I, konačno, posljednju nedjelju prije njenog 
povratka kući odlučili su provesti do podneva na Ilidži, a poslije 
podneva na Vrelu Bosne. Pozvali su Fajzu i Mevludina da im se 
pridruže, što su oni rado prihvatili. Na Ilidži su šetale posebno 
dame, a posebno muški, Dame su imale neke svoje teme, a muški 
opet svoje, Kad su izgladnjeli, ručali su u jednom ugostiteljskom 
objektu da bi se odmah nakon ručka fijakerom uputili na Vrelo 
Bosne. Po dolasku dva-tri sata su šetali i razgledali sve ono po 
čemu je ovo, Bogom dato, izletište čuveno. Zatim su našli zgodno 
mjesto pored vodeii sjeli. Mevludin i Fajza su ponijeli roštilj, usput 

su kupili ćevapa, ražnjića i sokova. Svi su se potrudili da pronađu 
drva, potpale vatru i roštiljaju uz tihi, fini razgovor. 

- I mi smo se vjerili — rekla je Fajza. - Uskoro bi trebala i svad- 
ba. 

- Čestitamo! - povikaše uglas Sejfula i Zuhra. 

Nakon čestitanja ponovo se javi Fajza: 

- Ljuta sam na svoje drugove i drugarice, što su te isključili. 
Plakala sam od muke pošto sam se vratila kući. Kakve zaista ima 
veze vjersko ubjeđenje sa socijalnom pravdom? Nikakve, baš nika- 
kve! Ama, daj ti onim zaguljenim dokaži... 

- Mene je toliko naljutila ta nepravda i glupost - umetnu se 
Mevludin — da sam predlagao Fajzi da u znak protesta oboje napu- 
stimo Partiju. 

Onda smo razmislili i zaključili kako ipak nije rješenje napusti- 
ti je i predati je zaguljenim tvrdolinijašima već treba ostati član i 
boriti se svim snagama unutar Partije protiv svega što u njoj ne 
valja kao i protiv loših komunista. 

Na polasku sa izleta Sejfula i Zuhra pozvaše drage prijatelje da 
ih posjete u Mokropolju, a pogotovo da im dođu na svadbu. 

— E, to nikako ne bismo htjeli propustiti - rekoše skoro uglas 
Mevludin i Fajza. . 

Tog dana Sejfula i Zuhra odlučiše se oprostiti po povratku sa 
izleta. Tetki na konak doći će Avdaga, a sutra poslije doručka odvest 
će Zuhru kući. Bilo bi bolje da tu večer ne ašikuju i da ih Avdaga ne 
vidi skupa. Pomalo su ga se stidjeli oboje iako im je on bio najdo- 
bronamjerniji od cijele Zuhrine familije. Rastanak je bio bolan i 
težak. Ali za takvo nešto nije bilo lijeka. 

19. 


Bio je utorak, rano ujutro. Sejfula se spremao da krene na posao. 
Baš tad neko pokuca na vrata. Pomislio je da je otac kad se vrata 
širom otvoriše. Na trenutak ih posve zaklopi krupna Musina fi- 
gura. 

- 'Bro jutro! Izvini, znaš li gdje ti je otac? Hitno bi mi trebao. 
Znaš, on je na bolovanju i evo par dana ne odlazi na posao, a nema 
ga ni u stanu. I ja sam već duže na bolovanju, pa se ne viđamo na 
radnom mjestu. Molim te, ako ga danas vidiš, reci mu da me oba- 
vezno posjeti. 

- Hm, a što to meni govoriš? Imaš Galinu, reci njoj! — uzvrati 
Sejfula, s ironijom i drskošću u glasu. 

- Ne, nema ni nje u stanu. Jučer nas je obavijestila da odlazi na 
tri-četiri dana prijateljici u Novi Sad. 

Odlazeći na posao, Sejfula uzgredno pokuca na očeva vrata. 
Niko nije odgovarao. Uhvatio je za šteku, ali vrata su bila zaključa- 
na. U stanu doista nije bilo nikoga. Do radnog mjesta i dobrim dije- 
lom na poslu bio je zaokupljen mišlju: gdje li je otac, zbog čega ga 
traži neženja Musa i kako to da je baš sad Galina otišla prijateljici 
u Novi Sad, ni manje ni više već na tri-četiri dana? Nije ni znao da 
je otac na bolovanju, jer slabo kontaktiraju, a inače se uopće ne 
posjećuju. Uvečer je odlučio da obiđe oca, da se raspita o kakvim 
se zdravstvenim problemima radi i da mu prenese Musinu poruku. 
Pogotovo sad kad nema Galine, jer je zbog njenih neprimjerenih 
ispada i prekinuo sve odnose s ocem. Čim je vraćajući se s posla 
pokucao, čuo je očev glas da je slobodno. Ušao je, selamio se s 
njime i upitao za zdravlje. 

- Hah, šta da ti kažem? Znaš da sam bio polomljen u onoj straš- 
noj nesreći na poslu, kad se čitava gomila cigle obrušila na me. Ovo 

su, svakako, posljedice te nesreće. Boli me kičma, koja je tada naj- 
više stradala. Ali, idem svakodnevno kod ljekara i sada se osjećam 
mnogo bolje. Uskoro bih trebao na posao. Kako ti, sine? 

— Znaš, babo, svratio sam da ti kažem da te nešto hitno traži 
Musa. Zamolio me da ti to prenesem — reče umjesto odgovora Sej- 
fula i spazi pred ocem tek otvorenu litrenjaču votke, iz koje je nali- 
vena, ali još netaknuta, jedna čaša. Začudo, gotovo pa nevjerovatno, 
bio je sam. 

- Jahhh... ja — ušeprtlji se otac. - Vidjeli smo se danas. Sve, sve 
će biti uredu. Nego... Hajde sjedi. Sad ću ja nama zgotoviti nešto 
večere, Znaš... 

— Ne, babo, ne trebaš se zahmetiti. Ja se skrenuo u aščinicu idu- 
ći s posla i malo prezalogajio. Umoran sam. Danas smo imali mno- 
go posla pa bih nešto ranije legao. I sutra me očekuje naporan dan. 
Allahimanet! 

Sutradan je kao grmljavina topovskih granata u svim sredstvi- 
ma informisanja u Sarajevu, a i mnogo šire, odjeknula senzacio- 
nalna vijest: "U Sarajevu opljačkana Državna banka! Jedan službe- 
nik banke ubijen u pucnjavi, dok je velika količina novca i zlatnih 
poluga opljačkana i odnesena u nepoznatom pravcu! Policija uhva- 
tila osumnjičene za pljačku: Zvonka Nargilića, Adema Pivića i Pave- 
la Gorgona, a za osumnjičenim Asimom Golom, zvanim Kokuz, 
Kerimom Mršom, zvanim Drpa, i Musom Musićem, zvanim Bećar, 
još se traga.' Uvečer, pošto se vratio s posla, Sejfulu je pred vratima 
barake čekala žandarmerijska patrola. Odvezli su ga u Zandarme- 
rijsku stanicu i tamo dva čitava sata ispitivali. Pitanja su bila veza- 
na za oca i njegov život, detaljno, otkad Sejfulu služi pamćenje pa 
do današnjeg dana. Od žandara je saznao da su u banci pronađena 
dva dugmeta s očeve košulje, jer je ubijeni službenik Ramiz Kortić 
pružao otpor pljačkašima, te i nekoliko pramenova njegove kose, 
koja je poslana na vještačenje. Nakon ispitivanja Sejfulu su pustili 
da ide u stan, s napomenom da se ne smije nigdje udaljavati iz 
Sarajeva, dok mu Žandarmerijska stanica ne dozvoli. 

Sutradan je kupio novine. Iz njih je saznao sve ostalo vezano za 
ovu nevjerovatnu pljačku. Izjavu za sredstva informisanja dao je 
žandarmerijski istražni inspektor. On je rekao da su drugi službe- 
nici banke, po naređenju pljačkaša, ležali na podu. Ramiz Kortićje 
pružio otpor i na njega je pucao Zvonko Nargilić i s dva metka 

usmrtio ga na licu mjesta. Tada mu se svukla čarapa s lica, a služ- 
benik Nikola Karić vidio mu je i zapamtio lice. Opisao ga je, nacrtao 
i u njemu su žandari prepoznali poznatog kriminalca, koji je odslu- 
žio neke sudske kazne za počinjena krivična djela. Zatim su u žan- 
darmerijskoj Arhivi pronašli podatak da je prije dvije godine sta- 
novao kao podstanar u kući do banke, udaljene od banke svega 
tri-četiri metra. Provjerili su i ustanovili da su vlasnici odselili u 
Tursku, a kuću su pod kiriju ponovo iznajmili Zvonku. Onda je 
Zvonko s drugim osumnjičenima iz podruma kuće do jedne zaklju- 
čane prostorije u banci prokopao tunel. Iz te prostorije popeli su 
se na tavan i noć uoči pljačke probili rupu na plafonu. Kroz tu rupu 
spustili su se u knjigovodstvenu prostoriju banke, tu sačekali dola- 
zak službenika na posao i zaskočili ih. Kako je bilo rano ujutro, u 
banci nije bilo klijenata. Žurno su pokupili veliku sumu novca, veli- 
ku količinu zlata i istim putem se vratili, otkuda su i došli. Žandari 
su brzo locirali i uhvatili Zvonka, prije nego što je uspio pobjeći, a 
pod neoborivim dokazima on je sve priznao i odao ostale osum- 
njičene. Tako je žandarmerija uhapsila Adema i Pavela, a prema 
Zvonkovoj i Pavelovoj tvrdnji gotovo sav novac i zlato odnijeli su 
Musa, Asim i Kerim. Zandari smatraju da su oni pobjegli u neku od 
obližnjih planina i za njima se traga. 

Dva dana nakon pljačke banke Sejfula je uzeo dan dopusta i u 
pritvoru posjetio oca. U za to predviđeno vrijeme žandari su mu 
dozvolili da priča s ocem u četiri oka pola sata. Otac mu je ispričao 
sljedeće: 

— Ono, sine Sejfula, što je sigurno, i u šta ne-smiješ nikada da 
sumnjaš jeste - da sam apsolutno nevin i da s pljačkom banke 
nemam ama baš nikakve veze! Molim te, prenesi to i našoj famili- 
ji kod kuće. Sve su mi ovo napakovali Zvonko, Musa i ostali. Samo 
bi oni mogli potvrditi da sam nevino optužen. Moja nesreća je što 
nemam alibi za taj dan. Cijeli taj dan preležao sam zbog bolesti u 
stanu. A kako tu nema Galine, nema ko ni da posvjedoči. Dugmad 
s košulje i vlasi kose uzeo je neko od učesnika pljačke. Mogli su to 
učiniti kad god su htjeli, ali su to uradili vjerovatno noć-dvije uoči 
pljačke. Danima ranije slušao sam kako planiraju izvršiti pljačku 
dotične banke. Zvali su, i to vrlo uporno, i mene. Mislio sam da se 
šale, i sve sam odbijao na šegu. Nažalost, sad tek vidim da su misli- 
li ozbiljno. Za mene ne brini, ni ti ni oni kod kuće. Izdržat ću, 

navikao sam na loše u životu. Na advokate i ne pomišljaj, zato što 
su suviše skupi. I da prodate svu sirotinju koju imamo, ne biste mi 
mogli pomoći. Dakle, dobit ću ga po službenoj dužnosti. A oni iona- 
ko imaju tako snažne dokaze protiv mene, da mi ni najskuplji advo- 
kati ne mogu pomoći. Stoga, ponavljam, ne trošite uzalud pare. Moj 
spas bi bio samo ako bi rekao istinu neko od pljačkaša. No, pozna- 
vajući ih, ne vjerujem u to. 

Sejfula se na rastanku izgrlio i izljubio s ocem. Odlazio je od 
njega očiju punih suza. Sad je znao, bio siguran sto odsto, da otac 
nije učestvovao u pljački banke i da je nevino optužen. Oduvijek 
mu je bio naklonjen i, pored svega, jako ga je volio. Dapače, sad 
više nego ikad. Dobro je znao da mu je život odmalehna bio otrov- 
na kora hljeba, a ova sad najotrovnija. Odlučio je sve učiniti da ga 
spasi ili da mu barem pomogne, bilo na koji način. Kad bi mogao 
- založio bi i svoj život za njegovo spasenje. Samo kako, kako mu 
pomoći?! Onda se zapitao: "A kakva je Galinina uloga u svemu ovo- 
me? Nije li i ona, i koliko, umiješana u sve ovo?" Zatim bi se sjetio 
kako je upravo ona najviše pomagala ocu kad je ono doživio tešku 
nesreću. Pitala ga, prala i presvlačila kao malo dijete. Upravo je to 
otac više puta naglasio. Ne, nema ona s time nikakve veze. Ne smi- 
jem, bez čvrstih dokaza, griješiti dušu. Svevišnji Bog sve vidi, i sve 
zna. Na kraju — on će nam svima suditi. Po svojoj pravdi. Najvećoj. 
I najpravednijoj pravdi, od svih pravdi. 

Sejfula je nastavio da radi i da živi jer, živjeti se mora. S vreme- 
na na vrijeme tražio bi od Halila i Habila dozvolu da odsustvuje s 
posla kako bi posjetio oca u pritvoru. Zbog težine krivičnog djela 
koje su počinili osumnjičeni i zbog velikog zanimanja javnosti oče- 
kivao se sudski postupak u najkraćem roku. Državni tužilac je izja- 
vio da protiv optuženih postoje nepobitni dokazi o počinjenom 
krivičnom djelu i da se tu nema šta odugovlačiti. Potrebno je pri- 
mijeniti članove Krivičnog zakona, i to je to. Suđenje je zakazano 
za mjesec i po dana. Pavelu i Ademu su dodijeljeni advokati po 
službenoj dužnosti. Zvonko je unajmio privatnog advokata, dok će 
se, ne budu li do tada uhićeni, Musi, Asimu i Kerimu suditi u odsu- 
stvu. Zvonko i Pavel su na početku saslušanja tvrdili da je bankar- 
ski činovnik Ramiz napao Adema i dok je trajao fizički obračun, 
Adem je potegao pištolj i ubio Ramiza. Očito su unaprijed ubistvo 
planirali pripisati Ademu, sve do trenutka kad se pojavio svjedok 

Nikola Karić, koji je-tvrdio da je vidio ko je ubio Ramiza. Pred nepo- 
bitnim dokazima Zvonko je priznao zločin i predao žandarima 
pištolj iz koga je pucao u bankarskog činovnika. Tako za državnog 
tužioca ni ovaj slučaj više nije sporan. O svemu u Vezi s ovim slu- 
čajem Sejfula je pismima redovno obavještavao svoje ukućane kao 
i Zuhru. Majci, bratu i sestri teško je bilo podnositi saznanje da im 
je glava porodice pljačkaš banke i da je u pritvoru. U Mokropolju 
to se smatralo velikom sramotom, ne samo za počinioca već i za 
cijelu njegovu familiju. SVIM Ademovim ukućanima bilo je teško 
nositi tu sramotu, biti žigosan od malograđanske sredine. To što 
Sejfula u pismima prenosi svoje mišljenje da Adem nije kriv, mož- 
da jeste tako, a možda i nije. Ali koga briga, sve dok ljudi upiru 
prstom u njih, kao u lopovsku porodicu. I to će biti tako sve dok 
Sud ne bi dokazao drugačije i oslobodio Adema svake krivnje, u 
šta ukućani plaho i ne vjeruju. U međuvremenu od kuće su javili 
Sejfuli da se Esma udala za Adila i da su oboje sretni mladi supruž- 
nici. Oboje rade kod Salke pekara, nemaju mnogo u materijalnom 
smislu, ali se vole, imaju mnogo ljubavi u srcima i to im je dovoljno 
za sreću. 

Četiri dana nakon pljačke Državne banke u svom stanu se poja- 
vila Galina. Istog dana došla je s Marijom Gorgon u Sejfulinu sobu. 
Suze su joj oblile lice, a ona se bacila Sejfuli u zagrljaj jecajući iz 
sveg glasa: 

- Oh, daragaj Sejfula, što to bilo?! Što takoj nam zdelal Adem? 
Što nas obrukal, jadan nje bil?! Kuku menja, jadnaja, sirotaja, što 
da rabotam samaja bez njega?! Lele!... 

Sejfula se sažali na jadnu Galinu pa stade da je tješi kako će sve 
biti uredu, da bulazni kojekakve gluposti, ne bili je umirio. A onda 
je zaridala i Marija, žaleći svoga Pavela. Od te kuknjave i lelekanja 
Sejfulu zabolje glava pa je izišao na ulicu u šetnju, ostavljajući u 
sobi, kako je mislio, dvije ucviljene žene. Neka se isplaču i izjadaju 
jedna drugoj, možda im bude lakše. Otad je imao s Galinom zajed- 
ničkih nastupa pred žandarmerijom kao i zajedničko prisustvo 
samom suđenju tako da su se na neki način, za Sejfulu silom prili- 
ka, sprijateljili. Ona bi često tugovala za Ademom i dolazila kod 
Sejfule ili bi ga molila da dođe kod nje jer još uvijek teško podnosi 
samoću i veliku tugu. Malo-pomalo molila bi ga i tjerala da s njom 

objeduje. Tvrdila je da sama od žalosti gotovo ništa ne može okru- 
šiti. 

- V društvu kak-tak. No, kagda s toboj ja jedu, Sejfula, u menja 
apetit očenj harošij, he, he. Zato, nikagda se ne ustručavaj, stalno 
priđi da jedemo zajedno. Ti za menja budeš aperitiv, ili kak papri- 
ka, ljutaja feferonka, he, he. 

A Sejfula bi odlazio kod nje samo kad bi ona dolazila po njega i 
kada bi uporno insistirala na tome. U protivnom, plašio se da bi 
mu mogla priređivati neprijatne histerične scene, a kakve je poka- 
zala da umije činiti. Otkad je došla od navodne prijateljice iz Novog 
Sada, Sejfula je primijetio da Galina uistinu živi sama i da iz njenog 
stana nije izašao nijedan muškarac, osim njega i ponekad žandari, 
dok su je ispitivali. Imponovalo mu je to, iako je bio siguran da to 
ne čini iz vjernosti prema ocu, a još manje zato što ga je žalila. Iz 
samilosti, ako bi ga zamolila, katkad bi joj učinio kakvu malu uslu- 
gu: nacijepao i unio drva, otišao u trgovinu po vreću brašna ili u 
apoteku po lijekove i slično. Katkad bi kupio namirnica i poklonio 
joj. A zapravo, nije htio da jede njenu hranu, i da to izgleda kako je 
materijalno iskorištava. Smatrao bi to velikim grijehom. 

Sa Zuhrom se redovno dopisivao. Najteže mu je palo od svega, 
otkako s njom ašikuje, javiti šta mu se desilo s ocem. Bilo ga je 
neopisivo stid. Znao je kakve će to posljedice imati po njihovu lju- 
bavnu vezu. Znao je kakva je to sramota za njegovu porodicu, pogo- 
tovo u očima njezine aginske, plemićke, porodice. Ionako su s viso- 
ka gledali na njegovo porijeklo, a sad sigurno Za njega neće htjeti 
ni da čuju, i Zuhri nipošto ne bi dozvolili, niti oprostili, da se uda 
za njega. Bio je to svileni gajtan, smrtni, završni udarac njihovoj 
ljubavi. Prije tri dana dobio je od nje pismo. U njemu je pisala: 

"Najdraži moj Sejfula! Nm 

Otkako si mi ono javio tužnu vijest za tvog oca, niti čestito spa- 
vam, niti jedem, niti gdje izlazim. Samo plačem. Znala sam da će 
članovi moje porodice, a koji su protiv naše ljubavi, takvo nešto 
jedva dočekati, Tako je i bilo. Čim su saznali od nekoga, odmah su 
likovali, iskalivši svoju pakost i zlobu prema meni, prvoj. Najgori 
u tome je Behko. Odmah je to kazao Veliji. Istog dana su došli u 
dućan i toliko toga ružnog i pogrdnog su izgovorili o tebi i tvojoj 
porodici, da su me rasplakali kao malu bebu. Razboljela sam se od 
tuge da tri dana nisam mogla ustati iz postelje. Majka mi je rekla: 

'Kćeri, oni ne samo da su nedavno bili naši kmetovi već su sad | 
lopovi, hajduci. Zaboravi! Nikada ti ne bih oprostila a nekamoli 
halalila udaju za sina tog haramije!' Ružno i teško mi je reći, ali 
otad sam ih zamrzila: i Behku, i majku, i sve one koji su protiv tebe 
i naše ljubavi. Iznenadio me i Avdo. I on je prema nama postao 
ravnodušan. Neki dan, dok smo bili sami u trgovini, ovako mi reće: 
'Sestro! Ti znaš koliko te volim. Za tvoju sestrinsku ljubav zaista 
bih učinio mnogo. Dosad sam bio naklonjen onom tvom Sejfuli, 
samo radi tebe i tvoje sreće. Sad više nisam. Još bih ti savjetovao, 
nakon ovoga što mu je otac učinio, da dobro razmisliš da li da 
nastaviš s njim. Nema tu sreće! Teška srca moram priznati da su 
mati i Behko bili u pravu. Velija je tvoja prava prilika. Naravno, to 
je samo moje dobronamjerno mišljenje. A ti odluči sama. Šta god 
odlučiš, uvijek ćeš ostati moja voljena sestra. I kakvu god odluku 
da doneseš u vezi s tim, niti ću te voljeti manje niti više!' Eto, tako 
stvari stoje s mojom porodicom. A što se tiče ostalog svijeta ovdje 
u čaršiji, neprijatelji vaše familije likuju, a prijatelji su uz vas i s 
vama suosjećaju. Ja živa ne mogu zamisliti da se udam za Veliju. 
Radije bih u mezar legla. Zato bih voljela da dođeš kući i da od tebe 
lično čujem šta o svemu tome misliš, šta nam je činiti. Ja se samo 
uzdam u Boga i u tebe! S tobom u mezar, u mezar, ako treba! Znam 
da očekuješ očevo suđenje, ali čim prođe, molim te, sjeti se kako je 
meni. I dođi, što prije dođi, ako želiš da me zatekneš živu! 

Drago mi je da se udala Esma i da su sretni u braku! Maloprije 
sam saznala od prijateljice Almase Čičić, vjerovatno je poznaješ, 
da ti se sutra večer ženi brat Emko, s onom Razom. Otac joj radi u 
Fabrici tekstila "Basma", Mislim da se prezivaju Mulić, ili tako neka- 
ko. A, možda su ti o svemu tvoji već javili. 

Dragi, najdraži moj Sejfula! Kad bih mogla izvaditi srce iz nje- 
dara, najradije bih ti ga poslala. Ovako, šaljem ti najljepše želje, da 
ti oca oslobode, jer ja vjerujem da je nedužan, i šaljem ti vreli, 
vreli poljubac, odavde do Sarajeva! Tvoja i nikad i ničija više: 

Zuhra, jedina!" 

Osvanuo je lijepi petak. Septembarski. Osunčan i nasmijan. 
Toga dana u Sarajevu je zakazano suđenje pljačkašima Državne 
banke. Sejfula je od gazde tražio i dobio slobodan dan. Pred Sud je 
došao u društvu s Galinom i Marijom. Bilo je dosta znatiželjnog 
svijeta, koji je htio prisustvovati suđenju. Naročito je bio velik broj 

novinara, što samo kazuje s koliko pažnje je široka javnost pratila 
ovo suđenje. Suđenje je počelo u osam sati, bez kašnjenja. U Sud 
su žandari doveli osumnjičenike: Zvonka, Adema i Pavela. Sve je 
bilo dobro pripremljeno i suđenje je teklo kao podmazano. Držav- 
ni tužilac je iznio svoje mišljenje, odbrana svoje, svjedoci svoje. 
Zatim se Sud, zajedno s porotom, povukao na polusatno vijećanje. 
Čim su se vratili, sudija je rekao da ustanu i otpočeo s čitanjem 
presuda. Zvonko Nargilić, osuđuje se na osamnaest godina strogog 
zatvora. Ako vrati šestinu ukradenog novca, kazna mu se smanju- 
je na dvanaest godina; Musa Musić, Asim Golo i Kerim Mršo osu- 
đuju se na po dvanaest godina zatvora. Ako se u roku od tri mje- 
seca prijave žandarmeriji i vrate svaki po šestinu opljačkanog 
novca, kazna im se smanjuje na četiri godine. Adem Pivić i Pavel 
Gorgon osuđuju se na kaznu zatvora u trajanju od osam godina. 
Ako vrate, po jednu šestinu opljačkanog novca, kazna im se sma- 
njuje na dvije godine zatvora. Za vrijeme čitanja presuda, Zvonko 
i Pavel su sve vrijeme glave držali oborene, kao da se stide ili boje 
pogledati u bilo koga. Jedino je Adem bio sve vrijeme nasmiješen 
i vedar, kao da se ne radi o suđenju i njemu već o tamo nekim 
nepoznatim ljudima, s kojima on nema blage veze. Čim su pročita- 
ne presude, sudija je rekao prisutnima da sjednu. I nastao je kraći 
tajac. Onda je upitao: 

- Ima li neko da mu šta nije jasno u vezi sa suđenjem? 

Sejfula se nagnu prema službenom advokatu svoga oca i zamo- 
li: 

- Molim Vas, pitajte Časni Sud do kad je potrebno vratiti otu- 
đeni novac, da bi se osuđenicima smanjila kazna, kako stoji u pre- 
sudi? 

Advokat ponovi pitanje sudiji, a ovaj reče: 

- Ako osuđenici, ili neko drugi umjesto njih, vrati otuđeni novac 
u vremenu dok traje izdržavanje kazne, osuđenicima će vremenske 
kazne biti umanjene za onoliko vremena koliko je navedeno u pre- 
sudi. 

- Hvala, Časni Sude! 

I dok se službeni Ademov advokat zahvaljivao sudiji, jedna 
misao se, nalik crvu u crvljivoj jabuci, uvrtjela Sejfuli u glavu pa 
burgija li, burgija. Ne da mu mira i ni trenutka otud ne izlazi. Ta 
misao glasi: "Ja mogu spasiti oca, ako vratim šestinu otuđenog 

novca! Kako? Odem u inostranstvo, za dvije godine mogu zaraditi 
potrebnu sumu i njemu se smanji robije čak za šest godina. Dakle, 
robijao bi samo dvije godine. Ali, kako otići? Lahko. U Americi već 
imam tečića Juska, sina očeve sestre Melće. Već me dvaput dosad 
zvao da pođem s njim. Meni, budali, bilo žao ostaviti Bosnu iu njoj 
maglovito, sumorno Mokropolje. E, baš sam bio blento! Moji mi 
pišu da je kod kuće. Pitat ću ga i, pravac Amerika! Spasiti nevinog 
oca, to je moja sveta dužnost: i kao sina, i kao čovjeka, i kao musli- 
mana! Onda se sjeti Zuhre. | osjeti toliku bol - kao da mu je neko 
Zario nož u srce. A zar ti nije sveta dužnost ispuniti zavjet zaruka 
i oženiti se s njome?! | kao čovjeka i kao muslimana? Jeste. I to je 
sveta dužnost! Koja dužnost je svetija? To je dužnost prema ocu! 
Dužnost prema Zuhri ću ispuniti tako što će me ona čekati dvije 
godine, i kad se vratim: oženit ću se s njome! Tako ću ispuniti obje 
dužnosti. Tako neću biti griješan ni prema jednom od njih dvoje. 
A ako Zuhra iz bilo kojeg razloga ne pristane da te čeka tako dugo? 
Eh, onda ona ne ispunjava svetu dužnost prema meni. I ja tu ništa 
ne mogu učiniti. Tad je to do nje, do njene volje i savjesti." S tom 
granitnom odlukom Sejfula je te noći krenuo na spavanje. 

20. 


Kad se posljednji put vidio s ocem, pored ostalih novosti, 
ispričao mu je i kako ima namjeru uskoro otputovati na rad u 
Ameriku. Ali mu nije ništa kazivao s kojom namjerom to čini. Niti 
mu je pričao o Zuhri i svome odnosu prema njoj. No, otac je bistar 
čovjek pa bi, vjerovatno, lahko mogao prozrijeti Sejfulinu namje- 
ru i da je pravi razlog njegovog odlaska u Ameriku zapravo on, 
tačnije, njegovo prijevremeno izbavljenje s robije. Ali ništa ne 
reče. Otac je šutio, zagledan u neku, samo njemu znanu, tačku i 
misleći neke, samo njemu znane, misli. Bio je psihički veoma 
odsutan, čak moglo bi se reći: psihički rastrojen, u nekom svom, 
samo njemu znanom, Sejfuli nedokučivom, svijetu. Ni ličio nije 
na onog Adema sa suđenja: veselog, prkosnog i nasmijanog. I 
njegova šutnja bila je nedodirljiva. Ne mogavši s njime usposta- 
viti prisniju komunikaciju, Sejfula ga na polasku čvrsto zagrli, a 
on samo prošapta: 

- Neka te dragi Bog čuva, sine Sejfula! 

Do okončanja šegrtskog staža i do proglašenja majstorom sto- 
larom, Sejfuli su ostala nepuna četiri mjeseca. Tada može da bira: 
ostati raditi kao majstor kod gazda-Habila ili se vratiti kući i otvo- 
riti vlastitu stolarsku radionicu. Usto se oženiti prekrasnom 
Zuhrom, imati porodicu, širiti poduzetništvo i biti sretan. No, dali 
mu je sudbina dodijelila baš takav životni put ili mu je dodijelila 
nešto sasvim drugo? Trnje ili ruže? Majka ili maćeha? Bilo šta, 
samo nema stajanja. Zato valja ići sudbini u susret. Iz istog razloga 
je Sejfula zamolio vlasnika da mu odobri desetodnevni odmor, 
zadnji odmor dok ima status šegrta. S obzirom na Sejfulin sasvje- 
stan rad i želju da ga zadrži kao stalnog radnika, gazda-Habil mu 
je odobrio, bez riječi prigovora. Na polasku Galini je rekao da 

odlazi kući na odmor punih deset dana. Dok ga je na odlasku grli- 
la i ljubila u oba obraza u očima joj je vidio razočarenje, tugu, alii 
nikad presahlu pohotu. 

- Jedva čekam kad buđeš prišal! — bile su njene zadnje riječi. 

Dok je ranije, putujući kući ili od kuće u Sarajevo, primjećivao 
zanimljive osobe, njihove razgovore i postupke zatim pitoresknu 
prirodu Bosnine kotline i brda s obje njene strane, ovaj put Sejfula 
nije opažao ništa, osim svojih briga i problema. Tako mu se činilo 
da je sanjao mlade vojnike i njihov šaljiv razgovor s isto tako mla- 
dim i lijepim seljančicama kao i sav taj zanimljivi šareni svijet. Kao 
da je prije pet minuta sjeo u fijaker u Sarajevu, a izišao u Mokro- 
polju. Kod kuće je zatekao svadbeno veselje. Emko se oženio prije 
dva dana i svi su zbog toga bili veseli. Ali i tužni zbog nedavne 
Esmine udaje. Grleći ga, majka je kroz suze rekla: 

- Snaha iz kuće, snaha u kuću. Esma nam se usrećila. Našla je 
sebi hairli muža, mašallah! Boga mi, i Emko je sebi doveo ljepoticu. 
I pametnicu. Blago njemu s njom. 

Za Adema niti je pitala niti je voljela da ga ko spomene. Isto tako 
i Emko. Kad je Sejfula jednom zazinuo o njemu, Emko ga je odmah 
prekinuo: 

- Znam! Sve o njemu znam! Molim te, ne uzimaj ga u usta preda 
mnom, ako želiš da se ne zamjerimo. 

Zubru je zadnjim pismom obavijestio o svome dolasku. Dogo- 
vorili su ašik-sastanak istog dana uvečer ispod njenog prozora. 
Odlučio je da joj odmah ne kazuje o svojoj odluci da spašava oca iz 
zatvora. Bolje da je još posmatra, voli i uživa u druženju s njom. A 
odlazak u Ameriku i rastanak s njom su ružne novosti. A za ružne 
novosti nikad nije kasno. Neka to bude tamo negdje na kraju, pred 
sami povratak u Sarajevo. Samo, ta teška atmosfera, ta slutnja sko- 
rog rastanka kao da je od prvog dana visila tu negdje, u zraku. | 
sputavala ih, čineći ih tužnim, bezvoljnim, nesretnim. Riječi nisu 
htjele iz njih, ni osmijesi, iskreni, od srca osmijesi, nisu htjeli na 
lica. Rastanak im se nadvio iznad glava poput Damoklovog mača. 
Tako je bilo svih tih dana njegovog boravka na dopustu. Čak i onog 
dana kada su uspjeli izmaći radoznalim pogledima i ušetati se u 
šume visokih brda što okružuju varoš. Tog dana zadnji put su se 
voljeli, do kraja i bez ostatka. I opet na njen nagovor. Tog dana 
zadnji put joj je brao tratinčice, od njih pleo Vjenčiće i kitio joj 

prekrasne plave uvojke. Ali toga dana istovremeno su se osjećali 
kao da su na nečijoj dženazi. Suze su im plivale po zjenicama, obo- 
ma. 

A sutradan je poručio Jusku da bi želio da se nađu u Gerdovoj 
gostionici. Imao bi s njim o nečemu popričati. Kad je ušao u gosti- 
onicu, Jusko je već sjedio za stolom. Pred njim je stajao dupli 
konjak. 

— Bujrum, rođače! - obradova se Jusko, izgrli se sa Sejfulom i 
uzviknu: — Konobar, molim još jedan dupli konjak, za mog mlađeg 
brata! 

— Ali, Jusko, ja ne pijem alkohol! - pobuni se Sejfula. 

— Piješ, piješ. Dok si sa mnom pit ćeš, a poslije... kako hoćeš! Jesi 
I' muško il' nisi? 

I Sejfula je pio s rođakom. I začudo, svidjelo mu se to ljuto piće. 
Osjećao je ugođaj toplote i opuštenosti. A grijala ga i opuštala upra- 
vo ta neobična tekućina u čašici. Sjetio se oca. Istovremeno je počeo 
da ga razumijeva, ali i da se ljuti na sebe. Osuđivao je ponekad oca 
i sva zla i poniženja koja su mu se dešavala pripisivao je alkoholu. 
Osim toga, alkohol je i veliki grijeh u islamu. Pa ipak, čovjek je 
griješno biće. Nema ga ko ne griješi. Ljudi kažu da grijeh ne ulazi 
u usta već iz usta. Ko zna! Dosta će Bog i oprostiti. Velikodušan je 
On. Dok je tako razmišljao, rođak je naručio još jednu turu. Uto se 
javi krupan glas iz ćoška. Tu se nalazila tri mladića. Sjedili su, pijuc- 
kali neko piće i počeli dobacivati uvrede. Tek sad Sejfula prepozna 
Veliju. Ponavljao je više puta: 

- Konobar, ne donosi im konjak. Nije konjak za seljačine! Done- 
si im kakve govnare, jali brlje. To je za njih! 

Jusko i Sejfula su se pretvarali da ih ne opažaju. Nastojali su da 
ne obraćaju pažnju na neotesance, kako su ih zamišljali. Jusko je 
upitao 

Sejfulu zbog čega ga je zvao. Tad mu Sejfula ispriča sve u tanči- 
ne, I kako bi učinio sve na svijetu, a što je u njegovoj moći, ne bi li 
ocu uskratio koju godinu zatvorske patnje. 

- Trebao si poći sa mnom još kad sam te prvi put zvao. Nema 
frke, buraz. Ni sad nije kasno. Pogotovo kad je daidža u pitanju. 
Moramo mu pomoći, moramo ga otud izbaviti. Ja ostajem u Bosni 
još mjesec ili najviše dva. Kad pođem, zvat ću te. 

- Šta trebam još od dokumenata? 

= Ništa, brate. Ići ćeš sa mnom, i to kao "slijepi" putnik. Za to ti 
nisu potrebni nikakvi dokumenti. Sve ćeš dobiti tamo, u Americi. 
Nemoj da brineš. Sve je sigurno da sigurnije biti ne može. 

Uto od stola u ćošku doletje kutija šibica, pogodi Sejfulinu čašu 
konjaka i proli mu je u krilo. Sejfula je vidio kad ju je zavitlao Velija. 
Dara je prevršila mjeru! Strpljenju je došao kraj. Tad Sejfula podviknu: 

- Hej, papak! Zašto provociraš?! 

- Papak ti je ćaća! Sa'š da vi'š ko je papak, konju jedan! - uzvra- 
ti žestoko Velija i pođe na Sejfulu. 

Sejfula skoči, podbaci stolicu pod zamahnutu Velijinu ruku, a 
zatim mu složi stolicu po glavi. Velija se u trenu nađe na podu, 
raskrvavljene glave. Tad naletješe dvojica Velijinih pajdaša. Nisu, 
jadni, znali da je Jusko tamo u Americi dobro izučio borilačke vje- 
štine. Utren ih poslaga na pod kao proštace. Zatim otvori vrata 
kafane pa kako bi koji ustajao, on bi ih zaždio nogom u zadnjicu, 
da bi izletjeli na ulicu kao da su katapultirani. Zadnji se pridiže 
okrvavljeni Velija. Jusko pokaza glavom Sejfuli na njega. Sejfula se 
zatrča pa i on iz sve snage razvali nogom u stražnjicu umišljenog 
tatinog sinčića. Velijaga izletje naglavačke na sokak i uzora nosom 
debeo sloj prašine. Čim se pridigoše, trojka se razbježa u nepozna- 
tim smjerovima. Pratio ih je Juskov grohotan hihot. 

Sutradan je zadnji dan Sejfulinog boravka na dopustu. Prekosu- 
tra ujutro vraća se u Sarajevo. Zato sutra mora obaviti najteži i 
najmrži zadatak u svom životu. Mora saopćiti Zuhri svoju odluku 
o odlasku u Ameriku. Našli su se po dogovoru ispred pekare. Na 
Zuhri su blistale zaruke. Zlatna burma i smaragdne minđuše. Zuhra 
je kupila od Esme pecivo, malo su s njom popričali pa su krenuli 
prečacem Zuhrinoj kući, pored rječice i Mujaginog imanja. Sami, 
ni od koga ometani, zaklonjeni livadama i rastinjem, ambijent 
kakav je Sejfuli odgovarao za ovakav razgovor. Želio je da ga Zuhra 
razumije. Možda ga i podrži u njegovoj odluci. To ga je ohrabrilo 
da započne razgovor na tu temu: 

— Zuhra, moj otac je nedužan, a osuđen je na osam godina teške 
robije. ! 

— Znam, pisao si mi o tome. 

- Ako neko za njega vrati pokradeni novac i zlato u omjeru 
jedne šestine, skratit će mu šest godina robije. Ako to ne učinim ja, 
nema ko drugi. To je moja i ljudska i sinovska i vjerska dužnost. 

-— A kako to misliš učiniti? 

- Otići ću s tečićem Juskom u Ameriku. On tvrdi da za dvije 
godine mogu zaraditi taj novac. Tad bih se vratio u Bosnu i nema 
te sile, osim Božije, naravno, koja bi me od tebe rastavila. Molim 
te, sačekaj me još samo te dvije godine! Ne udaji se, a ja ti se kunem 
da ću se vratiti i da ćemo biti sretni! 

- Lijepo ti to zboriš. I to jest tvoja dužnost prema ocu. Kad bih 
bila na tvom mjestu, vjerovatno bih i ja tako učinila. Što se pak 
mene tiče, ja bih te čekala cijelu vječnost. Ama, shvati jedno. Od 
sutra više ništa ne zavisi od mene. Moji ionako više za te neće ni 
da čuju. Pitanje je samo dana kad će me na silu udati za Veliju. Od 
sutra za me postoje samo tri mogućnosti. Prvo, da se udam za te i 
da s tobom negdje pobjegnem. Drugo, da umrem. I treće, da se 
udam za Veliju, što je za me ravno ovom drugom. Znam da ti nemaš 
izbora. Ali, vidiš i sam da jednako tako ni ja nemam izbora. Mi smo 
oboje žrtve. Žrtve robovanja tradiciji i raznim predrasudama. Naša 
ljubav je zabranjena. Mi se ne smijemo uzeti. Zar to nije glupost?! 
Najveća glupost koju čovjek može zamislititi?! 

— Da, kad bolje razmislim, sve je tako. To znači da je ovo zadnji 
dan našeg ašikovanja. Ne mogu reći naše ljubavi. Jer da se volimo, 
to nam niko ne može zabraniti. Ja ću jedino tebe voljeti dok sam 
živ. Samo tebe, zauvijek! 

— Lja ću tebe, srećo moja, nesuđena! Kako naši planovi odjed- 
nom padoše u vodu i raspršiše se poput mjehura sapunice. A samo 
do prije nekoliko dana mislili smo da nas niko i ništa ne može 
rastaviti i slomiti našu nježnu, a iskrenu ljubav. Zaista, sve što je 
ljudsko, nesigurno je, krhko i slabo. Snažno je i vječno samo što je 
od Boga. 

Šetajući prešli su preko jednog drvenog mostića na suprotnu 
obalu. Hodajući dalje, došli su do drugog drvenog mostića preko 
koga se ponovo vraćaju na prvu obalu. Potočić ispod mostića usah- 
nuo je od dugih ljetnih suša. Ali tu je blizu i Zuhrina kuća. Ne bi bilo 
dobro da ih njezini vide zajedno. Bilo bi belaja, za oboje. A to nijed- 
no u ovom času ne bi željelo. Dakle, vrijeme je za rastanak. Kakav 
rastanak? Trajni? Privremeni? To samo Bog zna. Zasad je to rasta- 
nak. Težak, pretežak, i za nju i za njega. Bilo je vrijeme za dug opro- 
štajni poljubac. Plakali su oboje. Ona je skinula minđuše i burmu. 
Njegove zaruke. Uvijek bi ih nosila pred njim. A sad mu ih vraća. 

— Ne, nećemo ih vraćati! — reče on. — Ja ću tvoju burmu čuvati 
kao uspomenu na te, zauvijek. A ti s mojim zarukama čini po svo- 
joj volji. 

Vratila je zaruke u džep, ne smijući ga pogledati. 

- Zbogom, Zuhra! I ne zaboravi me! 

- Zbogom, Sejfula! I ne zaboravi ni ti mene! — prošaptala je. 

Pošla je. Pa zastala. Po drvenoj ćupriji zaškripale su njezine 
kožne, srmom ukrašene, nanule. U Zuhrinim nebeskoplavim očima 
vidio je beskrajnu tugu, tugu kakva se može vidjeti samo još u 
očima ranjenih, umirućih životinja. "Oh, oprosti mi, Zuhra, što je 
beskrajna sjenka tuge prekrila našu prošlost, našu sadašnjost i 
našu budućnost!" pomislio je. 

Još neko vrijeme gledao je šarene basmali dimije kako se udvor- 
nički laskavo povijaju oko njenog djevojačkog struka, vragolasto 
milujući njezin propupali stas, sav vlažan od mladosti. A onda mu 
se učinilo kao da se nad njim zaklopio beskrajni okean tišine i 
samoće. 

Pokušao je pokrenuti olovne noge. Jedva da su poslušale. Kao 
da su tuđe. Ili kao da su i one na njega ljute, zbog nečega. Vraćao 
se kući istim onim putem kojim je maločas došao s njom. I... kako 
se osjećao? Teško bi bilo definisati osjećanje u tadašnjim trenuci- 
ma. Pokušajmo: jadno, bijedno, čemerno... Možda ovako: kao car 
ili kralj koji je izgubio državu! Ili kao: komandant koji je izgubio 
vojsku! Ma, još jadnije: izgubljeno, besmisleno... A kako li bi se 
osjećao da je zadržao nju, a izdao rođenog oca? Pa, vjerovatno isto, 
ili još i gore. Ako gore uopće može biti. Dakle, golema nesreća ga 
je čekala, i ovako i onako. Da li se mogla izbjeći? Ne. Da li je on 
krivac za nju? Ne. A ona? Ne, ni ona. Očito, neizbježan usud! Rekao 
je sebi: "Sejfula, idemo dalje. Potisnimo u svijesti, barem na neko 
vrijeme, Zuhru. Uprimo sad svim snagama da spasimo oca" 

Kod kuće je zatekao familiju na okupu. Majku, brata i snahu. 
Snaha je bila ljepuškasta. Djelovala je kao ozbiljna, pametna i pri- 
stojna osoba. 

— Pa šta ima, brate, kako novi život? Jeste li se navikli jedno na 
drugo ti i snajka? - obratio se Emki i snahi. 

— Dobro je! Navikli smo se! — povikali su skoro uglas. 

- Promijenio sam radno mjesto. Više ne radim u trgovini - 
nadoveza se Emko. 

- Čuj! A zbog čega? 

- Ah, oženio Ibro sina Muradifa pa zaposlio i sina i snahu. Ispa- 
doh ja višak! Al' eto, i meni je ovako bolje. Sad sam s puncem u 
"Basmi", I plaća mi je nešto veća. Sve u svemu, nije loše. Živi se 
nekako. 

- A Esma? — obratio se majci pitanjem sadržanim u intonaciji. 

- Dobro je. Pozvala nas je sve večeras na posijelo. Ako si i ti 
mušterija poći s nama? 

— Rado, majko. 

- A šta ima kod tebe, sine? Mislim... hoće I' uskoro biti slatke? 

- Nažalost, neće majko. Ali, duga je to priča. Bolje da ne pričam. 

Svi ga znatiželjno pogledaše, a on zašutje. Izgledao je zamišljen, 
a misli mu začas odlutaše daleko, čak do nje, do voljene Zuhre. 
"Kako li je njoj sad? Misli li ona na me?" — pitanja su se rojila, neza- 
ustavljivo, sama od sebe, pitanja bez odgovora. I on se zakrenu 
ustranu kako ukućani ne bi vidjeli suze što su plivale po očima. 

Esma i Adil lijepo su ih ugostili. Živjeli su kao podstanari u neve- 
likom stanu. Oboje su i dalje radili u pekari. Izgledali su sretno i 
zadovoljno. Sejfula bi s Adilom rado popričao o partijskoj ćeliji, i o 
partijskim aktivnostima općenito, mokropoljske partijske ćelije. 
Ali mu se takav razgovor u ovoj situaciji činio neprikladnim, paje 
radije o tome šutio. Vjerovatno je i Adil mislio slično te ni on nije 
počinjao razgovor na tu temu. U ugodnom razgovoru i u prijatnoj 
atmosferi zadržali su se gotovo do ponoći. 

Kako je fijaker za Zenicu polazio tek u devet sati, Sejfula je imao 
dovoljno vremena da se naspava, spremi, pozdravi i izljubi sa svi- 
ma i krene na stajalište. Do Sarajeva je uglavnomi žmirio, malo spa- 
vao, više kunjao. U mislima su mu najčešće bile dvije osobe: Zuhra 
i otac. Onda se sjeti Galine i kako ona drži ključ tajne o pljački 
Državne banke. "Siguran sam, ona mnogo Zna. Samo kad bi htjela 
progovoriti. Siguran sam — Galina je ključ istine, ključ svega!" 

ZLI. 


Na poslu je bio malo pospan i malo umoran od svega što mu se 
događalo kod kuće. Najviše mu je smetalo što nije mogao da ne 
misli na Zuhru. O čemu god bi razmišljao, misli bi se kao za inat 
vraćale njoj, Zuhri. Ali, čemu sad to? Želio je rastanak i sad ga ima. 
Nije čak obećala ni da će ga čekati te sporne dvije godine. Dapače, 
kazala je da je samo pitanje vremena kad će je njeni na silu udati 
za Veliju. Zar ne bi bilo bolje da sad misli na ono što ga u skoroj 
budućnosti očekuje ovdje u Sarajevu, a u vezi je s ocem? Sve misli 
i sve snage treba usredsrediti kako bi se njemu pomoglo. Odsad će 
se truditi da tako i bude. Galinu je izbjegavao iako je Znao da će ga 
ona salijetati sve više. Ali tu njenu seksualnu opčinjenost njime 
treba znati pametno iskoristiti. Spreman je na sve, kako bi spasio 
oca. Čak i na lažnu ljubav s njom, pod uvjetom da kaže ko je sve 
umiješan u namještaljku ocu. I da to sve pismeno ispriča, a na kra- 
ju ovjeri svojim potpisom. Još da u to ubijedi i Mariju, eh!... Bio je 
siguran daje u to umiješana i Marija. A kad bi njih dvije napisale i 
potpisale takve izjave, lahko bi na to navele i Pavela. 1 to bi bilo to. 
Otac bi bio slobodan. Sejfula ne bi morao ići u Ameriku. No, veliko 
je pitanje da li će one na to pristati. Teško! Ipak, on će sve pokuša- 
ti - što je u njegovoj moći. 

Galina je dolazila, jutrom i večerom, zvala ga na doručak i na 
večeru. On se vješto izvlačio, uvijek izmišljajući neke razloge, pogo- 
tovo je to uvjerljivo činio uvečer kad bi zbilja s jaranima Mevludi- 
nom, Sejom i Ramom izlazio u šetnju ili u neki ugostiteljski objekt. 

Sejfula nije imao namjeru pisati Zuhri, štaviše nije niti pomi- 
šljao na to. Bilo bi to kao da joj stavlja otrov u ranu. Od nje 

očekivati pismo također nije imao pravo. Uostalom, šta bi jedno 
drugom i pisali, sad, kad su jedno drugom, dok je bio kod kuće, 
rekli usmeno sve šta su imali reći, kad su rekli i posljednje: zbo- 
gom!? Pa ipak, iznenađenju nije bilo kraja kad je u petak, vraćaju- 
ći se s posla, u sandučetu za poštu zatekao njezino pismo. Požurio 
je u sobu, zaključao vrata i počeo naglas da ga čita. U njemu je 
stajalo: 

"Jedina ljubavi, i jedina srećo moja, Sejfula! 

Prije nego što sam odlučila da ti pišem, dugo sam se dvoumila 
da li da to činim ili ne. Prvo, jer je logično da ovo pismo više nema 
nikakvu stvarnu svrhu. Nema, jer smo na našem zadnjem sastanku 
usmeno rekli jedno drugom sve što smo smatrali da bismo treba- 
li reći. Drugo, tada smo jedno drugom rekli: zbogom! A to je uvijek 
zadnja riječ koja se izgovori kad se dvoje zauvijek rastaju. Treće, ti 
si uzročio naš rastanak, makar kakav human i opravdan razlog iza 
toga stajao. I bilo bi logično da se ja zbog toga na te ljutim. Među- 
tim, ja se zbog takve tvoje odluke uopće nemam pravo ljutiti. Čak 
sam ti rekla da bih najvjerovatnije i ja isto postupila da sam se 
našla u tvojoj situaciji. Pa zbog čega ti onda pišem?! Evo zbog čega. 

Jer sam jedino tebe u životu iskreno voljela, volim te i voljet ću 
te! Tako će biti dok sam živa, neovisno šta mi još život i sudbina 
budu priređivali. Kome sam se nadala? Tebi! O kome sam sanjala 
i maštala? O tebi! Koga sam beskrajno željela? Tebe! Kome sam 
vjerovala? Tebi! Kome sam se radovala? Tebi! Nakon našeg rastan- 
ka više nemam niti koga voljeti, niti se kome nadati, niti koga sanja- 
ti, niti o kome maštati, niti koga željeti, niti kome vjerovati, niti se 
kome radovati! Pitam se: ima li takav život više uopće smisla? Vri- 
jedi li ga takvog živjeti? I uvijek dolazim do zaključka: ne vrijedi! 
Pa što onda sama sebi ne oduzmem takav život? Ima više razloga. 
Kao prvo, vjernica sam. A u islamu je to kod Boga neoprostiv grijeh, 
kazna: Džehennem! Kao drugo, osramotila bih svoju familiju, što 
bi po mom mišljenju, s obzirom na njihov odnos prema meni, bila 
najmanja šteta. Kao treće, ispunila bih želju Veliji, koji bi likovao 
zbog toga. Dakle, usprkos svemu i svima, ja ću i dalje živjeti. A kako 
ću živjeti? Živjet ću tako kao da i ne živim. Kao da sam mrtva. Vege- 
tirat ću kao biljčica. Nikad više neću razlikovati dan od noći, ljeto 
od zime, sreću od tuge, zdravlje od bolesti, život od smrti. Jedino 
šta ću uvijek priželjkivati i čemu ću se radovati jeste: smrt! 

Uzrok tome ipak nisi ti. Ali, jesu — ljudi! 

Ljudi su me toliko razočarali. Ljudi su me toliko ranili. Ljudi su 
me živu učinili mrtvom! 

Učinili su to mnogo puta dosad. A najočitiji primjer za to jeste 
srijeda - kad su me moji zaručili za Veliju! A dotući će me danas, 
kad me udaju za Veliju! Danas će biti veliki svatovi. Danas će biti 
raskošna svadba. Danas će se neki veseliti. A ja to ništa primijetiti 
neću. Neću ni moći jer, bit ću živa - a mrtva! 

I u životu i u smrti samo tvoja, jedino tvoja i - uvijek tvoja! 

Zuhra Sultanić" 

Čitajući pismo, Sejfula nije ni primijetio kad je zaplakao. Uglav- 
nom, dok ga je pročitao, bilo je svo mokro od suza. Tada je duboko 
uzdahnuo i naglas rekao: 

- Dakle, dušmani su udali Zuhru! Udali su je za najvećeg primi- 
tivca! O, Bože moj, ima li te?! Zašto si dozvolio takvo nešto?! Zašto 
si dozvolio takav grijeh?! 

Nesvjesno je navukao kaput i izišao plačući na sokak. Iz svojih 
jazbina za njim su čudeći se pohrlile Galina i Marija. A on je tuma- 
rao sarajevskim sokacima. U jednom trenutku kroz maglu od suza 
ugledao je natpis: Gradska kafana. Ušao je bez razmišljanja, skoro 
pa nesvjesno. Naručio je duplu rakiju. Ispio je nadušak. Zatim još 
jednu duplu. I nju je trgnuo bez ostatka. Oko njega se stala okreta- 
ti kafana. Nalik ringišpilu. Kad je htio naručiti treću duplu, neko 
mu je iza leđa rukom zatvorio usta. Okrenuo se i jedva prepoznao 
Galinu. Rekla je: 

- Dosta! Njet više piča! Zavtra nužno rabotat. Idemo... Idemo 
kuči. 

Uhvatila ga je ispod mišice i povela. A on je tražio litar rakije od 
konobara. Galina je rekla da ima u stanu votke. Svejedno, on se nije 
dao pokrenuti bez litrenjače. Tek kad su mu je dali, krenuo je s 
Galinom. Na sokaku je malo došao do sebe i Galina ga nije morala 
nositi do stana. Odvela ga je u svoju sobu. Nalila im je po čašu 
votke. Nije se nećkao. Htio joj je pogledati dno, no, Galina mu je 
zadržala ruku i rekla: 

-— Njet tako bistro. Noč dugaja. Piti buđemo polako. 

I pili su. Te noći mogla je od njega raditi šta je htjela. Bio je 
skrhan tugom i usto nije bio vičan alkoholu. Zato se tako brzo 

opijao. Ona se polahko svlačila. Zatim je, komad po komad, svlači- 
la njega. Kad su ostali goli, rekla je: 

— No, hajde da vodimo ljubov! 

- Šta?! 

- Skažem: ljubov, seks... Ti i ja!. 

A Sejfula nije bio sasvim pijan pa je sve razumio. Rekao je: 

— Ne, neću da vodim ljubav s tobom. Nikada! 

Kad je Galina shvatila da joj nikakvo ubjeđivanje neće pomoći, 
predložila je: 

— Ja znaju, Sejfula, skoljka ti ljubiš otca i što bi ti vsjo dal da 
spasiš njega. Ja znaju mnoga. No, jesli ja progovorim, ja tebja pomo- 
gnem oko toga, pod jednim uslovom. 

— Kojim? — upitao je on, gotovo se otrijeznivši. 

- Hm, eto, njevažno. Ti znaeš, Sejfula, i ja popila mnoga i gava- 
rim same gluposći. Nazdravlje! - kucnula je čaše i popila dobar 
gutljaj votke. 

Popio je i on. A zatim je dugo insistirao da ona progovori o 
zavjeri prema njegovom ocu. No, za Galinu je ta tema te noći bila 
završena. Šutjela je kao zalivena. Onda su samo pili. Čim Sejfula 
nije više mogao pružati otpor, ona ga je stala pipati pa grliti i lju- 
biti. Na kraju ga je popela na se. I pod velikom dozom alkohola 
Sejfula je te noći vodio ljubav s Galinom. S kakvim učinkom, e to 
oni najbolje znaju. 

Poslije svega što mu se dogodilo prethodne noći sutradan je 
Sejfula bio na poslu kao slomljen. Vukao se kao prebijeno kuče. 
Cijeloga dana je razmišljao o onome šta mu je sinoć rekla Galina i 
zaključio: "Odsad ću piti samo umjereno. I kad bude htjela da vodi- 
mo ljubav, postavljat ću uvijek samo jedan uvjet: da kaže istinu o 
mome ocu. Tako ću je privoljeti da progovori. No, dani su prolazi- 
li, oni se družili i pili, Galina htjela seks sa Sejfulom, a on uvijek 
iznova postavljao jedan isti uvjet. Ona se tad povlačila i šutjela. 
Međutim, Sejfula nije odustajao. Odlučio je biti istrajan. Kako kažu: 
ko čeka, taj dočeka! 

Čekajući ne bi li Galina progovorila, Sejfula je svake nedjelje 
redovno posjećivao oca u Zatvoru. Danas mu je rekao: 

- Babo, za mjesec dana odlazim s tečićem Juskom u Ameriku. 

- A šta ćeš tamo, sine, kad za oko dva mjeseca postaješ majstor 
stolar? Tad će za te biti kruha i ovdje, u izobilju. 

- Znam, babo. Ali želim zaraditi toliko novca da namirim onu 
šestinu pa da te puste iz zatvora. 

Otac je zaplakao kao dijete: 

- Zar radi mene, sine moj?! Sejfula moj! - pa dodao: — Ne čini 
to radi mene. Ja to nisam zaslužio. Molim te, Sejfula, ne čini to! 

- Ništa ne brini, babo. Ti si moj otac. I nijedna žrtva koju prine- 
sem na oltar za te, nije velika! 

— A cura, sine? A Zuhra, ona dženetska hurija? 

— Kako ti, babo, znaš za nju? 

- Eh, sine. Znam, zato što te volim. Jednom sam ušao u sobu kad 
tebe nije bilo. Na stolu sam našao pismo. Bilo je od neke Zuhre. 
Nije to bilo lijepo od mene, ali sam pročitao. Eto, kako znam. 

— Znam, babo, da su te nevinog optužili! Sve ću žrtvovati, pa i 
nju, da te otud izbavim. To je moja dužnost prema roditelju. 

Otac mu je pohitao u zagrljaj. I dalje plačući, poljubio je sina u 
čelo. 

Pošto se sutra večer vratio s posla, zapazio je da ga na hodniku 
čekaju Galina i Marija. 

- Pridđi k nami na večeru i piče. Htjele bismo s toboj o kak čemu 
razgovarati — rekla je odlučno Galina. 

Odmah je pretpostavio o čemu se radi. Nabrzinu se istuširao, 
obukao i pohitao u Galinin stan, i ne odmorivši se od napornog 
radnog dana. 

Večerali su utroje, uz popriličnu količinu votke. Obje su bile 
dobro raspoložene. Pile su mnogo, šalile se i smijale. U jednom 
momentu Galina reče: 

— Nu, Sejfula, mi smo htjele progovoriti o nameštaljki tvajemu 
otcu. A ti s nami, zauzvrat, budeš vodil ljubov. Jesli tak možna? 

— Jah, slažem se. Za tu namještaljku svakako zna i Pavel. Može-. 
te li i njega nagovoriti da potpiše vašu izjavu? 

— Ništa lakše od toga -— reče Marija. 

- Znate li šta je razlog te su i moga oca upetljali u to? 

— Oni hotjeli da istragu navedu na krivij trag. I tagda vsja krivi- 
ca padnet na tvajego otca. No, oni nje znali što Nikola videl kagda 

Zvonko ubil Ramiza, pa su to dumali pripisati tvajemu otcu. Eta 
pravij razlog — objasni Galina. 

Ona je već imala spremnu olovku i papir te je napisala izjavu: 

" Ja, Galina Stroncev i Marija Gorgon dajemo sljedeću izjavu. 
Vidjele smo svojim očima kad su se učesnici pljačke Državne ban- 
ke u mome stanu dogovarali da svu krivicu za pljačku svale na 
Adema Pivića — koji nije niti znao za pljačku banke, pa tako nije 
mogao u njoj ni učestvovati. Dok je Adem ležao sasvim pijan, Zvon- 
ko mu je s košulje otkinuo dva dugmeta, koja je kasnije ostavio u 
banci na mjestu zločina: Dok je Adem ležao pijan, bez svijesti, Musa 
mu je rukom počupao nekoliko pramenova kose, koje je također 
ostavio na mjestu zločina. Ovu izjavu može potvrditi i Pavel Gor- 
gon, koji je također prisustvovao spomenutim dešavanjima u 
mome stanu. Svjesno, dobrovoljno i pod punom moralnom i kri- 
vičnom odgovornošću izjavu dale: 

1)  Galina Stronceva 

2) Marija Gorgon 

3) 

Ali, Galina i Marija nisu htjele na izjavu staviti potpise prije 
seksualnog čina sa Sejfulom. Tek kad su bile zadovoljne s grupnim 
seksom i kad je Sejfula obećao seks kad god one požele, stavile su 
i svoj potpis. Pod brojem tri ostavile su prazan prostor gdje bi se 
trebao potpisati Pavel Gorgon. 

Sutradan je Sejfula zatražio, i dobio, slobodan dan. Prvo su otiš- 
li kod pisara koji je Galininu i Marijinu Izjavu lijepo i pravilno sro- 
čio. Od pisara uputili su se zatvorskim vlastima i zatražili da i Pavel 
potpiše zajedničku izjavu. Na Marijin nagovor Pavel je pristao bez 
riječi. Zatim su tu izjavu odnijeli u Državno tužiteljstvo, pa službe- 
nom advokatu i na kraju u Sud koji je donio presude učesnicima 
pljačke Državne banke. 

Izlazeći iz Suda, primijetio je žandarmerijsku patrolu, čekali su 
njega. Pozvali su ga da smjesta pođe s njima u Žandarmerijsku 
stanicu. Tamo mu je komandir žandarmerije saopćio tužnu vijest. 
Tog jutra u zatvorskoj ćeliji u kojoj je izdržavao kaznu - objesio se 
njegov otac, Adem Pivić. 

— Uspravio je krevet, za njegov vrh vezao komad čaršafa i tako, 
nažalost, oduzeo sebi život. Primi moje saučešće! A sad, ako želiš, 
možeš poći po njegove stvari - rekao je pomalo ganuto komandir 
Milisav. 

Odmah je brzojavom obavijestio porodicu i pozvao Emku u 
Sarajevo. Porodica nije željela da Adema voze i sahranjuju u 

Mokropolju. Tako je on sahranjen u jednom gradskom groblju u 
Sarajevu. Sahrani su prisustvovali Sejfula, Emko, dvadesetak rad- 
nih kolega i poznanika te, ucviljene, Galina i Marija. Nakon džena- 
ze Emko se vratio u Mokropolje, a Sejfula je dobio tri slobodna 
dana koja je koristio u Sarajevu. Za to vrijeme posjetio je očevog 
službenog advokata, koji mu je obećao da će se sudski postupak 
protiv pljačkaša Državne banke obnoviti. Nakon mjesec dana to se 
i dogodilo. Na tom procesu Adem Pivić je rehabilitovan, to jest 
oslobođen svake odgovornosti za pljačku banke, a Musa Musić i 
Zvonko Nargilić su dobili još po godinu robije za namještaljku Ade- 
mu Piviću. U međuvremenu su u Nikšiću uhapšeni Musa, Asim i 
Kerim. Odmah su sprovedeni u Sarajevo na izdržavanje zatvorske 
kazne. 

22. 


Ta tri slobodna dana Sejfula se osjećao prazno i izgubljeno, Naj- 
više ga je takvim činilo saznanje da je izgubio Zuhru, i da ne treba 
ići u Ameriku. Sad ne mora ići kako bi zaradio novac i spasio oca. 
Eh, da je znao, ne bi se rastajao sa Zuhrom. A kako bi mogao znati?! 
Sve je to sudbina, Sejfulina crna sudbina. Rane je liječio alkoholom, 
uglavnom s Galinom i Marijom. Često se opijao i sam, do besvijesti. 
Kupio bi kakve rakije, najčešće brlje, zaključao se u svoju sobu i 
alkoholom liječio tugu, osjećaj besmisla i suvišnosti na ovom svi- 
jetu. Katkad se nosio mišlju da pođe s rođakom u Ameriku i tamo 
započne život iz početka. A onda bi iz njega progovorilo drugo ja. 
Bilo je negatorski raspoloženo. Pitalo bi: "A šta ćeš sad u Americi? 
Tuđi svijet. Nepoznati ljudi, nepoznat jezik, običaji, druga tradici- 
ja, vjera, drugi poslodavci... Sve tuđe i drugačije. Dok se navikneš, 
prođe pola života. I dok nešto postigneš, prođe i ona druga polo- 
vina. Ispade: gdje si bio? Nigdje! Šta si radio? Ništa! I kad ćeš onda 
živjeti? Nikad! Onda, Sejfula, gdje si, tu si. Bolje sjedi i šuti. Dokje 
otac bio živ i u zatvoru, tvoj odlazak tamo imao bi smisla. Sad nema, 
nikakvog!" I pobijedilo je to drugo ja! Kad ga je nakon mjesec i po 
dana pozvao rođak Jusko da se pripremi i da za koji dan trebaju 
krenuti, on je brzojavom odjavio da se predomislio i da ipak osta- 
je u Bosni. Tako je rođak otišao bez njega. A on se opijao, orgijao 
sa Galinom i Marijom i čekao da za koji dan napuni tri pune godine 
šegrtskog staža pa da ga gazda primi za stalno kao majstora stola- 
ra. No, ko da ga primi, kad je postao alkoholičar, ovisnik. Čovjek 
koji na posao dolazi nenaspavan, mahmuran i sav podbuhnuo. 
Jedva se drži na nogama i poslovođa Halil strahuje da bi mogao 
izazvati na poslu kakvu nesreću. Dvaput je u kratkom vremenskom 
razdoblju zakasnio na posao, jedanput nije bio u stanju ni doći. 

Zbog tog izostanka dobio je od gazde zadnju opomenu pred otkaz. 
Malo-pomalo, zapostavljao je i vjerske obaveze. Zbog pijanstva je 
prestao odlaziti u džamiju. Jednom prilikom posjetio je porodicu 
Zuhrine tetke, tu u komšiluku. A, kad je vidio njihove sažaljive 
poglede i u njima pitanje: "Šta to učini od sebe?!", nikad se više nije 
usudio posjetiti ih. 

I, konačno, došao je taj dan, dan kad je navršio tri pune godine 
učeći stolarski zanat. Sa strepnjom je iščekivao šta će gazda reći. 
A njegov san je da ga gazda unaprijedi u majstora stolara i ostavi 
zastalno, ili barem za duže vrijeme, na poslu. Gazda je toga dana 
bio mrzovoljan, težak sebi i drugima. Pozvao ga je u svoj improvi- 
zovani ured. Sjedio je u ofucanoj kožnoj fotelji i nije ga ponudio ni 
da sjedne. No, to Sejfuli i nije naročito smetalo. Stajao bi on tri dana 
i tri noći, samo kad bi ga gazda zadržao na poslu. A Habil je milovao 
desnom rukom pozamašni stomak, štucao i konačno se udostojio 
da progovori: ' 

-— Ne zvaše li se ti ono Sejfula, ako se ne varam? 

— Da, gazda. Sejfula Pivić. 

— Ili si ti, Sejfula, prezime dobio što piješ, ili piješ zbog prezime- 
na? — gazda je želio da se prikaže duhovitim. 

— Ne znam, gazda. 

- E, vidiš, Piviću. Piće, to jest alkohol, škodi zdravlju. Tebi će 
doći mnogo čega, na kraju možda i glave. I da ne duljim. Ti već 
kasniš i izostaješ s posla, a jedva da si izučio stolarski zanat. Meni 
stolari trebaju. Nedostaju mi dobri majstori, stolari. I rado bih te 
zadržao. Ali, kako, kad si alkoholičar?! I ruke ti drhte. Eto, ispruži 
ruke, ovako, preda se. Hm, pa da... Pogledaj kako drhte. Drhte li? 

Sejfula je šutio. Gazda je bio u pravu. 

— Drhte, drhte, Piviću, Ti si tako mlad, i već si ovisnik o alkoho- 
lu! A meni alkoholičari ne trebaju! Samo, da ne kažeš kako sam loš 
čovjek. 

Ipak ti dajem još jednu šansu. Dođi mi za godinu dana, kao 
antialkoholik i da ti ruke ne drhte, primit ću te na posao kao maj- 
stora stolara. Čuo sam da si postao dobar majstor, Šteta, i za tebe 
i za mene. A sad, možeš ići. Od ovog časa više nisi moj radnik! 
Doviđenja! 

Otkaz je na Sejfulu djelovao šokantno. Otišao je, ne rekavši gaz- 
di ni: doviđenja, i ne osvrnuvši se na njega. Na polasku se 

sjeća. A Tiijenij se na so kaku, \spred! kafane. Bio je | krvav, j ublju- 
van, i} umokren. Meko ga je, izgleda, izudarao, a onda su ga izbacili 
tu, na ulicu. Moda je nekog provocirao, iZaZvao. I onda mu se 
dogodilo. Vodormi 17 kante Za pranje nužnika polivale su ga Galina 
i Marija. 1 one su ga gledale sažaljivo i s prezirom. Ti njihovi prezi- 
rući pogledi su ga poralavali i dotukli. Kad su htjele da ga povedu, 
konobar je povikao: 

- Hej, kuda ćeć ti?! Znaćt da nisi platio tri duple rakije?! 

Sejfula se pipnu za džep. Shvatio je da u njemu nema novćanika. 
lako pijan, razurnio je toliko da su ga neki ne samo istukli i izbaci- 
li na ulicu već i opljaćkali, Pogledao je molećivo u Galinu. Ona je 
shvatila i platila. Zatim su ga ukliještile između se i tako više nosi- 
le nego vodile ravno u njegovu sobicu, Položile su ga na krevet, 
pokrile dekom i otifle, bez ijedne rijeći. 

Nije se budjo do sutra ujutro, Bio je nahmuran, prljav, izubijan, 
gladan i nesretan, Njegova sreća pa je u novinama iza ormara imao 
nećto ušteđenog novca. Okupao se, obukao i otišao u trgovinu. 
Kupio je nesto Za jelo i litar rakije. Vraćajući se, pokucao je na Gali- 
nina vrata. Otvorila je, Bila je sva razgolićena, Unutar, kroz otvore- 
na vrata, spazio je Mariju j dva nepoznata tipa. Pred njima na sto- 
Ju nalazila se meza i piće. 

= Nu, bistro, skaži $to treba$?! - uzviknula je neljubazno Galina. 

Bio je preneražen njenom promjenom u ponašanju. Zamucao 
je: 

Ž/Zellio bih dda platim za ono jućer $to si ti... 

= NMjet, eta nje potrebno, Zadrži! I ne dosadžuj više, nikada! - 
rekla je prezrivo i grubo, a zatim mu pred nosom zalupila vrata. 

Okrenuo se, ili se oko njega okrenula baraka. Sad ga i one, ove 
drolje zar, preziru, Vise ni njima nije potreban, Ovdje, u Sarajevu, 
vise nikom nije potreban, "Hej, Sejfula, tako li si nisko pao!..!" - 
pomislio je, I istog trena donio je nepokolebivu odluku: "Kući, kući. 
Iz ovih stopa ideš kući, Ovdje više nemaš šta tražiti, jadni Sejfula!" 

Čim je došao u sobu, uzeo je par zalogaja hrane. No, nije bio pri 
apetitu pa je sve vratio u fišek. Preživajući onih par zalogaja u usti- 
ma, čvrsto je odlučio: danas neće piti već će uzeti abdest, klanjati 
podne-namaz i posjetiti očev mezar. A sutra ujutro redovnom fija- 
kerskom linijom poći će kući. 

Sve je radio tačno onako kako je isplanirao. Pored očevog meza- 
ra proučio je Fatihu. Onda je zamolio: 

- Dragi babo! Trebalo bi da budem bolji sin. Ali, jaznam da sam 
zalutao, nepovratno zalutao, u životu! Oprosti mi, molim te! 

Zatim je dugo stajao tako, skrušeno, ukočen od boli, dok su mu 
suze obilato zalivale očev mezar. Osjećao se suvišnim u ovom svi- 
jetu, svima, pa i samom sebi. A to saznanje boli, neizdrživo boli! 

-— Neka ti Allah podari lijepi Džennet, dragi moj babo! Allahima- 
net! - rekao je na polasku. 

Tog dana nije mnogo pio. Ni ujutro. Svega par čašica. Da bi 
mogao putovati, znao je da mora biti trijezan. Od Sarajeva do 
Mokropolja skoro da se nije ni budio. Naravno, ako ne računamo 
presjedanje iz fijakera u fijaker u Zenici. Da bi mogao podnijeti sve 
te prezrive i sažaljive poglede Mokropoljaca i, naročito, razočara- 
vajuće i sažaljive poglede ukućana, Sejfula je na fijakerskoj stanici 
u Mokropolju nekoliko puta dobro potegao iz flaše. A imao je dobar 
cug. Nakon toga, eh, sve mu je bilo ravno. Do mora, pa i dalje! 

Ukućani su već ponešto doznali o nezavidnoj situaciji u kojoj 
se našao, Nešto je primijetio i saznao Emko kad je bio na očevoj 
dženazi u Sarajevu. Nešto su čuli od svijeta. A da se Zuhra udala 
za Veliju, o tome u Mokropolju već cvrkuću i vrapci na grani. Sve 
je to jako pogodilo ukućane, a svakako najviše majku, No, kad ju 
je po dolasku zagrlio i poljubio u oba obraza i kad je čula kako 
smrdi alkoholom, zamalo nije dobila slom živaca, Imala je u kući 
jednog alkoholičara, i umalo je u grob nije otjerao. Golema je to 
nesreća! Ko nije imao, ne Zna šta to znači. Još kad je rekao: "Ostao 
sam bez posla, majko!" Suze su joj navrle na oči, A Zuhrina udaja 
toliko im je svima teško pala, da'se niko nije usuđivao ni spome- 
nuti je, 

= Umoran sam, majko = rekao je i odmah pošao na spavanje. 

Njegovim dolaskom atmosfera u kući naglo je postala sumorna. 
Odmah su zapazili da sa Sejfulom i nije baš sve uredu, da su doga- 
đaji s ocem i njegova smrt, ostanak bez posla i naročito Zuhrina 

udaja i odavanje alkoholu, imali teške posljedice po njegovo zdrav- 
lje, napose duševno. Brat je radio, odskora i snaha Raza se zapo- 
slila u istoj fabrici. I majka je još uvijek pronalazila posla i radila, 
sad kod ovog sad kod onog, i to ovako bolesna. Međutim, ono čega 
su se najviše plašili i što bi im najteže palo jeste da im on padne na 
teret izdržavanja. Zapravo, to bi bilo nemoguće. Jer s ovim prima- 
njima i oni jedva sastavljaju kraj s krajem. Bilo im ga je žao. Dubo- 
ko su suosjećali s njim pa su odlučili sve poduzeti kako bi mu 
pomogli da se nekako izvuče iz ove teške životne situacije, u koju 
je očigledno do guše zaglibio. I dok je Sejfula spavao u sobi, Emko 
pozva majku i Razum te im reče: 

- Moramo hitno nešto poduzeti kako bismo mu pomogli, dok 
još nije kasno. Poručit ću po zeta i sestru, neka dođu noćas na 
posijelo pa da se posavjetujemo. 

Žene su se prešutno složile. No, majka je mislila samo jednu 
misao: "Džini, ušli u njega džini. Ili mu je neko nešto napravio, 
načarao, a možda je i ograjisao. Hodže, njemu mogu pomoći samo 
hodže, dobri iscjelitelji," Dobivši haber od Emke da je došao Sejfula 
i da obavezno dođu na sijelo, Esma i Adil nisu časili ni časa već su 
se nabrzinu spremili i krenuli. Dok je Sejfula u sobi spavao, Emko 
je goste obavijestio u kakvom je brat stanju i zatražio savjet kako 
da mu pomognu. 

- Bit će tako kako predložite ti i punica, a mi ćemo pomoći koli- 
ko možemo - bile su Adilove riječi, s kojima se složila i Esma. 

- Baš sam razmišljao prije negoli ste vi došli i zaključio da 
bismo trebali skupiti nešto novca i otpočeti mu praviti stolarsku 
radionicu. 

Jedino tako bismo mogli pokušati odvojiti ga od kafana, lošeg 
društva i alkohola. Tim prije što mi je u nekoliko navrata pričao 
kako je to i njegova najveća želja, pošto izuči zanat, Tako bismo ga 
najzad zaposlili, a čini mi se da je posao najbolja terapija za odvi- 
kavanje od alkohola i drugih poroka, kojima je, nažalost, podlegao 
i Sejfula, Ja i Raza imamo nešto, ne mnogo, ušteđenog novca, nešto 
bismo i posudili od prijatelja, i sve bismo uložili u tu zgradu. Posli- 
je bi mu trebala | koja mašina i alat, kako bi mogao otpočeti s 
radom, A vi, ako hoćete, šta pomoći, onda prema svojim mogućno- 
stima. Ako ne možete, niste ni krivi ni dužni, i niko vam neće zamje- 
riti. 

- Mi također imamo manju svotu novca, koju skupljamo kako 
bismo kupili kakav stančić i kako ne bismo bili vječiti podstanari. 
Jedan dio od toga svakako bismo odvojili u tu svrhu, pa makar za 
stan pričekali i ne znam koliko. Jer pomoći nekome u nevolji, važ- 
nije je od kupovine stana -— izjasni se Adil. 

— Slušajući vas, djeco, osjećam kako mi suze potekoše iz očiju. 
Ja nemam mnogo novca i moja pomoć u tom smislu bit će skoro 
neznatna. 

S druge strane, ja mislim da bi u njegovom liječenju najviše 
mogle pomoći hodže, svojim zapisima i skidanjem nabačenih čini, 
ili istjerivanjem džina, ako su ušli u njega. Vi radite što vi smatrate 
da je najbolje po njega, a ja ću se pobrinuti oko hodža - bila je 
odlučna majka. 

Njihove diskusije bile su otprilike i njihovi zaključci, kako 
pomoći Sejfuli. A on je spavao i do sljedećeg jutra uopće se nije 
budio. Na polasku sestra i zet izraziše želju da ga vide. Majka ih 
uvede u sobu, pri čemu Esmi gruhnuše suze i nalik poplavi sjuriše 
se niz obraze. Ona poljubi usnulog brata u obraz, iskazujući tako 
veliku sestrinsku ljubav prema njemu. Nakon toga gosti se opro- 
stiše s domaćinima da bi ih odmah zatim progutala tama noći. 

A Sejfula, čim se ujutro probudio, pogledao je u flašu. Pri nje- 
nom dnu nalazilo se još malo rakije. Izdušio ju je, a onda je čeznut- 
ljivo gledao u njezino dno. Osjećao je neodoljivu potrebu za alko- 
holom. Zato je odlazio rano jutrom, pod izgovorom da traži kakav 
posao. Vraćao bi se kasno kući, gotovo uvijek pijan. Krio se od 
ukućana, a naročito od majke. Nastojao je daje što rjeđe viđa, a još 
rjeđe da s njom o čemu razgovara, kako bi joj manje zadavao bol. 
A o čemu da i razgovaraju? Voljena žena se udala za drugog. Pare 
prebijene nema da bi započeo kakav obrt, a alkohol mu postao sva 
nada i utjeha, postao mu je opsesija, bez koje, čini mu se, ne bi 
mogao preživjeti nijedan dan. U početku bi odlazio u HamZinu 
mehanu, rjeđe u Gerdovu kafanu. Imao je nešto zalihe novca pa 
kad bi mu neko od prijatelja, rođaka ili poznanika zovnuo dvije 
ture pića, i Sejfula bi uzvratio makar jednom. Tako je još uvijek 

čuvao ono malo ugleda što mu je ostalo kod ljudi. Ali, čim mu je 
ponestalo ušteđevine iz Sarajeva, Sejfula je očekivao samo da mu 
se ko smiluje i plati piće. Usto, kad bi koji gazda u kafani tražio 
momka da mu uradi kakav posao za bijednu paru, Sejfula bi se sam 

ponudio. Tako zarađeni novac brzo bi potrošio na alkohol. I tad mu 
je ugled u očima ljudi, pa i u vlastitim očima, naglo opadao. Jednog 
dana sjedio je u ćošku Hamzine mehane, sam, jer su ga ljudi već 
počeli izbjegavati: što zbog lošeg društvenog statusa, a, bogami, i 
što su znali da je Sejfula švorc, i da nema otkud platiti turu pića ni 
sebi, a kamoli kome drugom. I dok je tako očekivao ko bi se smilo- 
vao i platio mu koje piće, u mehanu je nahrupio Velija sa trojicom 
svojih drugova. Dobro je znao za niske grane na koje je Sejfula spao. 
Posprdno je upitao: 

- Ma gdje si, Sejfula, kućo stara?! 

- Eeevo me -— uzvratio bi Sejfula. 

- A bi l' šta popio? 

-— Bili - jedva je dočekao Sejfula. 

- Hamza, donesider nam ovdje piće i štagod lijepe meze, znaš 
ti već naše. Ama, odnesi i onom tamo mamlazu jednu govnaru. 

Pritom bi pokazao na jadnog Sejfulu, a čitava mehana bi se 
zatresla od smijeha. Došavši kući, Velija bi zaškrgutao zubima na 
ženu i prosiktao: 

- Vidio sam ti ljubavnika u Hamzinoj mehani, he, he. Postao je 
notorni alkoholik, bogami. Ja fukare, ja na šta je spao! Ja mu Zov- 
nem jednu govnaru, a on se ne ljuti što je od mene. Jedva dočeka, 
i dok mu ruke drhte, ispije je naiskap. A onda užagri očima, da mu 
je još. I to je ljubav tvog života. I za takvog si se ti htjela udati, 
funjaro prokleta! I s takvim jednim nikogovićem ti si izgubila nevi- 
nost! 

I dok bi mu ona prala noge u lavoru, on bi joj odvalio takav 
šamarčinu, naopačke, da bi joj krv navrla na usta. Mrzio ju je iz dna 
duše. A ona nikad nije odgovarala na njegove uvrede, psovke i bati- 
ne. Samo bi pomislila: "Ja sam mrtva! Da, ja sam živa, a mrtva!" I 
ravnodušno bi nastavljala da trpi njegove nesnošljive brutalnosti. 
Teško bi joj bilo jedino kad bi rekao da je šta napakostio Sejfuli ili 
da se iživljavao nad njim. E, tad bi i ona njega mrzila. I kad bi ima- 
la priliku, osvetila bi mu se, ali samo za nepravdu koju nanosi nje- 
mu. Za sebe se ne bi svetila. Sebe je davno prežalila, i otpisala. 

Drugi put, opet, našao se Sejfula u Austrijančevoj gostionici, po 
nesreći, kad i Velija s društvom tatinih sinova, sve propalih sred- 
njoškolaca i studenata. Sejfula već dva dana ni okusio alkohola, a 
oni podnapiti, crveni od alkohola i svakojake šege. Onda Velija 

primijeti Sejfulu, vidi u kakvom je stanju i pozove ga Za svoj sto. 
Sejfula priđe, a on po običaju pita: 

- Bil' šta popio, Sejfula, nmomčino? 

Sejfula zaklima glavom. 

— Nurko, dat ćeš mu onu jednu njegovu govnaru, ako glasno 
vikne: ja sam konj! — nastavlja dalje Velija. 

Nurko nosi čašu "brlje", a Sejfula gleda u nju i sve usne oblizuje. 
Kad je pružio ruku da uzme čašu, Velija se izdera: 

- Stanider! Stanider! Nisi rekao glasno i jasno: ja sam konj! 

— Ja sam konj! — viknulo je nešto iz njega. 

Cijela kafana se glasno smijala. Tad Sejfula ponovo pruži drh- 
tavu ruku, a Velija reče: 

— Stanider! Stanider! Dobit ćeš brlju, ako me pronosaš na leđi- 
ma po cijeloj kafani kao da si konj! Može 1'? 

Opet nešto iz njega odgovori mjesto njega: 

- Može — dok on samo potvrdi klimnuvši glavom. 

Opet se smijali svi posjetioci u kafani. A tek kakav je grohotan 
smijeh nastao pošto ga je Velija zajahao, uhvatio za uši i povikao: 

- Điha, điha, moj konjiću! 

Pritom ga je udarao nogama gdje stigne. Kad se izdovoljio, sja- 
hao je i nogom iz sve snage raspalio jadnog Sejfulu u stražnjicu. 
Tad reče: 

— E, sad mu, Nurko, daj tu govnaru da popije, ne bi I' crkao što 
prije! 

Sejfula je uzeo čašu i željno je ispio u cugu. To je bio vrhunac 
Velijine sprdačine sa Sejfulom, da su se gosti umili u suze od smi- 
jeha. Ali, i vrhunac poniženja, kojim je Velija te noći ponizio Sejfu- 
lu- i koji je Sejfula sebi dozvolio. 

I tad se desilo ono — nešto je kvrcnulo, ili pregorjelo, u Sejfulinoj 
glavi. Više nije bio svjestan svojih postupaka, osim što bi mu se s 
vremena na vrijeme svijest razbistrila, kao evo, sad, dok mirnoleži 
u hladu johi i sjeća se svoga tegobnog života. Ljudi su otad za nje- 
ga govorili da nije sav svoj, da je otkačio, da je prolupao, da je 
poludio i slično tome. A njemu je bilo svejedno. Sve mu je bilo 
svejedno. Više apsolutno nije osjećao stid, osim samo ponekad 
strah - kad bi ga Velija i one s njim kabadahije mučili i kinjili na 
najbrutalnije načine. Tad je instinktivno osjećao strah i bježao bi 
od svojih mučitelja. 

23. 


Majka je svakodnevno gledala sina kako jutrom odlazi od kuće, 
a dolazi uvečer, često sasvim pijan i sve bolesniji, sve neuračunlji- 
viji. S njim je bilo sve teže sporazumijevati se o bilo čemu. Njeno 
srce je krvarilo, čim bi ga vidjela takvog, a dušu joj stala pritiskati 
neopisiva tuga, pa je potegla iz čekmedžeta preostalu zlatninu i 
svu, ne naročito veliku, ušteđevinu novca. Prvo je išla kod žena da 
Sejfuli salivaju strave, a kako to i nije baš pomagalo, krenula je kod 
čuvenih hodža da mu pišu zapise, skidaju čini i izgone iz njega 
džine. Otišla je kod starog efendije Malika. Već je bio oronulog 
zdravlja i gotovo nepokretan. On je rekao da se time ne bavi, daje 
to obično šarlatanstvo i veliki grijeh, i da džaba ne baca pare na to 
vračanje. Kaže, on ionako u svojim dovama upućenim Allahu, često 
spominje i Sejfulu, i da će to činiti i ubuduće, ali besplatno. Bog je 
ljudima ostavio jedino to: da mu upućuju dove, i ništa drugo. A oni, 
koji sebi pripisuju Njegove moći, i još da bi se materijalno okori- 
stili, varajući naivne nesretnike, veliki su grešnici. Zatim je pošla 
kod najčuvenijeg, hodže.i travara Grbeše, iz Brđana. Hodža je sva- 
šta pokušavao, od zapisa, skidanja uroka i čini, do izgonjenja džina. 
Grbeša je to smišljeno odugovlačio kako bi od Fahre izmudrio što 
više novca. Kad je nesretna žena vidjela da od toga nema koristi, a 
da vrijeme prolazi, i da je Sejfuli sve gore, umjesto da bude bolje, 
napustila je Grbešu i navratila do, isto tako čuvenog, hodže Huse- 
lje, iz Smrdidola. I on ju je dobro opelješio dok je shvatila da ni od 
njega neće biti bilo kakve fajde. Od Huselje krenula je redom, da 
bi naposljetku završila kod čuvenog efendije Pilavije, iz Zlomislice, 
za koga se govorilo da stvara čuda, i da od mrtva pravi živo. Kod 
njega je shvatila dvije stvari. Prvo, da više nema novca, ni prebije- 
ne pare, jer su joj sve izmudrili; i drugo, da su sve te čuvene 

hodžusije najobičniji šarlatani i prevaranti, koji se skrivaju iza 
Boga i vjere — kako bi pljačkali svoje naivne, praznovjerne mušte- 
rije-žrtve. Više joj ni slučajno nije naum palo da bilo kojim povo- 
dom ode bilo kojem hodži. Tad je shvatila pravu veličinu efendije 
Malika i u mislima proklinjala sebe što je bila tako lahkovjerna i 
što nije poslušala njegove savjete. 

Emki je bilo mučno posmatrati takvog brata i sve ono kroz šta 
prolazi. Vidio je kako se polahko utapa u alkoholu i duševno posta- 
je sve bolesniji. A, šta je mogao učiniti? Ništa se u životu ne može 
nasilu, niti valja ono što se radi navrat-nanos i prebija preko kolje- 
na. Za pravljenje stolarske radionice bilo je potrebno mnogo nov- 
ca, za mašine i alat, također. Zar je trebalo da negdje nešto ukrade, 
ili da opljačka banku, pa da tako priskrbi potreban novac? Ne, nije. 
On to sebi ne bi nikad dozvolio, ni po koju cijenu. Odlučio je uloži- 
ti gotovo sav svoj ušteđeni novac i ono malo što je majka izdvojila. 
Pridružio je i solidnu sumu koju su im darivali Adil i Esma. I kad 
je to sve pogledao, bila je to, ipak, mala cifra, tako mala da bi se 
njome mogla napraviti jedva jedna petina zgrade. I pored svega, 
jednog jutra za vrijeme doručka pokušao je da o tome razgovara 
sa Sejfulom. Razgovoru su prisustvovale majka i žena. Rekao je: 

— Brate Sejfula, mi znamo da ti ne radiš, i da ti je teško bez nov- 
ca. Odlučili smo da ti pomognemo. Prikupljamo novac da bismo ti 
sagradili stolarsku radionicu, nabavili mašine i alat, kako bi ti 
pomalo radio posao koji znaš i voliš, i kako bi od toga mogao pri- 
stojno živjeti. 

Pogledao je u brata. Oči su mu sijale od radosti, dok se smješkao 
zadovoljno i potvrdno klimao glavom. Ohrabren, Emko je nastavio: 

- Danas ću s ovo novca kupiti materijal, a za ostalo ću pozajmi- 
ti od prijatelja, pa i od trgovca Ibre i od pekara Salke. Siguran sam 
da nas neće odbiti, a vraćat ćemo pomalo čim ti počneš raditi. Ako 
te posao krene, i ja ću napustiti fabriku i pridružit ću ti se. Čim 
pribavim materijal, pozvat ću majstore neka prave zgradu. Ali bi i 
ti morao biti s njima, pomagati im i nadzirati ih. Slažeš li se? 

- Jaja — reče Sejfula i klimnu potvrdno glavom, i dalje se veselo 
kreveljeći. 

Tog dana Emko je i od punca posudio veću količinu novca i 
pokupovao gotovo sav materijal, osim krova, našao poznate maj- 
store i gradnja stolarske radionice je otpočela. Dva dana Sejfula je 

nekako izdržao s majstorima, a onda je stao da izmišlja svakojake 
razloge kako bi ujutro otišao u čaršiju. Otud bi se vraćao dobrano 
nakresan alkoholom, ili uopće ne bi dolazio. Šta sve Emko nije 
pokušavao da ga odvrati od takvog ponašanja. Sejfula bi ga lijepo 
saslušao, sve obećao, a kad bi ostao s majstorima, malo bi im poma- 
gao, onda bi se odjednom sjetio kako mora otići po nešto u trgovi- 
nu. Najčešći izgovor bile su cigarete ili ako bi šta ustrebalo majsto- 
rima. Otišao bi i, najčešće, ne bi se ni vratio. Ili bi se vratio nakon 
nekog vremena, ali utopljen u alkohol poput glavice kupusa, uto- 
pljene u raso. 

Bila je nedjelja. Emko je pozajmljenim novcem kupio materijal 
za krov. U pomoć majstorima pritekli su i gajretaši Adil, Nurko, 
punac Osmo i još četverica Emkinih radnih kolega i prijatelja. 
Radovi su lijepo napredovali. Majstori su dovršili krov, a zatim su 
svi skupa sjeli da ručaju. 

- Gdje je Sejfula? Zašto i on ne jede s vama? — upita zabrinuto 
majka. 

- Do prije sahat vremena bio je ovdje, a onda ga nestade, kao 
da ga sama zemlja progutala - odgovori začuđeno Emko. 

Tek što su ručali, a Emko, Raza, Esma i Adil pripremali roštilj, 
uz koji bi Emko želio da se zahvali prijateljima za pomoć, da malo 
posjede, popričaju i proslave stavljanje pod krov stolarske radio- 
nice, kad se na biciklu pomoli sinčić Hanijinog brata. Sav zadihan 
i uplašen obratio se Emki: 

- Emko! O, Emko! 

- Što je, Emire? - odazva se Emko, koji je poznavao dječaka. 

- Poslala me tetka da ti javim da Velija i njegove bekrije tuku 
Sejfulu. ' 

- Ma šta mi reče! - dreknu Emko, dohvati kolac iz okrade i potr- 
ča u pravcu Gerdove kafane. 

Za njim potrčaše redom Adil, Nurko, četverica kolega, majstori 
pa i punac Osmo. Jedva su ga sustizali, ali da ga prestigne, nikome 
nije polazilo od ruke. Čim je nastupio u predulaz kafane, znao je 
da se unutar događa nešto nesvakidašnje. Ču se urnebesan smijeh 
i galama, kao da se daje neka čuvena komedija. Još kad je otvorio 
vrata kafane, baš je imao šta i vidjeti. Velija ularom zauzdao Sejfu- 
lu, uzjahao ga i sve uzvikuje: "Điha, điha, konjiću moj blentavi!" 
Pritom ga tuče pletenom kandžijom, dok pijana rulja u kafani urla, 

e, zviždi i navija. Jadnom Sejfuli na usta udarile pjene, pjene: 
i krvave. Čim to vidje, Emku obuze takav bijes, od kojega je 
na trenutak obnevidio. 

- Velija, krmak jedan, sad ćeš mi platiti za sve gadosti! - povikao 
je i stao sebi kolcem krčiti put ka Veliji. 

Matrćao je na buljuk Velijinih asija baraba, ali se nije imao kad 

s njima baktati već ih prepusti Nurki, Adilu i ostalim prijateljima. 
Eh, kakva je to bila tarapana. Odjednom je nastala nezapamćena 
tućnjava. Nije se zapravo znalo ko koga bije. Tukla se čitava kafana. 
Kad je Emki zasmetao kolac u gužvi, odbacio ga je i bacio se na 
Veliju kao gladan vuk na bespomoćno janje. Saveznici su mu bili 
iznenađenje i bijes. Jednim udarcem nogom u bradu već ga je noka- 
utirao. Još dok je Velija ležao u behutu, ne znajući šta ga je snašlo, 
Emko skide ular sa Sejfule, zauzda njime mladog Budžaklića, uze 
od njega kandžiju, i pošto se aga pridiže, zajaha ga onako kako je 
on zajahivao nesretnog Sejfulu. Tad povika iz svega glasa: 

- Điha, điha, krmakaga! Điha, điha, magare moje malo! 

Oćutivši ga, svi akteri tuće prestali su da se tuku i samo su na 
trenutak blehnuli u to čudo. Onda se prolomi takav aplauz i gro- 
hotan smijeh, od koga se tresla sva kafana. Zatim se nastavi tuč- 
njava još većom žestinom, pri ćemu su Emkini prijatelji naglavač- 
ke poizbacivali iz kafane aginske i begovske sinove. Isto to učini i 
Emko s Velijom. Dojahavši s njim do vrata, snažno ga našteli u 
zadnjicu i Velija ponovo uzora nosom prašinu na sokaku, kao ono- 
mad kad ga katapultirao Sejfula, po nagovoru tečića Juska. Emko, 
kao bajagi, krenu prema njemu, a Velija se nasadi nekako na noge 
i sve se Zavaljujući i teturajući, onako krvav i prašnjav nadade u 
bježaniju mokropoljskim ulicama, Prolaznici i poznanici gledali ga 
u ćudu i nevjerici kao da su ugledali Velijinog duha. Nije se zausta- 
vio niti obazreo sve do kuće, Pritom je sigurno mislio: "Bježite 
noge, kupit ću vam cipele!" 

Tad se desilo nešto što je raznježilo sve prisutne. Sejfula ode do 
nužnika, umi se pa se vrati i iscmaka brata u oba obraza. Poslije 
tog čina okrenu se prisutnima i reče ganutljivim glasom: 

- Hvala, hvala vam, prijatelji svima, što ste me spasili iz kandži 
onoga barabe! Onoga siledžije! 

Prijatelji mu uzvratiše aplauzom. Zatim su svi skupa pošli do 
nove stolarske radionice, da roštiljadom proslave njeno 

pokrivanje. Sejfula je zbog posljedica Velijinog maltretiranja izbog 
pijanstva otišao leći. Ali se, na njegovu žalost, suzdržavao od alko- 
hola svega dva dana, da bi opet nastavio kako ne treba, drugovati 
s alkoholom. Njegova porodica i prijatelji su tugovali za Sejfulom, 
no, najzad su shvatili - da mu ni na koji način ne mogu pomoći. Jer 
Sejfuli, nažalost, nema spasa. 

Sljedećeg dana većina aktera tuče u Gerdovoj kafani bili su 
pozvani u Žandarmerijsku stanicu, gdje su morali dati izjavu o tom 
događaju. Većina je kazala sve onako kako je uistinu bilo. I da je 
sve zapoćeo Velija, kao i o njegovom maltretiranju nedužnog Sej- 
fule. Imajući u vidu da je Velija plemićkog porijekla i da potiče iz 
imućne i moćne mokropoljske porodice, a da Emko nije krivac, 
policija ih je obojicu proslijedila sudiji za prekršaje. A sudija je 
našao solomonsko rješenje: osudivši ih na simbolične novčane 
kazne. Uvidjevši da od stolarske radionice nema ništa, a kako im 
uložena sredstva u nju ne bi bila uzaludna, nakon nekog vremena 
Emko i Raza odlučiše da je.opreme iznutra, napuste posao u fabri- 
ci, a u novoj zgradi otvore modernu trgovinu mješovite robe. Tako 
su bez problema vraćali novčane dugove svima kod kojih su se 
zadužili. A Adilu i Esmi su još i posudili izvjesnu količinu novca te 
su i oni sebi kupili toliko priželjkivan trosoban stan. Sad su imali 
vlastiti krov nad glavom i više se nisu potucali po tuđim stanovima. 

Došavši kući, isprebijan, krvav, prašnjav i pred svima u Gerdo- 
voj kafani osramoćen, Velija je odlučio da sav svoj bijes iskali na 
nedužnoj i bespomoćnoj Zuhri. Za braću Piviće smislit će već naro- 
čitu osvetu, koja mora biti dostojna ovog džehenema što ga je on 
danas prodeverao. A kad je o Zuhri riječ, mora se imati na umu da 
ju je Velija od samog početka njihovog braka mrzio i kinjio. On je 
znao i prije nego što se s njome oženio da ona iskreno voli jedino 
Sejfulu. Nije to krila nikad i ni od koga, pa ni od Velije. Od njega 
najmanje. Znao je to još od onog razgovora u trgovini, kad ju je 
pitao da mu bude cura. Tad ga je ona glatko odbila, rekavši da to 
nikad neće biti. On joj je tad u huji obećao da će biti njegova ili 
ničija. I to njeno odbijanje, tad, je ono što joj nije mogao oprostiti, 
nikad. Pogotovo kad je saznao pravi razlog tome, da je razlog onaj 
neobrazovani fukaraš Sejfula. Otad ih je zamrzio oboje, iz dna duše. 
On Zuhru nije ni slučajno oženio iz ljubavi, niti iz bilo kakvog dru- 
gog interesa. On ju je oženio iz inata, iz pakosti i, iz mržnje. On ju 
je oženio samo da bi joj se svetio, isto kao i Sejfuli. On je živio za to 
j uživao u tome da ih muči fizički i duševno. Nije bilo dana da Zuhru 
nije fizički maltretirao, usto je nazivajući najpogrdnijim imenima, 
psovao joj i ponižavao je najviše što je znao i mogao. Zato što je bio 
siguran da se ona nema kome požaliti, da joj njeni ne bi povjero- 
vali, Nema gdje ni otići. Dakle, ona je idealna žrtva za njegovo sadi- 
stičko iživljavanje. Može joj činiti šta želi, znajući da je nemoćna 
da mu se odupre na bilo koji način. I činio je, sve što je u svojoj 
bolesnoj i izopačenoj pameti mogao smisliti kao najveću muku za 
normalnog insana. 

A ona je to dugo stoički izdržavala. Najviše zahvaljujući što je 
sve doživljavala kao neizbježnu sudbinu, kojoj se ne može 

oduprijeti. Dakle, sve je unaprijed suđeno, i sve mora biti upravo 
tako kako i jeste. Boriti se protiv zle sudbine, oduprijeti joj se — 
smatrala je nemoguće. Odbranu od zle sudbine odlučila je pronaći 
u životnom stavu, koji je sama smislila: Biti živa, a biti mrtva! I onda 
joj dušmani mogu činiti što im je drago, ali joj ne mogu nauditi. Jer, 
kako da naude nekome ko sebe smatra mrtvim, ko je sebe sahranio 
još za života?! O svom tegobnom životu štošta bi ispričala samo 
jednoj osobi, od koje nije ništa krila, samo Esmi. A kad bi Sejfula 
upitao sestru zna li išta o Zuhri, da li je zdrava i kako živi, onda bi 
mu ona u kratkim crtama ispričala ono što je čula od Zuhre. I to je 
uglavnom bilo tako dok je Sejfula bio iole zdrav. Zuhra je od Esme 
također saznavala o Sejfulinom životu. Tako: da je otac rehabilito- 
van na Sudu i da se ubio u zatvoru. Da je time Sejfulina potreba da 
ide u Ameriku otpala. Da je otad postao ovisan o alkoholu. Da ga 
Velija gotovo svakodnevno maltretira, zbog čega je, bez sumnje, 
obolio na živce. Od kad je to saznala, Zuhra više nije imala mira. 
Patila je suosjećajući sa Sejfulom, a počela je mrziti i njihovog 
zajedničkog tlačitelja. Ne zbog sebe — već zbog Sejfule. 

I Velijina mržnja prema njima povećavala se iz dana u dan pa 
tako su se povećavale i muke koje je smišljao, a kojima bi ih mučio. 
Prošlo je otad mnogo noći kako je Sejfulu prvi put zauzdao ularom 
i bičevao kandžijom. Prvi put je odlučio da taj svoj genijalni izum, 
izum pračovjeka, primijeni i na svojoj ženi. Mnogo puta prije toga 
govorio bi joj dok bi se iživljavao na njoj: 

— Slušajder, moja hanumice. Kad sam mogao izluditi onu tvoju 
beštiju Sejfulu, e, vallahi ću izluditi i tebe. I neću odustati dok ne 
uspijem u tome! 

I uspio je! Skinuo ju je golu. Silovao ju je, po običaju, jer ona 
nikada nije pristajala na seks iz ljubavi. Zatim ju je tjerao na oralni 
seks, i na razne načine seksualno se iživljavao na njoj. Već je bio 
donio u sobu ular. Zuhra nije znala za šta bi mu mogao ustrebati, 
ali je slutila da neće izaći na dobro. Sad je uzeo taj ular i stavio joj 
ga na glavu. Bilo je lakše nego sa Sejfulom. On se barem opirao, a 
ona ni mukajet. Potom ju je zajahao, kao što se jašu kobile. U desnoj 
ruci nalazila se šesterožilna kandžija. 

- Hija, hija, skutro! Điha, stuho! - uzvikivao je uvrede i zamah- 
nuo kandžijom. 

Kandžija je zlokobno zazviždala zrakom i uzorala krvave braz- 
de po zadnjici nesretne žene. I to je bilo to! Fizičko i duševno poni- 
ženje, koje nikakva životna filozofija nije mogla podnijeti. Jednom 
se to najzad moralo dogoditi. Slom te nježne, te krhke ženske duše. 
Slom živaca, od kojih se nikada više nije mogla oporaviti. A kako 
da se i oporavi, kad je on i dalje nastavio da se na njoj sadistički 
iživljava? Postala je neuračunljiva. Konačno je i njoj u glavi prego- 
rio nekakav fitilj. Onesvijestila se. Kad je došla k sebi, počela je 
vrištati. Htjela je nekud da pobjegne. On joj nije dozvolio, barem 
dok joj ne izliječi krvave brazde. Jer ako završi u zdravstvenoj usta- 
novi, moglo bi se saznati da je zlostavlja. A to mu nikako ne ide u 
prilog. Stavljao bi joj mehleme na rane da prije zarastu. Za sve to 
vrijeme držao bi je vezanu konopcem za krevet. Bio je zadovoljan 
i sretan. Konačno je postigao cilj. Izludio ih je oboje: i Sejfulu i 
Zuhru! Osvetio im se na za njega najbolji mogući način. O, slatka, 
o, sveta osveto! Međutim, nije je mogao vječito vezati niti skrivati 
od ljudi. Pa ju je oslobodio konopca. Ona je tada zavrištala i zaur- 
lala na njega i istrčala na sokak. Plakala je i vrištala. Bježala bi niz 
sokak pa prečicom pored potoka i amidžinog imanja do kuće svo- 
jih roditelja. Za njom je polahko na konju dojahao Velija. Ušla je u 
kuću i skutrila se u ćošku sobe. Djelovala je preplašeno. Zvijerala 
je na sve strane, ali pričati ni s kim nije znala. Majka i Behko su 
razumjeli da je poludjela. Avdo je bio negdje na putu. Kad je ušao 
u kuću Velija, ona se vidno uznemirila, okretala mu leđa i stala 
plakati. Upitali su ga šta joj je, a on je, mrtav-hladan, rekao: 

- Boga mi, haman je naša Zuhra poludjela. Ja joj danas kupio 
nisku dukata i slatkiša. Kad sam joj htio pokloniti, ona sve to poba- 
 cana me, zavrišta iz svega glasa i istrča na sokak. Ja pojašem Šarca 
kako bih je stigao i evo gdje završismo. 

Nakon nekog vremena ubjeđivanja, pa i prisiljavanja, popnu je 
nekako na Šarca, onda ga zajaše i Velija, koji reče svilenim glasom: 

- Allahimanet! Ništa vi ne brinite, mili moji, pazit ću je kao oči 
u glavi! 

Jedno kraće vrijeme Velija je nije zlostavljao već je glumio 
dobrotu prema njoj, ne bi li se malo pripitomila. I kad se najzad 
primirila i prestala da bježi od kuće, on ju je opet stao kinjiti na isti 
način, Ona je tad istrčala onako gola. Jurila je ulicama i vrištala, 
nalikujući vještici. Neko je obavijestio žandarmeriju. Odmah su 

došli, navukli joj luđačku košulju i sproveli je u bolnicu na odjel 
duševnih bolesnika. Ostala je u bolnici skoro mjesec dana. Za to 
vrijeme se malo oslobodila straha i naizgled oporavila. Konačno 
su je pustili kući. No, ona više nije bila svjesna svojih postupaka. 
Zeljela je da jutrom ide iz kuće i uglavnom se uvečer vraćala. Luta- 
la bi ulicama, čak i po okolnim selima. Valjda se tu i hranila, a kat- 
kad i prenoćila. Jednog dana na ulici je ugledala Sejfulu. Dugo je 
piljila u njega. Ko zna šta se tada dešavalo u njezinoj glavi, i duši. 
Vjerovatno ga je prepoznala, jer mu je potrčala u zagrljaj. On ju je 
prihvatio bez riječi. Grlili su se i ljubili, ne mareći za prolaznike. Od 
tog dana ljudi bi ih gotovo svakodnevno viđali kako držeći se za 
ruke šetaju mokropoljskim sokacima. Zatim su ih viđali po okolnim 
selima i po obližnjim šumarcima. Brali su velike bukete cvijeća i 
nosili ih kud god bi prolazili. 

Iz slatkog snatrenja, iz dragih uspomena Sejfulu nešto trže i 
prepade. Nešto hladno i mokro gmizalo je uz lijevu nogu ispod 
nogavice. Zastalo je na stegnu i tada je osjetio ugriz, i jaku bol. Brzo 
je otkopčao hlače i zgrabio rukom to nešto. Zaprepastio se vidjev- 
ši zmiju šarku, otrovnicu. "Ona me ugrizla!", pomisli i udavi je ruka- 
ma, a zatim omlati o johu. Bacio ju je nedaleko od sebe. Čuo je od 
starijih insana da se otrov može isisati, ali samo zdravim zubima. 
On niti može zubima dohvatiti ozlijeđeno mjesto niti su mu svi zubi 
zdravi. Najmanje dva su šuplja. "Gotov sam!" pomisli. "Ovo je naj- 
zad kraj! Kraj, i izbavljenje od svih muka!" Počeo je osjećati ispred 
očiju nekakvu omaglicu i na momente gubljenje svijesti. Tražeći 
ga, pored rječice je naišla Zuhra. Da ga nije našla, završila bi kod 
majke. Ugledavši ga takvog, odmah se uplašila i jezikom samo nji- 
ma znanim pitala ga šta mu je. On uprije prstom u ranu i na mrtvu 
zmiju. Ona ga željno gledala koji trenutak, a zatim mu zubima isisa 
otrov iz rane. Nesretnom Sejfuli ni to nije pomoglo. Bilo je kasno. 
Otrov je očito već stigao do srca. Samo što je uspio prošaptati: 

- Umirem ti, Zuhra! Zauvijek zbogom, jedina moja! Vidimo se 
tamo, na onom svijetu! U Džennetu, nadam se! 

Istog časa glava mu je klonula. Umro je na njenim rukama. Dok 
je umirao, na njegovoj desnoj ruci opazila je vjereničku burmu. Tad 
je zaplakala prvo tiho pa sve glasnije da bi stala vrištati iz sve sna- 
ge. Oćutivši njenu vrisku i plač, uskoro se okupilo mnogo svijeta. 
Među njima našla se i Esma. Zatekli su Zuhru svu uplakanu. U 

krilu je držala glavu mrtvog Sejfule. I Esma zaplaka da se horilo 
mokropoljskom kotlinom. Grlila je i ljubila mrtvog brata sve dok 
je od njega nisu silom otrgli. Nakon što se izgrlila, izljubila i ispla- 
kala s Esmom, u toj gunguli, dok je sva pažnja bila usmjerena ka 
Sejfuli, niko nije primijetio kada i gdje je isparila Zuhra. Te noći ni 
kući nije dolazila. Čuvši uskoro za tu vijest, da je Sejfula umro u 
Zuhrinom naručju, Velija se samo slavodobitno nasmija i pomisli: 
"Tako vam i treba! Uskoro ću se, kučko, pobrinuti da i ti završiš na 
isti način!" Pa nasu sebi čašu rakije šljive, zamezi suhim ovnujskim 
mesom, dok mu je lice nagrđivao radostan smiješak. 

Svima Sejfulinim ukućanima teško je pala Sejfulina smrt, a naj- 
teže majci. Od časa kad je čula za sinovu smrt, ona se uistinu teško 
razbolje. Pala je na postelju kako više nikad i nikome ne bi otišla 
obaviti kakav posao ili na dnevnicu. Jedanput ga je ožalila, kad su 
joj rekli da je poludio. Ali je barem bio živ. Živ čovjek, i to je nešto, 
pa makar bio i poremećene pameti. A kad čovjek umre, e, to je već 
nešto drugo. To je rastanak. Vječni rastanak! To je istinska tuga i 
bol. Majčina bol! 

Sutradan su ga sahranili u jednom od gradskih mezarja. Na dže- 
nazi je bilo mnogo svijeta. Naravno, Veliji nije bilo ni na kraj pame- 
ti da prisustvuje Sejfulinoj dženazi. On je taj svoj uspjeh obilježa- 
vao i dalje na sebi svojstven način. Kod kuće, uz rakiju i suho 
ovnujsko meso. A ljudi kažu kako je neko vidio Zuhru. Skrivena u 
obližnjem šipražju odgledala je cijelu dženazu. I zatim nestala. Kao 
da se pretvorila u vodenu paru. Tri dana niko je nije vidio, nigdje. 
Da bi se nakon trećeg dana ponovo vratila Velijinoj kući. 

Velija je nije pitao gdje je bila ni šta je radila, ionako je to čuo 
od drugih. Odgovor na takva pitanja bilo bi od nje besmisleno tra- 
žiti, s obzirom na njenu bolest. Smišljeno se prema njoj stao odno- 
siti veoma ljubazno. I hranu, i to probranu, joj donosio. Nastojao 
joj se što više približiti pa je i nagovoriti da ne skita nigdje od kuće. 
Želio je da se neke stvari slegnu i zaborave kako bi joj onda zadao 
završni udarac. Nije želio polovičan uspjeh ni polovične pobjede. 
Želio je potpun trijumf. I tek tad će mu duša biti na mjestu. A to će 
se desiti tek — kad i njoj dohaka. Kako, razmislit će na miru o tome. 

I smislio je. Odlučio je da pojača maltretiranje do krajnjih gra- 
nica njene trpljivosti. Odlučio je da je konačno slomi. Više poludje- 
ti ne može nego što jeste, Dakle, sad su na redu neke bolesti, Mučit 

će je tako da joj stradaju unutarnji organi: srce, pluća, jetra ili šta 
drugo. I činiti joj ono što bi je svakodnevno smaralo, i tući je, što 
češće i što više, naročito po bubrezima. To je prijeki put da je poša- 
lje za njezinim Sejfulom na onaj svijet. A danas mu se baš desilo 
da je sjedio u golemom društvu u gostionici kod Austrijanca. Iz 
Beča sa visokih škola došao na ferije Ahmedbegov sin Ismail pa i 
on sjedio s njima. Društvo ga nije dugo vidjelo, on svršava neke 
visoke nauke pa je bio u centru pažnje. Ponašao se umišljeno, sve 
ih gledao svisoka i s dozom prezira. Pričao je šale na račun svih 
samo ne na svoj. Kako je očito bio dobro upućen u iole važnija 
zbivanja u Mokropolju, u jednom trenu pogleda u Veliju i započe: 

- Čujem nešto, Velijaga, draga ti nedavno pobjegla od tebe. Kažu 
tražila svoju prvu i najveću ljubav da malo ašikuju. Je I' to istina, 
reci? 

Velija je pocrvenio u licu, oborio glavu i samo šutio. Društvo je 
bilo u onom stepenu veselosti, kad se očekivala i najbezazlenija 
nečija šala ili vic pa da prasnu u grohotan smijeh. Tako je bilo i ovaj 
put. A Ismail je nastavio: 

- Jest, jest istina. I našla ga je, vele, u travici kraj potoka. Toliko 
ga je dolazak drage obradovao da je umro na mjestu. I to na njenim 
dragim rukicama, ha, ha! 

Društvo se nanova zatreslo od smijeha. Neko je, štaviše, hrabrio 
bega: 

— Sve je tako bilo, Ismailbeže. Baš tako, samo nastavi. 

Okuražen bezrezervnom podrškom Ismail je produžio da priča: 

- Koja romantika, jebo te! Kao Romeo i Julija, naših dana, he, 
he!.. 

Sad se cijela kafana kocenula od nezadrživog smijeha. Velija 
obori niz grlo, ko zna koju po redu, duplu ljutu, reče da se ne osje- 
ća dobro, pozdravi s: "Allahimanet!" i žurno se zaputi kući. Odlučio 
je da se iznova seksualno iživljava na njoj, a potom na red dolaze 
ular i kandžija. Zar da ga društvo ismijava, ponižava i prezire? A 
sve zbog nje. Zbog ove ovdje ludače, neuračunljive gnjide, Sejfuline 
fufice! Polahko ju je raspremio dogola. Želio je da je prvo ponizi 
bludnim radnjama. Njegovim perverzijama nigdje kraja. Morala 
mu je sisati spolni organ kako bi imao snošaj u njenim ustima. 
Zatim je s njom imao spolni odnos, ali ne uobičajeno, gdje treba, 
već analno. Ona je plakala kako od fizičkih bolova, još više od 

poniženja. Sad je dolazila na red njegova omiljena igra. Kroćenje 
konja. S tim što bi on bio krotitelj, a Zuhra divlja kobila. I Što se ona 
više opirala, što bi joj muke bivale teže, on bi se više naslađivao. A 
ona se noćas mnogo ustrašila. Od njega, od njegovog mućenja, od 
muka svoga okrutnog dželata. Bježala je sve dok je nije satjerao u 
mali prostor, u kuhinju. Bježala je natraške, raširenih ruku i uda- 
rila na sto za pripremanje hrane. Dalje nije imala kud. Onje to vidio 
i zato se zlurado cerekao. Bio je zauzet stavljanjem ulara na njezi- 
nu glavu. Pošto ju je zauzdao, povodac joj je stavio u usta, vezao 
omću oko brade i nastojao da ga pritegne. Nagonski mlatarajući 
rukama od bola i od potrebe da se spasi, desnom rukom je potre- 
fila kuhinjski nož, koji se nalazio na stolu. Instinktivno je zavitlala 
njime i zarila ga svega u njegove grudi, ravno u srce. Velija se zalju- 
ljao, krenuo korak natraške i u tom pogurenom položaju ostao koji 
ćasak. U oćima mu nevjerica i ćuđenje. Kao da bi rekao: "Gle, ko bi 
to očekivao od budale?! Zar i ona može da se brani?!" Tad je osjetio 
drugi i treći ubod, zanjihao se i srušio na pod. Oći su mu bile uprte 
u njene, dok je umirao. Ona je bacila na pod krvavi nož, kriknula i 
zavrištala da se sve prolamalo, i istrćala na ulicu. Bilo je vrijeme 
aksam-namazu, Neko je pozvao Zandare. Dok su stigli, mrak je oba- 
vio Mokropolje i okolinu u crninu. Odustali su te noći od potrage. 

Ujutro je neko rano prolazio pored mezarja. Izvijestio je žan- 
dare kako se nešto bijeli na Sejfulinom mezaru. I da bi to možda 
mogla biti Zuhra. ŽZandari su pohitali i zatekli je kako potrbuške 
leži na mezaru, Rukama je obgrlila mezar, a po licu joj nesapran 
trag od mnogih prolivenih suza i od Velijine krvi. Na desnoj ruci, 
na domalom prstu, kao malo sunce, blistala se zlatna vjerenička 
burma, au ušima se presijavale zelenosmaragde minđuše, koje joj 
je udjenula Fahra, prilikom njene i Sejfuline vjeridbe, Nije se opi- 
rala dok su joj navlaćili luđačku košulju i sprovodili je u ludnicu. 
Ni glasa nije pustila, samo što je glavu uporno okretala ka Sejfuli- 
nom mezaru, Sve dok nisu zamakli za prve kuće. 

SVOJEVRSNI ROMAN TRAUME 


Postoje ljudi po kojima je posuta zvjezdana prašina, ti ljudi svi- 
jetle u mraku i rastjeruju tminu, oni su zvijezde vodilje i vrlo često 
sjaje ispred svoga vremena, ti ljudi su pisci. Autor romana Mokro- 
poljske magle, Šahdo Bošnjak, nosi u sebi tu zlatnu prašinu, izuze- 
tan talenat za pisanje i nešto još specifičnije, što je osobenost veli- 
kih pisaca, a to je glad za pisanjem, ta nevjerovatna želja i strast za 
pisanjem koja poput vrela naprosto bukti među redovima, osjećaj 
kao da autor zbog svog znanja i iskustva nije u stanju da sve što bi 
želio i volio da kaže o svijetu i ljudima smjesti na jedno mjesto. Ono 
što i čini ljepotu ovog romana -— jeste način na koji je ta autorova 
strast za pisanjem ukroćena. 

Snatrenja kroz koja teče priča uvode nas u svijet neobičnih liko- 
va i sumorne stvarnosti mokropoljske zabiti što nam najbolje 
pokazuje da je autor vrsni pripovjedač, a ovo djelo izuzetno zani- 
mljivo za čitanje. Zrcalenje priče s kojim se igra autor vodi nas kroz 
događaje koji se prepliću jedan za drugim pitomo poput mirne 
rijeke koja se potom zatalasa, uzburka.. a onda smiri. Roman u 
početku miriše na Samokovlijinog Samuela ili Ibrišimovićevog 
Ugursuza, no nakon retrospektivnog poniranja u prošlost, priča 
dobija sasvim novu dimenziju. Iako se pomalo čini da je tematski 
ovo ljubavni roman, i to ona vrsta pomalo patetične ljubavne priče, 
koju samo mogu mladi da imaju jer čim bivaju Zreliji te priče popri- 
me druge oblike, a autor je uspio baš tu ljubavnu, mladalačku zane- 
senost da donese u ovom romanu, no po svemu ostalom ovo je - 
svojesvrsni roman traume. Roman u kome svi likovi nose 
traumatičnu crtu svojega naslijeđa, štaviše, cijelo Mokropolje je u 
nekoj vrsti kolektivne traume, Nije sasvim slučajno da priča izniče 
u jednoj sumornoj sredini Mokropolja jer, po svemu sudeći, takvi 

pomalo groteskni likovi mogu izrasti samo tu, u najizopačenijem 
mjestu na svijetu. Autor slika krajolik i likove u mnoštvu nijansi, 
sive, i zato su Mokropoljske magle savršena metafora Za sve ono 
što možemo pronaći pod ovim naslovom. 

Sejfula čini okosnicu romana, on je taj koji nosi priču i uz kojeg 
čitatelj može da prisloni glavu. Sejfulu je autor kreirao ne u više 
nijansi sive boje nego, u više dimenzija postojanja, on od jednog 
grotesknog lika, jedne seoske lude, izrasta u nacionalnog junaka, 
a s druge strane: on je ličnost samosvjesna i razborita; prizeman i 
skroman i još uz sve to ima ideale koji su pomalo (paradoksalno) 
suprostavljeni: Bog i komunizam!'!; ali sve to u njegovom slučaju 
korespondira u savršenoj vezi. Suština ljepote ovog romana ne leži 
ponajviše u priči, niti njegovim likovima... — ona je u pravoj ii istin- 
skoj čežnji autora da preslika maštom istkan svijet koji je rođen, 
živi j umire u njegovoj nutrini. Tome najviše doprinose vješto osli- 
kani opisi kako likova tako i mjesta kroz koje vijuga ova zanimljiva 
prića. U pozadini priče nalazi se neko pikantno osjećanje melan- 
holije, koje se vuće poput prebijenog pseta uz svaku pojavu likova 
kao što je otac Adem ili brat Emko, pa čak i Sejfula. Roman na 
trenutke postaje mučan, i tome najviše doprinosi lik Velije — koji 
je krvnik prikazan vrlo autentično. Ljepota te maglovite mokro- 
poljske sredine nazire se kroz lik Fahre, žene i majke; žene preko 
čijih leđa se slama sva surovost patrijarhalne sredine, i majke koja 
nosi tanana osjećanja istkana od čiste duše samo za svoju djecu. 
Fahrin lik ne samo da je obasjao Mokopoljske magle nego je kroz 
ovaj roman učinio vidljivim vrijednost bosanske žene — majke. 
Kroz roman se prelamaju razlićiti kontrasti i upravo je lik Galine, 
Ruskinje, ljubavnice, taj koji se suprostavlja svojim osobinama i 
karakterom Fahrinom liku i taj lik najvjerodostojnije odslikava te 
izgubljene duše koje bauljaju po svijetu. 

Propašću begovata i pojavom komunističkih ideja na balkana- 
skim prostorima omeđen je, vremenski, roman, i uz jednu i uz 
drugu vremensku odrednicu autor veže i događaje i likove, ali i 
tematsko-idejni sloj priče, Veoma značajan u ovom romanu i jeste 
upravo tematsko-idejni sloj, kako zbog bogatstva svoje mnogos- 
trukosti tako i zbog snažnih | upečatljivih ideja. Poruke koje nam 
autor donosi ovom pričom su istinska vrijednost ovoga romana. 
On te poruke ne nameće čitatelju nego mu uvijek otvara dvije 

trane priće, a na čitatelju je da se sam odluči na koju stranu da se 
prikloni 

Čitajući ovaj roman, čitaocu se javlja snažna želja da se likovi 
kao što su Sejfula i Zuhra izbore za svoj život i sreću, no previše je 
zapreka na njihovom putu i čini se kao da je to što ih j je zadesilo 
jekin i kako promišlja Zuhra: ,Odbranu od zle sudbine odlučila j je 
pronaći u životnom stavu, koji je sama smislila: Biti živa, a biti 
mrtva! I onda joj dušmani mogu činiti što im je drago, ali joj ne 
mogu nauditi. Jer, kako da naude nekome ko sebe smatra mrtvim, 
ko je sebe sahranio još za života?!" Bogatstvo jezika i jezičkih izra- 
za daju poseban začin ovom romanu, tako da je i ukus na kraju 
umnogome drugaćiji. Doživjeti ovaj roman je moguće - jedino ako 
mu se u potpunosti predate, onda je tek moguće da ožive svi ti 
fantastični likovi i njihove intimne priče. Na koncu, vrlo je teško 
makar dotaći se svega vrijednog spomena u ovom romanu, ali to i 
nije bitno jer je i nemoguće; ono što je jedino moguće je — dati 
priliku čitatelju da uživa u ovom izvrsnom djelu. 


Indira Mahmutbegović, prof. 

TRAGEDIJA JEDNE VELIKE LJUBAVI ILI 
BOSANSKOTRAGIČNA LJUBAVNA PRIČA? 


Kao u staroj priči, Bog nam dade slovo i rijeć. Posija po ljudima 
kreativni dar, nalik žitu što se sije po plodnoj oranici. U nekome 
Božiji dar nađe plodno tlo, stade nicati pa i plodove davati. Od 
takvih, Božijih milosnika, nastadoše prvo pjesnici, a učeći od njih, 
neki su metamorfozirali u prozne pisce, stvarajući začuđujuće lije- 
pe bajke, basne, legende, priče, romane, za djecu i odrasle. I tako, 
stvaraju li, stvaraju: galerije ćudesnih likova i svojih izmaštanih, i 
u svojoj mašti prosanjanih, svjetova, sve do današnjih dana, nude- 
ći ljudima jednu drugu sliku ovog našeg, turobnog, svijeta: nekad 
ljepšu, nekad turobniju, ali i nadu da svijet može biti i bolji i gori i 
da to zavisi ponajviše od nas samih, to jest od ljudi, što milenijima 
naseljavaju ovaj naš svijet, koji katkad nazivamo i majčicom, ili 
planetom, Zemljom. Oni drugi, u kojima ovaj Božiji dar nije naišao 
na plodno tlo, ostadoše samo slušaoci i čitaoci, dok u sebi plodo- 
nosiše neke drugačije darove, što samo svjedoči o Božijoj provid- 
nosti, pravednosti i veličini. Na taj način ovaj svijet je učinio razno- 
vrsnim i ljepšim za život, a ne jednoličnim i još turobnijim. 

Autor ovog romana je književnik Šahdo Bošnjak, pripovjedač i 
pjesnik, za koga se sa sigurnošću može svjedočiti da je u velikoj 
mjeri prirodno obdaren za književno stvaranje, umjetnik koji stva- 
ra svoja umjetnička djela gotovo čitav ljudski vijek. Kao u Pričama 
iz hiljadu jedne noći, on maštom potkiva i prošiva realnost, vezući 
sltan zlaćani vez od ljubavi i mržnje, od nade i propasti, od sreće i 
nesreće, od volje i nevolje. 

Njegovi likovi u romanu Mokropoljske magle, slobodno se može 
reći da su vječno živi i besmrtni, Oni su naprosto dodirljivi; dok 
pred vašim očima radnja priče teče, čini vam se da su toliko živi da 

i bukvalno osjećate njihov dah. Oni su, zapravo, svi mi; oni su, u 
stvari, i sam autor, zato što ne možete lik oživjeti riječima ako niste 
barem dio njega doživjeli i u stvarnom životu. Šahdo je stilski for- 
miran pisac, koji ima široku, veliku dušu, u koju je stalo veliko i 
bogato životno iskustvo. S obzirom da su mu najčešće zastupljene 
socijalne teme, da se zaključiti koliko teška i gorka je bila njegova 
životna staza. A kako je ljubav najčešće zastupljena emocija u nje- 
govim djelima, lahko je zaključiti koliko ovaj pisac voli djecu, ljude, 
Život, ljudsku dobrotu i svijet, kakav je takav je, u kome živimo. 
Pisac svoja ogromna životna iskustva unosi i u svoje likove, tako je 
i u ovom romanu, u kome su svi likovi fenomenalno prikazani, u 
maniru starih pisaca-majstora s ovih naših prostora. Nijedan lik 
nimalo ne štrči, i svi su na pravom mjestu. Ne znam od kog lika 
prije da krenem. Da li od glavnog lika Sejfule Pivića, koji je zaista 
fenomenalno, umjetnički i majstorski urađen. Sve nijanse glavnog 
junaka u njemu su donesene kako valja, snažno i uvjerljivo. Drugi 
po važnosti lik je Zuhra Sultanić, kao i Sejfula, tragičan lik, a njena 
tragična krivnja je u tome što je zavoljela Sejfulu, koji nema onaj 
društveni status što ga ima njena porodica, ni po porijeklu, ni po 
imetku. Njena sudbina je, kako ona kaže, u sljedećem: udati se za 
Sejfulu i negdje pobjeći s njim, oduzeti sebi život, ili se sahraniti i 
prije stvarne smrti — živa. I treći po važnosti lik, Velija Budžaklić, 
naslikan je, rekao bih, maestralno, što naročito dolazi do izražaja 
u završnim scenama ovog izvanrednog romana. On je bezumni 
zlikovac, koji zbog sebičnosti, taštine i monstruoznosti smatra da 
može po vlastitoj želji odlučivati o ljudskim sudbinama. Adem 
Pivić, ma koliko izgledalo da je sam kriv za sve nesreće koje mu se 
dešavaju, ipak je više nesretna i reklo bi se tragična ličnost. A nje- 
gova nesreća je upravo u tome što je u životu uvijek išao linijom 
manjeg otpora. To ga je dovelo do tragičnog kraja. Ali, on je svjestan 
svojih grešaka pa je baš zbog toga često i pokajnik. Autentičnost je 
ono što uglavnom nosi likove u svim epskim književnim djelima, 
a ta autentičnost je jasno izražena kod svakog Bošnjakovog junaka. 
Tako je i s Ruskinjom Galinom, koja je u djelu nosilac pohotne 
iskvarene strasti, razvratnica i samo još jedan pripadnik ruskog 
talasa izbjeglica prispjelih s bjelogardejcima nakon Oktobarske 
revolucije, Ona i govori maternjim, ruskim, jezikom te njenu 

autentičnost treba naročito podvući. I to je prva energija, koja vas 
prožima dok čitate Bošnjakov roman. 

Druga energija, koju djelo posjeduje je jasno povučena crta 
između dobra i zla, te vječita borba između ta dva entiteta unutar 
svakog lika ponaosob. Mokropolje je malograđanska sredina, sklo- 
na svakojakim predrasudama. Tim predrasudama mnogo više 
robuje plemićki stalež, age, begovi, gazde, bogataši uopće, dok 
siromašni stalež, takozvana raja, manje pati od te bolesti imnogo 
češće su žrtve tih naslijeđenih predrasuda. Bogataši imaju mate- 
rijalna dobra, titule, ugled i moć, a siromasi su samo sluge bogati- 
ma, jedva životare, sanjaju o boljem životu, ali sa slabim stvarnim 
izgledima da ikada i dokuče taj bolji, sretniji, čovjeka dostojniji 
život. 

Autor nas vješto upoznaje s glavnim likom Sejfulom. Tako 
roman počinje na mjestu gdje je, po logici stvari, kraj već naslutiv. 
Ali, zbog retrospektivnog reda kazivanja, klupko priče vrlo brzo 
počinje da se odmotava unazad, tako što se glavni junak Sejfula. 
sjeća redom događaja iz svog minulog života. Vrlo brzo uočit ćemo 
kako se djelo zapravo samo zapliće. Svakako čitalac od tog trenut- 
ka više nema želju da se odvoji od priče. Jer u tom času on se već 
nalazi u Mokropolju, u mokropoljskim mehanama, a domalo i u 
Sarajevu. Toliko se saživljavajući s likovima i njihovim sudbinama, 
kroz glavu čitaoca nerijetko mine želja da neke scene popravi, pre- 
okrene u smislu dešavanja, da naprosto ima neodoljivu želju da 
ispravi nepravdu i popravi kraj — u korist nedužnih a nesretnih 
tragičara Sejfule i Zuhre. I upravo to je ta treća energija, koju u sebi 
sadrži ovo djelo. Uzgred, treba reći da svaki lik nosi u sebi svu 
snagu unutrašnje borbe. Ako su te unutarnje borbe izvanredno 
uspješno dočaravale likove Sejfule i Zuhre, kao glavnih junaka ove 
tragične priče, onda je lik Velije, glavnog zloće u romanu, dočaran 
fascinantno, do posljednjeg njegovog daha. Dok tako čitate o Veli- 
ji, njegovim unutrašnjim razmišljanjima, a zatim i monstruoznim 
djelima, dobijate poriv da mu sami stanete na put i da tako ne 
dozvolite zlu da trijumfuje. 

Ovaj roman je, bez sumnje, i svjedočanstvo o jednom prohuja- 
lom vremenu: običajima, ašikovanju, raznim aspektima života 
tadašnjeg čovjeka, te posebno o svekolikoj borbi sirotog čovjeka 
za nasušnu koru hljeba u ovom surovom svijetu. Usto, fabula 

romana je vremenski smještena u period između dva svjetska rata 
što, uz znalački obrađene likove, povećava autentičnost, odnosno 
originalnost. Ovo djelo može se u podnaslovu nazvati i: Tragedija 
jedne velike ljubavi, ili: Bosanskotragična ljubavna priča. Pa ako 
neko sad pomisli da je ova tema zaključena s neprolaznim djelom: 
Romeo i Julija, te da se o tragičnim ljubavima više nema šta napi- 
sati, autor će ga brzo razuvjeriti, već pri prvim redovima. Zato što 
ovo nije Italija iz razdoblja romantizma. Ovo je nesvakidašnja sto- 
rija iz Bosne na početku dvadesetog vijeka. I utoliko nam je svima 
bliža i opipljivija. 

I na kraju ove moje, nažalost, šture analize, kažem šture — zato 
što bi se o ovom vrijednom književnom djelu imalo još mnogo toga 
kazati, jedan uzgredan zaključak. Od ovog, umjetnički veoma kva- 
litetnog, djela mogao bi se bez većih problema napraviti i dobar 
scenario za igrani film, filmsku seriju ili pozorišnu predstavu. Vje- 
rujem da bi djelo urađeno po takvom scenariju imalo velikog 
uspjeha, ne samo u lokalnim okvirima — već i mnogo šire. 


Nikola Ivković 

BIOGRAFIJA 


Šahdo Bošnjak rođen je 6. maja 1955. godine, u ozelenjelom, 
rascvjetalom, rascvrkutanom i raspjevanom Kaloševiću, u koji će 
on smještati radnje mnogih svojih priča i romana, jer je u tim pito- 
resknim predjelima i sam odrastao, i dobro je poznavao svaku 
stopu ne samo rodnog sela već i šireg zavičaja. U njegovom Zavi- 
čaju je ijedna raspričana starica, koja od iskona kazuje svoje nikad 
sasvim dovršene priče. Ta starica se zove Usora, a pored te lijepe, 
pitome rječice pisac je provodio, kako sam kaže, najljepše dane 
svog života, svoje siromašno, "bosonogo i golotrbo", djetinjstvo. Tu 
je čuvao stoku, igrao se s ostalom dječurlijom raznih igara, koje su 
tada bile uobičajene, slušao razne priče od mudrih staraca, s koji- 
ma je napasao stoku, i naročito mnogo čitao, i to sve što bi mu 
dolazilo do ruku, jer i nije bio u prilici da bira; čitao je knjige iz 
skromne školske biblioteke, posuđene knjige od rođaka i prijatelja, 
kao i listove istrgnute iz novina i časopisa koje bi ljudi ostavljali uz 
poljske živice. Selo Kalošević se nalazi u općini Tešanj, koja je dobi- 
la ime po starom, lijepom gradu Tešnju, koji krasi drevna tvrđava, 
ponos grada, kao i uske, stare uličice, stare građevine iz bosanske 
muslimanske arhitekture, a poznat je ipo mnogo čemu drugom. 

Šahdo je rođen u siromašnoj porodici. Roditelji su ga školovali 
do završetka četverogodišnje osnovne škole. Dalje nisu mogli, a 
nisu ni htjeli. Krijući od oca, završio je u Jelahu za dvije godine još 
četiri razreda večernje osnovne škole, i tako sa školom dostigao 
svoje vršnjake. No, kada se upisao u Mašinsku tehničku školu u 
Doboju, otac ga natjerao da se ispiše. Sačekao je narednu godinu 
pa se krišom od oca upisao u Gimnaziju u Tesliću. A kad je otac za 
to saznao, opet ga je natjerao da se ispiše, Sa sedamnaest godina, 
bukvalno je pobjegao od oca, zaposlivši se u "Željezničko građe- 
vinsko preduzeće" iz Sarajeva na gradnji Magistralnog puta Jajce 


200 


-Bihać, s gradilištem u Mrkonjić Gradu. Tu je mogao samo da polo- 
ži "B" kategoriju, a ubrzo u Banovićima i ispit za kv vozača motor- 
nih vozila. Zatim je pozvan u JNA, u Kraljevo, gdje je vojni rok 
odslužio kao vozač instruktor. Poslije vojne obaveze upisuje se u 
Zagrebu u Saobraćajnu tehničku školu, koju završava u redovnom 
četvorogodišnjem roku. Dok je vanredno pohađao srednju školu, 
radio je: kao fizički radnik, čistač radioničkog kruga, ložač peći za 
parno grijanje, noćni čuvar skladišta, pomoćnik u kuhinji, armirač, 
vozač cestovnih vozila, rukovalac građevinskih mašina... 

Pošto je završio srednju školu u Zagrebu, i nigdje, gdje bi upitao, 
nije mogao dobiti posao saobraćajnog tehničara, a nije imao 
dovoljno novčanih sredstava da se upiše na četverogodišnji studij, 
ali je nešto novca uštedio radeći, te dobivši studentski kredit, upi- 
suje se na dvogodišnji redovan studij na Pedagoškoj akademiji u 
Tuzli, Odsjek: srpsko-hrvatski jezik i jugoslavenske književnosti. 
Studij je završio u redovnom roku, kao odličan student, jedini iz 
svoje generacije, i dobitnik je Zlatne značke Univerziteta u Tuzli. 
Djetinjstvo u Poljima pored Usore i studij u Tuzli smatra najljepšim 
periodima u svom životu. 

Kako iz materijalnih razloga nije mogao da nastavi studij, zapo- 
slio se kao nastavnik srpsko-hrvatskog jezika i književnosti u OŠ 
"Huso Hodžić" u Tešnju. Odatle je otišao u Osnovnu školu u Planja- 
ma, a iz Planja prešao u rodni Kalošević u OŠ "Abdulvehab Ilhami- 
ja", te od 1. 9. 2017. god. u penziju. 

Cijeli ratni period proveo je, naizmjenično, kao borac urovui 
kao nastavnik bosanskog jezika u dvije škole, za dvije nastavničke 
norme časova. I, kako kaže, to mu je bio najteži, najmučniji period 
u životu. 

Dosad je objavio zbirku dječije poezije Cvrčanka, roman za 
djecu i omladinu Sin Polja i, nedavno, ratni roman Snovi šehida 
Ibrahima. Ima pripremljene za izdavanje sljedeće knjige: roman 
Mokropoljske magle, roman San Noćnog Leptira, roman Noćni 
Leptir u Državi Zemlji, zbirku pripovijedaka Čovjek sa dva srca, 
zbirku kratkih šaljivih priča (anegdota) Tešanjske koke i druge 
priče, zbirku poezije Život je knjiga, zbirku poezije za djecu Kad 
bi djeca imala planetu, i još ponešto. 


Šahdo Bošnjak 

